
Capitolul 1 


Nu prea ştiu bine de unde să încep istorisirea, deşi, 
uneori, în glumă, îl învinuiesc pe Charley Furuseth de 
toate cele întâmplate. Charley poseda o reşedinţă de 
vară, o vilă, în Mill Valley, la poalele lui Tamalpais!, dar 
nu locuia acolo decât iarna, când lenevea citind 
Nietzsche? şi Schopenhauer, pentru a-şi mai odihni 
creierul. Când venea vara, găsea cu cale să asude 
muncind de dimineaţă până seara în prăfăraia şi 
zăpuşeala oraşului. Dacă nu mi-aş fi făcut un obicei din 
a-l vizita la el la vilă în fiecare sâmbătă după-amiază, 
unde rămâneam până luni dimineaţa, această anumită 
dimineaţă de luni din ianuarie nu m-ar fi găsit navigând 
în Golful San Francisco. 


1 Munte la nord-vest de San Francisco. 

Friedrich Nietzsche (1844-1900), filozof german; filozofia lui a 
reprezentat una dintre cele mai drastice reacţiuni ideologice 
burgheze în faţa avântului ideologiei proletare. 

3 Arthur Schopenhauer (1788-1860), filozof german; a negat 
posibilitatea cunoaşterii ştiinţifice, precum şi existenţa unor legi 
de dezvoltare a naturii şi societăţii şi a fost ostil curentelor 
democratice şi revoluţionare. 


Şi doar mă aflam într-o îmbarcaţiune de nădejde, căci 
„Martinez” era un feribot cu aburi nou-nouţ, abia la a 
patra sau a cincea cursă a lui între Sausalito“ şi San 
Francisco. Singura primejdie o constituia ceața grea ce 
acoperea golful, dar care pe mine, ca om de uscat, nu 
mă îngrijora. Ba chiar îmi aduc aminte de bucuria calmă 
cu care m-am instalat la prova punţii superioare, exact 
sub cabina de comandă, şi mi-am lăsat fantezia să se 
afunde în misterul ceţurilor. Sufla o briză răcoroasă, şi 
câtva timp am stat de unul singur în negura aceea 
umedă... Totuşi, nu cu desăvârşire singur, deoarece 
simţeam vag, în preajmă, prezenţa pilotului şi o bănuiam 
şi pe aceea a căpitanului în cabina de comandă de 
deasupra mea. 

Ţin minte că tocmai mă gândeam cât de comodă este 
această diviziune a muncii, care îngăduia ca eu să fiu 
scutit de studiile asupra ceţii, vânturilor, mareelor şi 
navigaţiei şi totuşi să-mi pot vizita prietenul care locuia 
de cealaltă parte a golfului. „Mare lucru şi cu experţii”, 
cugetam.  Cunoştinţele speciale ale pilotului şi ale 
căpitanului erau de ajuns pentru multe mii de persoane 
care nu ştiau mai multe decât mine despre navigaţie şi 
ale mării. Pe de altă parte, în loc să fiu obligat a-mi risipi 
eforturile ca să-mi însuşesc un noian de cunoştinţe 
diverse, mi le concentram asupra anumitor lucruri, ca, de 
pildă, analiza locului deţinut de Poe în literatura 
americană - un eseu de-al meu, fiindcă pomenii de el, 
apărut în ultimul număr din Atlantic. La urcarea mea pe 
bord, trecând prin salon, am observat cu satisfacţie un 
domn corpolent care citea revista Atlantic, deschisă 
tocmai la eseul meu. lată, prin urmare, iarăşi diviziunea 
muncii:cunoştinţele speciale ale pilotului şi ale 
căpitanului care îngăduiau acelui gentleman gras să se 


4 Aşezare pe ţărmul nord-vestic al Golfului San Francisco. 

5 Atlantic Monthly, influentă revistă literară americană, întemeiată 
în 1857; exprimă punctul de vedere al intelectualităţii protestante 
din Noua Anglie. 


înfrupte din cunoştinţele mele despre Poe, în timp ce ei îl 
transportau cu bine de la Sausalito la San Francisco. 

Un bărbat stacojiu la faţă, trântind după el uşa 
salonului şi bocănind pe punte, îmi întrerupse şirul 
gândurilor; dar apucasem să-mi notez în minte subiectul 
unui nou studiu pe care plănuiam să-l intitulez „Nevoia 
de libertate: o cerinţă a artistului”. Omul cu faţa stacojie 
îşi azvârli ochii spre cabina de comandă, cercetă ceața 
ce ne învăluia, traversă bocănind puntea (de bună 
seamă că purta proteze), se întoarse şi rămase locului 
lângă mine, cu picioarele depărtate şi cu o expresie de 
intensă bucurie pe figură. Presupunerea mea că omul în 
cauză îşi petrecuse viaţa pe mare nu era greşită. 

- O vreme afurisită ca asta de-acum scoate omului 
peri albi înainte de-a le sosi timpul, îmi spuse el, arătând 
cu capul către puntea de comandă. 

- Nu mi-am închipuit că e chiar aşa de greu, răspunsei 
eu. Pare simplu ca bună ziua: o dată ce cunoşti direcţia 
după busolă, ştii distanţa de străbătut şi viteza. Aş spune 
că nu-i vorba decât de precizie matematică. 

- Efort! pufni el. Simplu ca bună ziua! Precizie 
matematică! Păru că se încordează, rezemându-se parcă 
de aer, şi mă privi ţintă: dar ce tot faci cu curentul ăsta 
de maree care dă buzna prin Golden Gate? întrebă sau, 
mai bine zis, răcni el. Ce viteză are refluxul? Cât e 
deriva? Spune! la ascultă! O geamandură cu clopot, gata 
să dăm peste ea! Uite cum schimbăm direcţia! 

Din ceaţă se auzi dangătul jalnic al unui clopot şi îl 
văzui pe timonier învârtind cu mare iuţeală roata cârmei. 
Clopotul, ce păruse că se află drept înaintea noastră, 
suna acum dintr-o parte. Propria noastră sirenă sufla 
răguşit şi, din timp în timp, ajungeau la noi prin pâclă 
sunetele altor sirene. 

- Asta-i un feribot, rosti nou-venitul, atrăgându-mi 
atenţia asupra unui fluierat ce se auzea din dreapta. ŞI 
dincolo! Auzi? Un corn de ceaţă... trebuie să fie o goeletă 


€ Golden Gate (Poarta de Aur) - numele strâmtorii care leagă 
Golful San Francisco de Oceanul Pacific. 


de cabotaj, mai mult ca sigur... Vezi să iei seama, 
domnule căpitan de goeletă! Ah-ah, mi-am închipuit eu... 
A dat de dracu careva! 

Feribotul invizibil lansa semnal după semnal, şi cornul 
de ceaţă mugea ca apucat de toate spaimele. 

- Şi acum, dumnealor îşi dau bineţe şi încearcă să se 
îndepărteze, continuă omul cu faţa stacojie, în timp ce 
fluierăturile precipitate încetau. 

Faţa îi strălucea şi ochii îi sclipeau de patimă în timp 
ce traducea graiul cornurilor şi al sirenelor în grai 
omenesc. 

- Cea care se aude colea-n stânga este o sirenă cu 
aburi. Şi asculta-l pe ăla ca re orăcăie ca un broscoi, eo 
goeletă cu vapori, pe cât îmi pot da eu seama; abia-abia 
se târăşte împotriva mareei ce vine dinspre Heads”. 

Drept în faţă şi în imediata apropiere se auzi un fluier 
subţire şi strident, piuind ca înnebunit. Pe „Martinez” 
răsunară  gongurile. Zbaturile noastre se opriră şi 
pulsaţiile lor se stinseră, iar mai pe urmă porniră din nou. 
Mica fluierătură stridentă, ca ţârâitul unui greier printre 
răgetele unor animale mari, străbătu ceața mai dintr-o 
latură şi în curând se făcu din ce în ce mai slabă. Mă uitai 
spre tovarăşul meu, aşteptând explicaţii. 

- Un zăpăcit pe o şalupă cu motor, spuse el. Merita să 
dăm peste el şi să-l scufundăm, păcătosul! Aştia-s pricina 
multor belele. Şi la ce sunt buni? Dobitocul se urcă în 
şalupă, o goneşte de-i scoate sufletul şi fluieră din 
răsputeri, cerând lumii întregi să-i facă loc, fiindcă vine 
dumnealui şi n-are timp să ia seama pe unde trece! 
Fiindcă vine dumnealui! Şi tu trebuie să te fereşti, altfel 
nu-i chip! Regulile navigaţiei? Bun-simţ? Habar n-au ce 
vasăzică aia! 

Eram de-a dreptul înveselit de furia lui neîntemeiată şi 
în timp ce omul bocănea nervos, umblând încolo şi- 
ncoace, am început să cuget asupra farmecului ceţii. Şi 
ceața avea ceva romantic, într-adevăr, ca umbra cenușie 
a misterului fără sfârşit care înconjoară Pământul, 


7 Heads - grindurile de la intrarea strâmtorii Golden Gate. 


minusculul grăunte rotitor; şi oamenii, simple aşchii de 
lumină şi de scânteie, blestemaţi să fie, bântuiţi de setea 
dementă de a trudi călărind armăsari de lemn şi de oţel 
prin miezul misterului, orbecăind prin Nevăzut, ţipând şi 
urlând cu glas cutezător, în timp ce sufletele li-s 
împovărate de incertitudine şi de teamă. Vocea 
tovarăşului meu mă întoarse la realitate, şi am râs. 
Bâjbâisem şi eu prin taină, împleticindu-mă şi 
imaginându-mi tot timpul că păşesc cu privirile limpezi. 

- Oho! Vine careva înspre noi, spuse el. Şi auzi? Auzi? 
Se apropie repede! Direct spre noi. Să ştii că nu ne-a 
auzit; vântul suflă din direcţie opusă. 

Briza rece ne bătea chiar în prova şi puteam auzi clar 
fluieratul lateral şi din faţă. 

- Feribot? l-am întrebat. Încuviinţă din cap şi apoi 
spuse: _ 

- Altfel n-ar avansa cu asemenea viteză. Ai de sus 
încep să se alarmeze! chicoti scurt. 

Am înălţat privirea. Căpitanul îşi scosese capul şi 
umerii din cabina de comandă şi scruta ceața atent, ca şi 
când ar fi putut s-o pătrundă numai prin puterea voinţei 
lui. Faţa îi era îngrijorată, ca şi chipul tovarăşului meu, 
care se dusese la parapetul punţii şi privea la fel de 
concentrat în direcţia invizibilei primejdii. 

Apoi, toate s-au petrecut cu o repeziciune de 
neînchipuit. Ceaţa păru că dispare, de parcă ar fi fost 
despicată de o pană, şi apăru dintr-odată prova unui 
vapor, târând caiere de negură pe de o parte şi de alta, 
ca ierburile de mare de botul Leviathanului. Văzui cabina 
de comandă şi un bărbat cu barbă albă aplecat în afară, 
rezemat în coate. Purta uniformă albastră şi îmi aduc 
aminte că am remarcat cât de spilcuit şi de senin arăta. 
Liniştea lui în împrejurările acelea era groaznică. Accepta 
destinul, îl însoțea şi îi măsura cu calm lovitura. Stând 
acolo aplecat, ne examina cu o privire liniştită, analitică, 
de parcă ar fi vrut să determine punctul exact al 
ciocniturii, şi nu dădu absolut nici o atenţie atunci când 
pilotul nostru, alb de furie, urlă: 


- Ai făcut-o! 

Când privesc înapoi, îmi dau seama că remarca 
aceasta era prea evidentă ca să mai necesite vreo 
replică. 

- Agaţă-te de ceva şi ţine-te zdravăn, îmi spuse 
bărbatul cu faţa stacojie. 

Toată agitația i se spulberase şi părea că se molipsise 
de un calm nefiresc. 

- Şi să le auzi pe femei cum ţipă - spuse el întunecat, 
aproape cu amărăciune mi se păru -, ca şi cum ar mai fi 
trecut şi altă dată prin asemenea întâmplare. 

Vasele se izbiră mai înainte de a-i fi putut urma sfatul. 
Probabil că am fost loviți perpendicular pe mijlocul 
bordului, fiindcă n-am văzut nimic; vaporul necunoscut 
dispăruse din raza vederii mele. „Martinez” se aplecă 
brusc şi se auziră pârâiturile şi trosnetele bordajelor 
sfărâmate. Am fost aruncat cât sunt de lung pe puntea 
udă şi, înainte de a mă putea ridica în picioare, am auzit 
tipetele femeilor. Ţipetele acelea - cel mai îngrozitor 
zgomot ce-ţi poate îngheţa sângele în vine, sunt sigur -, 
tipetele acelea m-au făcut să intru în panică. Mi-am adus 
aminte de centurile de salvare din salon, dar fui 
întâmpinat la uşă şi azvârlit îndărăt de un puhoi sălbatic 
de bărbaţi şi de femei. Ce s-a mai întâmplat în minutele 
următoare nu mai ştiu, deşi îmi amintesc limpede că 
smulgeam înfrigurat colaci de salvare de pe rastelurile 
atârnate pe perete, în timp ce omul cu faţa stacojie ajuta 
un grup de femei isterice să şi le pună. Această amintire 
este atât de desluşită şi de conturată ca aceea a unui 
tablou pe care l-aş fi văzut. Este într-adevăr asemenea 
unui tablou şi îl văd aievea şi acum: marginile zimţate ale 
găurii din peretele salonului, pe unde se strecurau 
vălătucii de ceaţă sură, scaunele tapiţate, părăsite, dar 
pline de dovezile unei fugi precipitate pachete, sacoşe, 
umbrele şi pleduri; domnul cel gras care îmi citise eseul, 
înfăşurat în plută şi pânză, cu revista încă în mână şi 
întrebându-mă cu o monotonă stăruinţă dacă eu cred că 
există vreun pericol; omul cu faţa stacojie, bocănind 


vitejeşte în sus şi-n jos pe picioarele lui de lemn şi 
încheind centurile de salvare tuturor celor ce i se 
prezentau şi, în sfârşit, balamucul femeilor care zbierau. 

Da, da, tipetele femeilor, ţipetele mi-au pus nervii la 
cea mai grea încercare şi cred că şi pe aceia ai omului cu 
faţa stacojie, căci mi-a mai rămas încă o imagine care în 
veci nu mi se va şterge din minte: domnul gras îndeasă 
revista în buzunarul de la pardesiu şi priveşte plin de 
curiozitate în juru-i; o gloată de femei, cu feţele albe şi 
trase şi cu gurile căscate, răcnesc cu toatele ca din gură 
de şarpe, iar omul cu faţa stacojie, al cărui obraz se 
făcuse purpuriu de furie, cu braţele ridicate deasupra 
capului, de parcă ar fi aruncat fulgere, urlând. 

- Tăceţi! Tăceţi odată! 

Ţin minte că scena mi-a provocat brusc râsul şi, în 
clipa următoare, am înţeles că mă cuprinde şi pe mine 
isteria; căci acelea erau femei de o seamă cu mine, 
femei ca mama şi surorile mele, copleşite de spaima 
morţii şi nevrând să moară. Şi îmi amintesc că strigătele 
ce le scoteau mi-au sugerat guiţatul porcilor sub cuțitul 
casapului, şi asemănarea era atât de izbitoare, încât m-a 
îngrozit. Femeile acestea, capabile de cele mai sublime 
emoţii, de duioşiile cele mai calde, zbierau cu gurile 
căscate. Voiau să trăiască, erau neputincioase ca 
şobolanii în cursă şi ţipau. 

Oroarea scenei m-a gonit pe punte. Mi-era rău, mi-era 
greață şi m-am aşezat pe o banchetă. Ca printr-un 
păienjeniş văzui şi auzii oamenii zorindu-se şi răcnind, în 
timp ce încercau să lase bărcile pe apă. Era întocmai ca 
în scenele similare despre care citisem în cărţi. Gruiele* 
se blocaseră. Nimic nu mai funcţiona. O barcă lăsată pe 
apă cu dopurile scoase se umplu cu femei şi cu copii şi 
apoi cu apă şi se răsturnă. 

O altă barcă fusese coborâtă de un capăt şi 
abandonată aşa, agăţată cu celălalt capăt de palane. Nu 
se mai vedea nici-o urmă din vaporul necunoscut care 


3 Gruie macarale cu mai mulţi scripeţi, folosite la ridicarea şi 
coborârea bărcilor. 


pricinuise dezastrul, deşi i-am auzit pe câte unii spunând 
că, fără îndoială, va trimite bărci să ne salveze. 

Am coborât pe puntea inferioară. „Martinez” se 
scufunda repede, căci apa era foarte aproape de bord. 
Mulţi dintre călători săreau în valuri. Alţii, din apă, strigau 
să fie ridicaţi pe punte. Nimeni nu-i băga în seamă. Se 
auzi un răcnet că ne scufundăm. Am fost cuprins de 
panica generală şi m-am aruncat peste bord într-un 
vălmăşag de trupuri. Cum am sărit, nu ştiu, dar am 
înţeles imediat pricina pentru care cei din apă erau atât 
de dornici să se vadă înapoi pe vas. Apa era atât de rece, 
încât te durea. Când m-am azvârlit în valuri, am simţit o 
durere puternică şi ascuţită, de parcă aş fi sărit în foc. Te 
pătrundea până la măduvă. Era încătuşarea morţii. Şocul 
şi spaima m-au făcut să respir adânc şi mi-am umplut 
plămânii înainte ca centura de salvare să mă fi săltat la 
suprafaţă, în gură aveam un gust puternic de sare şi mă 
îneca acreala din gâtlej şi din plămâni. 

Dar dintre toate, cea mai groaznică era senzaţia de 
frig. Am simţit că nu voi mai supravieţui decât câteva 
clipe. Imprejurul meu, oamenii se luptau şi se zbăteau în 
valuri. Îi auzeam strigând unul la altul. Am auzit de 
asemenea un zgomot de vâsle. Desigur că vaporul 
necunoscut coborâse bărcile. Pe măsură ce treceau 
minutele, mă minunam că mai sunt încă în viaţă. Nu-mi 
mai simţeam absolut deloc membrele inferioare, în timp 
ce o amorţeală de gheaţă îmi învăluia inima şi se 
strecura într-însa. Valuri mici cu creste înspumate şi 
afurisite se spărgeau în obrazul meu şi-mi intrau în gură, 
provocându-mi spasme de sufocare şi mai cumplite. 

Incepusem să nu mai desluşesc zgomotele, deşi în 
depărtare auzii un cor final al deznădejdii, şi îmi dădui 
seama că „Martinez” se scufundase. Mai târziu - nu-mi 
dau seama cât să fi trecut - mi-am venit în fire cu o 
tresărire de spaimă. Eram singur. Nu auzeam nici 
strigăte, nici ţipete, doar freamătul valurilor, estompat în 
mod straniu din pricina ceţii. Panica în mijlocul unei 
mulţimi de oameni cu interese comune nu este aşa de 


îngrozitoare ca aceea pe care o încerci când eşti singur; 
o astfel de panică mă copleşise acum pe mine... încotro 
pluteam? Omul cu faţa stacojie spusese că marea se 
scurgea prin Golden Gate. Eram, prin urmare, purtat spre 
larg? Dar centura de salvare care mă ţinea la suprafaţă? 
N-avea oare să se desfacă în bucăţi dintr-o clipă într- 
alta? Auzisem că aceste centuri se confecţionează din 
hârtie şi din trestii spongioase, care se îmbibă curând cu 
apă şi îşi pierd orice proprietate de plutire. Şi nu ştiam 
deloc să înot; şi eram singur, plutind parcă în mijlocul 
unei imensităţi cenuşii, ca aceea de la începutul lumii. 
Mărturisesc că m-a cuprins un fel de nebunie, că am ţipat 
ascuţit, aşa cum ţipaseră femeile, şi că am bătut apa cu 
braţele amorţite. 

N-am idee cât a durat starea aceasta, căci se lăsă o 
beznă de care nu-mi amintesc decât atâta cât îţi 
aminteşti dintr-un somn zbuciumat şi chinuit. Când mi- 
am revenit, parcă trecuseră veacuri. Şi am văzut, 
aproape deasupra mea, ieşind din pâclă, prova unui vas 
şi trei vele triunghiulare, suprapuse şi umflate de vânt. 
Acolo unde prova despica apa se făcea o spumă şi un 
clocot mare, iar eu pare că mă aflam chiar în calea ei. 
Am dat să strig, dar eram istovit. Prova se afundă cât pe- 
aci să mă atingă şi-mi trimise un val de apă pe deasupra 
capului. Apoi, bordul lung şi negru al vasului începu să 
lunece pe lângă mine atât de aproape, încât aş fi putut 
să-l ating cu mâinile. Am încercat să-l ajung, cu 
hotărârea smintită de a-mi împlânta unghiile în lemn, 
însă braţele îmi erau grele şi fără vlagă. 

Am vrut iarăşi să strig, dar n-am putut scoate nici un 
sunet. Pupa vasului trecu repede pe lângă mine, căzând 
în golul dintre două valuri, şi am zărit un om stând la 
timonă şi altul care părea că n-are altceva de făcut decât 
să fumeze o ţigară de foi. Am văzut cum îi ieşea fumul 
printre buze pe când îşi întorcea alene capul şi se uita 
peste apă în direcţia mea: o privire nepăsătoare, fără 
adresă, ca unul din acele gesturi întâmplătoare pe care 
le vezi la oameni atunci când nu au ceva deosebit de 


făcut, ci se mişcă numai pentru că sunt vii şi trebuie să 
facă ceva. 

Dar de privirea aceea atârna viaţa şi moartea. Văzui 
cum ceața înghite corabia, văzui spinarea bărbatului de 
la cârmă şi capul celuilalt întorcându-se încet; privirea lui 
atinse apa şi se prelinse pe suprafaţa ei înspre mine. 
Chipul său avea o expresie absentă, ca şi cum ar fi fost 
cufundat în gânduri şi m-a cuprins teama că şi dacă ochii 
lui se vor opri asupra mea, tot n-avea să mă vadă. Dar 
ochii săi se opriră asupra mea şi priviră ţintă într-ai mei; 
şi m-a văzut, căci sări la timonă, zvârlindu-l deoparte pe 
celălalt, şi învârti roata cârmei, o învârti petrecându-şi o 
mână peste cealaltă, răcnind în acelaşi timp comenzi. 
Vasul păru că se depărtează tangenţial faţă de 
traiectoria sa de mai înainte şi se topi aproape imediat în 
ceaţă. 

Simţeam cum îmi pierd cunoştinţa şi încercai cu toată 
puterea voinţei mele să lupt împotriva golului ce mă 
îneca şi a beznei ce se ridica în jurul meu. Puțin mai 
târziu, am desluşit lovituri de vâsle care se apropiau din 
ce în ce şi vocea unui om. Când au ajuns foarte aproape, 
îl auzii răstindu-se supărat: 

- De ce naiba nu strigi? 

„Cuvintele astea îmi sunt adresate mie”, mi-am zis, şi 
apoi golul şi bezna mă înghiţiră. 


Capitolul 2 


Aveam senzaţia că mă legăn într-un ritm puternic prin 
imensitatea spaţiului. Ţăndări scânteietoare de lumină 
ţâşneau şi zburau pe lângă mine. Erau stele, desigur, şi 
comete înflăcărate care îmi luminau goana printre sori. 
Când am atins limita balansului şi eram pe punctul să mă 
avânt în sens invers, un gong puternic răsună tunând. 

O bucată de vreme nemăsurată, plutind în unduirea 
calmelor veşnicii, m-am delectat şi am cugetat la uriaşul 
meu zbor. 

Dar visul, căci vis îmi spuneam că trebuie să fie, se 
schimbă. Ritmul legănării deveni din ce în ce mai 
precipitat. Eram aruncat din balans în contrabalans cu o 
iuţeală chinuitoare. De-abia îmi puteam ţine răsuflarea, 
într-atât de violent eram proiectat prin ceruri. Gongul 
începu să tune mai des şi mai furios. Ajunsesem să-l 
aştept cu nespusă groază. Apoi am avut senzaţia că sunt 
târât peste nisipuri hârşâitoare, albe şi fierbinţi în bătaia 
soarelui. Aceasta îmi produse un sentiment de chin 
nesuferit. Pielea mi se frigea în cazna focului. Gongul 
suna şi răsuna ca pentru mort. Punctele scânteietoare de 
lumină ţâşneau pe lângă mine într-un nesfârşit torent, ca 


şi cum întreg sistemul sideral s-ar fi prăvălit în gol. Am 
oftat, am inspirat cu durere şi am deschis ochii. Doi 
bărbaţi, îngenuncheaţi lângă mine, se munceau să mă 
aducă în simţiri. Legănarea aceea ritmică şi puternică era 
mişcarea de tangaj a navei pe mare. Gongul cel groaznic 
era o tingire agăţată pe perete şi care se lovea şi 
zăngănea la fiecare salt al vasului. Nisipurile hârşâitoare 
ce mă ardeau erau palmele aspre ale unui om care-mi 
fricţiona pieptul gol. M-am zvârcolit de durere şi am 
ridicat puţin capul. Pieptul meu era carne vie şi văzui 
picături mici de sânge ţâşnind din epiderma sfâşiată şi 
inflamată. 

- Ajunge, Yonson, spuse unul dintre ei. Nu vezi că l-ai 
jupuit până la sânge pe domnu'? 

Omul cu numele de Yonson, un bărbat masiv, de tip 
scandinav, încetă să mai frece şi se ridică stângaci în 
picioare. Omul care-i vorbea era vădit un cockney? cu 
trăsăturile curăţele şi faţa delicată, drăguță, aproape 
efeminată a omului care sorbise sunetul clopotelor de la 
Bow! o dată cu laptele maică-sii. O bonetă murdară de 
pânză pe cap şi un sac murdar de iută în jurul şoldurilor 
subţiri îl proclamau bucătar peste bucătăria hotărât 
soioasă a vasului pe bordul căruia mă aflam. 

- Ei, cum vă mai simţiţi, Sir? întrebă el cu zâmbetul 
slugarnic al acelora ce-şi au sorgintea într-un şir de 
generaţii de strămoşi la pândă după bacşiş. 

Drept răspuns, m-am răsucit cu mare greutate şi m- 
am aşezat, iar Yonson mi-a ajutat să mă ridic în picioare. 
Zăngănitul şi bocăniturile tingirii îmi iritau îngrozitor 
nervii. Nu puteam să-mi adun gândurile. Agăţându-mă de 
peretele de lemn al bucătăriei, ca să mă sprijin (şi 
mărturisesc că stratul de slin care-l acoperea m-a făcut 
să scrâşnesc din dinţi), m-am întins pe deasupra plitei 


? Cockney - londonez de la periferiile estice ale oraşului, care 
vorbeşte cu un accent caracteristic. 

10 Grup de insulițe stâncoase în Oceanul Pacific, la 26 de mile vest 
de San Francisco. 


încinse până la acea unealtă supărătoare, am luat-o jos 
şi am înţepenit-o bine în lada cu cărbuni. 

Bucătarul rânji la această dovadă de nervozitate din 
partea mea şi-mi puse în mână o cană din care ieşeau 
aburi, spunându-mi: 

- Poftim, asta are să vă facă bine. 

Era o fiertură greţoasă - cafea marinărească -, dar 
fiind fierbinte, m-a înviorat. Între două înghiţituri din 
lichidul clocotit, mi-am privit pieptul jupuit şi însângerat 
şi m-am întors către scandinav: 

- Mulţumesc, Mister Yonson - i-am zis - însă nu credeţi 
că măsurile dumneavoastră au fost cam drastice? 

Înţelegând reproşul, mai curând din gesturi decât din 
cuvintele mele, el îmi întinse palma să i-o examinez. Era 
uimitor de bătucită, l-am pipăit bătăturile, şi dinţii mi-au 
scrâşnit din nou din cauza oribilei senzaţii de hârşâială ce 
mi-o produceau. 

- Mă numesc Johnson, nu Yonson, rosti dânsul într-o 
englezească foarte corectă, deşi tărăgănată, şi numai cu 
o urmă de accent în ea. 

Citii un uşor protest în ochii lui albastru-deschis şi în 
acelaşi timp o francheţe timidă şi o demnitate care mă 
cuceriră cu totul. 

- Mulţumesc, Mister Johnson, m-am corectat eu şi i-am 
întins mâna. 

El şovăi stângaci şi ruşinat, se lăsă când pe un picior, 
când pe celălalt, apoi, neîndemânatic, îmi strânse mâna 
cu putere. 

- N-ai nişte haine uscate pe care să le pot îmbrăca? l- 
am întrebat pe bucătar. 

- Cum de nu, răspunse el repede şi bucuros. Dau fuga 
jos, Sir, să caut în sacul de efecte, dacă n-aveţi nimic 
împotrivă să purtaţi boarfe de-ale mele. 

Se repezi pe uşa bucătăriei - sau, mai bine zis, se 
furişă printr-însa - cu o iuţeală şi cu o mlădiere a 
mersului care mi se părură mai mult ca prelingerea 
untdelemnului decât ca mersul unei pisici. De fapt, aşa 
cum aveam să aflu mai târziu, această mlădiere 


lunecătoare, ba aş zice uleioasă, era probabil expresia 
cea mai caracteristică a personalităţii sale. 

- Şi unde mă aflu? l-am întrebat pe Johnson, despre 
care am presupus, pe bună dreptate, că este unul dintre 
marinari. Ce vas este acesta şi ce destinaţie are? 

- În largul Farallonelor, direcţia de mers aproximativ 
spre sud-vest, răspunse el rar şi metodic, de parcă şi-ar fi 
căutat cea mai corectă englezească şi voia să respecte 
riguros ordinea întrebărilor mele. Goeleta „Năluca”, cu 
destinaţia Japonia, la vânătoare de foci. 

- Şi cine este căpitanul? Trebuie să stau de vorbă cu el 
de îndată ce mă voi îmbrăca. 

Johnson păru încurcat şi stânjenit. Şovăi, alegându-şi 
vocabularul, pentru a înjgheba un răspuns complet. 

- Căpitanul este Lup Larsen, sau cel puţin aşa îi spun 
oamenii. Nu i-am auzit niciodată celălalt nume. Dar e 
bine să-i vorbiţi domol. În dimineaţa asta e turbat. 
Secundul... 

Nu termină. Bucătarul se furişă înăuntru. 

- Ai face bine, Yonson, să-ţi iei tălpăşiţa de-aici, spuse 
el. Bătrânul o fi având nevoie de tine pe punte, şi astăzi 
nu-i ziua nimerită să te pui rău cu el. 

Johnson o apucă ascultător spre uşă, aruncându-mi în 
acelaşi timp peste umărul bucătarului o _ uitătură 
surprinzător de gravă şi de rău prevestitoare, ca pentru a 
sublinia vorba-i curmată şi faptul că era necesar să-i 
vorbesc domol căpitanului. 

Pe braţul bucătarului atârna un maldăr de veşminte 
mototolite, groaznice la înfăţişare şi mirosind a acru. 

- Le-am pus ude în sac, catadicsi dânsul să mă 
lămurească. Dar va trebui să vă descurcaţi cu ele până 
ce le usuc pe-ale dumneavoastră la foc. 

Sprijinindu-mă de lemnăria cabinei, clătinându-mă din 
pricina legănării vasului şi ajutat de bucătar, reuşii să 
îmbrac o flanelă grosolană de lână. Pe moment, 
simţindu-i asprimea, pielea începu să mi se încreţească 
şi să se strângă. El observă contorsiunile şi strâmbăturile 
mele involuntare şi rânji: 


- Nădăjduiesc să nu fiţi niciodată silit să vă obişnuiţi cu 
aşa ceva, fiindcă aveţi o piele grozav de gingaşă, ca de 
cucoană, cum s-ar zice, zău! De cum v-am zărit, am fost 
sigur că sunteţi un gentleman. 

Incă de la început omul acesta nu-mi fusese pe plac, şi 
în timp ce mă ajuta să mă îmbrac, acest sentiment spori. 
Atingerea lui avea ceva respingător; evitam să-i simt 
mâna pe mine - carnea mi se răzvrătea... Şi dacă mai 
adăugaţi la aceasta şi mirosurile exalate de diversele 
cratiţe ce fierbeau în clocote pe plită, vă puteţi închipui 
că eram nerăbdător să ies la aer curat. Apoi mai era şi 
dorinţa de a sta de vorbă cu căpitanul despre măsurile 
ce le putea lua ca să mă ducă la țărm. 

Cu un potop de scuze şi de comentarii, bucătarul îmi 
trecu peste cap o cămaşă ieftină de bumbac, cu gulerul 
ros şi cu pieptul murdar de vechi pete de sânge - cel 
puţin aşa mi se părea. Am încălţat nişte bocanci şi am 
căpătat drept pantalon o pereche de nădragi de un 
albastru-şters, pătaţi, şi care aveau un crac cu un sfert 
de metru mai scurt decât celălalt. Cracul scurt arăta de 
parcă Satana încercase să înşface pe-acolo sufletul 
acestui cockney şi rămăsese cu bucata de pânză în 
gheară. 

- Şi cui trebuie să-i mulţumesc pentru această 
bunăvoință? l-am întrebat după ce m-am îmbrăcat 
complet, pe cap cu o şapcă de băieţandru şi, drept haină, 
o jachetă vărgată şi murdară, de bumbac, care la spate 
îmi ajungea până-n talie şi ale cărei mâneci îmi treceau 
numai puţintel dincolo de coate. 

Cu o umilinţă studiată, bucătarul îşi îndreptă spinarea. 
Pe faţa lui se ivise un rânjet umil. Din experienţa mea 
vizavi de comportarea chelnerilor la sfârşitul călătoriei pe 
vasele transatlantice de linie, puteam să jur că omul 
acesta îşi aştepta bacşişul. Acum însă, după ce l-am 
cunoscut mai bine pe individ, îmi dau seama că purtarea 
lui era inconştientă. Se datora fără îndoială unei 
slugărnicii ereditare. 


- Mugridge, Sir, se gudură el, şi trăsăturile sale 
efeminate schiţară un surâs unsuros. Thomas Mugridge, 
Sir, la dispoziţia 'mneavoastră. 

- Foarte bine, Thomas, i-am răspuns. Nu te voi uita 
după ce mi se vor usca hainele. 

O lumină dulce îi cuprinse faţa şi ochii îi licăriră, de 
parcă undeva, în adâncurile fiinţei lui, străbunii săi ar fi 
tresărit şi ar fi fremătat la amintirea bacşişurilor primite 
în trecutele lor vieţi. 

- Mulţumesc, Sir, îmi răspunse foarte recunoscător şi 
foarte umil. 

Şi deschizând lin uşa, s-a tras şi el îndărăt, la fel de lin, 
iar eu am ieşit pe punte. Eram încă slăbit de pe urma 
prelungitei şederi în apă. Surprins de o pală de vânt, 
păşii clătinându-mă pe coverta mişcătoare până la un 
colţ al careului, de care mă cramponai ca să mă sprijin. 
Goeleta, înclinată mult faţă de verticală, îşi sălta şi îşi 
cufunda fără încetare prova în hula puternică a 
Pacificului. Dacă, după cum spusese Johnson, navigam 
spre sud-vest, am calculat că în acest caz vântul sufla 
aproape direct de la sud. Ceaţa se risipise, şi în locul ei 
soarele scânteia vioi pe suprafaţa apei. Mă întorsei spre 
est, unde ştiam că trebuie să fie California, însă nu putui 
vedea altceva decât pachete joase de ceaţă aceeaşi 
ceaţă, desigur, care provocase dezastrul vasului 
„Martinez” şi mă adusese în situaţia de faţă. Către nord, 
nu prea departe, se ridica din mare un grup de stânci 
golaşe, şi pe una dintre ele putui distinge un far. Înspre 
sud-vest şi cam în drumul nostru văzui silueta în formă 
de piramidă a velaturii unei corăbii. 

După ce am cercetat orizontul, am trecut la 
examinarea lucrurilor din imediata mea apropiere. Primul 
meu gând a fost acela că un om care a trecut printr-o 
ciocnire de vapoare şi a văzut moartea cu ochii merita 
mai multă atenţie decât mi se acorda. Cu excepţia 
matelotului de la timonă, care se zgâia la mine curios 
peste acoperişul careului, absolut nimeni nu mă lua în 
seamă. 


Toată lumea părea că se interesează de ceea ce se 
petrecea la mijlocul vasului. Acolo, pe bocaport™, o 
namilă de bărbat zăcea pe spate. Era complet îmbrăcat; 
deşi cămaşa îi era desfăcută larg în faţă, pieptul nu i se 
vedea, fiind acoperit de o masă deasă de păr negru, 
asemănător cu o blană stufoasă de dulău. Faţa şi gâtul îi 
erau ascunse de o barbă neagră, înspicată cu fire 
cărunte, barbă care ar fi arătat ţepoasă şi înfoiată de n- 
ar fi fost leoarcă de apă şi pleoştită. Stătea cu ochii 
închişi şi părea leşinat; gura o ţinea însă căscată, pieptul 
i se zbuciuma, de parcă s-ar fi înăbuşit, şi gâfâia 
zgomotos. Din când în când, foarte metodic, ca un 
exerciţiu de rutină, un marinar arunca în ocean 
gheordelul!? atârnat de o funie, îl trăgea sus petrecându- 
şi mână peste mână şi azvârlea conţinutul peste omul 
care zăcea acolo. 

De-a lungul bocaportului, mestecând furios capătul 
unui trabuc, se plimba în sus şi în jos omul a cărui privire 
aruncată la întâmplare mă salvase din valuri. Era înalt 
cam de un metru optzeci, însă prima mea impresie sau, 
mai bine zis, ceea ce m-a izbit la acest om nu s-a datorat 
atât înălţimii, cât puterii lui. Deşi era bine legat, cu 
umerii laţi şi cu pieptul mare, nu i-aş putea caracteriza 
figura ca masivă. Avea ceea ce am putea numi o 
constituţie vânjoasă, legată, ca aceea a oamenilor slabi 
şi nervoşi, dar care la el, din cauza conformaţiei sale 
greoaie, aducea mai mult cu musculatura unei specii de 
gorile mari; şi totuşi nu semăna deloc cu o gorilă. Ceea 
ce mă străduiesc să redau este chiar această putere, ca 
ceva nelegat de înfăţişarea lui fizică. O putere pe care 
suntem obişnuiţi s-o asociem cu fiinţele primitive, cu 
fiarele şi făpturile despre care ne închipuim că au fost 
premergătorii noştri ce trăiau în copaci o putere 
sălbatică, fioroasă, vie în sine, esenţă a vieţii, fiind ea 


11 Bocaport - capac de lemn ce închide gura magaziei unei nave. 

12 Gheordel - găleată de lemn, de tablă sau de pânză 
impermeabilă, legată cu o parâmă suficient de lungă pentru ca, 
de pe punte, să se poată scoate apă din mare. 


însăşi cea care generează mişcarea, însuşi elementul din 
care au fost făurite formele multiple ale vieţii, pe scurt: 
ceea ce se mai zvârcoleşte în trupul unui şarpe după cei 
s-a retezat capul, iar şarpele, ca şarpe, este mort, sau 
ceea ce mai rămâne într-o bucată informă de carne de 
broască-ţestoasă şi care se închirceşte şi se înfioară când 
împungi cu degetul. 

Aceasta a fost impresia de forţă sugerată de bărbatul 
care se plimba încoace şi încolo. Era bine înfipt pe 
picioare; călca pe punte apăsat şi sigur; fiecare mişcare a 
fiecărui muşchi, de la legănarea umerilor până la 
arcuirea buzelor în jurul ţigării de foi, era hotărâtă şi 
părea că izvorăşte dintr-un prisos de putere covârşitoare. 
De fapt, puterea asta, deşi marca fiecare acţiune a sa, nu 
părea decât vestitoarea unei puteri şi mai mari care 
lâncezea în el, dar care se putea trezi în orice clipă, 
teribilă şi de nestăvilit, ca furia unui leu sau ca mânia 
unei furtuni. 

Bucătarul îşi scoase capul pe uşa bucătăriei şi-mi rânji 
îmbărbătându-mă, arătând în acelaşi timp cu degetul 
către bărbatul care se plimba de colo până colo de-a 
lungul bocaportului. Îmi dădea astfel să înţeleg că acesta 
era căpitanul, „Bătrânul”, în limbajul bucătarului, adică 
persoana cu care trebuia să stau de vorbă şi să o 
plictisesc, ca, printr-un mijloc oarecare, să ajung pe 
uscat. Eram gata să pornesc spre dânsul pentru a lichida 
ceea ce ştiam sigur că vor fi cinci minute furtunoase, 
când un şi mai violent acces de sufocaţie îl zgudui pe 
nefericitul personaj care zăcea cu faţa în sus. Se zbătea 
şi se zvârcolea convulsiv. Bărbia, cu barba neagră şi udă, 
era ridicată şi mai mult spre cer prin încordarea 
muşchilor spatelui, iar pieptul i se umflase într-un efort 
inconştient şi reflex de a sorbi aer. Ştiam că pielea, cu 
toate că nu o vedeam, i se învineţea sub favoriţi. 

Căpitanul, sau Lup Larsen, cum îi spuneau oamenii, se 
opri şi îl examina pe muribund. Atât de aprigă devenise 
această luptă finală, încât matelotul cu gheordelul se opri 
tocmai când voia să arunce apa peste el şi rămase 


nemişcat, privind curios, cu găleata de pânză puţin 
înclinată, lăsând conţinutul acesteia să picure pe punte. 
Muribundul bătea toba cu călcâiele pe bocaport; îşi 
întinse picioarele şi se încorda într-un efort teribil, 
bălăbănindu-şi capul într-o parte şi într-alta. Pe urmă, 
muşchii se relaxară, capul încetă să se mai legene şi un 
suspin ca de adâncă uşurare i se înălţă de pe buze. Falca 
îi căzu, buza superioară se sumese şi se iviră două şiruri 
de dinţi îngălbeniţi de tutun. Trăsăturile feţei împietriseră 
parcă într-un rânjet drăcesc adresat lumii pe care o 
păcălise părăsind-o. 

Apoi se întâmplă un fapt nemaipomenit. Căpitanul îşi 
descărcă furia asupra mortului ca un trăsnet. Înjurăturile 
îi năvăleau din gură asemenea unui şuvoi neîncetat, şi 
nu erau nişte înjurături oarecare sau banale expresii 
indecente. Fiecare cuvânt era un blestem, şi au fost 
multe cuvinte. Trosneau şi plesneau ca nişte scântei 
electrice. In viaţa mea nu mai auzisem aşa ceva şi nici nu 
mi-ar fi putut trece prin minte că e cu putinţă. Având eu 
însumi oarecare dar pentru imagini şi expresii tari, pot 
spune că am apreciat mai mult decât oricare dintre 
ascultători extraordinara plasticitate şi puterea de 
pângărire a metaforelor lui. Pe cât am putut deduce, 
dezlănţuirea lui Lup Larsen se datora faptului că omul 
acela, care era secundul, trăsese un chef straşnic în 
ajunul plecării din San Francisco şi apoi avusese prostul- 
gust să moară la începutul călătoriei şi să-l lase pe Lup 
Larsen cu echipajul descompletat. 

Ar fi inutil să mai spun, cel puţin pentru cei ce mă 
cunosc, că eram revoltat. Intotdeauna mi-a fost silă de 
înjurături şi de orice fel de trivialităţi. Aveam o senzaţie 
de sfârşeală, de strângere de inimă şi, aş putea spune, 
chiar de ameţeală. Pentru mine, unul, moartea a fost 
întotdeauna îmbrăcată în solemnitate şi demnitate, 
paşnică şi însoţită de un ceremonial sacru. Dar moartea 
în aspectele ei mai mizere, murdare şi groaznice nu o 
cunoscusem până acum. După cum spuneam, deşi 
preţuisem forţa mâniei năprasnice ce se revărsa din gura 


lui Lup Larsen, eram peste măsură de revoltat. Explozia 
aceea pârjolitoare ar fi putut veşteji faţa cadavrului. Nu 
m-aş fi mirat dacă barba neagră şi udă s-ar fi încreţit şi s- 
ar fi închircit, izbucnind în flăcări şi fum. Dar mortului nu-i 
mai păsa. Continua să rânjească sardonic, cu batjocură şi 
cu cinică sfidare. Era stăpân pe situaţie. 


Capitolul 3 


Înjurăturile lui Lup Larsen încetară la fel de brusc cum 
începuseră. Îşi aprinse iarăşi ţigara de foi şi se uită în 
jurul său. Privirea i se opri asupra bucătarului: 

- Ei, Cooky! începu el cu o suavitate rece şi tăioasă ca 
oţelul. 

- Yes, Sir! se repezi bucătarul, cu o slugărnicie 
împăciuitoare şi îmbunătoare. 

- Nu găseşti că ţi-ai întins prea destul gâtul ăla al tău? 
Să ştii că nu-i sănătos. Secundul s-a dus, şi nu-mi dă 
mâna să te pierd şi pe tine. Trebuie să fii foarte, foarte 
atent cu sănătatea ta, Cooky. S-a-nţeles?! 

Ultimul lui cuvânt, în contrast izbitor cu dulcegăria 
celor ce spusese înainte, plesni ca şfichiul unui bici. 
Bucătarul se făcu mic. 

- Yes, Sir, răspunse el, supus, iar capu-i vinovat 
dispăru în bucătărie. 

Auzind această observaţie adresată tuturor, deşi 
căzuse numai pe capul bucătarului, restul echipajului 
începu să-şi vadă de treabă. Totuşi, un grup de oameni 


tolăniţi în jurul unui tambuchi!? dintre bucătărie şi 
bocaport şi care nu arătau a fi marinari, urmară să 
discute între ei cu glas scăzut. Aceştia, după cum am 
aflat mai pe urmă, erau vânătorii, oamenii care împuşcau 
foci, o tagmă mult superioară marinarilor de rând. 

- Johansen! strigă Lup Larsen. 

Unul dintre marinari se apropie supus. 

- la-ţi guardamana!* şi acul şi coase-l pe ăsta. Ai să 
găseşti nişte pânză veche în magazia de vele. Hai, dă-i 
drumu’! 

- Ce să-i atârn de picioare, Sir? întrebă omul, după 
obişnuitul Aye, aye, Sir. 

- Ne ocupăm noi de asta, răspunse Lup Larsen. Şi apoi 
strigă cu voce puternică: Cooky! 

Thomas Mugridge ţâşni din bucătărie ca un hopa- 
mitică. 

- Du-te jos şi umple un sac cu cărbuni. Hei, băieţi, are 
vreunul dintre voi o Biblie sau o carte de rugăciuni? 
întrebă pe urmă căpitanul, de data aceasta adresându-se 
vânătorilor de foci, tolăniţi în jurul tambuchiului. 

Aceştia clătinară din cap, şi unul făcu o glumă pe care 
nu am auzit-o, dar care stârni un hohot de râs general. 

Lup Larsen puse aceeaşi întrebare marinarilor. Bibliile 
şi cărţile de rugăciuni păreau să fie articole rare; unul 
dintre oameni se oferi să se intereseze printre marinarii 
de la postul de echipaj de sub punte, de unde însă se 
întoarse peste un minut cu informaţia că nimeni nu 
poseda aşa ceva. 

Căpitanul ridică din umeri. 

- În cazul ăsta, îl aruncăm peste bord fără multă 
vorbărie, afară doar dacă domnul pe care l-am pescuit şi 
care are mutră de popă nu cunoaşte pe dinafară slujba 
pentru cei morţi pe mare. Între timp se întorsese cu tot 


23 Tambuchi - deschizătură prin care se poate cobori sub punte, 
acoperită cu un capac sau cu un fel de gheretă. 

14 Guardamana apărătoare pentru mână, făcută din piele, folosită 
de marinari la cusutul velelor. 


corpul şi îmi stătea drept în faţă. Eşti pastor, nu-i aşa? 
întrebă el. 

Vânătorii-erau şase la număr se întoarseră cu toţii să 
mă privească. Îndurerat, îmi dădeam seama că 
semănam cu o sperietoare de ciori. 

Când dădură cu ochii de mine, se stârni un hohot de 
râs un hohot de râs pe care prezenţa mortului cu faţa 
rânjită, întins acolo pe punte dinaintea noastră, nu putu 
să-l potolească; un hohot aspru, nemilos şi limpede ca 
marea însăşi, un râs izvorât din simţăminte grosolane şi 
din  sensibilităţi tocite, din naturi omeneşti ce nu 
cunoşteau nici buna-cuviinţă, nici gingăşia. 

Lup Larsen nu râse, însă în ochii lui se aprinse o 
licărire jucăuşă; şi în clipa aceea, apropiindu-mă de el, mi 
s-a întipărit prima impresie despre acest om, detaşat de 
trupul său şi de puhoiul de blesteme pe care-l vărsase. 
Faţa, cu trăsături mari şi linii puternice, în unghiuri 
drepte, totuşi bine desenate, părea masivă la prima 
vedere; dar iarăşi, ca şi în cazul trupului, impresia de 
masivitate dispărea, pentru a face loc convingerii că 
îndărătul acestei înfăţişări, în adâncurile fiinţei sale, 
lâncezea o uriaşă şi excesivă putere a minţii sau a 
spiritului. Falca, bărbia, fruntea foarte înaltă şi puternic 
bombată deasupra ochilor - ochi pătrunzători, neobişnuit 
de pătrunzători - toate trăsăturile trădau parcă o imensă 
vigoare, o virilitate a spiritului aflată înapoia lor, dincolo 
de ele şi ascunsă privirilor. Nu era cu putinţă să sondezi 
asemenea spirit, să-l măsori, să-i determini dimensiunile 
şi hotarele sau să-l cataloghezi, să-l clasezi într-un 
compartiment anumit, laolaltă cu altele de tip similar. 

Ochii - şi mi-a fost hărăzit de soartă să-i cunosc bine - 
erau mari şi frumoşi, distanţaţi, ca aceia ai adevăratului 
artist, adăpostiţi sub o frunte puternică, iar peste ei se 
arcuiau sprâncene groase, negre. Ochii înşişi erau de 
acel cenuşiu amăgitor şi nestatornic care nu este 
niciodată de două ori acelaşi, care, ca mătasea moarată 
în lumina soarelui, trece printr-o gamă de multe nuanţe 
şi culori: cenuşiu-închis, cenuşiu-deschis, cenuşiu-verzui 


şi uneori ca azurul clar al mării adânci. Erau ochi în care 
se ascundea sufletul cu o mie de măşti şi care, uneori, se 
deschideau, în clipe rare, şi lăsau sufletul să năvălească 
afară, gata să se avânte gol în lume, în cine ştie ce 
aventură minunată; ochi capabili de triste meditații în 
tonurile sumbre şi deznădăjduite ale cerului de plumb; 
ochi în stare să scapere sclipiri învăpăiate ca acelea ce 
străfulgera dintr-o spadă rotită în aer; ochi ce puteau 
deveni reci ca un peisaj arctic şi se puteau încălzi şi topi 
din nou, în care se aprindeau lumini de duioşie, ochi 
bărbăteşti şi intenşi, îmbietori şi poruncitori, care în 
acelaşi timp fascinează şi domină femeile până ce 
capitulează într-un extaz de bucurie, de uşurare şi de 
sacrificiu. 

Dar să revenim la subiect. Tocmai îi comunicasem că, 
din nefericire pentru slujba de înmormântare, nu eram 
pastor, când mă întrebă tăios: 

- Dumneata cum îţi câştigi existenţa? 

Vă spun drept că până în ziua aceea nu-mi pusese 
nimeni o asemenea întrebare şi că nici eu nu mi-o 
pusesem vreodată. Am fost luat prin surprindere şi, până 
să mă dezmeticesc, m-am pomenit că îngaim prosteşte: 

- Eu... eu suntun gentleman. 

Buza i se încreţi într-un scurt rânjet batjocoritor. 

- Am lucrat, lucrez şi acum, am strigat atunci cu 
impetuozitate, ca şi când ar fi fost judecătorul meu şi 
eram obligat să mă justific; însă în acelaşi timp mi-am 
dat seama de marea neghiobie ce comiteam stând de 
vorbă despre acest subiect. 

- Ca să-ţi câştigi existenţa? 

Tonul întrebării era atât de imperativ şi de autoritar, 
încât mă descumpăni cu totul, mă apucase „bâţâiala” - 
cum ar fi spus Furuseth - ca pe un copil care tremură în 
faţa învățătorului. 

- Cine-ţi dă să mănânci? întrebă el apoi. 

- Posed o rentă, îi răspunsei eu apăsat, şi în secunda 
următoare mi-a venit să-mi muşc limba. Dar toate 
acestea, vă rog să mă scuzaţi că fac această remarcă, nu 


au nici-o legătură cu problema ce doresc a discuta cu 
dumneavoastră. 

Dar el nu-mi luă în seamă protestul. 

- Cine a agonisit-o? Ai? Mi-am închipuit eu. Tatăl 
dumitale. Te ţii pe picioarele morţilor. Şi niciodată n-ai 
umblat pe picioarele proprii. Nu eşti în stare să umbli 
singur între două răsărituri de soare şi să-ţi faci rost de 
trei mese ca să-ţi umpli burdihanul. la să-ţi văd mâna! 

Probabil că, rapid şi precis, uriaşa lui putere latentă 
intrase în acţiune sau poate că am adormit eu timp deo 
clipă, căci, până să-mi dau seama, Lup Larsen făcuse doi 
paşi înainte, îmi apucase dreapta în dreapta lui şi o ţinea 
întoarsă ca s-o examineze. Am încercat să-mi retrag 
mâna, însă degetele sale se strânseră, fără efort vizibil, 
gata-gata să mi le zdrobească pe ale mele. Este greu să- 
ţi păstrezi demnitatea în asemenea împrejurări. Nu mă 
puteam zbate şi zvârcoli ca un şcolar. Nici nu puteam lovi 
creatura aceea, care n-avea decât să-mi răsucească 
braţul pentru a mi-l frânge. Nu-mi rămânea nimic altceva 
de făcut decât să stau liniştit şi să accept jignirea. Am 
avut timp să observ că buzunarele mortului fuseseră 
golite şi lucrurile din ele aruncate pe punte şi că trupul şi 
rânjetul lui fuseseră ascunse privirilor sub o foaie de 
pânză de velă; marinarul Johansen cosea marginile velei 
cu o aţă groasă, vârând acul cu ajutorul guardamanei, un 
dispozitiv de piele fixat în palmă. 

Lup Larsen îmi dădu drumul, azvârlindu-mi mâna cu un 
gest de dispreţ. 

- Mâinile morţilor ţi-au păstrat-o moale. Abia dacă o fi 
bună să spele vasele şi să facă treabă de rândaş. 

- Doresc să fiu dus la țărm, am spus eu cu tărie, căci 
acum eram din nou stăpân pe mine. Voi plăti întârzierea 
şi osteneala cu suma pe care o veţi aprecia 
dumneavoastră. 

Lup Larsen mă privi curios. În ochi îi juca o lumină 
batjocoritoare. 

- Ba eu îţi fac o contrapropunere, şi asta spre binele 
dumitale. Secundul meu s-a dus, aşa că pe bord vor avea 


loc o serie de avansări. Un marinar trece la pupa în locul 
secundului, musul” trece la prova în locul marinarului, 
iar dumneata iei locul musului; semnezi contractul de 
angajare; douăzeci de dolari pe lună şi mâncare. Ei, ce 
zici? Şi te rog să reţii că este spre binele dumitale. Asta o 
să te facă om. Ai să înveţi cu timpul să te ţii pe propriile- 
ţi picioare şi poate că te vei deprinde chiar să mergi 
copăcel. 

Eu însă l-am luat în seamă. Pânzele corăbiei pe care-o 
zărisem spre sud-vest apăreau acum mai mari şi mai 
desluşite. Avea, ca şi „Năluca”, greement!$ de goeletă, 
deşi carena era mai mică. 

Era o plăcere s-o vezi săltând şi croindu-şi drum spre 
noi. Fără îndoială, urma să treacă prin apropierea 
noastră. Vântul se înteţise deocamdată, iar soarele, după 
câteva licăriri mohorâte, dispăruse. Oceanul căpătase o 
culoare cenuşie sumbră, ca de plumb, şi era acum mai 
agitat, zvârlind spre cer creste înspumate. Goneam mai 
repede, şi înclinația vasului era mai pronunţată. La un 
moment dat, o răbufnire de vânt ne aplecă până ce 
copastia!! se afundă în mare, şi timp de o clipă puntea 
din bordul respectiv fu măturată de apă, ceea ce-i făcu 
pe câţiva dintre vânători să-şi ridice în grabă picioarele. 

- Vasul acesta va trece îndată pe lângă noi, spusei eu 
după o pauză. De vreme ce merge în direcţie opusă, 
probabil că are destinaţia San Francisco. 

- Foarte probabil, îmi răspunse Lup Larsen, întorcându- 
mi puţin spatele şi strigând: Cooky! Ei! Cooky! 

Bucătarul ţâşni afară pe uşa bucătăriei. 

- Unde e musul? Spune-i că am treabă cu el. 

- Yes, Sir. 

Şi Thomas Mugridge alergă iute spre pupă şi dispăru 
prin tambuchiul de lângă timonă. O clipă mai târziu 
reapăru, urmat de aproape de un flăcău îndesat, cu o 


15 Mus - ucenic marinar. 

16 Greement - ansamblul de catarge, pânze, sarturi, straiuri care 
susţin velatura unei corăbii. 

17 Copastie - elementul care face legătura între bordaj şi punte. 


figură îmbufnată şi răutăcioasă, care să tot fi avut 18 sau 
19 ani. 

- L-am adus, Sir, spuse bucătarul. 

Dar Lup Larsen nu-l băgă în seamă pe vrednicul 
bucătar şi se întoarse îndată spre mus. 

- Cum te cheamă, băiete? 

- George Leach, Sir, răspunse flăcăul morocănos, 
arătând limpede prin comportarea sa că bănuieşte 
motivul pentru care a fost chemat. 

- Ăsta nu-i nume irlandez! se răsti căpitanul. O'Toole 
sau McCarthy s-ar potrivi mai bine cu mutra ta. Afară 
dacă n-o fi fost, cum se prea poate, un irlandez prin 
curtea maică-tii. 

Văzui pumnii  flăcăului  strângându-se şi gâtul 
congestionându-i-se la auzul acestei ocări. 

- Dar să lăsăm asta, urmă Lup Larsen. Ai probabil 
motive binecuvântate să vrei să-ţi uiţi numele şi, la urma 
urmei, n-o să-mi fii mai puţin pe plac atâta timp cât îţi 
vezi de treabă. De bună seamă, locul tău de baştină este 
Telegraph Hillt. Asta îţi stă scris pe toată mutra. 
Căpăţânos cum nu se poate şi de două ori mai afurisit; 
îmi cunosc eu marfa. Dar să-ţi intre în cap că aici, pe 
vasul ăsta, o să trebuiască să te laşi de nărav. Ai înţeles? 
Cine te-a îmbarcat? 

- McCready şi Swanson. 

- Sir! tună Lup Larsen. 

- McCready şi Swanson, Sir, se corectă băiatul, şi în 
ochi îi licări o lumină de ură. 

- Cine a încasat avansul? 

- Ei, Sir. 

- Mi-am închipuit eu; şi tu ai fost bucuros al dracului să 
pierzi chiar şi banii, numai să scapi. N-ai ştiut cum să-ţi 
iei tălpăşiţa mai repede, fiindcă auziseşi că te caută nişte 
domni... 


18 Telegraph Hill - una dintre colinele pe care e aşezat oraşul San 
Francisco. 


Cât ai clipi, băiatul se metamorfoză într-un sălbatic. 
Trupul i se contractă, ca şi cum ar fi vrut să sară, faţa lui 
căpătă expresia unei fiare întărâtate şi mârâi: 

- Asta-i 0... 

- O ce? întrebă Lup Larsen cu o insinuantă suavitate în 
glas, ca şi când ar fi fost extraordinar de curios să audă 
cuvântul nerostit. 

Băiatul şovăi, apoi îşi stăpâni furia. 

- Nimic, Sir. Îmi iau vorba înapoi. 

- Şi în felul ăsta mi-ai dovedit că am avut dreptate, 
răspunse Larsen cu un surâs împăcat. Câţi ani ai? 

- Abia am împlinit şaisprezece ani, Sir. 

- Minţi. Ai împlinit de mult optsprezece. Chiar aşa eşti 
mare pentru vârsta ta şi ai nişte muşchi ca de cal. 
Strânge-ţi catrafusele şi du-te la prova. Acum eşti vâslaş. 
Te-am avansat; e bine? 

Fără să aştepte încuviințarea băiatului, căpitanul se 
întoarse către marinarul care tocmai terminase funebra 
sarcină de a-l coase pe mort în sac. 

- Johansen, te pricepi la navigaţie? 

- Nu, Sir. 

- Bine, nu-i nimic; eu tot te fac secund. Ducţi 
calabalăcul la pupă, în cabina secundului. 

- Aye, aye, Sir, răspunse Johansen vesel şi o luă din 
loc. 

Între timp, fostul mus nu se clinti din loc. 

- Tu ce mai aştepţi? întrebă Lup Larsen. 

- Nu m-am angajat ca vâslaş, Sir, răspunse el. M-am 
angajat ca mus. Şi nu vreau să fac muncă de vâslaş. 

- Strânge-ţi catrafusele şi du-te la prova! 

De data aceasta, ordinul lui Lup Larsen era 
cutremurător de imperios. Băiatul se încruntă groaznic, 
dar refuză să se mişte. 

Atunci se produse o nouă răscolire a puterii 
covârşitoare a lui Lup Larsen. Fu cu totul neaşteptată şi 
se termină în mai puţin de două secunde. Lup Larsen 
făcu un salt de aproape doi metri şi îşi repezi pumnul în 
stomacul băiatului. În aceeaşi clipă, ca şi când eu aş fi 


fost cel lovit, am simţit o lovitură în plex care îmi dădu o 
senzaţie de leşin. Pomenesc lucrul acesta ca să arăt cât 
de sensibil era pe atunci sistemul meu nervos şi cât de 
puţin eram obişnuit cu spectacolele brutale. Băiatul, care 
cântărea cel puţin 165 de pfunzi, se zgârci. Trupul său se 
înfăşură moale în jurul pumnului, ca o zdreanţă udă pe 
un băț. Fu proiectat în aer, descrise o scurtă curbă şi 
căzu în cap şi în umeri pe punte, alături de mort, unde 
începu să se zvârcolească în chinuri. 

- Ei? mă întrebă Larsen, întorcându-se către mine. Te- 
ai hotărât? 

Eu mai aruncasem din când în când câte o privire spre 
goeleta care ajunsese aproape în dreptul nostru, la cel 
mult două sute de iarzi depărtare. Era o corăbioară 
elegantă şi bine întreţinută. 

Am distins un număr mare, negru, pe una dintre vele 
şi mai văzusem ilustraţii cu pilotine. 

- Ce vas este acela? am întrebat. 

- Pilotina „Lady Mine”, răspunse Lup Larsen, întunecat. 
Şi-a isprăvit treburile şi se întoarce la San Francisco. 
Dacă se menţine vântul, ajunge în cinci-şase ore. 

- Atunci, vreţi, vă rog, să-i semnalizaţi, ca să mă poată 
lua şi duce la țărm? 

- Regret, dar mi-a căzut codul de semnalizare peste 
bord, spuse el. 

Grupul de vânători începu să râdă. 

Am reflectat o clipă, privindu-l ţintă în ochi. Văzusem 
tratamentul înspăimântător pe care îl aplicase băiatului 
şi-mi dădui seama că, foarte probabil, voi avea şi eu 
parte de unul asemănător, dacă nu chiar mai rău. După 
cum spuneam, am reflectat şi pe urmă am făcut un lucru 
pe care îl socot cel mai mare act de bravură din viaţa 
mea. M-am repezit la parapet dând din mâini şi strigând: 

- Hei, „Lady Mine”! Du-mă la țărm! O mie de dolari 
dacă mă duci la țărm. 

Am aşteptat, privindu-i pe cei doi oameni care stăteau 
la pupa şi dintre care unul ţinea timona. Celălalt duse un 
megafon la gură. N-am întors capul, cu toate că 


aşteptam din clipă în clipă ca bruta aflată în spatele meu 
să-mi repeadă o lovitură ucigătoare, în sfârşit, după 
câteva momente care mi se părură secole, nemaiputând 
suporta tensiunea, m-am întors. Nu se mişcase. Stătea în 
aceeaşi poziţie, clătinându-se uşor din pricina ruliului şi 
aprinzându-şi o nouă ţigară de foi. 

- Ce este? S-a întâmplat ceva? 

Strigarea venea de pe „Lady Mine”. 

- Da! urlai eu din toată puterea plămânilor. E o 
chestiune de viaţă sau de moarte! O mie de dolari dacă 
mă duceţi la țărm! 

- Prea multă pileală de Frisco pentru sănătatea 
echipajului meu! strigă Lup Larsen după mine. Asta - şi 
arătă spre mine cu o mişcare a degetului mare - îşi 
închipuie că vede şerpi de mare şi maimuțe! 

Drept răspuns, omul de pe „Lady Mine” râse în 
megafon. Pilotina trecu mai departe. 

- Arată-i pe dracu din partea mea! fură ultimele 
cuvinte şi cei doi îşi luară rămas bun, fluturând mâinile. 

Mă aplecai cu disperare peste parapet, privind după 
mica şi eleganta goeletă ce se depărta cu repeziciune, 
mărind întinderea posomorâtă de apă dintre noi. Şi când 
mă gândeam că peste cinci-şase ore avea să ajungă la 
San Francisco... Parcă-mi plesnea capul! Simţeam o 
durere în gât, de parcă inima mi s-ar fi mutat acolo. Un 
talaz se sparse de bordajul vasului şi-mi împroşcă stropi 
săraţi pe buze. Vântul bătea puternic, şi „Năluca” se 
aplecă şi mai tare, afundându-şi în apă copastia de sub 
vânt. Auzeam apa năvălind pe punte. 

Peste o clipă, când mă întorsei, îl văzui pe mus 
ridicându-se cu greu în picioare. Faţa-i era 
înspăimântător de albă şi se schimonosea de durere 
stăpânită. Arăta foarte suferind. 

- Ei, Leach, te duci în prova? întrebă Lup Larsen. 

- Yes, Sir, se auzi răspunsul unui suflet înfrânt. 

- Şi tu? mă întrebă pe mine. 

- Vă dau o mie..., începui eu. 

Însă îmi curmă vorba: 


- Lasă astea! Ai de gând să-ţi iei în primire slujba de 
mus? Sau e nevoie să te muştruluiesc şi pe tine? 

Ce era să fac? Să mă las bătut cu bestialitate sau 
poate chiar omorât? N-ar fi ajutat la nimic. Am privit ţintă 
în ochii aceia cruzi, cenușii. Parcă ar fi fost de granit, atât 
de puţină lumină şi căldură sufletească se vedeau în ei; 
ochii lui erau goi, reci şi cenuşii ca însăşi marea. 

- Ei? 

- Da, spusei. 

- Spune: da, Sir 

- Da, Sir, mă corectai eu. 

- Cum te cheamă? 

- Van Weyden, Sir. 

- Numele mic? 

- Humphrey, Sir, Humphrey Van Weyden. 

- Vârsta? 

- Treizeci şi cinci de ani, Sir. 

- Bine. Du-te la bucătar să-ţi arate ce ai de făcut. 

Şi iată cum, fără voie, am ajuns în robie la Lup Larsen. 
Era mai tare ca mine, atâta tot. Dar pe atunci situaţia mi 
se părea cu totul ireală. Şi tot ireală mi se pare şi astăzi, 
când mă întorc cu gândul la cele întâmplate. Pentru mine 
a rămas ceva monstruos, de neconceput, un oribil 
coşmar. 

- Stai, nu pleca încă. 

M-am oprit supus din drumul spre bucătărie. 

- Johansen, adună tot echipajul. Acum, că am pus totul 
în ordine, să terminăm şi cu înmormântarea, ca să 
curăţăm puntea de gunoaie. 

În vreme ce Johansen chema la adunare bordul liber, 
la ordinul căpitanului, doi marinari aşezară cadavrul 
înfăşurat în pânză de velă pe panoul unui bocaport. De o 
parte şi de alta a punţii, lipite de copastie şi cu fundurile 
în sus, erau legate câteva bărci mici. Mai mulţi oameni 
ridicară panoul cu sinistra lui povară, îl duseră până la 
bordul de sub vânt şi-l sprijiniră pe bărci, cu picioarele 
mortului înspre mare. De picioare era legat sacul cu 
cărbuni pe care-l adusese bucătarul. 


Totdeauna îmi imaginasem că pe mare funeraliile sunt 
un eveniment solemn şi impresionant, dar am fost 
repede dezamăgit, cel puţin de această înmormântare. 
Unul dintre vânătorii de foci, om puţintel la trup, cu ochi 
negri, şi pe care tovarăşii săi îl numeau Smoke”, 
povestea anecdote împănate din belşug cu înjurături şi 
măscări; şi, cam la fiecare minut, grupul vânătorilor 
izbucnea în hohote de râs, care sunau în urechile mele 
ca urletele unei haite de lupi sau ca lătrăturile unor fiare 
din iad. Marinarii se îndreptau tropăind zgomotos spre 
pupa, vorbind între dânşii pe şoptite, unii dintre ei 
frecându-şi ochii cârpiţi de somn. Feţele lor arătau 
îngrijorare şi erau umbrite parcă de rele presimţiri. Era 
vădit că nu le surâdea perspectiva unei călătorii sub 
comanda unui astfel de căpitan, începută sub semne atât 
de rele. Din când în când aruncau câte o privire cu coada 
ochiului spre Lup Larsen, şi mi-am dat seama că se 
temeau de dânsul. 

El se apropie de panoul bocaportului, şi toţi se 
descoperiră. Îmi aruncai ochii asupra lor - douăzeci de 
oameni cu totul; douăzeci şi doi cu marinarul de la 
timonă şi cu mine. l-am cercetat cu multă curiozitate, 
lucru explicabil, căci, după cum se anunţa, pe această 
minusculă lume plutitoare viaţa mi-era legată de a lor 
pentru cine ştie câte săptămâni sau luni. Marinarii erau 
în majoritate englezi sau scandinavi, cu feţele greoaie şi 
obosite. Vânătorii, pe de altă parte, aveau chipuri mai 
energice şi cu expresii mai variate, cu trăsături aspre şi 
marcate de jocul liber al patimilor. Lucru ciudat - şi l-am 
remarcat de îndată -, trăsăturile lui Lup Larsen nu purtau 
această urâtă pecete. Nu avea nimic vicios în trăsături. 
Faţa lui era, ce e drept, brăzdată, dar asta era pecetea 
hotărârii şi a dârzeniei. Părea mai degrabă o figură 
sinceră şi deschisă, ceea ce era încă mai vădit prin faptul 
că nu purta nici barbă, nici mustăţi. Nu puteam să cred, 
şi n-am putut să cred până la incidentul următor, că 


19 Smoke - fum. 


figura aceasta aparţine unui om care fusese în stare să 
se poarte aşa cum se purtase el cu musul. 

In clipa aceea, când tocmai deschisese gura să 
vorbească, rafale după rafale izbiră goeleta, făcând-o să 
se încline şi mai tare. Vântul urla o cântare sălbatică prin 
arboradă?. Câţiva vânători priviră îngrijoraţi în sus. 
Copastia de sub vânt, unde zăcea întins mortul, se 
afundă în apă, şi când vasul se redresă, valurile măturară 
puntea, udându-ne până peste glezne. O ploaie puternică 
se abătu asupra noastră, şi fiecare strop înţepa. După ce 
trecu, Lup Larsen începu să vorbească oamenilor 
descoperiţi, care se legănau ca unul singur în balansul 
punţii: 

- Nu-mi amintesc decât o parte din slujbă, spuse el, 
anume: „Şi trupul va fi aruncat în mare”. Aşadar, 
aruncaţi-l! 

Apoi tăcu. Oamenii care ţineau panoul păreau 
nedumeriţi,  miraţi, fără îndoială, de  scurtimea 
ceremoniei. Lup Larsen se răsti la ei furios: 

- Săltaţi de capătul ăla, lua-v-ar dracu! Ce naiba mai 
aşteptaţi? 

Ridicară capătul panoului cu o grabă ce-ţi făcea milă 
şi, ca un câine azvârlit peste bord, mortul alunecă în 
mare cu picioarele înainte. Sacul de cărbuni îi grăbi 
scufundarea. Se isprăvise cu el. 

- Johansen, spuse vioi Lup Larsen noului secund, ţine 
toţi oamenii pe punte acum, că sunt aici. Strângeţi 
contrarandele?! şi focurile?; dar dă-i zor. Începe vântul 
dinspre sud-est şi ar fi bine să luaţi şi terţarole?: la 
trincă?* şi la randă”. 


 Arboradă totalitatea catargelor (sau arborilor) unei corăbii. 

21 Contrarandă - velă trapezoidală ridicată deasupra randei. 

22 Foc - velă triunghiulară de la prova. 

23 Terţarolă - dispozitiv pentru reducerea suprafeţei pânzelor pe 
vânt puternic. 

24 Trincă - velă triunghiulară care se ridică în faţa catargului de la 
prova. 

235 Randă - velă trapezoidală ridicată pe catargul de la pupa. 


După o clipă, toată puntea era în forfotă: Johansen 
răcnea comenzi, şi oamenii trăgeau de fel de fel de 
scote?$ sau dezlegau parâme, totul într-o învălmăşeală în 
stare să ameţească pe orice om de uscat ca mine. Dar, 
mai presus de orice, eram îngrozit de această lipsă de 
omenie. Mortul devenise un episod lichidat, un incident 
lăsat în urmă, într-un înveliş de pânză şi cu un sac de 
cărbuni atârnat de el, în timp ce corabia gonea înainte şi 
treaba continua. Nimănui nu-i păsa. Vânătorii făceau haz 
de o nouă anecdotă de-a lui Smoke; marinarii trăgeau şi 
smuceau de scote; doi dintre ei urcau în arboradă; întors 
spre vânt, Lup Larsen cerceta cerul pe care se 
aglomerau nori; şi mortul, după un sfârşit atât de urât, 
după o înmormântare mizeră, se scufunda din ce în ce 
mai jos în adâncuri. 

Atunci mă copleşi cruzimea oceanului, neînduplecat şi 
înspăimântător. Fiinţa omenească devenise ieftină şi de 
batjocură, viaţa o trăire animalică şi nearticulată, un 
colcăit fără de suflet al smârcului şi nămolului. Stăteam 
agăţat de copastia din vânt, lipit de nişte odgoane, şi mă 
uitam peste valurile lui înspumate la straturile groase de 
ceaţă ce-mi ascundeau privirilor oraşul San Francisco şi 
coasta Californiei. Pânze de ploaie ne despărţeau şi de- 
abia zăream ceața. 

Şi această corabie stranie, cu oamenii ei teribili, 
împinsă de vânt şi de ocean, şi săltând, săltând 
necontenit, gonea spre sud-vest, spre imensele şi 
singuraticele întinderi ale Pacificului. 


26 Scotă - frânghie cu care se manevrează velele. 


Capitolul 4 


Umilitoare şi dureroase lucruri mi s-au întâmplat după 
aceea, în timp ce mă străduiam să mă adaptez noului 
meu mediu pe goeleta „Năluca”, plecată la vânătoare de 
foci. Bucătarul, pe care oamenii din echipaj îl chemau 
„Doctorul”, vânătorii, „Tommy”, iar Lup Larsen, „Cooky”, 
era alt om. Schimbarea survenită în poziţia mea socială 
adusese o schimbare corespunzătoare în felul său de a 
mă trata. Pe cât fusese de slugarnic şi de linguşitor mai 
înainte, pe atât era acum de autoritar şi de agresiv. 
Adevărul este că nu mai reprezentam pentru el o 
persoană subţire, cu pielea moale ca de „domnişoară”, ci 
doar un mus de rând, foarte nevrednic. 

A stăruit în mod absurd să-i spun „Mister Mugridge”, 
iar tonul şi purtarea lui erau nesuferite atunci când mi-a 
arătat care-mi erau îndatoririle. Pe lângă atribuţiile mele 
de la careul cu cele patru mici cabine, trebuia să fiu şi 
ajutorul lui la bucătărie; nemărginita mea lipsă de 
pricepere în ceea ce priveşte treburile ca, de pildă, 
curăţatul cartofilor sau spălatul cratiţelor slinoase îi 
stârnea neîncetat mirarea şi sarcasmul. Refuza să ţină 
seama de ceea ce era sau mai degrabă de ceea ce 


fuseseră viaţa şi obiceiurile mele. Aceasta era numai o 
parte din atitudinea pe care înţelegea s-o adopte faţă de 
mine; şi mărturisesc că, înainte de a se fi sfârşit ziua, am 
ajuns să-l urăsc cu atâta patimă, cum nu mai urâsem pe 
nimeni până atunci. 

Prima zi a fost pentru mine cu atât mai grea cu cât 
„Năluca”, la ultima terţarolă (asemenea termeni n-am 
ajuns să-i învăţ decât mai târziu), gonea printr-un „vânt 
turbat de sud-est”, după expresia lui Mister Mugridge. La 
ora cinci şi jumătate, îndrumat fiind de el, am pus masa 
în careu, cu vesela de vreme rea, şi apoi am adus din 
bucătărie ceaiul şi mâncarea. In legătură cu aceasta, nu 
pot să nu vă istorisesc prima mea experienţă pe o punte 
măturată de valuri. 

- Mişcă-te repede ca să nu te mureze, îmi recomandă 
Mugridge când ieşii din bucătărie cu un ceainic mare într- 
o mână şi cu câteva pâini, atunci scoase din cuptor, pe 
braţul celălalt. 

Unul dintre vânători, un individ înalt şi cu mişcări 
dezarticulate, pe nume Henderson, trecea chiar atunci 
către pupa, venind spre careu de la alivei (numele pe 
care vânătorii îl dau în glumă cabinei lor de dormit de la 
mijlocul navei). Lup Larsen îşi fuma veşnica sa ţigară de 
foi pe dunetă. 

- Păzea, că vine! Agaţă-te de ceva! ţipă bucătarul. 

M-am oprit locului, căci nu ştiam ce anume vine. Am 
văzut uşa bucătăriei trântindu-se. Pe urmă l-am văzut pe 
Henderson sărind ca un apucat pe greement şi 
căţărându-se repede până ce ajunse la câţiva metri 
deasupra capului meu. Am mai văzut şi un talaz imens, 
cu creasta frântă şi înspumată, încovoindu-şi deasupra 
punţii masa enormă de apă. Mă aflam drept sub el. 
Mintea mea nu reacţiona prompt, situaţia fiind cu totul 
nouă şi străină pentru mine. Am înţeles că sunt în 
primejdie, dar numai atât. Am rămas nemişcat, 
înfricoşat. Atunci Lup Larsen îmi strigă de pe dunetă: 

- Apucă-te de ceva, măi Hump”! 


27 Hump - cocoaşă; diminutiv batjocoritor de la Humphrey. 


Dar era prea târziu. M-am repezit spre greement, de 
care m-aş fi putut agăța, dar am fost surprins de zidul de 
apă care se prăvălea. Ce s-a întâmplat după aceea este 
foarte confuz. Mă aflam sub apă, sufocându-mă şi 
înecându-mă. Puntea îmi fugise de sub picioare şi mă 
rostogoleam întruna, fără să-mi dau seama încotro eram 
târât. De câteva ori m-am izbit de obiecte tari, şi la un 
moment dat am simţit o lovitură groaznică în genunchiul 
drept. Apoi, puhoiul s-a potolit parcă dintr-o dată şi 
respiram iarăşi aerul binefăcător. Fusesem proiectat în 
peretele bucătăriei şi târât pe după tambuchiul 
coridorului de la bordul din vânt până la scurgerile de 
sub vânt. Durerea din genunchiul lovit era sfâşietoare. 
Nu mă puteam lăsa pe el sau cel puţin am avut impresia 
că nu mă poate ţine: eram sigur că mi l-am rupt. Dar 
bucătarul nu mă iertă nici-o clipă. Din uşa de sub vânta 
bucătăriei îmi strigă: 

- Ei, tu, ăla! Ai de gând să stai acolo până mâine? 
Unde-i ceainicul? Pierdut peste bord? Mai bine-ţi frângeai 
gâtul! 

Cu multă greutate am izbutit să mă ridic. Ceainicul cel 
mare era încă în mâna mea. Mă îndreptai şchiopătând 
spre bucătărie şi i-l dădui. Dar bucătarul fierbea de o 
indignare sinceră sau prefăcută. 

- Cârpă eşti, mă, să fiu al dracului! La ce îi fi tu bun? 
Hai? La ce îi fi bun? Nu eşti în stare să duci un pic de ceai 
la pupa fără să-l prăpădeşti. Acum trebuie să mă apuc să 
pun iar apă la fiert. Şi ce tot te smiorcăi? se răsti el la 
mine într-un nou acces de furie. Fiindcă ai făcut buba la 
picioruş, puişoru' mamei drag! 

Nu mă smiorcăiam, deşi faţa se prea poate să-mi fi 
fost schimonosită de durere. Mi-am concentrat însă 
întreaga voinţă, am strâns din dinţi şi m-am dus, şontăc- 
şontăc, de la bucătărie până la careu şi de la careu 
îndărăt până la bucătărie, fără alte necazuri. Cu două 
lucruri m-am ales de pe urma accidentului: întâi, cu o 
rotulă vătămată, cu care umblam nepansat şi de care am 
suferit rău luni de zile, şi, în al doilea rând, cu diminutivul 


Hump, pe care mi-l aruncase Lup Larsen de pe dunetă. 
Ulterior, de la prova până la pupa, nimeni nu m-a 
cunoscut sub alt nume, încât acest apelativ a devenit un 
element al proceselor mele de gândire şi l-am identificat 
cu însăşi persoana mea; mă concepeam Hump, ca şi 
când eram şi întotdeauna fusesem Hump. 

N-a fost o sarcină uşoară să servesc mâncarea la 
careu, acolo unde luau masa Lup Larsen, Johansen şi cei 
şase vânători. In primul rând, încăperea era strâmtă şi 
deplasările pe care eram obligat să le fac împrejurul 
mesei nu-mi erau uşurate de puternicul tangaj şi ruliu al 
goeletei. Dar ceea ce mă izbea mai tare era totala lipsă 
de înţelegere a oamenilor pe care-i slujeam. Simţeam pe 
sub pantalon cum mi se umflă genunchiul din ce în ce 
mai mult şi mi-era rău, şi-mi venea leşin din cauza 
durerilor. Imi zăream figura trasă şi albă, schimonosită 
de suferinţă, în oglinda careului. De bună seamă 
observaseră cu toţii în ce hal mă aflam, însă nici unul n-a 
scos o vorbă şi nu m-a luat în seamă; aşa încât aproape 
că i-am fost recunoscător lui Lup Larsen când mai târziu 
- tocmai când spălam vasele - mi-a spus: 

- Nu te sinchisi de asemenea fleac. Cu vremea ai să te 
obişnuieşti cu de-alde astea. S-ar putea să rămâi puţin 
şontorog, însă, oricum, vei învăţa să te ţii pe picioare. 
Apoi adăugă: Asta-i ceea ce se cheamă un paradox, nu-i 
aşa? 

Păru satisfăcut când am dat din cap cu obişnuitul: Yes, 
Sir. 

- Îmi închipui că te pricepi puţin la literatură! Da? Bine. 
O să stăm de vorba cândva. 

Pe urma, nemaibăgându-mă în seamă deloc, îmi în- 
toarse spatele şi se urcă pe punte. 

In seara aceea, după ce dădusem gata un număr nes- 
fârşit de treburi, am fost trimis să mă culc în alivei, unde 
am găsit o cuşetă disponibilă. Eram mulţumit că scap de 
nesuferita prezenţă a bucătarului şi că mă pot lungi. Spre 
mirarea mea, hainele se uscaseră pe mine şi nu se vedea 
nici un semn că aş fi răcit, fie din pricina ultimului duş, 


fie de pe urma îndelungatei băi ce făcusem după 
scufundarea lui „Martinez”. În împrejurări obişnuite, după 
toate câte îndurasem, aş fi fost numai bun să stau la pat 
şi să fiu îngrijit de o infirmieră calificată. 

Genunchiul însă mă supăra rău de tot. După câte îmi 
dădeam seama, rotula părea întoarsă pe muchie în mijlo- 
cul inflamaţiei. In timp ce - întins pe cuşetă - îmi 
examinam genunchiul (cei şase vânători erau toţi în 
alivei, fumând şi conversând în gura mare), Henderson 
îmi aruncă în treacăt o privire şi îşi dădu cu părerea: 

- Arată urât. Leagă-l cu o cârpă şi are să fie mai bine. 

Asta a fost tot. Şi când te gândeşti că pe uscat aş fi ză- 
cut cu faţa-n sus, cu un chirurg lângă mine şi cu foarte 
stricte recomandaţii de a nu face nimic altceva decât să 
mă odihnesc. Dar se cuvine să fiu drept cu aceşti 
oameni. Pe cât erau de nepăsători faţă de suferinţa mea, 
tot atât de nepăsători se arătau şi faţă de propria lor 
suferinţă atunci când li se întâmpla ceva. Aceasta se 
datora, cred, în primul rând, obişnuinţei, şi, în al doilea 
rând, faptului că erau mai puţin sensibili. Cred, într- 
adevăr, că un om cu multă sensibilitate şi un sistem 
nervos mai delicat suferă de două şi de trei ori mai 
intens decât ei de pe urma unei lovituri identice. 

Deşi eram atât de obosit - de fapt, eram istovit -, n-am 
putut dormi din cauza durerii din genunchi. Abia mă 
stăpâneam să nu gem tare. Nici vorbă că acasă aş fi dat 
drumul la văicăreli, dar mediul acesta nou şi primitiv 
parcă îmi impunea să mă stăpânesc crunt. Atitudinea 
acestor oameni era stoică în lucrurile mari şi copilăroasă 
în cele mici, ca a sălbaticilor. Îmi aduc aminte cum l-am 
văzut mai târziu, în timpul călătoriei, pe Kerfoot, unul 
dintre vânători, cu un deget făcut zob; a pierdut degetul 
fără măcar să murmure sau să-şi schimbe expresia feţei. 
Cu toate acestea, l-am văzut tot pe el înfuriindu-se la 
culme pentru o nimica toată. 

La fel făcea şi-n momentul de faţă, vociferând, 
răcnind, dând din mâini şi înjurând de toţi dracii, şi numai 
pentru că nu se înţelegea cu alt vânător dacă un pui de 


focă ştie să înoate instinctiv sau nu. El susţinea că ştie, 
că poate înota din clipa când s-a născut. Celălalt vânător, 
Latimer, un individ slab, cu mutră de yankeu, cu ochi 
vicleni de-abia deschişi, susţinea contrariul; spunea că 
puiul de focă se naşte pe uscat pentru singurul motiv că 
nu ştie să înoate, că maică-sa este obligată să-l înveţe 
înotul, aşa cum păsările trebuie să-şi înveţe puii la zbor. 

Ceilalţi patru vânători stăteau cu coatele pe masă sau 
tolăniţi pe cuşete şi lăsau discuţia pe seama celor doi 
antagonişti. Dar arătau un interes deosebit, căci din când 
în când se alăturau cu patimă unei păreri sau celeilalte şi 
uneori vorbeau toţi laolaltă, până ce - în spaţiul acela 
strâmt - glasurile lor răbufneau în valuri sonore, ce pă- 
reau că imită un bubuit de tunet. Oricât era de copilăresc 
şi neînsemnat subiectul, felul în care argumentau era 
încă şi mai copilăros şi mai neconcludent. La drept 
vorbind, argumentaţia lor era foarte săracă sau chiar 
inexistentă. Metoda lor se baza pe afirmaţii, pe 
presupuneri şi pe ameninţări. Ei demonstrau că un pui de 
focă ştie sau nu să înoate la naştere afirmând lucrul 
acesta pe un ton bătăios şi continuând cu un atac asupra 
inteligenţei, bunului-simţ, naţionalităţii sau biografiei 
adversarului. Riposta era aidoma. Am relatat acestea 
pentru ca să arăt nivelul intelectual al oamenilor în 
mijlocul cărora ajunsesem. Intelectualiceşte, erau nişte 
copii cu trupuri de oameni maturi. 

Şi fumau, fumau necontenit un tutun ordinar, ieftin şi 
groaznic mirositor. Aerul era gros şi înceţoşat din pricina 
fumului; faptul acesta, la care se adăuga şi zbuciumul 
violent al vasului în luptă cu furtuna, mi-ar fi provocat eu 
siguranţă răul de mare dacă aş fi fost predispus la o ase- 
menea afecţiune. Chiar şi aşa îmi făcea greață, deşi 
această senzaţie se datora poate şi durerii din picior şi 
istovirii. 

Stând acolo întins şi reflectând, am cugetat bineînţeles 
asupra mea şi asupra situaţiei în care mă aflam. Era 
extraordinar, de neconceput, ca eu, Humphrey Van Wey- 
den, om cu carte şi cunoscător, dacă vreţi, în ale artei şi 


literaturii, să mă găsesc aici, pe o goeletă, plecată la 
vânătoare de foci în Marea Bering. Mus! Nu făcusem în 
viaţa mea nici un fel de muncă manuală grea sau treabă 
de rândaş. De când mă ştiam, dusesem un trai calm, 
sedentar, lipsit de aventuri, o viaţă de intelectual izolat, 
de om cu un venit sigur şi comod. Exerciţiile violente şi 
sporturile atletice nu mă ispitiseră niciodată. Am fost 
întotdeauna un şoarece de bibliotecă - aşa îmi spuneau 
surorile şi tata în copilărie. O singură dată plecasem într- 
o excursie cu corturile, dar şi atunci mi-am părăsit 
curând grupul şi m-am întors la confortul şi comoditatea 
de-acasă. Şi mă vedeam în prezent aici, cu perspectiva 
înspăimântătoare şi nelimitată în timp, de a pune masa, 
de a curăța cartofi şi de a spăla vasele. Şi nu eram nici 
voinic. Doctorii spuneau totdeauna că am un corp 
deosebit de robust, dar niciodată nu mi-l dezvoltasem 
prin exerciţii fizice. Aveam muşchi slabi şi moi, ca de 
femeie; cel puţin aşa afirmau medicii când încercau să 
mă convingă să încep a practica gimnastica. Dar am 
preferat să-mi pun la treabă mai cu seamă capul, nu 
trupul; şi iată-mă aici, fără condiţia fizică necesară vieţii 
aspre care mă aştepta. 

Acestea sunt numai câteva din lucrurile ce mi-au 
trecut prin minte şi le pomenesc numai pentru a mă 
justifica în prealabil asupra rolului de om slab şi 
neajutorat ce mi-a fost hărăzit să-l joc. Dar m-am gândit 
şi la mama, şi la surori şi mi-am închipuit durerea lor. 
Figuram pe lista celor ce pieriseră în dezastrul vasului 
„Martinez”; eram dat dispărut. Parcă vedeam titlurile din 
ziare; pe amicii de la Clubul universitar sau de la clubul 
„Bibelot” clătinând din cap şi zicând: „Bietul băiat!” 
Parcă-l vedeam şi pe Charley Furuseth în momentul când 
mi-am luat rămas-bun de la el în dimineaţa aceea - 
îmbrăcat în halat, şedea tolănit pe divanul de la fereastră 
şi se îndeletnicea să-mi plaseze maxime cu caracter 
profetic şi pesimist. 

Şi în timpul acesta, săltând şi coborând necontenit, 
urcând munţii mişcători şi prăbuşindu-se în golurile de 


apă înspumată, goeleta „Năluca” înainta vitejeşte, 
tăindu-şi drum tot mai departe, din ce în ce mai departe, 
în inima Pacificului, iar eu eram pe bordul ei. Deasupra 
auzeam vântul. Îmi ajungea în urechi ca un muget 
înăbuşit. Din când în când răsunau tropăituri pe sus. De 
jur împrejur un veşnic scârţâit: lemnăria şi legăturile 
gemeau, scrâşneau şi se văicăreau pe o mie de tonuri. 
Vânătorii continuau să se ciorovăiască şi să urle ca nişte 
fiinţe aparţinând unei rase amfibii şi semi-umane. 
Atmosfera era _ ticsită de înjurături şi trivialităţi. Le 
vedeam figurile congestionate şi furioase, citeam pe ele 
brutalitatea schimonosită şi accentuată de galbenul 
bolnăvicios al lămpilor marinăreşti ce se bălăbăneau o 
dată cu vasul. Prin pâcla întunecată a fumului, cuşetele 
arătau asemenea  culcuşurilor animalelor dintr-o 
menajerie. Pe pereţi atârnau cizme şi haine de ploaie, iar 
ici şi colo puşti şi carabine se odihneau în siguranță în 
rastele. Era un decor marin potrivit pentru bucanierii?* şi 
piraţii de odinioară... Imaginaţia mea o luase razna şi 
totuşi nu puteam adormi. A fost o noapte lungă, lungă, 
istovitoare, monotonă şi fără sfârşit. 


28 Bucanieri - vânători de bizoni şi negustori de carne afumată 
care, în secolele al XVII-lea şi al XVIII-lea, s-au îndeletnicit şi cu 
pirateria în regiunea Mării Antilelor, atacând îndeosebi coloniile 
spaniole. 

Dar prima noapte petrecută în aliveiul vânătorilor a 
fost şi ultima. A doua zi, Lup Larsen l-a gonit pe 
Johansen, noul secund, de la pupa şi l-a trimis ca să 
doarmă pe viitor în alivei; în acelaşi timp, eu luam în 
primire micuța cabină care în prima zi a călătoriei 
noastre avusese doi ocupanţi. Vânătorii au aflat repede 
motivul acestei schimbări, şi faptul a pricinuit numeroase 
bombăneli în grupul lor. Se pare că în fiecare noapte, în 
somn, Johansen retrăia evenimentele de peste zi. Sătul 
de atâta sporovăială, precum şi de răcnetele şi 
comenzile strigate în gura mare, fără încetare, Lup 
Larsen trecuse pacostea vânătorilor lui. 

După o noapte de nesomn, m-am sculat slăbit şi 
chinuit de dureri, ca, şchiopătând, să încep treburile zilei 
a doua pe goeleta „Năluca”. Thomas Mugridge m-a 
sculat la cinci şi jumătate în felul în care pesemne că îşi 
scula câinele Bill Sykes; dar brutalitatea ce mi-a arătat-o 
Mister Mugridge i-a fost răsplătită cu vârf şi-ndesat. 
Gălăgia inutilă pe care a făcut-o (doar nu închisesem 
ochii toată noaptea), l-a trezit probabil pe unul dintre 
vânători, căci un bocanc greu vâjâi prin semiîntuneric, şi 


Mister Mugridge, cu un puternic urlet de durere, ceru 
umil iertare tuturor. Pe urmă, în bucătărie, am remarcat 
că avea o ureche julită şi inflamată; urechea nu şi-a mai 
recăpătat aspectul normal, şi marinarii au numit-o 
„urechea de conopidă”. 

Ziua a fost plină de tot felul de întâmplări nenorocite. 
Cu o seară înainte luasem hainele uscate din bucătărie, 
şi primul lucru pe care l-am făcut a fost să scot de pe 
mine boarfele bucătarului şi să mă primenesc. 

Mi-am căutat punga. Pe lângă nişte mărunţiş, conţinea 
o sută optzeci şi cinci de dolari în aur şi bancnote (şi vă 
rog să credeţi că am memorie bună când e vorba de 
bani). Punga am găsit-o, dar conţinutul ei, cu excepţia 
gologanilor de argint, fusese sustras. Am vorbit cu 
Mugridge despre chestiunea aceasta când m-am dus pe 
punte ca să-mi preiau slujba la bucătărie, şi măcar că mă 
aşteptam la un răspuns morocănos, nu bănuiam că voi fi 
victima ocărilor agresive pe care le-am încasat. 

- Ascultă, Hump, începu el cu o lucire ticăloasă în ochi 
şi cu un mârâit din beregată, vrei cumva să te alegi cu 
nasul altoit? Dacă-ţi închipui că eu sunt hoţ, tine-o pentru 
tine, altfel îţi dovedesc că te înşeli al dracului de tot! Să- 
mi sară ochii dacă asta se cheamă recunoştinţă! Vii aici, 
o lepădătură nenorocită a neamului omenesc, te iau la 
mine în bucătărie, mă port frumos cu mătăluţă şi, până 
la urmă, uite cu ce m-aleg! Data viitoare poate să te ia 
mama dracului; dar stai, că tot te-nvăţ eu minte! 

Acestea fiind spuse, ridică pumnul şi se îndreptă către 
mine. Trebuie să mărturisesc, spre ruşinea mea, că am 
luat-o la picior de frica loviturilor şi am fugit pe uşă. Ce 
altceva puteam face? Forţa, numai forţa dicta pe corabia 
aceasta. Persuasiunea era un lucru necunoscut. Gândiţi- 
vă şi dumneavoastră: un om de statură obişnuită, 
subţiratic şi cu muşchii slabi, nedezvoltaţi, care dusese 
un trai paşnic şi calm, un om nedeprins cu nici un soi de 
violenţă, ce-ar putea face un astfel de om? N-avea nici 
un sens să stau şi să înfrunt aceste furii dezlănţuite, 


după cum n-ar fi avut nici un sens să stau şi să înfrunt un 
taur furios. 

Aşa cugetam la ora aceea, simțind nevoia să mă 
justific şi să-mi împac propria conştiinţă. Dar această 
justificare nu-mi era pe plac. Nici până în ziua de azi 
mândria mea de bărbat nu-şi poate aminti acele 
întâmplări fără strângere de inimă. Situaţia depăşea într- 
adevăr formulele raţionale de comportare şi cerea mai 
mult decât nişte reci concluzii logice. Privind lucrurile în 
lumina logicii formale, nu este nimic de care să-mi fie 
ruşine; totuşi, un val de ruşine năvăleşte în mine când 
îmi aduc aminte şi simt că demnitatea mea de bărbat a 
fost terfelită şi întinată. Dar toate acestea n-au nici-o 
importanţă. luţeala cu care am alergat afară din 
bucătărie mi-a pricinuit o sfâşietoare durere în genunchi 
şi m-am prăvălit neputincios lângă dunetă. Dar bucătarul 
nu m-a urmărit. Îl auzeam strigând: 

- la uite cum mai fuge! la uite cum fuge! Şi cu un 
picior şontorog ca ăla! Vino îndărăt, bietul mamei puişor! 
N-o să dau în tine, n-o să dau! 

M-am întors şi mi-am continuat treburile, şi cu aceasta 
episodul s-a încheiat pentru moment, cu toate că aveau 
să urmeze noi întâmplări. Am pus masa în careu pentru 
gustarea de dimineaţă, şi la orele 7 i-am servit pe 
vânători şi pe ofiţeri. În timpul nopţii furtuna se potolise 
bine, deşi hula era încă puternică şi bătea un vânt 
zdravăn. Velele fuseseră întinse în cartul de dimineaţă, 
aşa că „Năluca” gonea cu toate pânzele sus, excepţie 
făcând cele două contrarande şi zburătorul”. Din 
convorbiri am dedus că aceste trei vele urmau să fie 
ridicate imediat după gustarea de dimineaţă. Am mai 
aflat că Lup Larsen intenţiona să profite cât mai mult de 
furtuna care îl mâna spre sud-vest, spre acea regiune a 
oceanului unde aştepta să întâlnească alizeele de nord- 
est. Spera, cu ajutorul acestor vânturi constante, să 
poată parcurge cea mai mare parte a cursei către 


2? Zburător - velă triunghiulară care se ridică la prova, deasupra 
focului. 


Japonia, făcând un ocol spre sud până la tropice şi 
apucând iarăşi spre nord, pe măsură ce se apropia de 
litoralul asiatic. 

După gustare am mai trecut printr-o întâmplare 
nenorocită. Terminând de spălat vasele, am curăţat soba 
din careu şi am cărat cenuşa sus pe punte, ca s-o arunc. 
Lup Larsen şi Henderson stăteau lângă timonă, adânciţi 
într-o discuţie. Marinarul Johnson ţinea cârma. 

În vreme ce mă îndreptam spre bordul din vânt, l-am 
văzut făcând o mişcare scurtă cu capul pe care am 
confundat-o cu un semn de recunoaştere şi de bună 
dimineaţa. În realitate, el încerca să mă prevină să azvâri 
cenuşa peste bordul de sub vânt. Fără să-mi dau seama 
de pozna mea, am trecut pe lângă Lup Larsen şi pe lângă 
vânători şi am aruncat cenuşa în vânt. Curentul de aer a 
suflat-o înapoi nu numai peste mine, dar şi peste 
Henderson şi Lup Larsen. În clipa următoare, acesta din 
urmă mi-a tras un picior zdravăn, aşa cum ai da într-o 
javră. Nu-mi închipuisem că o lovitură de picior poate fi 
atât de dureroasă. M-am dus împleticindu-mă şi m-am 
rezemat de peretele careului, pe jumătate leşinat. Toate 
mi se învârteau în faţa ochilor şi mi s-a făcut rău. Greaţa 
m-a copleşit şi am reuşit să mă târăsc până la parapetul 
vasului. Dar Lup Larsen nu s-a luat după mine. Şi-a 
scuturat cenuşa de pe haine şi a continuat să discute cu 
Henderson. Johansen, care de la marginea dunetei 
văzuse întâmplarea, trimise doi marinari la pupa, ca să 
curețe murdăria. 

Mai târziu, tot în cursul dimineţii, am avut încă o 
surpriză, însă cu totul de altă natură. Urmând 
instrucţiunile  bucătarului, mă  dusesem în cabina 
căpitanului ca să deretic şi să fac patul. Pe perete, 
aproape de căpătâiul cuşetei, exista o poliţă înţesată cu 
cărţi. Mi-am aruncat ochii peste titluri, observând cu 
uimire numele lui Shakespeare, Tennyson, Poe şi De 


3% Alfred Tennyson (1809-1892), unul dintre cei mai de seamă poeţi 
ai Angliei victoriene. 


Quincey*!. Erau şi lucrări ştiinţifice, printre care figurau 
autori ca Tyndall, Proctor şi Darwin. Se aflau 
reprezentate fizica şi astronomia şi am remarcat Epoca 
fabulei a lui Bulfinch, Istoria literaturii engleze şi 
americane a lui Shaw şi Istoria naturală, în două volume. 

Am mai văzut şi un număr de gramatici ca acelea ale 
lui Metcalf, Reed şi Kellogg; şi am zâmbit descoperind un 
exemplar din The Dean's English. 

Nu puteam împăca aceste cărţi cu omul cu care 
avusesem de-a face şi mă întrebam dacă era într-adevăr 
capabil să le citească. Dar când am ajuns la făcutul 
patului, găsii printre pături, căzut probabil în momentul 
când Lup Larsen aţipise, operele complete ale lui 
Browning”? în ediţia „Cambridge”. Volumul era deschis la 
poemul Într-un balcon şi am observat ici-colo pasaje 
subliniate cu creionul. Ba, mai mult, scăpând volumul din 
mână la o clătinătură a corăbiei, a picat din el o foaie de 
hârtie; era plină de schiţe geometrice şi diverse calcule. 

Era vădit că omul acesta îngrozitor nu era un nerod 
ignorant, aşa cum ar fi fost firesc să-ţi închipui judecând 
după manifestările sale de brutalitate. Lup Larsen dintr- 
odată devenise o enigmă. O latură sau alta a firii lui era 
lesne de înţeles; dar amândouă împreună te zăpăceau. 
Observasem mai demult că exprimarea lui era excelentă; 
numai din când în când comitea câte o greşeală 
neînsemnată. Bineînţeles însă că, în convorbirile curente 
cu marinarii şi cu vânătorii, vorba sa era înţesată de 
greşeli, ceea ce se datora însuşi jargonului; dar puţinele 
fraze ce mi le adresase fuseseră clare şi corecte. 

Probabil că faptul de a fi întrezărit cealaltă latură a 
personalităţii sale mi-a dat curaj, fiindcă m-am hotărât 
să-i vorbesc despre banii pierduţi. 

- Am fost jefuit, i-am spus ceva mai târziu, când l-am 
găsit umblând singur încolo şi-ncoace pe dunetă. 


31 Thonias de Quincey (1785-1859), eseist englez, autorul 
„Confesiunilor unui mâncător de opiu”. 

32? Robert Browning (1812-1889), poet de seamă al perioadei 
victoriene. 


- Sir, corectă el, fără asprime, dar sever. 

- Am fost jefuit, Sir, m-am corectat eu. 

- Cum s-a întâmplat? 

Atunci i-am povestit împrejurarea cu hainele pe care le 
lăsasem să se usuce în bucătărie şi cum mai târziu 
bucătarul a fost cât pe-aci să mă bată pentru că i-am 
pomenit de dispariţia banilor. 

Zâmbi ascultând povestea. 

- Găinărie, conchise el. Găinăriile lui Cooky. Şi nu 
socoti că nenorocita dumitale de viaţă merită un 
asemenea preţ? Pe lângă aceasta, o poţi lua ca o lecţie. 
Ai să înveţi cu timpul cum să ai singur grijă de banii ce-ţi 
aparţin. Presupun că până acum de aşa ceva s-a ocupat 
avocatul sau omul dumitale de afaceri. 

Am sesizat ironia din vorbele lui; totuşi, am întrebat: 

- Cum îi pot lua înapoi? 

- Asta te priveşte. Acum nu mai dispui nici de avocat, 
nici de om de afaceri, aşa încât va trebui să te descurci 
singur. Când pui mâna pe un dolar, ţine-l cu dinţii. Cine 
îşi lasă banii în voia sorții, aşa cum ai făcut dumneata, 
merită să rămână fără ei. Pe lângă aceasta, ai păcătuit. 
Nu ţi-e îngăduit să scoţi ispita în calea aproapelui. L-ai 
ispitit pe Cooky, şi el a căzut în ispită. l-ai pus în 
primejdie sufletul său cel nemuritor. Şi fiindcă veni 
vorba, dumneata crezi în nemurirea sufletului? 

Când mi-a adresat întrebarea, pleoapele i s-au ridicat 
alene şi mi s-a părut că ascunzişurile sufletului său se 
deschid înaintea mea. Dar a fost numai o iluzie. Sunt 
convins că nimeni nu a privit vreodată în adâncul 
sufletului lui Lup Larsen sau că l-a întrezărit măcar, chiar 
dacă a avut iluzia că a reuşit. Aveam să aflu că era un 
suflet foarte singuratic, care niciodată nu lepăda masca, 
deşi uneori se amuza prefăcându-se că o leapădă. 

- Nemurirea o citesc în ochii dumneavoastră, am 
răspuns, omiţând, cu titlu de experienţă, să adaug pe Sir, 
deoarece socoteam că intimitatea conversaţiei justifica 
omisiunea. 

El nu dădu atenţie. 


- Prin aceasta, vrei să spui, presupun, că-ţi dai seama 
de existenţa a ceva viu; asta nu înseamnă însă că acel 
ceva trebuie să trăiască o veşnicie. 

- Citesc mai mult decât atâta, am continuat eu cu 
îndrăzneală. 

- Atunci citeşti conştiinţa de sine. Citeşti conştiinţa 
vieţii care trăieşte; dar mai departe nu, nu veşnicia vieţii. 

Ce clar gândea, ce bine exprima ceea ce gândea! 
încetă de a mă mai privi curios şi îşi întoarse capul, 
aruncându-şi ochii în direcţia vântului peste marea 
plumburie. O umbră îi acoperi ochii, şi conturul gurii îi 
deveni sever şi dur. Era, evident, într-o dispoziţie 
pesimistă. 

- Atunci la ce bun? întrebă el brusc, întorcându-se din 
nou spre mine. Dacă sunt nemuritor, de ce? 

Am şovăit. Cum puteam explica acestui om idealismul 
meu? Cum puteam îmbrăca în cuvinte ceva ce simţeam, 
ceva asemănător unei melodii auzite în vis, ceva care te 
convinge, şi totuşi se află mai presus de cuvinte? 

- Atunci ce credeţi? i-am replicat. 

- Cred că viaţa e o bălmăjeală, răspunse el prompt. 
Este ca drojdia de bere, un ferment, un lucru ce se mişcă 
şi se poate mişca un minut, un ceas, un an sau o sută de 
ani, dar care până la urmă încetează să se mai mişte. Cei 
mari îi mănâncă pe cei mici pentru a putea continua să 
se mişte, cei tari îi mănâncă pe cei slabi pentru a-şi 
putea păstra puterea. Cei norocoşi mănâncă mai mult şi 
se mişcă vreme mai îndelungată, atâta tot. Ce părere ai 
de ăştia? 

Cu un gest nervos întinse braţul spre un grup de 
marinari, care, la mijlocul vasului, lucrau ceva la un 
odgon. 

- li vezi? Se mişcă; şi meduza se mişcă. Se mişcă spre 
a putea mânca şi mănâncă spre a se putea mişca mai 
departe. Asta este. Trăiesc pentru burtă, şi burta pentru 
ei. E un cerc vicios. Nu poţi ieşi din el. Nici ei nu pot. 
Până la urmă se opresc. Nu mai mişcă. Au murit. 

- Au visuri, întrerupsei eu, visuri luminoase, însorite... 


- Visează numai haleală! conchise Larsen sentenţios. 

- Şi altele... 

- Haleală. Visează să aibă poftă de mâncare mai mare 
şi norocul de a se putea ghiftui şi mai mult. Vocea lui 
suna aspru. Nu era nici urmă de glumă în ea. Căci, vezi 
dumneata, ei visează călătorii norocoase care să le 
aducă bani mulţi; visează să ajungă secunzi pe corăbii, 
să găsească comori, pe scurt, să ajungă într-o situaţie în 
care să-i poată prăda şi mai bine pe semenii lor; să 
doarmă toată noaptea, să se îndoape bine, să aibă pe 
alţii care să ducă greul. Dumneata şi cu mine suntem 
exact la fel. Nu există nici o diferenţă, decât că noi am 
mâncat mai mult şi mai bine. Acum îi mănânc eu pe ei şi 
te mănânc şi pe dumneata. Dar, până nu de mult, 
dumneata ai mâncat mai mult decât mine. Ai dormit în 
paturi moi şi ai purtat haine elegante, te-ai ospătat cu 
mâncăruri alese. Cine a aşternut acele paturi? Cine a 
făcut acele haine? Cine a gătit acele mâncăruri? Nu 
dumneata. N-ai făcut niciodată nimic cu sudoarea frunţii. 
Trăieşti de pe urma unui venit agonisit de tatăl dumitale. 
Eşti ca pasărea aceea de pradă, fregata, care se 
năpusteşte asupra pescăruşilor şi-i jefuieşte de peştii 
prinşi de ei. Eşti una cu tagma aceea de oameni care 
formează ceea ce se cheamă „cârma ţării” şi care 
mănâncă mâncarea pe care alţii o agonisesc şi ar vrea s- 
o mănânce ei înşişi. Hainele călduroase, dumneata le 
porţi. Dar cei care au făcut hainele tremură în zdrenţe şi 
cer de lucru la uşa dumitale, a avocatului sau a omului 
dumitale de afaceri care îţi mânuieşte banii. 

- Dar asta n-are nici-o legătură cu subiectul, am 
izbucnit. 

- Din contra. Vorbea repede acum, şi ochii îi scăpărau. 
E o porcărie, şi se cheamă viaţă. Ce rost, ce înţeles are 
nemurirea porcăriei? Care este scopul? Pentru ce? 
Dumneata n-ai produs nici un fel de hrană. Totuşi, hrana 
pe care ai consumat-o ori ai irosit-o ar fi putut salva 
vieţile a zeci de nenorociţi care au produs-o, dar nu s-au 
înfruptat din ea. Cărui rost nemuritor ai slujit dumneata? 


Sau ei? Gândeşte-te la noi doi. Ce se alege de lăudata 
dumitale nemurire atunci când viaţa dumitale intră în 
conflict cu a mea? Ai vrea să te întorci pe uscat, acolo 
unde porcăria asta îţi prieşte dumitale. E un capriciu al 
meu să te rețin pe bordul acestei goelete, unde prosperă 
porcăria mea. Şi de reţinut, te rețin. Poate te fac om sau 
te distrug. S-ar putea să mori azi, săptămâna asta sau 
luna viitoare. Te-aş putea ucide chiar acum, dintr-un 
pumn, căci eşti o stârpitură nevolnică. Dar dacă suntem 
nemuritori, cum se explică asta? A fi porci aşa cum am 
fost amândoi toată viaţa nu pare să se potrivească cu 
ceea ce s-ar cădea să facă nemuritorii. Te întreb iarăşi, 
ce rost au toate astea? Pentru ce te-am reţinut aici?... 

- Pentru că sunteţi mai puternic, am reuşit să exclam. 

- Dar de ce sunt mai puternic? urmă el cu întrebările 
sale nesfârşite. Pentru că eu sunt o bucată de ferment 
mai mare decât dumneata? Nu vezi? Nu pricepi? 

- Doar zădărnicia acestor lucruri, protestai eu. 

- Sunt de acord cu dumneata, răspunse el. Atunci, la 
ce bun să te mai mişti dacă mişcarea e viaţă? Dacă nu 
ne-am mişca şi dacă n-am constitui o parte din fermentul 
acela, nu ar mai exista nici zădărnicie. Dar noi vrem - şi 
asta-i realitatea - vrem să vieţuim şi să ne mişcăm, deşi 
n-avem nicio rațiune să facem aceasta, deoarece, 
întâmplător, natura vieţii este tocmai dorul de viaţă şi de 
mişcare, voinţa de a trăi şi a te mişca. Dacă n-ar fi aşa, 
viaţa ar fi moartă. Tocmai din cauza vieţii care se află in 
dumneata visezi la nemurire. Viaţa din dumneata 
trăieşte şi vrea să continue să trăiască veşnic. Ptiu! 
Veşnicia porcăriei! 

Se răsuci apoi brusc pe călcâie şi porni drept înainte. 
La marginea dunetei se opri şi mă chemă la el. 

- Cât ziceai că ţi-a luat Cooky? 

- O sută optzeci şi cinci de dolari, Sir, răspunsei. 

Dădu din cap a înţelegere. Peste o clipă, în vreme ce 
coboram scara ca să pun masa, l-am auzit înjurând cât îl 
ţinea gura nişte oameni, la mijlocul punţii. 


Capitolul 6 


Până a doua zi de dimineaţă furtuna s-a potolit cu 
totul, şi „Năluca” se legăna uşor pe o mare liniştită şi 
fără nici-o suflare de vânt. Numai din când în când venea 
câte o adiere, şi Lup Larsen se urca mereu pe dunetă, 
cercetând cu ochii orizontul spre nord-est. Din direcţia 
aceea trebuia să sufle marele alizeu. 

Tot echipajul era pe punte, pregătind bărcile pentru 
pescuit. Sunt şapte bărci la bord, barca cea mică a 
căpitanului şi cele şase pe care le vor folosi vânătorii. 
Echipajul unei bărci este constituit din trei oameni, un 
vânător, un vâslaş şi un cârmaci. La bordul goeletei, 
vâslaşii şi cârmacii fac parte din echipaj. Vânătorii, la 
rândul lor, sunt şefi de cart şi stau sub ordinele lui Lup 
Larsen. 

Am ajuns să cunosc aceste lucruri, şi încă multe altele. 
„Năluca” este socotită cea mai rapidă goeletă din flotele 
San Francisco şi Victoria”. De fapt, înainte, ea a fost un 
iaht particular, anume construit pentru viteză. Forma şi 
accesoriile vasului cu toate că nu mă pricep la asemenea 


33 Victoria - port în partea de sud a Insulei Vancouver (statul 
Washington). 


lucruri vorbesc de la sine. Johnson mi-a dat amănunte 
despre „Năluca” într-o scurtă conversaţie pe care am 
avut-o în timpul celui de al doilea cart mic. Vorbea cu 
entuziasm, arătând pentru acest vas minunat aceeaşi 
dragoste pe care unii oameni o au pentru cai. Era adânc 
scârbit de perspective şi mi-a dat să înţeleg că Lup 
Larsen avea o reputaţie deocheată printre căpitanii 
navelor de pescuit foci. El, Johnson, a semnat 
angajamentul pentru această călătorie de dragul 
„Nălucii”, dar acum şi începuse să se căiască. 

După cum mi-a explicat el, „Năluca” este o goeletă de 
optzeci de tone, de un model excepţional. Este largă de 
douăzeci şi trei de picioare şi lungă de peste nouăzeci de 
picioare. O chilă de plumb, de o greutate fantastică, 
necunoscută, îi asigură o stabilitate perfectă, cu toate că 
vasul are o imensă suprafaţă de vele. De la punte la 
mărul:* arborelui mare” sunt mai bine de o sută de 
picioare; iar arborele trinchet:s este cu opt sau zece 
picioare mai scurt. Dau aceste amănunte ca să vă puteţi 
face o idee de dimensiunile micii noastre lumi plutitoare, 
care poartă douăzeci şi două de fiinţe omeneşti. E o lume 
foarte mică, un punct, o nimica toată, şi mă minunez 
cum se încumetă oamenii în largul mării pe o drăcovenie 
atât de mititică şi de fragilă. 

Lui Lup Larsen îi mai merge vorba că poartă prea 
multă pânză, nesocotind pericolul. l-am auzit pe 
Henderson şi pe alt vânător, Standish, un californian, 
discutând despre acest subiect. Acum doi ani, într-o 
furtună, pe Marea Bering, catargele „Nălucii” s-au frânt. | 
s-au pus alte catarge, astea de acum, care sunt mai 
puternice şi mai grele din toate punctele de vedere. Se 
zice că atunci când s-au instalat noile catarge, Lup 
Larsen ar fi declarat că ar prefera să vadă goeleta 
răsturnată decât să-şi mai piardă „beţele”. 


34 Mărul sau mărul catargului - proeminenţă sferică aflată în vârful 
catargelor. 

35 Arborele mare - catargul mare. 

36 Trinchet sau arborele trinchet - catargul dinspre prova. 


Toţi oamenii de pe bord, cu excepţia lui Johansen, care 
este oarecum copleşit de avansarea sa, par să aibă o 
scuză pentru faptul că s-au îmbarcat pe „Năluca”. 
Jumătate din oamenii de la prova sunt marinari de cursă 
lungă, şi scuza lor este că nu au ştiut nimic despre vas şi 
despre căpitanul lui. lar cei mai bine informaţi şoptesc 
despre vânători că deşi sunt ţintaşi desăvârşiţi, într-atât 
li s-adus vestea că sunt zurbagii şi bătăuşi, încât nu se 
mai pot angaja pe nici-o goeletă cumsecade. 

Am făcut cunoştinţă cu încă un membru al echipajului 
- îl cheamă Louis -, un irlandez cu faţa rotofeie şi jovială, 
din Nova Scoţia, un tip foarte prietenos, dispus să 
pălăvrăgească la nesfârşit dacă stai să-l asculţi. După 
masă, în timp ce bucătarul era jos şi dormea, iar eu 
curăţam nesfârşiţii cartofi, Louis şi-a făcut drum pe la 
bucătărie, „ca să stăm la taifas”. Şi el avea o scuză 
pentru faptul că se afla pe bord: era beat când a semnat 
angajamentul. Mă tot asigura că, treaz fiind, ar fi fost 
ultimul lucru pe care s-ar fi gândit să-l facă. Pare-se că ia 
parte la vânătorile de foci de doisprezece ani fără nici-o 
întrerupere şi este recunoscut drept unul dintre cei mai 
buni cârmaci din ambele flote; se număra chiar printre 
primii doi sau trei. 

- Ehei, băiatule, mi-a spus, clătinând din cap a jale, ea 
mai nenorocită goeletă pe care puteai s-o alegi; şi nici 
măcar nu poţi să zici c-ai fost beat, ca mine. Vânătoarea 
de foci e raiul marinarului, însă pe alte corăbii, nu pe 
asta. Secundul a făcut safteaua, da' - tu ascultă la mine! 
- până la sfârşitul călătoriei să ştii că se mai curăţă 
câţiva. Sst acum, şi să rămână între noi, Lup Larsen ăsta 
e dracu gol şi „Năluca” e corabia iadului de când a pus el 
laba pe ea. Dacă n-oi şti eu, cine vrei să ştie? Păi, nu l- 
am văzut eu cu ochii mei când s-a iscat un scandal şi a 
împuşcat patru oameni de-ai lui, acu doi ani, la 
Hakodate?! Că doar eram pe „Emma L.”, ce mai, nici la 
trei sute de iarzi depărtare. Şi tot în anul ăla l-a mai 
omorât dintr-o lovitură de pumn pe unu. Da, domle, l-a 


37 Hakodate - port japonez. 


lăsat mort pe loc. l-a sfărâmat ţeasta ca pe o coajă de 
ou. Şi-auzi dumneata, vine guvernatorul din insula Kura, 
cu şeful poliţiei - japonezi, obraze subţiri - să-i facă vizită 
pe vas, ca invitaţi, aducându-şi nevestele - micuţe şi 
drăgălaşe, cum le vezi pictate pe evantaie. Şi cum 
„Năluca” era gata de plecare, nu zici că-i lasă pe dragii 
de bărbaţi pe jos, în sampana* lor, chipurile din 
nebăgare de seamă? Pe urmă, abia după o săptămână, 
le debarcă pe bietele cuconiţe tocmai în partea ailaltă a 
insulei, să bată ele munţii şi văile până acasă, în 
săndăluţele lor, mititele, de paie, cu care nu mergi nici-o 
milă că se şi fac praf. Dacă nu ştiu eu, cine vrei să ştie? 
El e fiara, acest Lup Larsen, asta e fiara cea mare 
pomenită în Apocalips. Şi n-are să se aleagă bine de el. 
Da’ eu nu ţi-am spus nimic, bagă de seamă! O vorbă n- 
am suflat; grăsanul de Louis o să scape cu bine şi din 
călătoria asta, chiar dacă pe voi, ăştilalţi, o să vă 
halească peştii!... Lup Larsen! sforăi el o clipă mai târziu, 
bagă la cap. Auzi? Lup, asta e. Nu poţi să zici că are 
inimă neagră, ca unii; n-are inimă deloc. Lup, asta e, lup, 
şi altceva nimic. Mai bună poreclă nici că i se potrivea! 

- Dar dacă este aşa de deocheat, am întrebat, cum se 
face că mai găseşte oameni care să se angajeze pe vasul 
lui? 

- Da cum de se găsesc oameni să facă orice pe 
pământul ăsta lăsat de Dumnezeu, ba şi pe mare? 
întreabă Louis, înflăcărându-se ca un celt ce era. Cum îţi 
închipui c-ajungeam eu aici pe bord dacă nu eram beat 
criţă când mi-am pus iscălitura? Unii, cum sunt vânătorii 
noştri, nu pot să se angajeze la oameni cumsecade, iar 
alţii, ca nenorociţii ăia de la prova, habar n-au avut cu 
cine au de-a face. Dar o să vadă ei; o să vadă ei pe 
dracu, şi-o să-şi blesteme ziua-n care s-au născut. Mai- 
mai că le-aş plânge de milă dacă nu mi s-ar rupe inima 
când mă gândesc la grăsunul de Louis şi la necazurile 
care-l aşteaptă. Dar să ştii că eu n-am suflat o vorbă, 
bagă de seamă, nici-o vorbă... Vânătorii ăştia-s cei mai 


383 Sampana - corabie cu pânze, folosită în Extremul Orient. 


răi, se porni el din nou, fiindcă suferea de logoree 
înnăscută. Hei, aşteaptă numai până s-or apuca de 
scandaluri şi blestemâăţii. Cu Lup Larsen şi-au găsit naşu'. 
Asta o să le vâre frica de Dumnezeu în sufletele lor 
stricate şi înrăite. Uită-te la vânătorul ăla al meu, Horner, 
„Jock” Horner, cum îi spun băieţii, mielu' blând, nu alta, 
nevinovat ca o domnişoară de pension, de i-ai da grijania 
fără spovedanie. Nu zici că anu' trecut l-a omorât pe 
cârmaciul lui? Cică a fost un accident regretabil; însă să 
vezi că eu l-am cunoscut pe vâslaşul lor la Yokohama, şi 
ăla mi-a spus cum a fost de-adevărat. Şi uită-te şi la 
Smoke, drăcuşoru' ăsta tuciuriu. Trei anişori l-au ţinut 
ruşii de-a tăiat sare în ocnele din Siberia, fiindcă l-au 
prins vânând ca pe moşia lu’ tat-su pe Insula de Aramă* 
care le aparţinea ruşilor. Le-au pus frumos cătuşe şi la 
mâini, şi la picioare, lui şi la tovarăşu' lui. Şi nu zici că se 
iau ăştia doi la ceartă într-o zi? Şi după aia, Smoke îl 
expediază pe-ălălaltu' sus, afară din ocnă, în găleţile cu 
sare; bucată cu bucată, azi un picior, mâine un braţ, 
poimâine capul, şi aşa mai departe. 

- Nu se poate! am strigat, cutremurat de groază. 

- Ce nu se poate? întrebă el cu iuţeala fulgerului. Am 
spus eu ceva? Eu sunt surd, eu sunt mut, şi dumneata 
trebuie să fii la fel, barem de dragul mamei care te-a 
făcut; carevasăzică, de câte ori am deschis gura, numai 
lucruri bune şi frumoase am spus şi despre ei, şi despre 
dânsul,  trăsnil-ar Dumnezeu şi dă Doamne să 
putrezească zece mii de ani în purgatoriu, şi p-ormă să 
se ducă dracului în străfundul iadului! 

Johnson, marinarul care m-a fricţionat până mi-a ieşit 
sângele prin piele când m-au pescuit din mare, părea cel 
mai puţin dubios din toţi oamenii de la prova sau de la 
pupa. La drept vorbind, nu era nimic îndoielnic la el, îl 
simţeai de la început sincer şi dintr-o bucată, calităţi care 
la rândul lor erau însoţite de o modestie ce se putea 
confunda cu timiditatea. Totuşi, timid nu era. Dimpotrivă, 
avea curajul propriilor convingeri şi conştiinţa 

caracterului său integru. De aceea, a protestat când Lup 
Larsen i-a spus Yonson, stâlcindu-i numele. Louis a făcut 
aprecieri şi profeţii şi asupra acestei întâmplări, ca şi 
asupra persoanei lui Johnson. 

- Bun băiat, căpăţânosu' ăsta de Johnson, mi-a spus. 
Cel mai de ispravă marinar din prova. E vâslaşul meu. 
Dar, cum mă vezi şi te văd, o să dea de dracu' cu Lup 
Larsen. Îți spun eu! Simt cum mocneşte şi cum se 
apropie ca o furtună. l-am vorbit ca unui frate, dar nu 
vrea să-şi ţie gura. Cum nu-i place câte ceva, începe să 
bombăne. Şi-o să se găsească vreo lepră care să-i 
şoptească lui Lup Larsen la ureche ce-a auzit. Lupu-i 
puternic, şi-i firea lupului de a uri puterea; asta o să vadă 
el la Johnson - putere... Are să vadă că nu-i de-ăia care, 
când îl înjuri sau dai în el, se face mic şi zice „da, să 
trăiţi, mulţumesc frumos, să trăiţi”! Oho, vine furtuna! 
Vine! Şi Dumnezeu ştie unde mai găsesc eu alt vâslaş! 
De ce-i tâmpit şi sare în sus când bătrânul îi zice Yonson? 
„Pe mine mă cheamă Johnson, Sir” sare el de colo, şi pe 
urmă îşi spune numele răspicat, literă cu literă. Să fi 
văzut mutră la bătrânu'! Credeam că-l face praf acolo pe 
loc. Nu i-a făcut nimica, dar o să-i facă, o să-i crape 
țeasta căpăţânosului, îţi spun eu, care cunosc la oamenii 
de pe mare. 

Thomas Mugridge devine nesuferit. Sunt obligat să-l 
„domnesc” la fiecare cuvânt. Una din pricini este că Lup 
Larsen pare să fi prins simpatie pentru el. Cred că nu s-a 
mai pomenit ca un căpitan să fie prietenos cu bucătarul; 
dar cert e că Lup Larsen aşa este. În vreo două-trei 
rânduri a vârât capul pe uşa bucătăriei şi l-a tachinat 
binedispus pe Mugridge, ba' la un moment dat, azi după- 
amiază, a stat cincisprezece minute încheiate 
pălăvrăgind cu el la marginea dunetei. După ce au 
terminat, Mugridge s-a întors în bucătărie radios şi s-a 
apucat de treabă, fredonând cântece de mahala într-un 
falset care-mi zgâria nervii. 

- Eu totdeauna mă am bine cu ofiţerii, îmi mărturisi el 
pe un ton confidenţial. Da, da, cunosc eu meşteşugul 


cum să mă fac bine văzut. Cu ultimul meu căpitan, una- 
două, mă duceam la el în cabină, să stăm la o mică 
parolă şi să bem câte-un păhărel, aşa, ca-ntre prieteni. 
„Mugridge, îmi zicea dânsul, Mugridge, tu ţi-ai ratat 
vocaţia”. „Adică cum?”, zic eu. „Tu trebuia să te naşti 
gentleman, nu să-ţi câştigi existenţa muncind.” Să mă 
trăsnească Dumnezeu, Hump, dacă nu mi-a spus aşa, şi 
eu şedeam ca un paşă, acolo, la dânsu' în cabină, 
fumându-i ţigările şi bându-i romul. 

Turuiala asta mă scotea din sărite. N-am mai auzit o 
voce care să-mi fie atât de antipatică. Avea un timbru 
uleios, insinuant, iar surâsul mieros şi îngâmfarea lui 
monstruoasă îmi iritau nervii, până când uneori 
începeam să tremur. Categoric, Mugridge era cel mai 
scârbos şi mai respingător individ pe care l-am întâlnit 
vreodată.  Gătea  mâncărurile într-o murdărie de 
nedescris, şi cum el gătea tot ce se mânca pe bord, eram 
obligat să fiu cu multă băgare de seamă la ceea ce 
mâncam, alegând bucăţile cele mai puţin murdare din 
cele pe care le gătea. 

Mâinile mele, neobişnuite cu munca, mă supărau rău 
de tot. Unghiile mi-erau învineţite şi negre, iar pielea se 
îmbâăcsise de un rapăn pe care nici cu peria de frecat 
duşumelele nu l-aş mai fi putut scoate. Băşicile îşi făcură 
apariţia rânduri-rânduri, dureroase şi mereu prezente. Pe 
antebraţ aveam o arsură mare, de când, pierzându-mi 
echilibrul din cauza ruliului vasului, fusesem proiectat 
peste maşina de gătit. Nici cu genunchiul nu stăteam 
mai strălucit. Inflamaţia nu dăduse îndărăt şi rotula era 
încă deplasată. Faptul că nu-l cruţam de dimineaţă până 
noaptea târziu nu-i ajuta câtuşi de puţin. Dacă ar fi fost 
să mă vindec vreodată, odihnă mi-ar fi trebuit. 

Odihnă! Niciodată până atunci nu cunoscusem 
înţelesul acestui cuvânt. Toată viaţa mă odihnisem şi nu- 
mi dădusem seama. Dar acum, cel mai plăcut lucru din 
lume pentru mine ar fi fost să pot sta o jumătate de ceas 
fără să fac nimic, nici măcar să mă gândesc. Dar, pe de 
altă parte, a fost şi o revelaţie. De-aici înainte voi putea 


aprecia viaţa omului muncitor. Nici nu visasem că munca 
este un lucru atât de obositor. De la cinci şi jumătate 
dimineaţa şi până noaptea la ceasurile 10 sunt sclavul 
tuturor, şi n-am nici-o clipă de răgaz pentru mine, decât 
atâta cât pot ciupi la sfârşitul celui de al doilea cart mic. 

Dacă m-aş opri un singur minut să privesc marea 
scânteind în soare ori să urmăresc un marinar căţărându- 
se la contrarande sau alergând pe bompres“, dacă mi-aş 
îngădui un asemenea lux, sunt sigur că aş auzi glasul ce-l 
urăsc, strigând: „Hei, tu, Hump, nu arde gazul, că-s cu 
ochii pe tine!” 

În cabina vânătorilor, încordarea creşte şi umblă 
zvonul că Smoke s-a bătut cu Henderson. Henderson 
pare cel mai cumsecade dintre vânători; un flăcău domol 
şi pe care-i greu să-l scoţi din fire; probabil că s-a enervat 
rău de tot, deoarece Smoke are un ochi vânăt şi umflat şi 
l-am văzut clocotind de furie când a venit la careu pentru 
masa de seară. 

Chiar înainte de cină am asistat la un act de cruzime, 
grăitor în ceea ce priveşte lipsa de omenie şi brutalitate 
a acestor vânători. În echipaj există un novice, un boboc, 
anume Harrison, băiat de la ţară, stângaci şi, îmi 
închipui, stăpânit de dorul aventurilor, care se află la 
prima lui călătorie. În vânturile slabe şi nestatornice de 
acum, goeleta făcuse numeroase volte“, în asemenea 
ocazii velele se schimbă dintr-un bord în altul, şi un om 
este trimis sus să schimbe contraranda cea mică. Nu ştiu 
cum s-a întâmplat că tocmai când Harrison era sus, s-a 
înţepenit scota în scripetele prin care trece, chiar la 
capătul picului?. După câte am înţeles, sunt două 
modalităţi de a o degaja: una prin coborârea trincăi, 
manevră relativ uşoară şi fără primejdie, şi o a doua, 


4 Bompres - catarg orizontal sau uşor oblic, fixat la prova. 

1 Voltă schimbare de direcţie executată pentru ca vântul să treacă 
dintr-un bord în celălalt. 

42 Pic - vergă sau baston fixat oblic pe catargul de la pupa, de care 
se prinde partea de sus a velelor. 


care cere să te caţări peste fungile“* picului până la 
extremitatea acestuia, ceea ce reprezintă o performanţă 
extrem de riscantă. 

Johansen i-a strigat lui Harrison să înainteze pe fungi. 
Toţi îşi dădeau bine seama că băiatului îi era frică, şi pe 
bună dreptate; cum să se încreadă, la optzeci de picioare 
deasupra punţii, în funiile acelea subţiri şi foarte mobile? 
De-ar fi bătut barem un vânt continuu, tot n-ar fi fost aşa 
de rău, însă „Năluca” se legăna în gol pe o mare întinsă, 
şi la fiecare ruliu velele fluturau şi trosneau, iar fungile se 
întindeau şi se slăbeau. Puteau să te zvârle jos aşa cum 
arunci o muscă cu şfichiul biciului. 

Harrison auzi comanda şi pricepu ce i se cerea, însă 
şovăi. Era probabil întâia oară în viaţa lui când se suia în 
arboradă. Johansen, care prinsese ceva din stilul 
autoritar al lui Lup Larsen, explodă într-o rafală de ocări 
şi înjurături. 

- Ajunge, Johansen, se răsti brusc Lup Larsen. Vreau să 
ştii că pe vasul acesta numai eu înjur. Dacă voi avea 
nevoie de concursul dumitale, am să ţi-l cer. 

- Yes, Sir, încuviinţă secundul, supus. 

Între timp, Harrison începu să înainteze pe fungi. 
Priveam din uşa bucătăriei şi îl vedeam dârdâind ca de 
friguri din toate mădularele. Înainta foarte încet şi cu 
băgare de seamă, cam cu câte un deget o dată. Desenat 
pe azurul limpede al cerului, făcea impresia unui 
păianjen enorm, târându-se pe dantela pânzei sale. 

Trebuia să se caţăre într-un uşor urcuş, fiindcă trinca 
se ţuguia în sus; fungile trecute prin diverşii scripeţi de 
pe pic şi catarg îi ofereau ici-colo puncte de sprijin pentru 
mâini şi picioare. Dar partea proastă consta în aceea că 
vântul nu era nici destul de puternic, nici destul de 
constant ca să ţină vela umflată. Când băiatul ajunse la 
jumătatea distanţei, „Năluca” se legănă puternic şi se 
afundă între două valuri. Harrison se opri şi se tinu 
zdravăn. De dedesubt, de la optzeci de picioare, îi 


“3 Fungă - parâmă trecută printr-un scripete de pe catarg care 
serveşte la ridicarea velelor. 


puteam vedea încordarea chinuită a muşchilor, pe când 
se crampona ca să-şi scape viaţa. Vela se dezumflă, şi 
picul se balansă până la mijlocul vasului. Fungile slăbiră 
şi, deşi totul s-a petrecut foarte repede, am mai apucat 
să le văd cedând sub greutatea trupului său. Pe urmă, 
brusc, picul se înclină într-o parte, vela mare bubui ca un 
tun, şi cele trei şiruri de reţele izbiră în pânză ca o rafală 
de arme.  [inându-se strâns, Harrison execută 
ameţitoarea pendulare prin spaţiu. Balansul încetă dintr- 
o dată. Fungile se încordară brusc. A fost ca plesnitura 
unui harapnic. Efortul lui de a se ţine era supraomenesc. 
O mână îi scăpă; cealaltă rezistă disperată timp de o 
secundă şi cedă şi ea. Trupul se arcui pe spate şi se 
răsturnă, dar nu ştiu prin ce minune băiatul reuşi să se 
agaţe cu picioarele. Acum atârna cu capul în jos. Cu o 
smucitură, se apucă iarăşi de fungi; dar trecu vreme 
lungă până să revină la poziţia de mai înainte, unde 
rămase atârnat, de-ţi venea să-i plângi de milă. 

- Pun rămăşag că la cină n-are să aibă poftă de 
mâncare, auzii vocea lui Lup Larsen, care-mi ajunse la 
ureche pe după colţul bucătăriei. Hei, Johansen, nu sta 
dedesubt! Fii atent! la seama, că te stropeşte! 

Intr-adevăr, lui Harrison i se făcuse rău şi vomita ca un 
om care are rău de mare. A rămas multă vreme agăţat 
de suportul acela nesigur, fără a îndrăzni să schiţeze 
vreo mişcare. Johansen însă continua cu violenţă să-l 
îmboldească să-şi ducă sarcina la bun sfârşit. 

- Este o ruşine, îl auzii mormăind pe Johnson într-o 
engleză corectă, dar penibil de lentă. Stătea la câţiva 
paşi de mine, lângă greementul principal. Băiatul are 
toată bunăvoința. Cu timpul, dacă va avea prilejul, are să 
înveţe. Dar ceea ce se întâmplă acum este un... 

Se opri un moment, căci cuvântul final, concluzia, era 
„asasinat”. 

- Taci, n-auzi?! îi şopti Louis. Ţine-ţi gura, barem de 
dragul maică-tii! 

Dar Johnson privea mai departe scena şi continua să 
bombăne. 


- Ascultă, se adresă vânătorul Standish lui Lup Larsen, 
ăsta-i vâslaşul meu şi nu-mi convine să-l pierd. 

- De bună seamă, Standish, că-i vâslaşul tău atunci 
când îl ai în barcă. Dar aici, pe bord, este marinarul meu, 
şi pot face cu el ce poftesc. 

- Bine, dar ăsta nu-i un motiv..., începu Standish să 
turuie. 

- Ajunge, las-o mai moale! îl sfătui Larsen. Ti-am 
arătat care-i situaţia şi las-o baltă. Omul e al meu şi pot 
să-l fac ciorbă şi să-l mănânc, dacă-mi place! 

În ochiul vânătorului sclipi o licărire de mânie, însă 
omul făcu stânga-mprejur şi apucă să coboare pe 
tambuchiul ce ducea la alivei, unde se opri uitându-se în 
sus. Toţi marinarii erau acum pe punte şi toţi ochii 
priveau spre cer, acolo unde o viaţă omenească se lupta 
cu moartea. Neomenia acestor oameni, cărora 
orânduirea capitalistă le dăduse pe mână viaţa altor 
oameni, era înspăimântătoare. 

Eu, care trăisem izolat de vârtejul lumii, nici nu 
visasem vreodată că munca are şi asemenea aspecte. 
Pentru mine, viaţa fusese întotdeauna ceva deosebit de 
sfânt; aici însă, viaţa nu conta, era numai o cifră dintr-un 
calcul comercial. Sunt dator să menţionez totuşi că 
marinarii înşişi erau impresionați, ca, de pildă, Johnson; 
dar patronii, adică vânătorii şi căpitanul, manifestau o 
indiferenţă lipsită de inimă. Până şi protestul lui Standish 
izvora din faptul că nu voia să-şi piardă vâslaşul. Dac-ar 
fi fost vorba de vâslaşul altui vânător, ar fi fost şi el, ca şi 
ceilalţi, cel mult înveselit. 

Dar să ne întoarcem la Harrison. Zece minute a trebuit 
să răcnească şi să înjure Johansen ca să-l determine pe 
băiat să pornească din nou. Puțin mai târziu ajunsese la 
capătul picului, unde, călare pe pic, îi era mai uşor să se 
menţină. A descurcat scota, şi acum ar fi putut să apuce 
calea-ntoarsă, coborând lin de-a lungul fungilor până la 
catarg. Dar îşi pierduse firea. Oricât îi era de nesigură 
poziţia de acum, nu se îndura s-o părăsească pentru 
poziţia şi mai nesigură de pe fungi. 


Privi de-a lungul itinerarului aerian pe care trebuia să-l 
străbată şi apoi se uită în jos la punte. Ochii îi erau mari 
şi holbaţi şi tremura violent. N-am văzut niciodată frica 
întipărită mai puternic pe o figură omenească. Zadarnic îi 
striga Johansen să coboare. In fiecare clipă, băiatul risca 
să fie măturat de pe pic, dar teama îl paralizase. Lup 
Larsen, plimbându-se în sus şi-n jos, adâncit într-o 
conversaţie cu Smoke, nu-l mai băgă în seamă, deşi la 
un moment dat strigă răstit omului de la timonă: 

- Ai deviat, omule. Fii atent, dacă nu ţi s-a urât cu 
binele! 

- Aye, aye, Sir, răspunse cârmaciul, învârtind timona 
cu vreo două cavile“. 

Vina lui era că abătuse puţin direcţia corăbiei pentru 
ca slabul vânt care abia adia să umfle trinca şi s-o ţină 
locului. Se strădui astfel să-l ajute pe nefericitul Harrison, 
cu riscul de a-şi atrage asupră-şi mânia lui Lup Larsen. 

Minutele treceau şi, pentru mine, tensiunea devenise 
îngrozitoare. Pe de altă parte, Thomas Mugridge, îşi 
găsise o distracţie şi mereu scotea capul pe uşa 
bucătăriei spre a face observaţii hazlii. Cum îl mai uram! 
Cât de imensă a crescut ura mea pentru dânsul în 
răstimpul acela înfricoşător... Pentru prima oară în viaţă 
am trăit dorinţa de a omori; „am văzut roşu înaintea 
ochilor”, cum se exprimă unii dintre scriitorii noştri 
amatori de stil colorat. Dacă, în general, viaţa încă mai 
era pentru mine sacră, în cazul particular al lui Thomas 
Mugridge, viaţa devenise într-adevăr foarte profană. M- 
am înspăimântat când mi-am dat seama că văd roşu şi 
m-a fulgerat un gând: oare mă molipsisem şi eu de 
bestialitatea mediului? Eu, care chiar în faţa crimelor 
celor mai flagrante negasem dreptul justiţiei de a aplica 
pedeapsa capitală? 

Trecuse o jumătate de oră încheiată, şi deodată i-am 
zărit pe Johnson şi pe Louis ciorovăindu-se parcă; la un 
moment dat, Johnson dădu în lături braţul lui Louis, care 


4 Cavile - mânere fixate pe cercul timonei, ca o prelungire a 
spiţelor. 


căuta să-l reţină, şi porni. Traversă puntea, sări în 
sarturile“ trinchetului şi începu să se caţăre. Dar ochiul 
ager al lui Lup Larsen îl văzu. 

- Hei, tu, ăla, ce te-a apucat? strigă el. 

Johnson se opri. Se uită în ochii căpitanului şi răspunse 
răspicat: 

- Mă duc să-l aduc jos pe băiat. 

- Dă-te jos din arboradă şi mişcă-te mai iute! Auzi? Dă- 
te jos! 

Johnson şovăi, însă fu învins de anii îndelungi de 
supunere în faţa căpitanilor, sări morocănos pe punte şi 
se îndreptă spre prova. 

La cinci şi jumătate am coborât în careu ca să pun 
masa, dar nici nu-mi dădeam seama ce fac, deoarece în 
ochi şi în creier îmi stăruia imaginea unui om alb la faţă 
şi tremurând, semănând ridicol cu un păduche agăţat de 
picul ce se zbătea. La ora 6, când am servit cina, urcând 
pe punte ca să aduc mâncarea de la bucătărie, l-am zărit 
pe Harrison în aceeaşi poziţie. La masă s-au discutat alte 
lucruri. Pe nimeni nu părea să-l intereseze o viaţă de om 
primejduită cu tot dinadinsul. Dar, puţin mai târziu, când 
am mai făcut un drum la bucătărie, m-am bucurat 
văzându-l pe Harrison cum cobora din greement pe 
tambuchiul din prova, clătinând-se sleit de puteri. Până 
la urmă îşi adunase curajul necesar ca să coboare. 

Înainte de a încheia acest incident, trebuie să reproduc 
un fragment din conversaţia pe care am avut-o în careu 
cu Lup Larsen, în timp ce spălam vasele. 

- Arătai cam suferind azi după-amiază, începu el. Ce s- 
a întâmplat? 

Vedeam că ştia bine ce mă îmbolnăvise poate tot atât 
cât şi pe Harrison, îmi dădeam seama că voia să mă 
tragă de limbă şi am răspuns: 

- Din pricina tratamentului brutal la care l-aţi supus pe 
băiatul acela. 

A râs scurt. 

- Asta e ca răul de mare: unii sunt predispuşi, alţii nu. 


+5 Sarturi - cabluri care întăresc catargele (lateral şi spre pupa). 


- Nu-i chiar aşa, am obiectat. 

- Ba-i chiar aşa, continuă el. Pământul este tot atât de 
plin de brutalitate pe cât e marea plină de mişcare. 
Unora li se face rău dintr-una din pricini, altora din 
cealaltă. Acesta e singurul motiv. 

- Dar dumneavoastră, care vă bateţi joc de viaţa 
omenească, nu puneţi nici un preţ pe ea? 

- Preţ? Ce preţ? 

Mă privi şi, deşi ochii săi erau fermi şi neclintiţi, mi s-a 
părut că desluşesc în ei un surâs cinic. 

- Ce fel de preţ? Cum îl măsori? Cine o preţuieşte? 

- Eu, am răspuns. 

- Atunci, cât preţuieşte pentru dumneata? Viaţa altuia, 
vreau să spun. Hai, zi, cât preţuieşte? 

Preţul vieţii? Cum puteam să-i atribui vieţii un preţ 
concret? Eu, care, într-un anumit fel, am avut 
întotdeauna posibilităţi de exprimare, când eram cu Lup 
Larsen nu mă puteam exprima. De atunci am stabilit că 
această carenţă se datora şi personalităţii omului, dar 
mai cu seamă concepţiilor noastre diametral opuse. Spre 
deosebire de alţi materialişti pe care-i cunoscusem şi cu 
care găseam un punct de plecare comun, cu el nu 
găseam nimic de acest fel. Bănuiesc, de asemenea, că şi 
simplicitatea elementară a intelectului său mă deruta. 
Pătrundea atât de direct în miezul problemei, dezbrăca 
întotdeauna o chestiune de orice amănunte de prisos şi 
cu un asemenea ton de finalitate, încât parcă mă 
zbăteam într-o apă adâncă, unde nu mai aveam picior. 
Preţul vieţii? Cum să răspund aşa, dintr-o dată, la o astfel 
de întrebare? Vieţii îi atribuiam în mod axiomatic un 
caracter sfânt. Faptul că avea o valoare intrinsecă era un 
postulat pe care nu l-am pus niciodată la îndoială. Dar 
când Larsen a atacat acest postulat, mi-a luat graiul. 

- Am vorbit despre asta ieri, îmi spuse. Am susţinut că 
viaţa este un ferment ca drojdia de bere, care înfulecă 
alte vieţi ca să poată vieţui, şi că faptul de a trăi este o 
porcărie încununată de succes. Dacă, dragă Doamne, 
legea cererii şi a ofertei este cât de cât valabilă, atunci 


viaţa e lucrul cel mai ieftin din lume. Există o cantitate 
limitată de apă, există o întindere limitată de pământ, 
există o cantitate limitată de aer; dar viaţa care cere să 
se nască este nelimitată. Natura e o risipitoare. Uită-te la 
peşti şi la milioanele lor de icre; ba uită-te chiar la 
dumneata şi la mine. În rărunchii noştri lâncezeşte 
posibilitatea a milioane de vieţi. Numai de-am putea găsi 
timpul şi împrejurările prielnice ca să folosim până şi 
ultima fărâmă de viaţă nenăscută din noi, am putea 
deveni părinţii unor naţiuni întregi, am putea popula 
continente. Viaţa? Vezi-ţi de treabă! N-are nici-o valoare. 
Este cel mai ieftin lucru dintre lucrurile ieftine. O găseşti 
pe toate drumurile. Natura o împrăştie cu dărnicie. Acolo 
unde se încuibează o singură viaţă, ea seamănă încă o 
mie de vieţi, şi fiecare viaţă mănâncă alte vieţi, până 
când rămâne numai cea mai puternică şi cea mai 
porcească dintre ele. 

- L-aţi citit pe Darwin. Dar l-aţi înţeles greşit dacă 
trageţi concluzia că lupta pentru existenţă vă dă 
dumneavoastră dreptul să distrugeţi în chip samavolnic 
alte vieţi. 

Dădu din umeri: 

- Îți dai seama că te referi când spui asta numai la 
viaţa omenească, deoarece vitele, peştii şi păsările le 
distrugi şi dumneata în aceeaşi măsură ca şi mine sau ca 
şi oricare alt om. Totuşi, viaţa omenească nu diferă 
câtuşi de puţin de celelalte, măcar că îţi dai seama de 
existenţa ei şi raţionezi asupra ei. De ce să fiu zgârcit cu 
această viaţă, care e ieftină şi fără valoare? Există mai 
mulţi marinari decât corăbii pe mare, există mai mulţi 
muncitori decât fabrici şi maşini în care să lucreze. Vai 
de mine, voi, cei care trăiţi pe uscat, ştiţi bine că pe 
nevoiaşi îi alungaţi la periferiile oraşelor şi că abateţi 
asupra lor foametea şi molimile; ştiţi că încă mai rămân 
oameni săraci care se prăpădesc fiindcă n-au o coajă de 
pâine şi o fărâmă de carne - care este tot o fărâmă de 
viaţă distrusă - rămăşiţe cu care voi nici n-aveţi ce face. 


l-ai văzut vreodată pe docherii din Londra încăierându-se 
ca fiarele pentru ca să capete de lucru? 

Porni spre scara tambuchiului, dar întoarse capul 
pentru a mai adăuga un ultim cuvânt: 

- înţelegi că singurul preţ al vieţii este preţul pe care 
ea însăşi şi-l acordă? Şi bineînţeles că este totdeauna 
supraevaluată, deoarece în mod necesar se părtineşte pe 
ea însăşi. la cazul omului pe care l-am trimis sus. Se 
crampona de parcă persoana lui ar fi fost un lucru de 
mare preţ, o comoară mai scumpă ca diamantele şi 
rubinele. Pentru dumneata? Nu. Pentru mine? Deloc. 
Pentru el? Da. Dar eu nu accept aprecierea lui. Se 
supraevaluează în chip jalnic. Mai există enorm de multă 
viaţă care cere să ia fiinţă. Dacă ar fi căzut şi şi-ar fi 
împroşcat creierii pe punte ca un strop de miere căzând 
dintr-un fagure, n-ar fi fost nici-o pagubă pentru restul 
lumii. El nu preţuia nimic pentru lume. Oferta e prea 
mare. De preţ era numai pentru el. Şi ca să-ți 
demonstrez cât de fictivă era chiar această preţuire, 
gândeşte-te că, mort fiind, el ar fi fost inconştient că s-a 
pierdut. Singur el se preţuieşte mai presus decât o 
comoară de diamante şi de rubine. Diamantele şi 
rubinele s-ar fi risipit pe punte, ar fi fost spălate cu o 
găleată de apă de mare şi nici măcar n-ar fi ştiut că 
diamantele şi rubinele s-au dus. Şi el n-ar fi pierdut 
nimic, deoarece, o dată cu pierderea vieţii sale, ar fi 
pierdut şi conştiinţa pierderii. Nu-ţi dai seama? Ce mai ai 
de spus? 

- Că sunteţi cel puţin consecvent cu dumneavoastră 
înşivă, atâta am putut răspunde şi am continuat să spăl 
văsăria. 


Capitolul 7 


După trei zile de vânturi variabile, am prins, în sfârşit, 
alizeul de nord-est. Când m-am suit pe punte, după 
odihna unei nopţi tihnite, în ciuda bietului meu genunchi, 
am văzut că „Năluca” îşi despica făgaşul înspumat, cu 
velele în foarfece şi cu toate pânzele umflate (cu 
excepţia focurilor), împinsă de un vânt bun de la pupă. 
O, ce minunăţie este marele alizeu! Toată ziua şi toată 
noaptea am navigat, a doua zi la fel, şi în cea următoare 
şi zi după zi tot aşa mereu. Vântul de la pupa sufla tare şi 
necontenit. Goeletă zbura singură. Nu era nevoie de 
întins sau de slăbit scote ori fungi, nici de schimbat 
contrarande; marinarii nu aveau altceva de făcut decât 
să cârmească. Seara, după asfinţitul soarelui, se slăbeau 
scotele; dimineaţa, după ce se uscau de umezeala rouăi 
şi se destindeau, trebuiau întinse din nou, şi cam atât. 

Zece, douăsprezece, unsprezece noduri, cu mici 
variaţii din când în când, aceasta este viteza cu care 
înaintam. Şi vântul cel minunat sufla întruna dinspre 
nord-est, mânându-ne câte două sute cincizeci de mile în 
intervalul dintre două răsărituri de soare. Mă întristează, 
dar mă şi bucură iuţeala cu care lăsăm în urmă San 


Francisco şi cu care croim calea spumoasă spre tropice. 
Temperatura creşte simţitor în fiecare zi. În timpul celui 
de-al doilea cart mic, marinarii se adună pe punte 
despuiaţi şi toarnă unii pe alţii găleți cu apă de mare. 
Incep să apară peşti zburători, iar, noaptea, oamenii din 
bordul de serviciu aleargă pe punte şi prind peştii căzuţi 
pe vas. Dimineaţa, după ce Thomas Mugridge şi-a primit 
şi el cuvenitul ciubuc, bucătăria se umple de miros de 
peşte prăjit, iar la pupa şi la prova se serveşte carne de 
delfin ori de câte ori, de la capătul bompresului, Johnson 
reuşeşte să prindă câte una din aceste splendori 
scânteietoare. 

Johnson îşi petrece mai tot timpul liber acolo sau sus la 
crucetă“$, uitându-se cum „Năluca” despică apele cu 
toată puterea velelor umflate. În ochii lui se citeşte 
patima, adoraţia; umblă ca într-un fel de transă, privind 
în extaz pânzele puternic boltite, brazda înspumată, 
pendularea vasului care urcă la val şi alunecă pe 
vâlcelele dintre munţii de apă ce ne însoțesc într-o 
procesiune măreaţă. 

Zilele şi nopţile sunt o minune şi o sălbatică încântare 
şi, cu toate că nu pot smulge nesuferitelor mele ocupaţii 
decât prea puţine clipe, fur şi eu câte un scurt răgaz ca 
să pot privi, să pot contempla nesfârşita glorie a ceea ce 
nu visasem niciodată că există pe lumea aceasta. 
Deasupra, cerul este albastru neîntinat, la fel de albastru 
ca şi marea care sub etravă are culoarea şi luciul 
satinului azuriu. 

jur-împrejurul orizontului sunt nori palizi, destrămaţi, 
mereu aceiaşi şi care nu se mişcă deloc, asemenea unei 
monturi de argint pentru peruzeaua curată a cerului. 

Nu pot uita o noapte când, deşi ar fi trebuit să dorm, 
am stat lungit la prova şi am privit în jos la unduirea 
spectrală a spumei azvârlite de etrava „Nălucii”. Se 
auzea ca şopotitul unui pârâiaş peste pietrele acoperite 
de muşchi într-o văiugă, şi murmurul lui m-a îmbiat şi m- 


46 Crucetă - vergea fixată transversal pe catarge pentru 
consolidarea cablurilor care le susţin lateral. 


a dus departe, dincolo de mine însumi, până ce n-am mai 
fost Hump, musul, nici Van Weyden, omul care visase 
treizeci şi cinci de ani printre hârţoage. Dar o voce din 
spatele meu, neîndoielnica vocea lui Lup Larsen, 
puternică prin încrederea în sine de neînvins a acelui om 
şi mlădiată prin prețuirea versurilor ce le cita, mă trezi: 


O, noapte tropicală, când spuma-i o năvală 
Și-un clocot de lumină, 

Când nava ară pleava de stele cu etrava 

Şi când, de spaimă plină, 

Balena parcă arde; când funiile-s coarde 

Și strălucesc de rouă, 

Noi scriem lungi cărări pe mări şi depărtări 
Spre sud, pe calea veche şi totuşi veşnic nouă. 


- Ei, Hump, ce impresie îţi face? întrebă el după 
cuvenita pauză pe care o cereau cuvintele şi decorul. 

l-am privit faţa. Strălucea de lumină ca însăşi marea, şi 
ochii îi scânteiau în licărul stelelor. 

- Mă uimeşte, ca să nu spun mai mult, că sunteţi în 
stare de entuziasm, am răspuns cu răceală. 

- Dar bine, omule, e ceva viu! E viaţă! strigă el. 

- Adică ceva ieftin şi fără valoare, i-am întors eu 
propriile lui cuvinte. 

Râse, şi pentru prima dată am desluşit o veselie curată 
în glasul său. 

- Ah, nu te pot face să înţelegi, nu-ţi pot băga în cap 
ce înseamnă viaţa asta. Bineînţeles că viaţa nu are 
valoare decât pentru ea însăşi. Şi pot să-ţi spun că în 
clipa de faţă viaţa mea e de mare preţ - pentru mine. E 
chiar mai presus de orice preţ, ceea ce vei recunoaşte că 
este o teribilă supraevaluare, dar n-am încotro, căci 
această evaluare o face însăşi viaţa din mine. 

Păru că-şi caută cuvintele cele mai potrivite pentru a-şi 
exprima gândul şi, în cele din urmă, continuă: 

- Ştii, sunt pătruns de un ciudat sentiment de înălţare; 
sunt ca şi când timpul tot ar răsuna în mine, ca şi când 


puterile toate ar fi ale mele. Cunosc adevărul, deosebesc 
binele de rău, dreptatea de nedreptate. Viziunea mea 
este limpede şi largă. Aproape că aş putea crede în 
Dumnezeu. Dar - şi vocea i se schimbă, iar lumina de pe 
faţă i se stinse -, dar cărui fapt îi datorez toate acestea? 
De unde această bucurie de a trăi? De unde acest clocot 
de viaţă? De unde această inspiraţie? Da, o pot numi 
inspiraţie. E ceea ce se întâmplă când digestia ţi-e bună, 
când stomacul îţi merge strună, când ai poftă de 
mâncare zdravănă şi toate merg bine. Imboldul vieţii, 
şampania din sânge, efervescenţa fermentului, acestea îi 
fac pe unii oameni să se cufunde în evlavie, iar pe alţii 
să-l vadă pe Dumnezeu sau să-l născocească atunci când 
nu-l pot vedea. Asta e totul, beţia trăirii, freamătul şi 
clocotul drojdiei, bolboroseala vieţii, înnebunită de 
conştiinţa că trăieşte. Şi, fir-ar să fie, mâine voi avea de 
suferit pentru asta, aşa cum are de pătimit şi beţivul! Şi 
voi şti că trebuie să mor, pe mare mai mult ca sigur, să 
încetez de a mă târî singur şi să fiu târât în putreziciunea 
mării; să fiu hoit, să fiu hrană, să cedez toată puterea şi 
mişcarea muşchilor mei, pentru ca să devină putere şi 
mişcare în aripi, în solzi, în maţe de peşte. Fir-ar să fie! 
Fir-ar să fie! mai zic odată. Şampania s-a şi răsuflat. 
Scânteirea şi spuma ei s-au dus şi n-a mai rămas decât o 
băutură sălcie. 

Mă părăsi la fel de brusc pe cât venise, sărind pe 
punte elastic şi masiv ca un tigru. „Năluca” brăzda mai 
departe ariile mării. Am remarcat că gâlgâitul apei sub 
etravă semăna mult cu un sforăit şi, în timp ce ascultam 
sunetul acesta, efectul căderii lui Lup Larsen de pe 
culmile exaltării în prăpastia deznădejdii mă părăsi 
încetul cu încetul. 

Pe urmă, de undeva de la mijlocul vasului se înălţă 
vocea de tenor a unui marinar de cursă lungă care cânta 
Cântecul alizeului: 


Sunt vântul drag năierilor, 
Statornic, credincios şi tare; 


Îi port pe drumul norilor 

Spre-albastra tropicului zare... 

Și zi şi noapte, pas cu pas, 

Mă tin de vas 

Ca un copoi; pe la amiaz' mă îndârjesc, 
Suflând în vele, dar şi sub stele 

Eu pânzele i le boltesc. 


Capitolul 8 


Uneori, faţă de toanele şi aiurelile lui ciudate, îmi vine 
să cred că Lup Larsen este nebun de tot sau măcar pe 
jumătate nebun. Alteori l-aş categorisi drept un mare om, 
drept un geniu care nu s-a realizat. În sfârşit, sunt 
convins că reprezintă tipul perfect al primitivului născut 
cu o mie de ani sau cu o mie de generaţii prea târziu şi 
constituie un anacronism în acest secol culminant al 
civilizaţiei. Ceea ce e sigur este că e un individualist de 
cea mai desăvârşită specie. Nu numai atât, dar este şi 
foarte singur. Nu există nici un fel de afinitate între 
dânsul şi restul oamenilor de pe bord. Uriaşa lui vigoare 
fizică şi intelectuală îl desparte ca un zid de ceilalţi. Faţă 
de el, ei sunt nişte copii, chiar şi vânătorii, şi el îi tratează 
ca pe nişte copii, coborându-se de nevoie la nivelul lor şi 
jucându-se cu ei aşa cum s-ar juca un om cu nişte 
căţeluşi. Sau îi sondează cu mâna nemiloasă a celui ce 
practică vivisecţia, orbecăind printre procesele lor 
mintale şi cercetându-le sufletele, ca şi când ar vrea să 
vadă din ce sunt făcute. 

L-am văzut de zeci de ori, la masă, jignind pe câte unul 
dintre vânători şi examinându-l în acelaşi timp cu priviri 


fixe şi reci, în care se citea un anumit interes; l-am văzut 
analizându-le gesturile, reacţiile şi meschinele lor mânii 
cu o curiozitate aproape comică pentru mine, cel care 
mă ţineam deoparte, priveam şi înţelegeam. Cât despre 
propriile lui izbucniri de mânie, am credinţa că nu sunt 
reale, că uneori sunt simple experienţe, dar de obicei 
sunt urmările unei poze sau atitudini pe care găseşte de 
cuviinţă să şi-o ia faţă de semenii săi. Exceptând 
incidentul cu secundul mort, eu, unul, nu l-am văzut 
niciodată cu adevărat supărat; dar nici n-aş dori să-l văd 
cândva într-o reală furie, când toată puterea din el ar 
intra în joc. 

Vorbind despre toane, am să vă istorisesc ce a păţit 
Thomas Mugridge în cabină şi am să adaug unele 
completări la un incident de care am mai pomenit, într-o 
zi, după masa de la amiază, când tocmai isprăvisem de 
rânduit prin careu, Lup Larsen şi Thomas Mugridge 
coborâră scara tambuchiului. Cu toate că bucătarul avea 
o chichineaţă de cabină, cu intrarea din careu, el nu 
îndrăznea să zăbovească, nici să se facă văzut în această 
din urma încăpere, ci se strecura repede prin careu, ca o 
stafie, o dată sau de două ori pe zi. 

- Vasăzică ştii să joci „nap”“, spunea Lup Larsen cu 
încântare în glas. Puteam să-mi închipui că un englez 
trebuie să ştie. Şi eu tot pe vase englezeşti am învăţat 
jocul. 

Thomas Mugridge nu-şi mai încăpea în piele, imbecilul, 
într-atât părea de mulţumit de faptul ca se află în relaţii 
amicale cu căpitanul. Dacă individul n-ar fi fost ridicol, 
ifosele şi penibila lui sforţare de a-şi însuşi comportarea 
unui om de înaltă societate ar fi fost de-a dreptul 
greţoase. Îmi ignora cu desăvârşire prezenţa, cu toate că 
eu sunt dispus să cred că era atât de transportat, încât 
nici nu putea să mă vadă. Ochii săi gălbui şi spălăciţi se 
mişcau ca apele leneşe de vară, deşi nu-mi puteam 
închipui ce viziuni fermecătoare urmăreau. 


47 Nap - joc de cărţi. 


- Adu cărţile, Hump! îmi ordonă Lup Larsen în timp ce 
ei doi se instalau la masă. Caută în cabina mea ţigările 
de foi şi sticla cu whisky şi vino şi cu ele. 

M-am întors cu lucrurile tocmai la momentul potrivit ca 
să-l aud pe cockney făcând aluzii străvezii la existenţa 
unei taine în legătură cu el, că s-ar putea să fie fiul 
natural al unui gentleman, sau aşa ceva; mai insinua că i 
se plăteau anumite sume de bani numai ca să rămână 
departe de Anglia, „sume frumuşele”, Sir, zicea el, 
„sume foarte frumuşele, ca să stau cât mai departe”. 

Adusesem păhăruţe obişnuite, însă Lup Larsen se 
încruntă, clătinând din cap şi îmi făcu semn cu mâinile să 
aduc paharele mari. Le-a umplut cam două treimi cu 
whisky sec „băutura domnilor”, preciza Thomas 
Mugridge şi cei doi jucători ciocniră în cinstea gloriosului 
„nap”, apoi aprinseră trabucuri şi începură să amestece 
şi să împartă cărţile. 

Jucau pe bani. Măreau miza. Beau whisky, îl beau sec, 
şi a trebuit să mai aduc. Nu ştiu dacă Lup Larsen trişa 
sau nu - era capabil să facă şi una ca asta -, dar câştiga 
întruna. Bucătarul se ducea mereu la cuşeta lui să mai 
aducă bani. De fiecare dată avea un aer tot mai sfidător, 
dar niciodată nu aducea mai mult de câţiva dolari. 
Deveni sentimental, familiar, de-abia mai vedea cărţile şi 
de-abia se mai putea ţine pe scaun. La un moment dat, 
înainte de a se ridica să mai facă un drum până la 
cuşetă, îşi vâri arătătorul slinos în butoniera lui Lup 
Larsen şi proclamă cu îngâmfare: 

- Am parale, să ştii că am parale şi că sunt fiu de 
gentleman! 

Asupra lui Lup Larsen alcoolul nu avea nici un efect, 
deşi bea pahar după pahar şi îl umplea cel puţin tot atât 
cât şi pe cel al partenerului. Nu se schimba deloc. Nu 
părea nici măcar înveselit de maimuţărelile celuilalt. 

În cele din urmă, bucătarul, declarând zgomotos că 
ştie să piardă ca un gentleman, îşi juca ultimii bani şi-i 
pierdu. După aceea îşi lăsă capul în pumni şi începu să 
plângă. Lup Larsen îl examina curios, de parcă ar fi vrut 


să-l taie şi să-l disece, apoi se răzgândi, ca şi cum ar fi 
fost convins că nu mai avea ce diseca. 

- Hump, îmi spuse el mie cu o politeţe căutată, fii te 
rog amabil, ia braţul lui Mister Mugridge şi ajută-l să urce 
pe punte. Nu se simte prea bine. Apoi, pe un ton scăzut, 
ca să-l aud numai eu, adăugă: Şi spune-i lui Johnson să-l 
scalde cu câteva găleți de apă de mare. 

L-am lăsat pe Mister Mugridge pe punte în mâinile a 
doi marinari, bucuroşi să îndeplinească această sarcină. 
Mister Mugridge bolborosea somnoros cum că el e fiu de 
gentleman; dar pe când coboram scara tambuchiului ca 
să strâng masa, l-am auzit ţipând în clipa în care l-a 
ajuns conţinutul primei găleți cu apă. 

Lup Larsen îşi număra câştigul. 

- O sută optzeci şi cinci de dolari în cap, spuse el cu 
voce tare. Exact cum mi-am închipuit. Nenorocitul a venit 
la bord fără o leţcaie. 

- Şi ceea ce aţi câştigat sunt banii mei, Sir, am spus eu 
cu îndrăzneală. 

Am fost gratificat cu un surâs ironic. 

- Hump, la vremea mea am învăţat şi eu puţină 
gramatică şi cred că ai încurcat timpurile. „Au fost banii 
mei” trebuia să spui, nu „sunt banii mei”. 

- Nu este o chestiune de gramatică, ci una de etică, 
am răspuns. 

A trecut poate un minut înainte să vorbească. 

- Ştii dumneata, Hump, îmi spuse el domol şi cu o 
seriozitate ce conţinea o nedefinită nuanţă de tristeţe. 
Ştii că acum este prima oară când aud cuvântul „etică” 
din gura unui om? Dumneata şi cu mine suntem singurii 
pe acest vas care-i cunoaştem înţelesul... A fost un timp 
în viaţa mea, continuă el după altă pauză, când visam că 
într-o zi am să stau de vorbă cu oameni care folosesc un 
asemenea limbaj, că am să mă ridic deasupra obârşiei 
mele şi am să discut şi să am de-a face cu oameni 
preocupaţi tocmai de asemenea subiecte cum este etica. 
Şi acum este pentru prima oară când aud cuvântul 
acesta din gura cuiva. Dar toate astea nu-şi au rostul, 


pentru că n-ai dreptate. Chestiunea nu e nici de 
gramatică, nici de etică, ci de fapt. 

- Pricep, am spus. Faptul este că banii sunt la 
dumneavoastră. 

Faţa i se însenină; părea încântat de perspicacitatea 
mea. 

- Dar asta înseamnă să ocolim chestiunea reală, 
continuai eu, care este una de drept. 

- Aha, făcu el ţuguindu-şi buzele, observ că încă mai 
crezi în dreptate şi nedreptate. 

- Dar dumneavoastră nu credeţi? Nu credeţi deloc? am 
întrebat. 

- Câtuşi de puţin. Dreptatea este de partea celui 
puternic, şi cu asta basta. Cel slab n-are dreptate. Ceea 
ce reprezintă un fel simplist de a spune că e bine ca 
omul să fie tare şi că, dimpotrivă, e foarte rău să fie slab; 
sau, şi mai limpede exprimat: este plăcut să fii puternic, 
date fiind avantajele, şi e dureros să fii nevolnic, date 
fiind neplăcerile. lată, chiar în cazul de faţă, faptul de a 
poseda aceşti bani este un lucru plăcut. Te unge pe 
inimă că-i posezi. M-aş nedreptăţi pe mine însumi şi viaţa 
din mine dacă, fiind în stare să-i păstrez, ţi i-aş da 
dumitale, renunțând astfel la plăcerea de a-i poseda. 

- Dar păstrându-i dumneavoastră, mă nedreptăţiţi pe 
mine, am obiectat eu. 

- Nicidecum. Un om nu poate nedreptăţi pe alt om. Nu 
te poţi nedreptăţi decât pe tine însuţi. Din experienţa 
mea, am constatat că greşesc totdeauna atunci când ţin 
seama de interesele altora. Nu înţelegi? Poţi spune oare 
că două particule de ferment se nedreptăţesc una pe alta 
atunci când încearcă să se înfulece reciproc? Este o 
calitate a lor înnăscută să caute să înghită şi să nu se 
lase înghiţite. Ar păcătui dacă ar face altfel. 

- Atunci nu credeţi în altruism? 

El primi termenul ca pe ceva cunoscut, dar reflectă 
îngândurat. 

- Stai să mă gândesc; altruism este ceva în legătură cu 
colaborarea, nu-i aşa? 


- Mda, într-un fel cele două noţiuni au ajuns să aibă o 
oarecare legătură între ele, am răspuns eu, fără să mă 
mai mir de asemenea lacune în vocabularul său, care, ca 
şi cunoştinţele lui, constituie achiziţia unui autodidact pe 
care nimeni nu-l îndrumase în studiile sale şi care 
gândise mult, dar vorbise foarte puţin sau deloc. O faptă 
altruistă este cea pe care-o săvârşeşti pentru binele 
altora. Este neegoistă, spre deosebire de fapta pe care o 
săvârşeşti pentru propriul tău folos, adică în mod egoist. 

Încuviinţă din cap. 

- A, da, acum îmi aduc aminte. Am întâlnit termenul 
acesta în Spencer“. 

- Spencer! am exclamat. L-aţi citit? 

- Nu prea mult, mărturisi el. Am înţeles destul de bine 
Primele principii, dar Biologia lui mi-a luat vântul din 
pânze, iar Psihologia? m-a ţinut multă vreme eşuat. 
Drept să spun, n-am putut pricepe ce vrea! Am atribuit 
faptul mai întâi unei deficienţe a inteligenţei mele, însă 
ulterior mi-am dat seama că motivul adevărat era lipsa 
mea de pregătire. Nu am o cultură de bază. Numai 
Spencer şi cu mine ştim cât mi-am bătut capul. Totuşi, 
am prins câte ceva din Elementele de etică. Acolo am 
întâlnii termenul „altruism”, şi acum îmi aduc aminte 
cum era folosit. 

M-am întrebat cu ce a putut să se aleagă acest om 
dintr-o asemenea lucrare. Mi-l aminteam destul de bine 
pe Spencer ca să ştiu că idealul său de conduită 
superioară implică în mod imperativ altruismul. Evident 
că Lup Larsen cernuse ideile marelui filozof, respingând 


48 Herbert Spencer (1820-1903), filozof şi sociolog englez de 
orientare pozitivistă şi agnostică; la începutul veacului nostru s-a 
bucurat de mare trecere în rândurile intelectualităţii, mai cu 
seamă în ţările anglo-saxone. 

19 Câteva dintre principalele lucrări ale lui Spencer; în ele filozoful 
formulează teoria organicistă a societăţii şi îmbrăţişează doctrina 
„darwinismului social”, afirmând că viaţa socială s-ar baza, ca şi 
viaţa plantelor şi animalelor, pe lupta pentru existenţă şi pe 
selecţia naturală. 


unele dintre ele şi  însuşindu-şi altele, potrivit 
necesităţilor şi înclinărilor sale. 

- Şi ce-aţi mai găsit? îl întrebai. 

Incruntă puţin sprâncenele, semn al efortului mintal de 
a-şi exprima gânduri pe care niciodată nu le mai 
exprimase în cuvinte. Simţeam o mare mulţumire 
sufletească. Acum îi cercetam şi eu sufletul, la fel cum 
obişnuia el să procedeze cu sufletul altora. Exploram un 
teritoriu virgin. O regiune stranie, înfiorător de stranie, se 
deschidea înaintea ochilor mei. 

- Ca să fiu cât mai succint cu putinţă, începu el, 
Spencer zice cam aşa: Omul trebuie să acţioneze, în 
primul rând, în propriul său folos; procedând aşa, 
înseamnă că are un comportament normal şi bun. În al 
doilea rând, trebuie să acţioneze în folosul copiilor săi. Şi, 
în al treilea rând, trebuie să acţioneze în folosul seminţiei 
lui. 

- lar cea mai înaltă, mai frumoasă, mai justă dintre 
acţiunile omeneşti, am exclamat, este aceea care 
foloseşte în acelaşi timp omului însuşi, copiilor săi şi 
seminţiei sale. 

- Nu sunt de acord cu acest lucru. Nu-i văd nici 
necesitatea, nici raţiunea. Eu exclud atât copiii, cât şi 
seminţia. N-aş jertfi nimic pentru ei. Asta, cel puţin 
pentru un om care nu crede în viaţa veşnică, este un 
sentimentalism  dulceag, cred că-ţi dai seama şi 
dumneata. Ehei, dacă nemurirea mi-ar fi asigurată, 
altruismul ar fi o afacere rentabilă. M-aş putea înălța 
sufleteşte la orice altitudine. Însă, deoarece nu am 
înaintea mea decât o singură veşnicie aceea a morţii şi 
fiindcă am parte numai pe scurt timp de această 
zvârcolire şi colcăire a fermentului, care se cheamă 
viaţă, apoi ar fi din partea mea o imoralitate dacă m-aş 
apuca să făptuiesc acte de sacrificiu. Orice jertfă care m- 
ar face să pierd măcar una din aceste zvârcoliri şi colcăiri 
este o nerozie, şi nu numai o nerozie, ci chiar un păcat, 
deoarece ar însemna să mă nedreptăţesc pe mine 
însumi. Nu trebuie să pierd nici cea mai mică zvârcolire 


sau colcăire dacă e să profit cât mai mult de ferment. lar 
veşnicia nemişcării care mă aşteaptă n-are să-mi fie nici 
uşurată, nici înăsprită din cauza jertfelor sau egoismului 
din perioada cât am fost ferment viu şi m-am zvârcolit. 

- Prin urmare, sunteţi un individualist, un materialist 
şi, în concluzie logică, un hedonist. 

- Vorbe mari, zâmbi el. Dar ce vasăzică un hedonist? 

l-am dat definiţia şi a încuviinţat din cap; apoi am 
continuat: 

- Sunteţi, de asemenea, şi un om în care nu se poate 
avea nici cea mai mică încredere, mai cu seamă în 
împrejurările în care intervin interese egoiste. 

- Acum începi să înţelegi, spuse el, înseninându-se. 

- Sunteţi un om totalmente lipsit de ceea ce omenirea 
numeşte morală? 

- Exact! 

- Un om de care trebuie să te temi... 

- Perfect formulat. 

- Aşa cum te temi de un şarpe, de un tigru sau de un 
rechin? 

- Acum mă cunoşti. Şi mă cunoşti aşa cum sunt 
cunoscut îndeobşte. Lumea îmi spune Lup. 

- Sunteţi un soi de monstru, am mai adăugat eu cu 
îndrăzneală, un Caliban care a cugetat la Setebos% şi 
care acţionează ca dumneavoastră, în momentele libere, 
adică în virtutea bunului-plac şi după toane. 


Fruntea i se înnoură auzind această aluzie. Nu 
pricepea şi mi-am dat seama imediat că nu cunoştea 
poemul. 


- Chiar acum îl citesc pe Browning, îmi mărturisi 
dânsul, şi-mi vine destul de greu. N-am înaintat prea 
mult şi, aşa cum se prezintă, m-a cam făcut să-mi pierd 
direcţia. 

Ca să nu lungesc povestea, vă spun că am adus cartea 
din cabina lui şi i-am citit Calibant cu voce tare. A fost 
încântat. Era un mod primitiv de a raţiona şi de a privi 


5% Setebos divinitate a băştinaşilor din Patagonia, căreia i se închină 
Caliban. 


lucrurile pe care el îl înţelegea cât se poate de bine. Mă 
întrerupea mereu cu critici şi comentarii. După ce am 
terminat, mi-a cerut să-i citesc a două oară şi apoi a treia 
oară. Am început să discutăm despre filozofie, ştiinţă, 
evoluţie, religie. Trăda erorile autodidactului şi, în acelaşi 
timp, trebuie să recunosc, siguranţa şi modul direct de a 
judeca al primitivului. Tăria omului consta în însăşi 
simplitatea raţionamentului său şi materialismul său se 
impunea cu mai multă putere decât materialismul de 
complexă subtilitate al lui Charles Furuseth. Bineînţeles 
că pe mine, idealist convins, sau, cum spunea Furuseth, 
idealist prin temperament, nu mă putea convinge; dar 
fapt este că Lup Larsen a asaltat ultimele bastioane ale 
credinţei mele cu o vigoare care, chiar dacă a rămas fără 
rezultat, merită totuşi respect. 

Timpul trecea. Se apropia cina, şi masa nu era încă 
pusă. Am început să fiu agitat şi neliniştit, şi atunci când 
Thomas Mugridge, cu o figură bolnavă şi mânioasă, s-a 
uitat prin crăpătura tambuchiului, m-am pregătit să mă 
duc la datorie. Dar căpitanul îi strigă: 

- Cooky, astă-seară o să trebuiască să-i cam dai zor. 
Am treabă cu Hump, şi de data asta ai să te descurci 
cum poţi fără el. 

Din acest moment s-a instituit încă o situaţie fără 
precedent. În seara aceea am cinat cu căpitanul şi cu 
vânătorii. Ne-a servit bucătarul şi pe urmă tot el a spălat 
vasele - un capriciu, o toană de Caliban a lui Lup Larsen, 
de pe urma căreia presimţeam că voi avea necazuri. 
Între timp discutam, discutam întruna, spre marea 
scârbă a vânătorilor, care nu înțelegeau nici un cuvânt. 


51 Este vorba de monologul dramatic Caliban despre Setebos 
(Caliban upon Setebos) al lui Robert Browning, în care Caliban 
meditează asupra rosturilor lumii create de Setebos. 


Capitolul 9 


Trei zile de odihnă, trei zile de odihnă binecuvântată 
am avut de la Lup Larsen, răstimpul când am luat masa 
în careu şi n-am făcut altceva decât să discut despre 
viaţă, despre literatură şi despre lume, în vreme ce 
Thomas Mugridge tuna şi fulgera, fiindcă, pe lângă 
treburile lui, era obligat să le facă şi pe ale mele. 

- Păzeşte-te de vijelie, eu atâta-ţi spun, m-a prevenit 
Louis pe punte într-un moment liber, când Lup Larsen era 
ocupat să potolească un scandal între vânători. Nu poţi 
şti ce are să se întâmple, urmă Louis, ca răspuns la 
întrebările prin care ceream lămuriri mai precise. Omul 
ăsta e năbădăios cum sunt curenţii de aer sau de apă. 
Nu poţi prevedea niciodată ce i se năzare. Ai impresia că- 
| cunoşti şi te laşi dus în voia lui fără grijă, şi ca din senin 
se întoarce, te izbeşte de unde nu te aştepţi şi-ţi face 
ferfeniţă frumuseţe de vele de vreme bună. 

Aşa încât, atunci când s-a abătut asupră-mi vijelia 
prorocită de Louis, n-am fost luat cu totul prin 
surprindere, în cursul unei discuţii aprinse despre viaţă, 
bineînţeles, am devenit peste măsură de îndrăzneţ şi l- 
am criticat aspru pe Lup Larsen şi modul său de viaţă. De 


fapt, procedam şi eu la fel cum obişnuia şi el să 
procedeze cu alţii: îl disecam şi îi analizam structura 
psihică, întorcându-i sufletul pe toate părţile. Poate că 
unul din cusururile mele este şi modul tăios de a vorbi; 
fapt e că de data aceea am dat naibii orice rezervă şi am 
tot tăiat în carne vie până când tot ce era omenesc în el 
a început să se zburlească de furie. Faţa lui bronzată se 
înnegri de mânie, ochii îi scăpărau; nu mai citeai nici-o 
urmă de limpezime sau de stăpânire în ei, ci numai furia 
îngrozitoare a unui nebun. Văzui atunci lupul din el, încă 
mai mult, un lup turbat. 

A sărit asupra mea cu un urlet şi m-a apucat de braţ. 
Mă oţelisem ca să pot îndura durerea, cu toate că inima 
mi-era cât un purice; dar enorma lui putere a depăşit 
curajul meu. Mi-a apucat bicepsul cu o singură mână, şi 
când a început să strângă mai tare, m-am muiat şi am 
strigat. Picioarele mi-au fugit de sub mine. Pur şi simplu 
nu mai puteam sta în picioare şi îndura durerea. Muşchii 
refuzau să-şi facă datoria. Durerea era prea mare. 
Bicepsul era pe cale să fie zdrobit. 

Pe urmă păru că îşi revine, o licărire de luciditate îi 
apăru în ochi şi, cu un râs scurt, care suna mai mult a 
mârâit, îmi dădu drumul. M-am prăbuşit aproape leşinat, 
iar el se aşeză, îşi aprinse un trabuc şi se uită la mine 
cum se uită pisica la şoarece. Pe când mă zvârcoleam, i- 
am surprins în priviri acea curiozitate pe care o mai 
remarcasem la el de atâtea ori: acea mirare şi 
nedumerire, acea cercetare, acea veşnică întrebare a sa 
asupra sensului tuturor lucrurilor. 

Intr-un târziu m-am ridicat cu greu în picioare şi am 
urcat scara tambuchiului. Zilele bune se isprăviseră şi 
nu-mi rămânea nimic altceva de făcut decât să mă întorc 
la bucătărie. Braţul stâng mi-era amorţit, aproape 
paralizat, şi au trecut multe zile până să mă pot folosi de 
el, iar înţepeneala şi durerea au dispărut complet abia 
după câteva săptămâni. Şi doar nu făcuse altceva decât 
să-mi apuce braţul şi să strângă; nici nu răsucise, nici nu 
smucise. Işi încleştase mâna cu o apăsare continuă, atât. 


Nu mi-am dat seama pe deplin ce ar fi fost în stare să-mi 
facă decât a doua zi, când îşi vâri capul pe uşa bucătăriei 
şi, ca un semn de înnoită bunăvoință, mă întrebă cum o 
mai duc cu braţul. 

- Putea să fie şi mai rău, zâmbi el. 

Tocmai curăţam cartofi. El luă un cartof din cratiţă. Era 
destul de mare, necurăţat şi tare. Il apucă în pumn, 
strânse, şi cartoful îi musti printre degete. Terciul zdrobit 
care mai rămăsese în palmă l-a lăsat să cadă înapoi în 
cratiţă şi a plecat. Atunci mi-am dat seama clar ce-aş fi 
păţit dacă monstrul şi-ar fi pus mintea cu mine. 

Totuşi, în ciuda tuturor celor întâmplate, acele trei zile 
de repaos mi-au fost de folos, pentru că au dat 
genunchiului meu răgazul de care avea nevoie. Arăta 
mult mai bine, inflamaţia scăzuse simţitor şi rotula părea 
că se întoarce la locul ei. Dar cele trei zile de odihnă mi- 
au adus de asemenea şi buclucul pe care-l prevăzusem. 
Era vădit că Thomas Mugridge avea de gând să se 
despăgubească pentru aceste trei zile. Se purta 
mişeleşte, mă înjura fără încetare şi-mi dădea să-i fac şi 
treaba lui. Ba a îndrăznit chiar să ridice mâna asupra 
mea. Dar devenisem şi eu mai animalic şi mi-am arătat, 
cum s-ar zice, colții într-atât de fioros, încât dădu înapoi. 
Nu-mi este prea plăcut mie, Humphrey Van Weyden, să- 
mi evoc imaginea în ipostaza aceasta: ghemuit în 
ungherul meu din bucătăria scârboasă a corăbiei, cu 
buzele sumese şi cu colții rânjiţi ca un dulău, înfruntând 
făptura aceea care era gata să mă lovească, în timp ce 
ochii îmi sticleau de spaimă şi de neputinţă, dar şi de 
curajul ce ţi-l dau spaima şi neputinţa. Nu-mi place 
această imagine. Îmi aminteşte prea mult de un şobolan 
prins în capcană. Nu-mi place să-mi amintesc cum 
arătam, dar a avut efect, căci lovitura ce mă ameninţa 
nu a căzut. 

Thomas Mugridge dădu îndărăt, şi ochii lui scăpărară 
tot atâta ură şi răutate cât şi ai mei. Eram două fiare 
închise în aceeaşi cuşcă şi care ne arătam colții. El era 
un laş: îi era teamă să mă lovească pentru că nu 


arătasem destulă frică; aşa că a ales o nouă cale de a mă 
intimida. În bucătărie exista un singur cuţit mai acătării. 
De-a lungul nenumăraţilor ani de folosinţă şi de uzură, 
lama ajunsese lungă şi subţire; era o unealtă sinistră, şi 
la început mă cutremuram de fiecare dată când lucram 
cu ea. Bucătarul a împrumutat o gresie de la Johansen şi 
s-a apucat să ascută cuțitul. Proceda cu multă ostentaţie, 
aruncându-mi în acest timp priviri pline de tâlc. Toată 
ziua dădea cuțitul pe piatră. Ori de câte ori găsea un 
moment liber, îşi lua cuțitul şi gresia şi începea să 
ascută. Oţelul căpătă un tăiş de brici, şi el îl încerca pe 
buricul degetului mare sau pe unghie. Işi rădea firele de 
păr de pe mână şi cerceta cu o agerime meticuloasă linia 
ascuţişului, găsind sau prefăcându-se că găseşte de 
fiecare dată o uşoară imperfecţiune undeva pe tăiş. 
Apuca iarăşi piatra şi ascuţea, ascuţea, ascuţea, până ce 
îmi venea aproape să râd în gura mare, atât era de 
ridicol. 

Totuşi, nu era lucru de glumă, fiindcă mi-am dat 
seama că e în stare să treacă la fapte. Sub laşitatea lui 
exista un curaj al laşului, ca şi al meu, care-l întărâtă să 
săvârşească o faptă la care întreaga lui fire se împotrivea 
şi pe care se temea să o facă. Marinarii şuşoteau între ei: 
„Cooky îşi ascute cuțitul pentru Hump”; şi unii îl tachinau 
în legătură cu aceasta. Dar el nu le-o lua în nume de rău, 
ba încă părea încântat şi dădea din cap tainic şi a piază- 
rea, până când George Leach, fostul mus, îşi îngădui să 
facă o glumă grosolană. 

Din întâmplare, acest Leach fusese tocmai unul dintre 
marinarii însărcinaţi să toarne găleți de apă peste 
Mugridge în ziua când jucase cărţi cu căpitanul. Se vede 
treaba că băiatul îşi îndeplinise misiunea cu o 
conştiinciozitate pe care bucătarul n-o uitase. A urmat un 
schimb de cuvinte tari şi de insulte la adresa părinţilor şi 
strămoşilor respectivi. Mugridge ameninţa cu cuțitul pe 
care îl ascuţise pentru mine. Leach a râs şi i-a zvârlit şi 
mai multe înjurături învăţate pe Telegraph Hill, şi mai 
înainte ca el sau eu să ne dăm seama ce se întâmplă, 


braţul drept i-a fost crestat de la cot până la încheietura 
mâinii. Cu o expresie drăcească pe chip, bucătarul se 
retrase un pas, ţinând cuțitul în faţă, în gardă. Leach însă 
luă lucrurile cu calm, măcar că sângele îi ţâşnea pe 
punte ca apa dintr-o fântână. 

- Las', că-mi cazi tu mie în labă, Cooky, spuse el, şi-ai 
să cazi urât. Şi să ştii că nu mă grăbesc. N-ai să mai ai 
şişul ăsta în mână când oi pune laba pe tine. 

Acestea fiind zise, se întoarse şi porni liniştit la prova. 
Obrazul lui Mugridge se făcuse pământiu de groaza 
lucrului pe care-l făptuise, ştiind la ce trebuia să se 
aştepte mai curând sau mai târziu din partea omului 
înjunghiat. Dar purtarea lui faţă de mine era mai fioroasă 
ca oricând. Deşi înspăimântat de gândul că avea să dea 
socoteală, înţelegea că pentru mine fusese o lecţie şi 
deveni mai tiranic, mai încrezut. Vederea sângelui vărsat 
îi insuflase o poftă de omor vecină cu nebunia. Vedea 
numai roşu înaintea ochilor. Deşi din punct de vedere 
psihologic fenomenul acesta era foarte încâlcit, totuşi 
puteam citi reacţiile din mintea lui ca într-o carte 
deschisă. 

Au trecut câteva zile, „Năluca” se lăsa mai departe 
purtată de alizeu şi în acest răstimp pot jura că am văzut 
în ochii lui Thomas Mugridge cum creştea nebunia. 
Mărturisesc că m-a cuprins spaima, o spaimă cumplită. 
Toată ziua auzeam hârş-hârş. Când pipăia firul 
ascuţişului, chiorându-se la mine printre gene, privirea 
lui era de-a dreptul carnivoră. Mă temeam să mă întorc 
cu umărul spre el, şi când ieşeam din bucătărie, ieşeam 
de-a-ndărătelea, aceasta, spre veselia marinarilor şi 
vânătorilor, care se adunau grupuri-grupuri ca să asiste 
cum mă strecor afară. Tensiunea ajunsese prea mare. 
Uneori mă gândeam că nervii mei vor ceda, lucru firesc 
pe această corabie cu atâţia nebuni şi brute. Existenţa 
îmi era primejduită în fiecare ceas, în fiecare minut. Eram 
un biet suflet de om nenorocit şi totuşi, nici la pupa, nici 
la prova, nu se găsea alt suflet care să-mi arate destulă 
compătimire, care să-mi vină în ajutor. Uneori mă bătea 


gândul să caut protecţia lui Lup Larsen, dar imaginea 
diavolului aceluia batjocoritor din ochii lui, căruia nu-i 
păsa de viaţa omenească şi o dispreţuia, îmi apărea 
limpede în minte şi mă silea să renunţ. Alteori mă 
gândeam serios la sinucidere; au fost necesare toate 
forţele filozofiei mele optimiste ca să mă împiedice să mă 
arunc noaptea peste bord. 

In mai multe rânduri, Lup Larsen a încercat să mă 
atragă în discuţii, dar i-am răspuns scurt şi l-am ocolit. În 
cele din urmă mi-a ordonat să vin iarăşi la masa din 
careu pentru o bucată de vreme şi să-l las pe bucătar să 
facă şi munca mea. Atunci am vorbit deschis, spunându-i 
ce pătimeam din partea lui Thomas Mugridge în urma 
celor trei zile de favoritism ce mi se acordaseră. 
Căpitanul se uită la mine cu ochii surâzători. 

- Vasăzică, ţi-e frică, nu-i aşa? rânji el. 

- Da, i-am răspuns sfidător şi sincer, mi-e frică. 

- Aşa e cu voi, ăştia, strigă el pe jumătate supărat, 
faceţi un caz nemaipomenit de sufletul vostru cel 
nemuritor şi vă e frică de moarte. Când vedeţi un cuţit 
ascuţit şi un cockney mişel, nu ştiţi cum să vă 
cramponaţi de viaţă, şi se duc naibii toate vorbele mari şi 
goale. Dar, dragul meu, ai să trăieşti veşnic. Doar eşti un 
zeu, şi un zeu nu poate fi ucis. Cooky n-are ce-ţi face. 
Eşti sigur de învierea ta. De ce să-ţi fie frică? Te-aşteaptă 
viaţa veşnică. Eşti un nabab al nemuririi, un nabab a 
cărui comoară nu se poate irosi, fiind mai puţin pieritoare 
decât astrele şi eternă ca spaţiul sau timpul. N-ai cum să- 
ţi risipeşti capitalul. Nemurirea este ceva fără început şi 
fără sfârşit. Veşnicia e veşnicie, şi măcar că mori astăzi 
aici, vei continua să trăieşti pe alt tărâm de aici înainte. 
Şi cât este de frumoasă această lepădare a trupului, 
această înălţare a spiritului descătuşat! Cooky nu-ţi 
poate face nici un rău. El poate numai să te 
îmbrâncească pe cărarea pe care vei umbla veşnic. Ei, şi 
dacă nu-ţi convine să fii îmbrâncit chiar acum, de ce nu-i 
faci vânt lui Cooky? Conform părerilor tale, şi el trebuie 
să fie un nabab al nemuririi. Nu-l poţi ruina. Averea nu i 


se va devaloriza niciodată. Omorându-l, nu-i poţi scurta 
existenţa, pentru că el este fără început şi fără sfârşit. Îi 
este dat să trăiască mai departe, undeva, cumva. Aşa că 
fă-i vânt. Bagă un cuţit în el şi descătuşează-i sufletul. 
Acum, sufletul îi e închis într-o temniţă urâcioasă şi i-ai 
face numai un bine dacă i-ai sfărâma uşa. Şi, cine ştie, 
poate că din hoitul acesta urât se va înălța spre albastrul 
cerurilor un duh diafan. Dă-i brânci, şi eu am să te 
avansez pe locul lui: câştigă patruzeci şi cinci de dolari 
pe lună. 

Se vedea clar că nu-i puteam cere ajutor sau milă lui 
Lup Larsen. Dacă se putea face ceva, apoi trebuia să mă 
descurc singur. Curajul fricii mi-a inspirat ideea de a-l 
combate pe Thomas Mugridge cu propriile-i arme. Am 
împrumutat o gresie de la Johansen; Louis, cârmaciul, mă 
rugase mai demult să-i fac rost de nişte lapte condensat 
şi de ceva zahăr. Cambuza”? unde se aflau depozitate 
asemenea delicatese era situată sub duşumeaua 
careului. Pândind ocazia, am şterpelit cinci cutii cu lapte 
şi, chiar în noaptea când Louis a fost de cart pe punte, i 
le-am dat în schimbul unui pumnal la fel de subţire şi de 
fioros la vedere ca şi cuțitul de curăţat zarzavaturi al lui 
Mugridge. Era ruginit şi bont, dar eu am învârtit la tocilă, 
iar Louis i-a făcut tăiş. In noaptea aceea am dormit mai 
bine ca de obicei. 

A doua zi, după gustarea de dimineaţă, Thomas 
Mugridge a început iarăşi cu hârş-hârşul lui. l-am aruncat 
o privire precaută, căci tocmai eram în genunchi şi 
scoteam cenuşa din sobă. Am aruncat cenuşa peste 
bord, şi la întoarcere l-am văzut pe Mugridge stând de 
vorbă cu Harrison, a cărui faţă cinstită de ţăran arăta 
mirată şi fermecată. 

- Da, istorisea Mugridge, şi ce crezi că face Luminăţia- 
Sa? îmi dă doi ani de Reading*?. Da’ să fiu al dracului 
dacă mi-a păsat. Mi-am făcut eu damblaua cu individul? 


5 Cambuza magazie pe bordul navelor, în care se păstrează 
proviziile de alimente. 
53 Reading închisoare de drept comun, în Anglia. 


Mi-am făcut-o. Să-l fi văzut. Cu un cuţit la fel ca ăsta. Ca- 
n brânză a intrat în el, şi să-l fi auzit, măi frate, guiţând, 
de ţi-era mai mare dragul! Aruncă o privire în direcţia 
mea, ca să vadă dacă iau aminte, şi urmă: „N-am vrut, 
Thomas, să mă bată Dumnezeu dac-am vrut”, aşa se 
milogea la mine. „Las', că-ţi arăt eu ţie”, i-am întors-o eu, 
şi ţin-te după dânsul. L-am sfârtecat bucățele, asta am 
făcut; şi el guiţa tot timpul. O dată a pus mâna pe cuţit şi 
a încercat să-l ţină. Il strângea cu degetele, dar eu am 
smucit şi l-am tăiat până la os. lţi spun eu că făcea să-l 
vezi. 

Secundul l-a strigat pe Harrison la pupă, întrerupând 
sângeroasa povestire. Mugridge se aşeză pe pragul înalt 
al bucătăriei şi-şi văzu mai departe de ascuţit. Eu am pus 
făraşul la locul lui şi m-am aşezat calm cu faţa spre el pe 
lada de cărbuni. Imi aruncă o privire haină. Tot calm, deşi 
îmi bătea inima, am scos pumnalul căpătat de la Louis şi 
am început să-l dau pe piatră. Mă aşteptam la cine ştie 
ce explozie din partea cockney-ului, dar, spre mirarea 
mea, părea că nu-şi dă seama de ceea ce făceam. El 
continua să-şi ascută cuțitul, eu, de asemenea. Şi vreme 
de două ceasuri am stat acolo faţă-n faţă, hârş-hârş, 
hârş-hârş, până ce vestea a făcut ocolul corăbiei, şi 
jumătate din echipaj se înghesuia la uşa bucătăriei să 
vadă spectacolul. 

Fiecare oferea cu mărinimie îmbărbătări şi sfaturi, iar 
Jack Horner, vânătorul cel liniştit şi timid, care părea 
incapabil să facă rău unui şoarece, mă povâăţui să nu 
vizez coastele, ci să spintec abdomenul de jos în sus, 
dând totodată lamei ceea ce numea dânsul „răsucitura 
spaniolă”. Leach, cu braţul bandajat ţinut la vedere, mă 
ruga să-i las şi lui ce va mai rămâne din bucătar; iar Lup 
Larsen se opri o dată sau de două ori la capătul dunetei, 
ca să arunce câte o privire spre ceea ce pentru el trebuie 
să fi reprezentat o zvârcolire a fermentului ce se cheamă 
- în concepţia lui - viaţă. 

Şi mărturisesc că, la acea epocă, viaţa căpătase şi 
pentru mine acelaşi înţeles josnic. Nu exista nimic 


frumos, nimic dumnezeiesc în această scenă, doar doi 
laşi care stăteau ascuţind oţel pe piatră, şi un alt grup de 
laşi şi de alte pramatii care ne priveau. Sunt sigur că 
jumătate din ei abia aşteptau să ne vadă vărsându-ne 
sângele. l-ar fi distrat. Şi nu cred că s-ar fi găsit cineva 
dispus să intervină dacă ne-am fi încăierat pe viaţă şi pe 
moarte. 

Pe de altă parte, toată povestea asta era ridicolă şi 
copilăroasă. Hârş-hârş, Humphrey Van Weyden îşi 
ascuţea cuțitul în bucătăria vasului şi încerca tăişul pe 
buricul degetului! Era lucrul cel mai de neconceput din 
lume. Ştiu că nici unul dintre cunoscuţii mei n-ar fi crezut 
cu putinţă una ca asta. Nu degeaba mi se spusese toată 
viaţa „Fetiţa” Van Weyden. Când Humphrey Van Weyden 
şi-a dat seama că „Fetiţa” Van Weyden este capabilă să 
facă una ca asta, n-a ştiut dacă e cazul să se bucure sau 
să se ruşineze. 

Insă nu s-a întâmplat nimic. După două ceasuri, 
Thomas Mugridge a pus deoparte piatra şi cuțitul şi mi-a 
întins mâna. 

- Ce rost are să ne dăm în spectacol pentru nenorociţii 
ăştia? întrebă el. De iubit, nu ne iubesc, şi mare bucurie 
ar avea dacă ne-ar vedea retezându-ne beregatele. Mie- 
mi place de tine, Hump! Ai inimă-n tine, cum spuneţi voi, 
yankeii, şi pot să spun că mi-eşti simpatic. Aşa că ia fă- 
te-ncoa, să batem laba! 

Oricât voi fi fost eu de laş, el era şi mai laş decât mine. 
Câştigasem o victorie netă, de aceea refuzam s-o 
umbresc câtuşi de puţin strângând urâcioasa-i mână. 

- Bine, spuse el fără mândrie, fă cum crezi, tot atât îmi 
placi. Şi ca să mai salveze ce se mai putea salva, se 
întoarse fioros către asistenţă: Căraţi-vă din uşa 
bucătăriei mele, prăpădiţilor! 

Acest ordin fu întărit cu apucarea unui ibric cu apă 
clocotită, la vederea căruia marinarii spălară putina. 
Pentru Mugridge era şi asta un fel de izbândă care-l 
făcea să suporte mai uşor înfrângerea pe care o suferise 


din partea mea, deşi, din prudenţă, pe vânători se 
temuse să-i gonească. 

L-am auzit pe Smoke spunându-i lui Horner: 

- Lui Cooky i-a cam apus steaua. 

- Te cred, răspunse Horner. De-acuma-ncolo, Hump 
comandă în bucătărie, şi Cooky închină steagul. 

Mugridge îl auzi şi-mi aruncă o privire scurtă, dar eu n- 
am arătat că aş fi auzit ceva din conversaţie. Nu-mi 
închipuisem că izbânda mea era atât de însemnată şi 
desăvârşită, dar eram hotărât să nu cedez nimic din ceea 
ce câştigasem. Pe măsură ce trecea vremea, profeția lui 
Smoke se confirma. Cockney-ul deveni mai umil şi mai 
slugarnic faţă de mine decât chiar faţă de Lup Larsen. 
Nu-l mai „domneam”, nu mai spălam tigăile soioase şi nu 
mai curăţam cartofi, îmi vedeam de lucrul meu şi numai 
de al meu, în felul şi în timpul care mi se păreau mai 
potrivite. Purtam pumnalul într-o teacă pe şold, ca 
marinarii, şi păstram faţă de Thomas Mugridge o 
atitudine neschimbată, alcătuită dintr-un amestec în 
părţi egale de autoritate, ocară şi dispreţ. 


Capitolul 10 


Intimitatea dintre mine şi Lup Larsen creşte, dacă se 
poate vorbi de intimitate în relaţiile care există între 
stăpân şi slugă, sau, şi mai propriu exprimat, între rege 
şi bufon. Eu nu sunt pentru el altceva decât o jucărie şi 
nu mă preţuieşte mai mult decât îşi preţuieşte un copil 
jucăria. Rolul meu este să-l distrez, şi cât timp îl distrez, 
este bine; dar de se întâmplă să i se urască sau să-l 
apuce toanele lui negre, sunt îndată mazilit de la masa 
din careu la bucătărie şi sunt bucuros că am scăpat cu 
viaţă şi teafăr. 

Am început să înţeleg singurătatea acestui om. Nu 
există nimeni pe bord care să nu-l urască sau să nu se 
teamă de el şi nu există nimeni pe care el să nu-l 
dispreţuiască. Face impresia că e mistuit de acea uriaşă 
forţă lăuntrică ce parcă nu s-a putut concretiza încă în 
acţiuni la fel de mari. L-aş asemui cu 

Lucifer dacă acest spirit mândru ar fi surghiunit într-o 
lume de stafii lipsite de suflet. 

Această singurătate este un lucru destul de rău în 
sine, dar, pentru a o agrava şi mai mult, omul mai e 
copleşit şi de melancolia ancestrală a rasei sale. De când 


îl cunosc, înţeleg mai limpede vechile mituri scandinave. 
Barbarii cu pielea albă şi părul blond care au creat acel 
teribil pantheon de zei nordici au fost din aceeaşi fibră ca 
şi el. Nu are nimic comun cu frivolitatea latinilor, cărora 
le place să râdă. Şi chiar când se întâmplă să râdă, râsul 
său este pricinuit de un umor totdeauna fioros. 

Dar râde rar; e prea adesea trist. O tristeţe tot atât de 
profundă ca şi rădăcinile rasei lui. Tristeţea aceasta care 
a făurit o rasă cu mintea sobră, cu vieţi curate şi cu o 
moralitate  fanatică, şi care, prin această ultimă 
caracteristică, a avut drept culmi la englezi biserica 
reformată şi doamna Grundy**. 

De fapt, prima expresie a acestei melancolii primitive 
a fost religia, în formele ei cele mai chinuitoare. Dar unui 
Lup Larsen îi sunt interzise mângăierile unei asemenea 
religii. Materialismul său brutal nu îngăduie una ca asta. 
Aşa încât atunci când îl cuprind negurile melancoliei, nu-i 
rămâne decât să fie diabolic. Dacă n-ar fi un om atât de 
groaznic, l-aş putea compătimi uneori, ca, de pildă, acum 
trei dimineţi, când am intrat pe neaşteptate în cabina lui 
ca să-i umplu sticla cu apă şi l-am surprins. Nu m-a 
văzut. Şedea cu obrazul îngropat în palme şi umerii i se 
zbuciumau convulsiv, de parcă ar fi plâns cu hohote. 
Părea sfâşiat de o durere năprasnică. Pe când mă 
retrăgeam tiptil, l-am auzit gemând: „Dumnezeule! 
Dumnezeule! Dumnezeule!” Ştiu că nu-l invoca pe 
Dumnezeu; era o simplă exclamaţie, dar izvora din 
fundul sufletului. 

La cină, Lup Larsen i-a întrebat pe vânători despre un 
leac pentru durerile de cap, iar pe seară, în ciuda puterii 
lui, era pe jumătate orb şi se împleticea prin careu. 

- N-am fost bolnav în viaţa mea, Hump, mi-a spus 
când l-am condus spre cabină. Nici capul nu m-a durut 


54 Mrs. Grundy personaj cu spirit îngust, puritan, despre care se 
pomeneşte adesea, dar care nu apare niciodată, în piesa Speed 
The Plough (1798) a scriitorului englez Thomas Morton 
(1764-1838). 


decât atunci când mi se vindeca după ce fusese spart pe 
o lungime de o palmă de bara cabestanului”?. 

Trei zile a durat această durere de cap care-l orbea. 
Suferea aşa cum suferă animalele sălbatice, aşa cum se 
părea că se cade să suferi pe bord, fără vaiete, fără 
compătimiri şi într-o desăvârşită singurătate. 

Azi-dimineaţă însă, intrând în cabina lui ca să-i fac 
patul şi să deretic, l-am găsit sănătos şi lucrând de zor. 
Pe masă şi pe cuşetă erau o mulţime de schiţe şi calcule. 
Cu echerul şi cu busola în mână, copia pe o hârtie mare 
de calc ceva ce semăna cu un abac. 

- Bună, Hump! mă salută, binedispus. Tocmai puneam 
la punct ultimele amănunte. Vrei să vezi cum 
funcţionează? 

- Dar ce este? am întrebat. 

-O invenţie care simplifică munca marinarilor; 
navigația făcută pe înţelesul unui copil de grădiniţă, îmi 
răspunse vesel. De azi încolo, şi un ţânc va putea fi 
navigator. S-a isprăvit cu calculele complicate. Nu mai ai 
nevoie decât de o stea pe cerul unei nopţi întunecoase 
ca să ştii numaidecât unde te afli. Uite, aşez graficul ăsta 
transparent pe harta cerului şi-l rotesc în jurul Polului 
Nord. Pe grafic sunt gata calculate coordonatele. Nu-mi 
rămâne altceva de făcut decât să mă fixez pe poziţia 
stelei şi să învârtesc calcul până ce ajung în dreptul 
cifrelor de pe harta de sub el, şi presto”! Ai găsit poziţia 
precisă a vasului! 

Era o notă de triumf în glasul său, iar ochii lui, albăstrii 
cum era şi marea în dimineaţa aceea, scânteiau luminos. 

- Probabil că sunteţi foarte tare la matematică, i-am 
spus. Unde aţi făcut şcoala? 

- Din păcate, n-am văzut niciodată cum arată o şcoală 
pe dinăuntru. A trebuit să mă descurc singur. Apoi mă 
întrebă brusc: Şi pentru ce crezi că am făcut treaba asta? 
Pentru că am visat să-mi rămână urma paşilor pe nisipul 
timpului? Râse cu groaznicul său râs batjocoritor. 


5 Cabestan - vinci folosit la ridicarea ancorei. 
56 Presto - iute, gata (ital.). 


Nicidecum! Ca s-o patentez, ca să câştig bani de pe urma 
ei, ca să duc o viaţă porcească în timp ce alţi oameni 
trudesc. Asta-i scopul meu. Dar mărturisesc că mi-a făcut 
plăcere s-o calculez. 

- Bucuria creaţiei, am murmurat. 

- Mi se pare că aşa se spune. E şi acesta tot un mod 
de a exprima bucuria vieţii de a se simţi vie, triumful 
mişcării asupra materiei inerte, al lucrurilor vii asupra 
celor moarte. Mândria fermentului că este ferment şi 
colcăie. 

Am ridicat braţele în sus într-un gest de dezaprobare 
neputincioasă şi m-am apucat să fac patul. El continuă să 
traseze linii şi să transcrie cifre pe graficul transparent. 
Operația cerea o extremă minuţiozitate şi precizie şi n- 
am putut decât să admir felul cum îşi strunea puterea ca 
să facă faţă fineţei şi gingăşiei cerute de lucrare. 

După ce am aşezat aşternutul, m-am pomenit 
privindu-l fascinat. Era desigur un bărbat frumos, de o 
frumuseţe cu adevărat bărbătească. Şi am mai remarcat 
cu aceeaşi nesfârşită uimire că pe figura lui nu era nici 
cea mai slabă patină de viciu, de răutate sau de 
stricăciune. Era figura unui om care nu săvârşea nimic 
rău - o spun cu toată convingerea. Dar n-aş vrea să fiu 
înţeles greşit. Ceea ce vreau să spun este că figura lui 
era aceea a unui om care fie că nu săvârşea nimic 
împotriva conştiinţei sale, fie că nu avea nici un fel de 
conştiinţă. Inclin către această din urmă explicaţie. Eram 
în faţa unui caz superb de atavism, în faţa unui individ de 
un primitivism atât de pur, încât ai fi zis că aparţinea 
tipului care a trăit pe lume mai înainte de apariţia 
conceptelor morale. Nu era imoral, ci doar amoral. 

Avea, aşa cum am spus, o frumuseţe bărbătească. Pe 
faţa-i rasă, fiecare trăsătură era perfect distinctă cizelată 
clar şi precis ca o camee; marea şi soarele îi aduseseră 
pielea natural albă la culoarea bronzului întunecat, care 
sugera bătălii şi lupte şi-i sporeau atât sălbăticia, cât şi 
frumuseţea. Buzele îi erau pline, totuşi aveau ceva din 
fermitatea, ba chiar asprimea caracteristică buzelor 


subţiri. Conformaţia gurii, a bărbiei şi a maxilarului era la 
fel de fermă sau de aspră şi trăda toată ferocitatea şi 
neîmblânzirea masculului. Tot aşa şi nasul. Era nasul 
unui ins născut să cucerească şi să poruncească. Aducea 
pe departe cu pliscul unui vultur. Putea fi elen, putea fi 
roman, dar era o idee prea masiv pentru a fi elen şi o 
idee prea delicat pentru a fi roman. Şi pe când figura 
întreagă era întruchiparea forței şi a  sălbăticiei, 
melancolia aceea primitivă de care suferea îi amplifica 
desenul gurii, al frunţii şi al ochilor, desăvârşindu-i-l. 

Şi astfel m-am surprins că tot studiindu-l, uitasem de 
treburi. Nu pot spune cât de multa ajuns să mă 
intereseze omul acesta. Cine era? Ce era? Ce factori îi 
determinaseră existenţa? Părea să aibă puteri şi 
posibilităţi nemărginite, de ce atunci nu ajunsese mai 
mult decât un obscur căpitan de goeletă, un om despre a 
cărui înspăimântătoare brutalitate se dusese vestea 
printre vânătorii de foci? 

Curiozitatea mea a izbucnit într-un şuvoi de cuvinte. 

- De ce n-aţi desăvârşit lucruri mari pe lumea aceasta? 
Cu puterea ce aveţi, v-aţi fi putut ridica la orice înălţimi. 
Lipsit fiind de conştiinţă şi de instinct moral, aţi fi putut 
ajunge să stăpâniţi lumea, s-o muştruluiţi după plac. Şi, 
totuşi, acum, în floarea vieţii, de unde începe declinul şi 
moartea, iată-vă ducând o existenţă obscură şi 
meschină, vânând animale marine pentru satisfacerea 
vanităţii şi a dragostei de podoabe a femeilor, 
desfătându-vă într-o viaţă porcească - pentru a mă folosi 
de propriile dumneavoastră cuvinte -, ceea ce numai 
splendid nu este. De ce, cu toată acea putere minunată, 
n-aţi făcut nimic? Nu era nimic să vă oprească, nimic 
care vă putea opri. Ce a lipsit? V-a lipsit ambiția? Aţi 
căzut în ispită? Ce s-a întâmplat? 

Din clipa când am izbucnit, Lup Larsen şi-a ridicat 
privirile spre mine şi m-a ascultat cu răbdare până la 
sfârşit. Terminând, am rămas înaintea lui încurcat şi fără 
suflare. A zăbovit un moment, ca şi cum s-ar fi gândit de 
unde să înceapă, şi pe urmă îmi spuse: 


- Hump, cunoşti parabola semănătorului care a plecat 
la semănat? Poate îţi mai aduci aminte că o parte din 
seminţe au căzut pe loc pietros, unde nu era destul 
pământ, şi au încolţit repede, tocmai fiindcă pământul nu 
era adânc. lar când soarele a fost puternic, le-a pârjolit şi 
le-a uscat, căci n-aveau rădăcini. Alte seminţe au căzut 
printre mărăcini, iar mărăcinii au crescut înalţi şi le-au 
înăbuşit. 

- Bine, şi? făcui eu. 

- Bine? a întrebat el pe un ton cam arţăgos. N-a fost 
deloc bine. Eu am fost una din acele seminţe. 

Se aplecă asupra graficului şi continuă să deseneze. 
Eu îmi terminasem treaba şi deschisesem uşa ca să plec, 
când îmi vorbi: 

- Hump, dacă ai să te uiţi atent pe hartă la coasta de 
vest a Norvegiei, ai să găseşti un intrând care se 
numeşte fiordul Romsdal. M-am născut la mai puţin de o 
sută de mile de întinderea aceea de apă. Dar părinţii mei 
n-au fost norvegieni. Sunt danez. Tata şi mama au fost 
danezi, şi cum de-au ajuns pe meleagurile acelea triste 
de pe coasta de vest, nu ştiu. N-am auzit. In afară de 
acest amănunt, restul nu mai are nimic misterios. Erau 
oameni săraci şi neştiutori de carte. Moşii şi strămoşii lor 
fuseseră tot oameni săraci şi analfabeți, plugari ai mării, 
care îşi semănau feciorii pe ape, aşa cum apucaseră de 
când lumea. Cam asta-i tot. 

- Ba nu este tot, am obiectat. Lucrurile sunt încă 
nedesluşite pentru mine. 

- Ce-aş putea să-ţi povestesc? mă întrebă el cu o 
sălbăticie reînnoită. Despre sărăcia vieţii de copil? 
Despre mâncarea numai de peşte şi traiul greu? Despre 
plecarea cu bărcile când de-abia mă tărâm în patru labe? 
Despre fraţii mei, care au plecat unul câte unul să 
muncească ogoarele oceanului şi nu s-au mai întors? 
Despre mine, care nu ştiam nici să scriu, nici să citesc şi 
care, la matura vârstă de zece ani, eram mus pe 
bătrânele cabotiere? Despre mâncarea rea şi despre 
tratamentul şi mai rău, când pumnii şi picioarele pe care 


le primeam îmi ţineau loc de pat şi de mâncare şi 
înlocuiau cuvintele, iar teama, ura şi durerea mi-erau 
singurele învăţăminte sufleteşti? Nu-mi place să-mi 
amintesc. Şi-acum, când îmi aduc aminte, simt că 
înnebunesc. Au fost căpitani de cabotiere la care visam 
să mă întorc şi să-i ucid după ce voi fi crescut mare; 
numai că viaţa m-a mânat pe alte drumuri. De întors, m- 
am întors, acum, nu de mult, dar, din nenorocire, 
căpitanii muriseră toţi, afară de unul, secund pe vremuri; 
când l-am întâlnit, ajunsese căpitan, şi când l-am părăsit, 
era un schilod care nu va mai umbla niciodată. 

- Dar dumneavoastră, care-l citiţi pe Spencer şi 
Darwin, cum aţi învăţat carte, măcar că n-aţi văzut 
niciodată cum arată o şcoală pe dinăuntru? 

- În marina comercială engleză. Mus la doisprezece 
ani, calfă la paisprezece, marinar la şaisprezece, marinar 
calificat la şaptesprezece şi stăpânul provei, ambiţie 
nemărginită şi singurătate nemărginită, neavând parte 
nici de ajutor, nici de înţelegere, le-am făcut singur pe 
toate - navigaţie, matematică, ştiinţă, literatură şi câte şi 
mai câte. Dar la ce mi-au folosit? Ca să ajung căpitan şi 
proprietar de vas, în floarea vieţii, cum spui dumneata, 
acum, când pornesc spre declin şi spre moarte. Meschin, 
nu? Şi când soarele s-a ridicat, m-a pârjolit, şi fiindcă nu 
aveam rădăcini, m-a uscat. 

- Dar istoria pomeneşte despre sclavi care s-au înălţat 
până la purpură, l-am dojenit eu. 

- Istoria mai pomeneşte şi de împrejurări favorabile de 
care au avut parte sclavii care s-au înălţat până la 
purpură, îmi răspunse el sec. Nimeni nu-şi poate crea 
împrejurările favorabile. Oamenii mari au ştiut să prindă 
momentul norocos şi să profite de el. Corsicanul” a ştiut. 
Am nutrit visuri la fel de mari ca şi Corsicanul. Aş fi ştiut 
să profit de ocazie, dar ocazia nu mi s-a oferit niciodată. 
Mărăcinii au crescut şi m-au înăbuşit. Acum, Hump, îţi 
pot spune că ştii mai multe despre mine decât oricine, în 
afară de fratele meu. 


57 Este vorba de Napoleon. 


- Şi el ce e? Şi unde e? 

- Căpitan pe vaporul „Macedonia”, vânător de foci, fu 
răspunsul. Aproape sigur că îl vom întâlni pe coasta 
Japoniei; i se spune Larsen-Moartea. 

- Larsen-Moartea? strigai fără să vreau. Semănaţi? 

- Nu prea. E o namilă de animal, fără cap. Avem 
comun numai toată... toată... 

- Brutalitatea, am sugerat. 

- Da, mulţumesc pentru cuvânt, toată brutalitatea 
mea, dar el abia ştie să scrie şi să citească. 

- Şi n-a filozofat niciodată asupra vieţii, am adăugat 
eu. 

- Nu, răspunse Lup Larsen cu un aer de nespusă 
tristeţe. Şi e cu atât mai fericit fiindcă lasă viaţa în pace. 
E prea ocupat să-şi trăiască viaţa ca să mai aibă timp să 
şi cugete asupra ei. Marea mea greşeală a fost că mi-am 
vârât nasul în cărţi. 


Capitolul 11 


Năluca a atins punctul cel mai sudic al arcului pe care 
îl descrie peste Pacific şi începe s-o ia spre vest şi nord, 
în direcţia unei insule singuratice, de unde se aude că ne 
vom face plinul de apă dulce înainte de a porni la 
vânătoare de-a lungul coastei japoneze. Vânătorii au 
făcut exerciţii cu puştile de vânătoare şi cu carabinele 
până ce s-au declarat satisfăcuţi, iar cârmacii şi vâslaşii 
şi-au cusut velele cu speteze şi au înfăşurat vâslele şi 
furcheţii în salamastră“* pentru a nu face nici un zgomot 
când se vor apropia de foci. Şi-au pus bărcile „la mare 
fix”, cum spunea Leach. 

Şi fiindcă veni vorba de el, braţul i s-a vindecat frumos, 
deşi cicatricea are să-i rămână pe toată viaţa. Din pricina 
lui, Thomas Mugridge trăieşte într-o permanentă frică de 
moarte şi n-are curaj să se aventureze pe punte după 
căderea nopţii. La prova mocnesc gata să izbucnească 
două sau trei scandaluri. Louis îmi spune că pălăvrăgelile 
marinarilor au ajuns până la pupa (se găsesc binevoitori 
care îl ţin pe căpitan la curent) şi că doi dintre 
informatori au fost crunt bătuţi de către camarazii lor. 


58 Salamastră - împletitură de curele subţiri. 


Tot el dă din cap îngrijorat atunci când vorbeşte de 
perspectivele lui Johnson, care e vâslaşul echipei lor. 
Johnson e vinovat de a fi vorbit prea pe şleau şi a avut 
două-trei ciocniri cu Lup Larsen cu privire la felul în care 
acesta îi pronunţa numele. Într-una din nopţile trecute l-a 
bătut măr pe Johansen pe puntea din mijloc, şi de atunci 
încoace secundul îi pronunţă numele cum se cuvine. Dar 
bineînţeles că nu poate fi vorba ca Johnson să-l bată pe 
Lup Larsen. 

Tot Louis mi-a mai dat unele lămuriri despre Larsen- 
Moartea, care se potrivesc cu scurta descriere a fratelui 
său. Ne putem aştepta să-l întâlnim pe Larsen-Moartea 
pe coastele Japoniei. „Şi atunci să vezi furtună, 
prevesteşte Louis, căci se urăsc ca nişte pui de lup ce 
sunt.”  Larsen-Moartea comandă singurul vapor de 
vânătoare de foci din flotă, „Macedonia”, care are 
paisprezece bărci, pe câtă vreme goeletele au numai 
şase. Umblă zvonuri despre tunuri la bord şi despre curse 
şi expediţii misterioase pe care le-ar face, cuprinzând 
contrabanda de opiu în Statele Unite, contrabanda de 
arme în China, traficul de sclavi şi pirateria sadea. 

Nu pot să nu-l cred pe Louis, deoarece până acum nu 
l-am prins cu nici-o minciună şi dovedeşte totodată 
enciclopedice cunoştinţe în domeniul vânătorii de foci, 
fiind şi foarte bine informat asupra oamenilor din flotele 
de pescuit. 

Exact ceea ce se petrece la prova şi în bucătărie se 
petrece şi în alivei, şi la pupa, pe corabia aceasta cu 
adevărat infernală. Oamenii se zbat şi se luptă sălbatic 
să se omoare unul pe altul. Vânătorii se aşteaptă în orice 
moment la un schimb de focuri între Smoke şi 
Henderson, a căror veche vrajbă nu s-a potolit, în timp ce 
Lup Larsen declară categoric că dacă se va întâmpla una 
ca asta, îl va ucide pe supravieţuitor. Declară deschis că 
poziţia luată de el nu se întemeiază pe morală, că, 
întrucât îl priveşte, vânătorii ar putea să se omoare şi să 
se mănânce unul pe altul dacă n-ar avea nevoie de ei în 
viaţă, pentru vânătoare. Dacă se vor putea stăpâni până 


la terminarea sezonului, le făgăduieşte o petrecere 
regească, în cursul căreia se vor lichida toate diferendele 
şi când supraviețuitorii îi vor putea arunca pe ceilalţi 
peste bord, urmând să se ticluiască ulterior o versiune 
după care cei absenţi ar fi pierit pe mare. Socot că până 
şi vânătorii sunt înfioraţi când văd atâta neomenie. 
Oricât ar fi ei de păcătoşi, desigur că le e foarte frică de 
căpitan. 

Thomas Mugridge se gudură supus, ca o potaie, în faţa 
mea, pe când eu trăiesc cu o tainică teamă de el. Are 
curajul fricii un lucru ciudat, pe care îl cunosc bine şi eu 
şi în orice clipă acest curaj poate să învingă frica şi să-l 
îndemne să mă ucidă. Genunchiul merge mult mai bine, 
măcar că uneori mă mai supără câte o bună bucată de 
vreme; din braţul pe care mi l-a strâns Lup Larsen, 
amorţeala dispare treptat, încolo, sunt într-o formă 
splendidă; mă şi simt într-o formă splendidă. Muşchii mi 
se întăresc şi cresc. Mâinile, în schimb, arată jalnic. Parcă 
ar fi opărite, unghiile sunt rupte şi înnegrite, iar în jurul 
lor pieile cresc ca bureţii. Pe deasupra, mai sufăr şi de o 
furunculoză cauzată, probabil, de regimul alimentar, 
deoarece aşa ceva n-am mai avut până acum. 

Acum vreo două seri m-a amuzat să-l văd pe Lup 
Larsen citind Biblia, deşi la începutul călătoriei, când cu 
înmormântarea secundului, nu se putuse găsi nici un 
exemplar, ulterior se descoperise unul chiar în lada 
răposatului. Mă întrebam ce ar putea reţine Lup Larsen 
dintr-o astfel de lectură, şi el mi-a citit cu voce tare 
pasaje din Ec/eziast. Citind, părea că dă glas propriilor lui 
gânduri; în cabina strâmtă, vorbele sunau adânc şi trist, 
şi farmecul lor m-a captivat. Cu toată lipsa lui de cultură, 
ştia, fără doar şi poate, să redea înţelesul cuvântului 
scris. Păstrez şi acum în urechi şi nu voi uita niciodată 
melancolia aceea primitivă care îi vibra în voce: 

„Mi-am strâns argint şi aur, şi bogății ca de împărați şi 
tări. Mi-am adus cântăreţi şi cântărețe şi desfătarea fiilor 
oamenilor: o mulţime de femei. 


Am ajuns mare, mai mare decât toţi cei ce erau 
înaintea mea în  lerusalim. Mi-am păstrat chiar 
înţelepciunea. 

Apoi, când m-am uitat cu băgare de seamă la toate 
lucrările pe care le făcusem cu mâinile mele şi la truda 
cu care le făcusem, am văzut că în toate este numai 
deşertăciune şi goană după vânt, şi că nu este nimic 
trainic sub soare... 

Tuturor li se întâmplă toate deopotrivă: aceeaşi soartă 
are cel neprihănit şi cel rău, cel bun şi curat ca şi cel 
necurat, cel ce aduce jertfă ca şi cel ce n-aduce jertfă; 
cel bun ca şi cel păcătos, cel ce jură, ca şi cel ce se teme 
să jure! 

lată cel mai mare rău în tot ce se face sub soare: 
anume că aceeaşi soartă au toţi. De aceea şi este plină 
inima oamenilor de răutate, şi de aceea este atâta 
nebunie în inima lor tot timpul cât trăiesc. Şi după 
aceea? Se duc la cei morţi. 

Căci cine este scutit? Oricine trăieşte tot mai trage 
nădejde; căci un câine viu face mai mult decât un leu 
mort. 

Cei vii, în adevăr, măcar ştiu că vor muri; dar cei morţi 
nu ştiu nimic şi nu mai au nici-o răsplată, fiindcă până şi 
pomenirea li se uită. 

Şi dragostea lor, şi ura lor, şi pizma lor de mult au şi 
pierit, şi niciodată nu vor mai avea parte de tot ce se 
face sub soare.” 

- Asta este, Hump, spuse el, închizând cartea peste 
deget şi privindu-mă. Ecleziastul care a fost împărat 
peste Israel în lerusalim gândea la fel ca mine. Spui că 
sunt pesimist. Dar ăsta nu-i oare cel mai crunt pesimism? 
„Toate sunt deşertăciune şi goană, după vânt.” „Nu este 
nimic trainic sub soare.” „Aceeaşi soartă au toţi”, prostul 
şi înțeleptul, cel curat şi cel necurat, cel păcătos şi cel 
sfânt, şi acea soartă este moartea, un lucru rău, după 
spusele lui. Căci Ecleziastul iubea viaţa şi nu voia să 
moară, zicând: „Căci un câine viu face mai mult decât un 
leu mort”. El prefera deşertăciunea şi goana după vânt 


liniştii şi nemişcării mormântului. Şi eu la fel. Să te târăşti 
e porcesc; dar să nu te târăşti, să fii ca un bulgăre de lut 
sau ca o piatră, este un gând de care ţi-e silă. La gândul 
acesta se înfioară viaţa care este în mine şi a cărei 
esenţă este însăşi mişcarea, puterea de a se mişca şi 
conştiinţa puterii de a se mişca. Viaţa însăşi este un rău, 
iar a privi înainte spre moarte este un rău şi mai mare. 

- Sunteţi mai pesimist ca Omar, am răspuns. EI 
măcar, după obişnuitul zbucium al tinereţilor, şi-a găsit o 
anumită mulţumire şi şi-a făcut din materialismul său o 
bucurie. 

- Cine a fost Omar? întrebă Lup Larsen, şi nici în ziua 
aceea, nici a doua zi şi nici în cele următoare n-am mai 
lucrat. 

În lecturile lui dezordonate nu întâlnise niciodată 
Rubaiyatele, şi când a aflat despre ele, i s-a părut că a 
descoperit o mare comoară. Mi-am amintit multe dintre 
catrene, aproape două treimi, şi am reuşit să reconstitui 
restul fără mare greutate. Discutam ceasuri întregi 
despre o singură strofă şi am constatat că Larsen 
desluşea în ele accente de regret şi de răzvrătire pe care 
eu nici în ruptul capului nu le-aş fi putut descoperi singur. 
Poate că mă obişnuisem să recit versurile într-un ritm al 
meu, săltăreţ şi vesel, dar el, care memora uşor, le 
învăţa după ce le auzea o dată sau cel mult de două ori 
şi le repeta adăugându-le o undă de nelinişte şi de 
revoltă pătimaşă, aproape convingătoare. 

Am fost curios să ştiu care dintre catrene are să-i 
placă mai mult. Şi nu m-am mirat că l-a ales pe cel ce 
fusese probabil inspirat într-un moment de răzvrătire şi 
care suna cu totul contrar filozofiei calme şi cadrului de 
viaţă epicurian specific persianului. 


De unde-am fost zvârlit aici, neîntrebat măcar? 
Şi încotro, neintrebat, târât de-aici sunt iar? 
Se cer, spre-a şterge gândul nespusei silnicii. 


5> Omar Khayyam (1040 1123), mare poet persan, autorul 
vestitului ciclu de catrene, cunoscut sub numele de Rubaiyat. 


Nenumărate cupe din vinu-acesta rar. 


- Superb! a strigat Lup Larsen. Superb! Acesta-i 
cuvântul... Silnicie! Nu se putea găsi altul mai potrivit. 

Zadarnic am obiectat şi l-am contrazis. M-a copleşit cu 
un potop de argumente. 

- Prin însăşi natura ei, viaţa nu poate fi altfel. Când 
simte că i se apropie sfârşitul, viaţa se revoltă 
întotdeauna. Nu se poate împiedica. Ecleziastul spune că 
viaţa şi toate lucrurile vieţii sunt deşertăciune şi goană 
după vânt, adică ceva rău; dar şi-a dat seama că 
moartea, adică încetarea deşertăciunii şi a goanei după 
vânt, este un lucru şi mai rău. Verset după verset îl vezi 
frământat de un singur fapt; faptul acela care se 
întâmplă tuturor. Tot aşa face şi Omar, la fel fac şi eu, şi 
dumneata; da, chiar dumneata, căci te-ai revoltat 
împotriva morţii atunci când Cooky îşi ascuţea cuțitul. Ti- 
era frică să mori; viaţa din dumneata, viaţa de pe urma 
căreia exişti şi care e mai puternică decât dumneata, nu 
voia să moară. Vorbeai despre instinctul nemuririi. Eu 
vorbesc despre instinctul vieţii, care îţi porunceşte să 
trăieşti şi care, când moartea se apleacă asupra ta, 
învinge aşa-numitul instinct al nemuririi. Nu poţi tăgădui 
că şi în dumneata a învins numai din cauză că un 
cockney smintit îşi ascuţea cuțitul. Şi acum te mai temi 
de el. Te temi de mine. Nu poţi nega. Dacă te apuc de 
beregată, uite-aşa - mâna lui îmi cuprinse gâtul şi îmi 
tăie respiraţia -, încep să storc viaţa din tine uite-aşa, 
uite-aşa, ai să auzi instinctul nemuririi din ce în ce mai 
stins şi are să domine instinctul vieţii, care îţi porunceşte 
să trăieşti; şi te vei zvârcoli să scapi. Ei? îţi citesc în ochi 
groaza de moarte. Baţi din mâini, îţi cheltuieşti toată 
bruma de forţă câtă ai ca să supravieţuieşti. Degetele 
tale s-au încleştat pe braţul meu şi le simt uşoare ca un 
fluture oprit pe mânecă. Pieptul ţi se umflă, ţi-a ieşit 
limba din gură, te învineţeşti şi-ţi dai ochii peste cap... 
„Vreau să trăiesc! Să trăiesc! Să trăiesc!” Aşa răcneşte 
toată fiinţa ta; să trăieşti acum şi aici, nu pe lumea 


cealaltă. Te îndoieşti de nemurirea ta, hai? Ha, ha! Nu 
mai eşti sigur de ea. Nu vrei să mergi la risc. Numai de 
viaţa asta eşti sigur că este reală. Vezi, se face din ce în 
ce mai întuneric. E întunericul morţii; începi să nu mai 
exişti; să nu mai simţi, să nu te mai mişti, bezna se ridică 
în jurul tău, te cuprinde, te acoperă. Ochii rămân ficşi. 
Sticlesc. Abia mă mai auzi, ca de departe. Nu mă mai 
vezi. Şi te zbaţi încă să scapi din strânsoare. Loveşti cu 
picioarele. Te zvârcoleşti ca un şarpe. Pieptul se 
zbuciumă şi se încordează. Vrei să trăieşti, să trăieşti, să 
trăieşti... 

Mai mult n-am mai auzit. În conştiinţa mea se făcuse 
întuneric, întunericul pe care-l descrisese el atât de 
plastic; şi când mi-am revenit, zăceam pe podele, iar el 
fuma o ţigară de foi şi se uita la mine gânditor, cu 
vechea şi obişnuita-i licărire de curiozitate în ochi. 

- Ei, te-am convins? la, bea de-aici. Vreau să-ţi pun 
câteva întrebări. 

Aşa cum zăceam pe duşumea, am mişcat negativ din 
cap. 

- Argumentele dumneavoastră sunt prea... mm... tari, 
am reuşit eu să îngaim, cu preţul unor mari suferinţe, 
căci gâtul mă durea cumplit. 

- Peste o jumătate de ceas are să-ţi treacă, mă asigură 
el. Şi-ţi promit ca pe viitor să nu mai recurg la 
demonstraţii pe viu. Acum ridică-te. Poţi să te aşezi pe 
un scaun. 

Şi, ca o adevărată jucărie în mâna acestui monstru, 
am reluat discuţia despre Omar şi despre Ecleziast. Am 
stat de vorbă până după miezul nopţii. 


Capitolul 12 


Ultimele douăzeci şi patru de ore am fost martorul 
unei orgii de brutalitate. Se molipsise parcă toată lumea, 
de la pupa şi până la prova. Nici nu ştiu de unde să 
încep. Lup Larsen a fost adevăratul vinovat. Relaţiile 
dintre oameni, încordate din pricina neînțelegerilor, 
certurilor şi invidiei, se aflau într-o stare de echilibru 
instabil, şi pornirile pătimaşe puteau lua foc la cea mai 
mică scânteie, ca ierburile preriei. 

Thomas Mugridge este o lichea, un spion, un delator. A 
încercat să se pună bine şi să intre din nou în grațiile 
căpitanului, pârându-i pe cei de la prova. Ştiu că el a fost 
acela care i-a raportat lui Lup Larsen despre ieşirile lui 
Johnson. Pare-se că Johnson a cumpărat o haină de 
ploaie de la magazie şi a constatat că sunt de calitate 
foarte proastă. Şi nu s-a sfiit să o spună tuturor. Magazia 
este un fel de prăvălie în miniatură, asortată cu tot felul 
de articole necesare marinarilor; fiecare goeletă are câte 
o astfel de magazie. Preţul obiectelor târguite este 
reţinut marinarului din câştigul ce-l va realiza la 
vânătoarea de foci; se procedează la fel cu vâăslaşii şi 
cârmacii, ca şi cu vânătorii în loc de salarii, ei primesc „o 


cotă” pentru fiecare focă împuşcată de echipajul 
respectiv. 

Eu, unul, însă n-auzisem nimic despre bombăneala lui 
Johnson cu privire la haină, aşa încât faptele la care am 
fost martor fură cu totul neaşteptate pentru mine. 
Tocmai terminasem de măturat cabina şi fusesem 
antrenat de Lup Larsen într-o discuţie despre Hamlet, 
personajul său preferat din Shakespeare, când Johansen 
cobori scara tambuchiu-lui, urmat de Johnson. Acesta din 
urmă îşi scoase şapca, după obiceiul marinarilor, şi 
rămase respectuos în mijlocul careului, în faţa 
căpitanului, legănându-se greoi şi stângaci din cauza 
ruliului. 

= Închide uşa şi trage zăvorul, îmi spuse Lup Larsen. 

In timp ce mă executam, am observat în ochii lui 
Johnson o licărire de nelinişte, dar nu bănuiam cauza. Nu 
mi-am putut închipui ce avea să se întâmple până în 
clipa când s-a întâmplat, dar victima a ştiut de la început 
ce are să urmeze şi a aşteptat vitejeşte. În acţiunea 
aceasta a lui Johnson am găsit elementul care dădea 
peste cap tot materialismul lui Lup Larsen. Marinarul 
Johnson era călăuzit de idei şi principii, de adevăr şi 
sinceritate. Avea dreptate, ştia că are dreptate, şi nu se 
temea. Ar fi murit pentru această dreptate dacă ar fi fost 
necesar; avea să rămână credincios sie însuşi şi sincer 
faţă de sufletul său. Şi aceasta însemna izbânda 
sufletului asupra trupului, invincibilitatea şi măreţia 
morală a spiritului care nu cunoaşte mărginire şi se ridică 
deasupra timpului, a spaţiului şi a materiei cu acea 
siguranţă de neînvins care izvorăşte numai şi numai din 
veşnicie şi nemurire. 

Dar să revin. Am băgat de seamă neliniştea din 
privirea lui Johnson, dar am luat-o drept sfială şi 
stângăcie înnăscută. Johansen, secundul, rămăsese 
alături, la o distanţă de câteva picioare de el, iar cum la 
trei iarzi buni în faţă şedea Lup Larsen, pe unul din 
scaunele pivotante din careu. După ce am închis uşa şi 


am tras zăvorul, a urmat o pauză destul de lungă, poate 
cam de un minut, întreruptă de Lup Larsen: 

- Yonson, începu el. 

- Numele meu este Johnson, Sir, corectă marinarul cu 
îndrăzneală. 

- Johnson atunci, fir-ai tu al dracului! Bănuieşti cam 
pentru ce am trimis după tine? 

- Da şi nu, Sir, se auzi răspunsul tărăgănat. Treaba mi- 
o fac bine. Secundul ştie; şi ştiţi şi dumneavoastră, Sir. 
Aşa că nu văd ce mi s-ar putea imputa. 

- Şi asta e tot? întrebă Lup Larsen cu vocea domoală şi 
joasă, ca a unei pisici care toarce. 

- Ştiu că aveţi ceva cu mine, continuă Johnson pe 
acelaşi ton tărăgănat şi măsurat. Nu mă vedeţi cu ochi 
buni. Dumneavoastră... 

- Zi mai departe, îl îndemnă Lup Larsen. Nu te teme de 
ce simt eu. 

- Nu mă tem, replică marinarul, şi dintr-o dată faţa 
bronzată i se rumeni uşor de mânie. Nu vorbesc repede, 
pentru că sunt venit mai de curând decât 
dumneavoastră din ţară. Nu mă vedeţi cu ochi buni 
fiindcă sunt prea dârz, acesta-i motivul, Sir. 

- Eşti prea dârz pentru disciplina de pe vas, dacă asta 
vrei să spui şi dacă înţelegi ce vreau eu să spun, i-o 
întoarse Lup Larsen. 

- Ştiu englezeşte, Sir, şi înţeleg bine ce vreţi să 
spuneţi, răspunse Johnson şi se înroşi mai tare, auzind 
aluzia la adresa cunoştinţelor lui de limbă engleză. 

- Johnson, rosti Lup Larsen pe un ton cu care parcă 
ştergea tot ce se vorbise până acum şi aborda subiectul 
principal, după câte înţeleg eu, nu eşti tocmai mulţumit 
de haina aia de ploaie. 

- Nu, nu sunt. Nu e bună, Sir. 

- Şi ai cam trâncănit despre lucrul ăsta. 

- Eu spun ceea ce gândesc, Sir, răspunse curajos 
marinarul, fără însă a neglija politeţea marinărească, 
politeţe care cere ca „Sir să însoţească fiecare 
propoziţiune rostită. 


În acest moment am aruncat din întâmplare o privire 
spre Johansen. Îşi încleşta şi-şi descleşta pumnii mari şi 
se uita cu atâta răutate la Johnson, încât figura sa avea o 
expresie cu adevărat diabolică. Am mai băgat de seamă 
sub ochiul secundului o vânătaie de-abia vizibilă, rămasă 
de pe urma bătăii pe care o primise cu câteva nopţi 
înainte de la marinar. Abia acum am început să presupun 
că se punea la cale ceva îngrozitor, dar nu-mi puteam 
închipui ce anume. 

- Ştii ce păţesc oamenii care vorbesc despre magazia 
mea şi despre mine aşa cum ai vorbit tu? întrebă Lup 
Larsen. 

- Ştiu, Sir, fu răspunsul. 

- Ce? întrebă Lup Larsen răstit şi poruncitor. 

- Ceea ce dumneavoastră şi secundul de colo aveţi să- 
mi faceţi mie acum, Sir. 

- Priveşte-l, Hump, mi se adresă Lup Larsen, priveşte 
la acest bot de ţărână însufleţită, la acest conglomerat 
de materie care se mişcă şi respiră şi mă sfidează şi se 
crede alcătuit dintr-o substanţă superioară; care e 
îmbibat de anumite născociri ale creierului omenesc, 
cum ar fi dreptatea, cinstea... şi cărora le va rămâne 
credincios, în pofida tuturor neplăcerilor personale şi a 
amenințărilor. Ce crezi despre dânsul, Hump? Ce crezi 
despre dânsul? 

- Cred că vă este superior, am răspuns eu, animat 
întrucâtva şi de dorinţa de a atrage asupră-mi o parte din 
mânia ce simţeam că se va abate asupra lui. Născocirile 
acelea ale creierului omenesc, cum vă place să le numiţi, 
înseamnă nobleţe şi bărbăţie. Dumneavoastră nu aveţi 
născociri, visuri, idealuri. Sunteţi sărac. 

Încuviinţă dând din cap cu un gest de sălbatică 
încântare. 

- Foarte adevărat, Hump, foarte adevărat. Eu nu am 
născociri care să însemne nobleţe şi bărbăţie. Un câine 
viu face mai mult decât un leu mort, spun şi eu ca 
Ecleziastul. Singura mea doctrină este aceea a 
oportunismului şi corespunde ideii de supravieţuire. 


Această fărâmă de ferment cu numele de „Johnson” n- 
are să aibă mai multă nobleţe decât ţărâna şi cenuşa 
atunci când n-are să mai fie decât ţărână şi cenuşă, în 
timp ce eu voi fi încă viu şi mă voi mişca. Ştii ce am de 
gând să fac? întrebă el. 

Clătinai din cap. 

- Uite, am să-mi exercit prerogativa de a urla şi am să- 
ţi arăt ce păţeşte noblețea. la priveşte-mă! 

Se afla aşezat la trei iarzi de Johnson. Nouă picioare! 
Şi, totuşi, fără ca mai întâi să se ridice, se repezi de pe 
scaun, brusc, dintr-o singură săritură, ca o fiară, ca un 
tigru, şi ca un tigru străbătu spaţiul despărțitor. A fost o 
explozie de furie pe care Johnson s-a străduit zadarnic s- 
o pareze; lăsă iute un braţ în jos, ca să-şi apere 
stomacul, şi pe celălalt îl ridică, în sus, ca să-şi apere 
capul, dar Lup Larsen îşi repezi pumnul la mijloc, în piept, 
cu o lovitură zdrobitoare şi răsunătoare. Respirația lui 
Johnson fu retezată brusc şi icni scurt, ca un om care 
loveşte cu toporul; era cât pe ce să cadă pe spate şi se 
bălăbăni, încercând să-şi găsească echilibrul. 

Nu sunt în stare să dau amănunte asupra scenei 
groaznice care a urmat. A fost prea revoltător. Simt că 
mă îmbolnăvesc şi acum când îmi aduc aminte. Johnson 
s-a luptat destul de vitejeşte, dar nu-i putea ţine piept lui 
Lup Larsen, şi cu atât mai puţin şi lui Lup Larsen şi 
secundului. A fost îngrozitor. Nu-mi puteam închipui cum 
e în stare un om să îndure atâta, să supravieţuiască şi să 
lupte mai departe! Şi Johnson a continuat să lupte. 
Bineînţeles că nu mai putea nădăjdui nimic, absolut 
nimic; îşi dădea seama de asta la fel de bine ca şi mine, 
dar bărbăţia care era în el nu-i îngăduia să se dea învins 
tocmai fiindcă lupta pentru această bărbăţie. 

Era peste puterile mele să mai privesc. Simţeam cum 
înnebunesc şi m-am repezit sus pe scară, ca să desculi şi 
să fug pe punte. Dar Lup Larsen, părăsindu-şi pentru un 
moment victima, făcu unul din salturile lui imense şi mi-o 
luă înainte, azvârlindu-mă îndărăt într-un colţ al careului. 


- Manifestări ale vieţii, Hump, rânji el la mine 
batjocoritor. Rămâi şi priveşte. Poate că vei culege 
observaţii cu privire la nemurirea sufletului. Şi, în 
definitiv, ştii bine că noi nu putem vătăma câtuşi de 
puţin sufletul lui Johnson. Numai întruchiparea sa 
vremelnică o putem sfărâma. 

Poate că bătaia n-a durat mai mult de zece minute, 
dar mi s-a părut că au trecut secole. Lup Larsen şi 
Johansen se înverşunaseră asupra bietului om. Îl loveau 
cu pumnii, îl izbeau cu încălţămintea lor grea, îl doborau 
şi îl ridicau iarăşi în picioare, ca să-l poată ţinti din nou la 
pământ. Era orbit de lovituri, aşa că nu mai vedea nimic, 
iar sângele care-i ţâşnea din urechi, din nas şi din gură 
transformase careul într-un abator. Au continuat să-l 
lovească cu picioarele încă după ce căzuse şi zăcea pe 
podele, incapabil să se ridice. 

- Uşurel, Johansen; las-o mai domol, spuse în cele din 
urmă Lup Larsen. 

Dar fiara din Johansen se dezlănţuise şi Lup Larsen fu 
silit să-l azvârle deoparte, lovindu-l cu dosul palmei, 
lovitură aparent uşoară, dar care-l proiectă pe secund ca 
pe un dop, pocnindu-l cu capul de perete. Johansen se 
prăbuşi şi rămase un moment pe jumătate ameţit, 
gâfâind şi clipind prosteşte din ochi. 

- Deschide uşile, Hump! mi s-a poruncit. 

M-am supus, şi cele două brute ridicară omul căzut în 
nesimţire ca pe o otreapă, urcară cu el pe scara 
tambuchiu-lui prin uşa îngustă şi ieşiră pe punte. Sângele 
îi ţâşni din nas ca un şuvoi stacojiu peste picioarele 
timonierului, care nu era altul decât Louis, tovarăşul său 
de barcă. Dar Louis întoarse puţin roata cârmei şi privi 
busola, fără să se sinchisească de altceva. 

George Leach, fostul mus, a avut însă cu totul altă 
atitudine. Nimic nu ne-ar fi putut surprinde mai mult 
decât purtarea lui în cazul de faţă. Fără să aştepte vreun 
ordin, a urcat pe dunetă şi l-a târât pe Johnson în prova, 
unde s-a apucat să-i oblojească rănile şi să-l îngrijească 
atât cât s-a priceput el de bine. Johnson era de 


nerecunoscut, chipul lui nu mai avea nimic omenesc, 
atât de rău i se învineţise şi i se umflase faţa în intervalul 
de câteva minute care s-a scurs între începutul bătăii şi 
târârea lui pe punte. 

Dar să revenim la atitudinea lui Leach... Câtă vreme 
am spălat eu prin careu, el s-a ocupat de Johnson. 
Urcasem pe punte ca să respir puţin aer proaspăt şi ca 
să-mi mai destind nervii greu încercaţi. Deodată auzii 
vocea lui Leach. Era înfundată şi răguşită de o furie 
nestăpânită. M-am întors şi l-am văzut stând pe 
marginea dunetei la babordul bucătăriei. Faţa îi era albă 
şi schimonosită, ochii îi scăpărau şi îşi ridicase deasupra 
capului pumnii încleştaţi. 

- Blestemat să-ţi fie sufletul, Lup Larsen, şi focul 
iadului să te înghită, numai că iadul e prea bun pentru 
tine, laşule, ucigaşule, porcule! îşi începu el cuvântul de 
salut. 

Rămăsesem trăsnit. Aşteptam să fie nimicit pe loc. Dar 
Lup Larsen n-avea chef să-l distrugă, era în alte toane. 
Inaintă domol până la marginea dunetei şi, sprijinindu-se 
cu cotul de colţul careului, se uită jos, cu un aer gânditor 
şi plin de curiozitate, la flăcăul înfierbântat. 

Şi băiatul înşiră la adresa lui Lup Larsen un pomelnic 
de acuzaţii cum nu se mai auzise până atunci. Marinarii 
se grupaseră înspăimântați în faţa tambuchiului din 
prova, priveau şi ascultau. Vânătorii năvăliseră val vârtej 
afară din alivei, dar pe măsură ce tirada lui Leach 
continua, am băgat de seamă cum pe figurile lor se 
ştergea orice urmă de veselie. Chiar şi ei erau speriaţi, 
nu atât de cuvintele băiatului, cât de teribila lui 
îndrăzneală. Era de neconceput ca un om să-l poată 
împroşca pe Lup Larsen, în faţă, cu asemenea insulte. 
Eu, unul, ştiu că am rămas mut de admiraţie şi am văzut 
la acel băiat biruinţa spiritului nemuritor asupra trupului 
şi asupra becisniciei trupului, ca la profeţii de demult, 
când se ridicau să înfiereze fărădelegea. 

Cum l-a mai înfierat! A smuls sufletul lui Lup Larsen şi 
l-a târât în faţa tuturor, pradă dispreţului obştesc. L-a 


copleşit cu toate blestemele de pe lume şi l-a potopit cu 
un puhoi de invective care aminteau stilul sentinţelor de 
excomunicare rostite de biserica romano-catolică în Evul 
Mediu. Lua la rând toată gama învinuirilor, ridicându-se 
până la culmi de mânie sublime, aproape dumnezeieşti; 
la urmă, istovit, s-a coborât până la ocările cele mai 
murdare şi mai neruşinate. 

Era furia unui turbat. Făcuse spume la gură şi uneori 
se îneca şi horcăia, nemaiputând articula cuvintele. Şi în 
tot acest timp, rezemat într-un cot, Lup Larsen privea în 
jos, calm şi impasibil, stăpânit de o mare curiozitate. 
Colcăitul acesta sălbatic al fermentului vieţii, această 
cumplită revoltă şi sfidare a materiei care se zbuciuma îl 
uluise şi-l interesa. 

In fiecare clipă aşteptam şi eu, şi ceilalţi să sară 
asupra tânărului şi să-l nimicească. Dar se vede că n- 
avea chef. Trabucul i se stinsese, iar el continua să 
privească tăcut şi atent. 

Leach se înfierbântase la culme şi ajunsese la un fel de 
extaz de furie neputincioasă. 

- Porcule! Porcule! Porcule! repetă el cât îl ţinea 
răsuflarea. De ce nu cobori de acolo să mă omori, 
ucigaşule? Că doar poţi! Nu mi-e teamă! N-are cine să te 
oprească! Mai bine mort şi să ştiu c-am scăpat de tine 
decât viu în ghearele tale! Hai, vino, laşule! Omoară-mă! 
Omoară-mă! Omoară-mă! 

Lucrurile ajunseseră aici, când, împins de spiritul lui 
cel nestatornic, Thomas Mugridge îşi făcu apariţia pe 
scenă. Ascultase din uşa bucătăriei şi acum ieşise pe 
punte, chipurile ca să arunce nişte lături peste bord; dar 
era vădit că voia să asiste la omorul de care era sigur că 
urma să aibă loc. Îi rânji unsuros lui Lup Larsen, care 
părea că nu-l vede. Dar cockney-ul nu-şi pierdu 
cumpătul, căci era nebun, nebun de legat. Se întoarse şi- 
i spuse lui Leach: 

- Ce vorbe! Scârbos! 

Mânia lui Leach nu mai era neputincioasă. Avu, în 
sfârşit, ceva pe care să-şi verse focul. De când îi crestase 


braţul lui Leach, era prima oară când bucătarul ieşea din 
bucătărie fără cuţit. Nici n-apucase să-şi termine vorba, 
că Leach îl şi trânti jos. De trei ori se căzni să se ridice în 
picioare, încercând să fugă în bucătărie, dar de fiecare 
dată fu din nou trântit jos. 

- O, Doamne! ţipă el. Săriţi! Ajutor! Luaţi-l de pe mine, 
n-auziţi? Luaţi-l de pe mine! 

Uşuraţi, vânătorii izbucniră în hohote de râs. Tragedia 
se consumase, începea farsa. Marinarii se îngrămădiră 
fără sfială spre pupa, rânjind şi înghesuindu-se, ca să 
vadă mai bine cum va fi cotonogit acest cockney urât de 
toţi. Chiar eu m-am simţit cuprins de o mare bucurie. 
Mărturisesc că am fost încântat de bătaia pe care i-o 
dădea Leach lui Thomas Mugridge, deşi era aproape la 
fel de îngrozitoare ca aceea primită de Johnson, 
mulţumită pârii lui Mugridge. Expresia de pe faţa lui Lup 
Larsen nu se schimbă deloc nici acum. Rămase în 
aceeaşi poziţie şi continua să privească în jos cu mare 
curiozitate. Cu toată siguranţa lui îngâmfată, părea că 
urmăreşte jocul şi mişcările vieţii cu speranţa că va 
descoperi lucruri noi şi că va discerne în cele mai 
nebuneşti manifestări ale ei ceva care până atunci îi 
scăpase - cheia tainelor vieţii, ca să mă exprim astfel, 
formula care să-l facă să înţeleagă totul limpede. 

Ce bătaie! Foarte asemănătoare cu cea la care 
fusesem martor în careu. Zadarnic căuta cockney-ul să 
se apere de băiatul mâniat. Zadarnic încerca să se 
refugieze în careu. Se rostogolea, în direcţia aceea, se 
târa, se prăbuşea într-acolo atunci când era doborât. Dar 
loviturile cădeau una după alta cu o iuţeală ameţitoare; îl 
învârteau ca pe o sfârlează, până când, în cele din urmă, 
ca şi Johnson, a fost bătut şi călcat în picioare chiar şi 
după ce a rămas lat pe punte. N-a sărit nimeni să-l 
scape. Leach ar fi putut să-l omoare, dar, potolindu-şi 
setea de răzbunare, îşi lăsă vrăjmaşul căzut în nesimţire, 
scâncind şi gemând ca un căţeluş, şi plecă spre prova. 

Dar aceste două întâmplări n-au constituit decât o 
deschidere în programul zilei. După-amiază, Smoke şi 


Henderson s-au luat, ca de obicei, la ceartă, şi din alivei 
se auzi o rafală de împuşcături, urmată de fuga celorlalţi 
patru vânători pe punte. O vână groasă de fum 
înecăcios, produs de praful de puşcă negru, se înălța din 
deschizătura tambuchiului, şi prin ea sări Lup Larsen. 
Auzirăm zgomot de lovituri şi de încăierare. Amândoi 
oamenii erau răniţi, şi căpitanul îi bătea pentru că nu-i 
ascultaseră ordinul şi se schilodiseră înaintea sezonului 
de vânătoare. De fapt, erau răniţi grav, aşa încât, după 
ce i-a bătut bine, se apucă să-i opereze, folosind 
procedee chirurgicale grosolane, şi să le panseze rănile. 
l-am servit drept asistent în timp ce le sonda şi le curăța 
găurile făcute de gloanţe şi i-am văzut pe cei doi 
suportând chirurgia primitivă fără nici un anestezic sau 
întăritor, în afară de un pahar de whisky sec. 

În timpul primului cart mic a izbucnit la prova un alt 
scandal. Cauza au fost nişte discuţii în legătură cu 
trăncănelile şi pârele de pe urma cărora pătimise 
Johnson şi, până la urmă, judecând după hărmălaia pe 
care am auzit-o şi după halul în care arătau a doua zi 
oamenii, am priceput limpede că jumătate din ei îi 
stâlciseră în bătăi pe ceilalţi. 

Activitatea zilei se încheie în al doilea cart mic cu o 
încăierare între Johansen şi Latimer, vânătorul cel slab, 
cu mutră de yankeu. Aceasta a fost pricinuită de unele 
observaţii ale lui Latimer cu privire la zgomotele făcute 
de secund în somn. Şi cu toate că Johansen a fost învins, 
nimeni n-a putut închide ochii în alivei până dimineaţa, 
pe când împricinatul dormea fericit şi retrăia mereu lupta 
în somn. 

In ceea ce mă priveşte, trebuie să spun că am fost 
chinuit de coşmaruri. Ziua fusese ea însăşi ca un vis urât. 
Bestialităţile se ţinuseră lanţ; ura fierbinte şi cruzimea 
rece îi îndemnau pe vânători să se ucidă unii pe alţii, să 
caute să se rănească, să se schilodească şi să se 
distrugă. Nervii îmi erau zdruncinaţi. Mintea, parcă, şi ea. 
In viaţa mea de până atunci nu cunoscusem decât prea 
puţin bestialitatea care zace în om. De fapt, cunoscusem 


viaţa numai sub aspectele ei intelectuale, întâlnisem şi 
brutalitatea, dar o brutalitate intelectuală - sarcasmul 
tăios al lui Charley Furuseth, epigramele crude şi 
ocazionalele spirite muşcătoare ale băieţilor de la 
„Bibelot”, sau observaţiile răutăcioase ale unora dintre 
profesori în primii mei ani de studenţie. 

Atâta tot. Dar era un spectacol nou, înspăimântător de 
nou pentru mine, să văd cum oamenii îşi descărcau 
mânia unii asupra altora, stâlcindu-se şi vărsându-şi 
sângele. „Nu degeaba fusesem poreclit «Fetiţa» Van 
Weyden”, îmi spuneam eu, zvârcolindu-mă fără 
astâmpăr în cuşetă, între două visuri urâte. Mi se părea 
că naivitatea mea în privinţa realităţilor vieţii fusese 
nemărginită. Am râs amar în sinea mea şi am crezut că 
găsesc în filozofia cinică a lui Lup Larsen o explicaţie mai 
potrivită a vieţii decât în concepţiile mele. 

M-am înspăimântat când mi-am dat seama încotro mă 
purtau gândurile. Mediul de brutalitate din jurul meu 
avea efecte degradante. Tindea să distrugă tot ce era 
mai bun şi mai luminos în viaţa mea. Judecata îmi 
spunea că bătaia încasată de Thomas Mugridge era un 
lucru rău, şi totuşi nimic în lume nu putea împiedica 
sufletul meu să se bucure de acest lucru. Şi chiar aşa 
apăsat de grozăvia păcatului meu - căci păcat era - 
râdeam în sinea mea de satisfacția dementă. 

Nu mai eram Humphrey Van Weyden. Eram Hump, 
mus pe goeleta „Năluca”. Lup Larsen îmi era căpitan, 
Thomas Mugridge şi ceilalţi erau tovarăşii mei, şi în mine 
se întipărea din ce în ce mai adânc pecetea cu care toţi 
ceilalţi erau pecetluiţi. 


Capitolul 13 


Trei zile la rând am făcut atât treaba mea, cât şi 
treaba lui Thomas Mugridge; şi pot să mă laud că am 
făcut-o cumsecade. Ştiu că m-am bucurat de aprecierea 
lui Lup Larsen, iar marinarii au fost extraordinar de 
mulţumiţi în decursul scurtului interval cât a durat 
„domnia” mea. Harrison îmi spuse în uşa bucătăriei, 
când a venit să aducă oalele şi cratiţele de la prova: 

- Asta-i prima îmbucătură curată de când m-am 
îmbarcat. Mâncarea lui Thomas puţea, nu ştiu cum, a 
unsoare, a unsoare râncedă, şi cred că nu şi-a primenit 
cămaşa de pe el de când a plecat din Frisco. 

- Te asigur că nu şi-a primenit-o, am răspuns. 

- AŞ pune rămăşag că şi doarme cu ea, adaugă 
Harrison. 

- Să ştii că n-ai pierde, am încuviinţat. Are o singură 
cămaşă, pe care n-a scos-o măcar o dată. 

Dar Lup Larsen nu i-a acordat bucătarului decât aceste 
trei zile ca să-şi vină în fire de pe urma bătăii, într-a patra 
zi a fost îmbrâncit de ceafă jos din cuşetă şi pus la 
treabă, şchiop şi îndurerat, cu ochii atât de umflaţi, încât 


abia vedea. Nenorocitul, scâncea şi bocea, însă căpitanul 
a fost neînduplecat. La despărţire i-a poruncit: 

- Şi vezi să nu mai serveşti lături! Să termini cu slinul 
şi cu murdăria, ia aminte! Să-ţi mai pui din când în când 
o cămaşa curată, că altminteri te leg la remorcă şi te 
spăl eu. S-a înţeles? 

Thomas Mugridge străbătu bucătăria împleticindu-se 
de slab ce era, şi o mică zdruncinătură a „Nălucii” îl făcu 
să se clatine pe picioare. Incercând să se sprijine de 
ceva, întinse mâna spre bara de fier care înconjura soba 
ca să nu alunece cratiţele de pe ea; dar nu nimeri bara, 
şi mâna, împinsă de toată greutatea trupului, se propti 
pe plita încinsă. Se auzi un sfârâit şi am simţit un miros 
de carne pârlită, după care a urmat un urlet de durere. 

- Uf, Doamne, Doamne, ce-am făcut? se văicări el 
aşezându-se pe lada de cărbuni şi încercând să-şi 
potolească noile chinuri, legănându-se înainte şi înapoi. 
De ce-oi fi având eu parte de toate astea? Numai de rău 
am parte, şi eu care încerc să mă strecor prin viaţă fără 
să fac nici un rău! 

Pe obrajii umflaţi şi vineţi îi şiroiau lacrimile, şi 
trăsăturile i se încleştaseră de durere. O expresie 
sălbatică îi apăru o clipă pe faţă şi scrâşni printre dinţi: 

- Cât îl urăsc! Cât îl urăsc! 

- Pe cine? l-am întrebat. 

Dar nenorocitul începuse să-şi plângă din nou soarta. 
Mai uşor de ghicit era pe cine nu ura decât pe cine ura. 
Ajunsesem să văd în el un diavol răutăcios care-l 
îndemna să urască pe toată lumea. Uneori credeam că 
se ura şi pe sine, atât de grotesc şi de monstruos se 
purtase viaţa cu el. In asemenea clipe creştea în mine un 
val de compătimire şi mă ruşinam că mă bucurasem de 
nenorocirea şi durerea lui. Viaţa fusese nedreaptă cu el. 
li jucase un renghi urât când îl croise aşa cum era, şi de 
atunci îi juca întruna renghiuri urâte. Ce sorţi avea să 
ajungă altfel decât cum era? Şi răspunzând parcă 
gândurilor mele nerostite, se tângui: 


- Niciodată n-am avut noroc, nici un dram de noroc! 
Cine era să mă trimită la şcoală sau să-mi umple burta, 
sau să-mi şteargă mucii de la nas când eram puşti? Cine 
m-a ajutat vreodată, măcar cât de cât, ai? Cine, te 
întreb? 

- Lasă, Tommy, i-am răspuns eu, mângâindu-l cu 
mâna pe umăr. Curaj. Până la urmă are să fie bine. Ai 
mulţi ani înaintea ta şi ai să poţi să te schimbi aşa cum 
doreşti. 

- E o minciună, e o minciună sfruntată! îmi strigă el în 
obraz, zvârlindu-mi mâna la o parte. E o minciună, şi tu 
ştii asta. Sunt gata făcut, sunt făcut din pleavă şi din 
drojdie. Tu n-ai de ce te plânge, Hump. Te-ai născut 
gentleman. N-ai ştiut niciodată ce vasăzică să-ţi fie 
foame, să adormi nemâncat şi să simţi cum parcă te 
roade şi te roade un şobolan în burta goală. Pentru asta 
nu mai e leac. Chiar dac-ajung mâine preşedintele 
Statelor Unite, cum aş putea să-mi umplu burta pentru 
cât am flămânzit când eram puşti?... Cum, spune? M-am 
născut pentru suferinţă şi chin. Da, am suferit de zece ori 
mai mult decât oricine, jumătate din nenorocita asta de 
viaţă mi-am petrecut-o în spital. La Aspinwall, la Havana 
şi în New Orleans am zăcut de friguri. Eram gata-gata să 
mă curăţ de scorbut şi am bolit şase luni de zile în 
Barbados. Vărsat de vânt la Honolulu şi amândouă 
picioarele rupte la Şanhai; pneumonie în Unalaska, trei 
coaste frânte şi pântecăraie neagră în Frisco. Şi acum 
uite cum am ajuns! Uită-te la mine, uită-te! Coastele 
rupte din şira spinării de pe urma picioarelor pe care le- 
am primit. O să scuip sânge înainte de sfârşitul cartului. 
Şi atunci te întreb: cine mai poate drege astea? Cine? 
Dumnezeu? Urât trebuie să-i mai fi fost eu lui Dumnezeu 
când m-a angajat pe corabia lumii ăsteia nenorocite! 

Această tiradă împotriva sorții a continuat timp de o 
oră şi mai bine; după aceea s-a apucat de treabă 
şchiopătând şi gemând, cu ochii plini de ură nemărginită 
pentru întreaga omenire. Diagnosticul lui fusese totuşi 
corect, căci din când în când i se făcea rău şi scuipa 


sânge, chinuit de dureri mari. Şi aşa cum spunea el, se 
pare că Dumnezeu îl ura prea mult ca să-l lase să moară, 
căci în cele din urmă se însănătoşi şi deveni mai veninos 
ca oricând. 

Au mai trecut câteva zile până ce Johnson s-a putut 
târî pe punte şi s-a apucat de treabă, cam fără vlagă. Era 
încă bolnav, şi în câteva rânduri l-am observat 
căţărându-se cu sforţări dureroase până la o contrarandă 
sau stând la cârmă încovoiat de oboseală. Dar, mai rău, 
mi se părea că şi sufleteşte fusese zdrobit. Se purta 
slugarnic faţă de Lup Larsen şi aproape, că se ploconea 
înaintea lui Johansen. Altfel se purta însă Leach; acesta 
umbla pe punte ca un pui de tigru, aruncând fără sfială 
priviri pline de ură lui Lup Larsen şi lui Johansen. Într-o 
noapte l-am auzit spunându-i secundului: 

- Las’, că-ţi vin eu de hac, suedez răşchirat... 

Johansen îl înjură din întuneric, iar în clipa următoare 
un proiectil izbi în peretele bucătăriei cu o pocnitură 
înfundată. Se mai auziră nişte înjurături şi un râset 
batjocoritor, iar când s-au potolit toate, m-am furişat 
afară şi am găsit un cuţit greu implantat vreo câţiva 
centimetri în lemnul tare. Ceva mai târziu, bâjbâind prin 
întuneric, secundul a venit să-l caute, însă a doua zi eu i 
l-am înapoiat pe furiş lui Leach. Când i l-am pus în mână, 
mi-a  rânjit, dar rânjetul lui exprima mai multă 
recunoştinţă sinceră decât cea mai lungă poliloghie 
obişnuită între oamenii din clasa mea socială. 

Din tot echipajul, eu eram singurul care nu eram certat 
cu nimeni şi mă înţelegeam cu toţi. Se prea poate ca 
vânătorii să mă fi tolerat doar, dar nici unuia nu-i eram 
antipatic; în acelaşi timp, convalescenţii Smoke şi 
Henderson, întinşi pe punte sub o tendă“ şi legănându- 
se zi şi noapte în hamacuri, mă asigurau că fac mai 
multe parale decât orice soră de spital şi că n-au să mă 
uite la sfârşitul călătoriei, când aveau să-şi primească 
plata. (Ca şi când aş fi avut nevoie de banii lor! Eu, care 

aş fi putut să-i cumpăr pe ei şi calabalăâcul lor, plus 
goeleta, cu toată armătura ei, de zece ori cât făceau). 
Dar fiindcă asupra mea căzuse sarcina să mă ocup de 
rănile lor şi să-i vindec, am făcut cum m-am priceput mai 
bine. 

Lup Larsen a avut o nouă migrenă, care a durat două 
zile. Probabil că suferea îngrozitor, căci mă chemă să-l 
îngrijesc şi ascultă de mine ca un copil bolnav. Nimic din 
ceea ce am încercat nu părea însă să-l uşureze. Totuşi, 
fiindcă aşa l-am sfătuit eu, s-a lăsat de fumat şi de 
băutură; dar nu puteam pricepe cum un animal superb 
ca el putea avea dureri de cap. 

- Asta-i mâna lui Dumnezeu, ascultă-mă pe mine! aşa 
îşi dădea cu părerea Louis. Asta-i răsplată pentru faptele 
lui nelegiuite, şi nu-i decât începutul deocamdată... sau 
altminteri... 

- Altminteri? îl aţâţai eu. 

- Altminteri înseamnă că Dumnezeu a aţipit şi nu-şi 
face datoria, Doamne iartă-mă! 

M-am înşelat când am spus că mă înţelegeam cu toţi. 
Nu numai că Thomas Mugridge continua să mă urască, 
dar găsise încă un motiv în plus pentru a mă uri. Mi-a 
trebuit multă vreme ca să mă lămuresc, dar până la 
urmă am descoperit motivul: mă născusem mai norocos 
decât dânsul, „mă născusem gentleman”"cum zicea el. 

Într-o zi, când Smoke şi Henderson, unul lângă altul, 
făceau primii paşi pe punte şi discutau amical, l-am 
tachinat pe Louis: 

- Ei, vezi că tot n-a murit nimeni? 

Louis mă scrută cu ochii lui cenuşii pătrunzători, apoi 
clătină din cap, a piază-rea. 

- Se apropie, se apropie, îţi spun eu, şi atuncea să te 
ţii: „Toată lumea la posturi!” când o începe furtuna să 
urle. De mult o miros şi o simt, aşa cum pipăi greementul 
pe întuneric. E pe aici pe-aproape, acuşi-acuşi... 

- Şi cine se curăţă primul? 

- În orice caz, nu bătrânul Louis cel dolofan, ascultă la 
mine, râse el. Simt eu în oase că la anu' pe vremea asta 


o să stau ochi în ochi cu biata maică-mea, obosită, 
săraca, de cât se tot uită peste mare după cei cinci 
feciori pe care i i-a dăruit. 

- Ce ţi-a spus? m-a întrebat Thomas Mugridge o clipă 
mai târziu. 

- Zicea că într-o zi are să se întoarcă acasă, s-o vadă 
pe maică-sa, am răspuns eu diplomatic. 

- Eu n-am avut mamă, comentă cockney-ul privindu- 
mă în ochi cu uitătura lui deznădăjduită şi stinsă. 

Încep să-mi dau seama că n-am dat niciodată femeilor 
prețuirea cuvenită. Şi, totuşi, deşi pot spune că n-am 
avut cine ştie ce înclinări spre sentimentalism, până 
acum am trăit mereu în apropierea femeilor. Mama şi 
surorile mi-au fost totdeauna în preajmă, iar eu căutam 
veşnic să scap de ele, căci mă înnebuneau cu grija lor 
pentru sănătatea mea şi cu incursiunile lor periodice în 
bârlogul meu, după care neorânduiala ordonată, de care 
eram mândru, devenea o neorânduială şi mai mare, şi 
mai puţin ordonată, deşi toate păreau a fi în cea mai 
perfectă rânduială. După plecarea lor, nu mai puteam 
găsi nimic. Dar acum, vai, ce bine ar fi să le simt 
aproape; ce binevenit ar fi chiar şi foşnetul fustelor lor, 
care mă supăra atât de mult! Sunt sigur că dacă voi mai 
ajunge să mă văd acasă, n-am să mai fiu supărăcios cu 
ele. Am să le las să mă îndoape cu medicamente şi să 
mă doftoricească dimineaţa, la prânz şi seara, am să le 
dau voie să şteargă praful, să măture şi să facă ordine 
cât e ziua de lungă, şi în tot acest timp am să stau tolănit 
pe spate, am să mă uit la ele şi am să fiu fericit că am pe 
lume o mamă şi câteva surori. 


Tot gândindu-mă aşa, am început să-mi pun întrebări. 

Unde or fi mamele acestor douăzeci şi mai bine de 
oameni de pe „Năluca”? Văd cât este de nefiresc şi de 
nesănătos ca bărbaţii să fie cu totul despărțiți de femei şi 
să cutreiere lumea în turme izolate. Grosolănia şi 
sălbăticia sunt rezultatele de neînlăturat ale acestui fel 
de a trăi. Bărbaţii aceştia din jurul meu s-ar cădea să 
aibă soţii, surori şi fiice: atunci ar fi în stare de blândeţe, 
de duioşie şi de înţelegere. Dar aşa? Niciunul nu este 
însurat. Ani şi ani de-a rândul, niciunul dintr-înşii n-a avut 
lângă el o femeie cumsecade, niciunul nu s-a bucurat de 
înrâurirea bună care radiază în mod irezistibil dintr-o 
asemenea fiinţă. În viaţa lor nu există echilibru. Bărbăţia 
lor, care are ceva bestial în ea, s-a dezvoltat peste 
măsură. Latura cealaltă a firii lor s-a pipernicit, de fapt s- 
a atrofiat. Sunt o adunătură de burlaci care se hârşâie 
unul de altul şi se fac din zi în zi mai aspri de pe urma 
acestei hârşâieli. Uneori mi se pare cu neputinţă ca 
oamenii aceştia să fi avut mame. Dau impresia că sunt o 
specie de semibrute, o rasă aparte, asexuată; pare că au 
fost clociţi la soare, ca ouăle de broască-ţestoasă, sau că 
au venit pe lume într-un chip la fel de urâcios; şi că toată 
viaţa obrintesc în răutate şi bestialitate, şi la urmă mor 
tot atât de urât precum au trăit. 

Aţâţat de aceste gânduri, am stat de vorbă aseară cu 
Johansen au fost primele cuvinte în afara serviciului cu 
care m-a onorat de când mă aflu pe bord. Spunea că a 
părăsit Suedia la 18 ani şi că acum are 38, iar în acest 
răstimp nu s-a mai întors niciodată pe-acasă. Acum doi- 
trei ani, în Chile, la o pensiune marinărească, a întâlnit 
un concetăţean de la care a aflat că maică-sa încă mai 
trăieşte. 

- Trebuie să fie destul de bătrână acum, spunea el, 
privind gânditor busola şi aruncând apoi o privire severă 
lui Harrison, care deviase cu un punctf! de la direcţia de 
mers. 


€ Cercul înăuntrul căruia oscilează acul busolei este împărţit în 32 

- Când i-ai scris ultima oară? 

El calculă cu voce tare: 

- In optzeci şi unu, ba în optzeci şi doi sau parcă în 
optzeci şi trei? Da, în optzeci şi trei. Acu zece ani, dintr- 
un port mic din Madagascar. Eram pe un vas comercial... 
Vezi, continuă el, ca şi cum ar fi vorbit cu mama lui uitată 
undeva, la celălalt capăt al pământului, în fiecare an 
ziceam c-am să trec şi pe-acasă, aşa că ce rost avea să-i 
mai scriu? Peste un an de zile tot aveam să mă întorc. Şi 
în fiecare an s-a întâmplat câte ceva şi nu m-am putut 
duce. Dar acum sunt secund, şi după ce mi-oi încasa 
plata la Frisco, poate vreo cinci sute de dolari, am de 
gând să mă îmbarc pe o corabie de cursă lungă de la 
Capul Horn la Liverpool; mai scot ceva bani, şi de acolo 
îmi plătesc drumul până acasă. Atunci n-o să mai aibă 
nevoie să muncească. 

- Cum, mai munceşte şi acum? Câţi ani are? 

- Vreo şaptezeci, îmi răspunse. Şi apoi, lăudăros, 
adăugă: La noi în ţară muncim de când ne naştem şi 
până în ceasul morţii. De aceea şi trăim aşa de mult. Eu 
am să apuc o sută de ani. 

N-am să uit niciodată vorbele acestea. Au fost ultimele 
pe care le-am auzit din gura lui. Poate că au fost chiar 
ultimele pe care le-a rostit. Căci ducându-mă în cabină să 
mă culc, am văzut că jos zăpuşeala e prea mare ca să 
pot dormi. Era o noapte liniştită. leşisem din alizeu, şi 
„Năluca” înainta doar cu un nod pe oră. Ca atare, mi-am 
luat o pătură şi o pernă la subţioară şi m-am suit pe 
punte. 

Trecând printre Harrison şi busola montată în partea 
de sus a peretelui careului, am observat că ne 
abătuserăm din drum cu trei puncte. Mi-am închipuit că 
adormise şi, vrând să-l scutesc de o mustrare, sau poate 
de ceva şi mai rău, i-am vorbit. Dar nu dormea. Stătea cu 
ochii holbaţi; părea grozav de tulburat şi nu era în stare 
să-mi răspundă. 

- Ce s-a întâmplat? l-am întrebat eu. Ţi-e rău? 


El clătină din cap, oftă adânc, de parcă atunci s-ar fi 
dezmeticit, şi apoi începu să respire normal. 

- Atunci ai face bine să aduci vasul pe direcţia bună, l- 
am dojenit. 

El învârti câteva cavile, şi văzui roza compasului 
rotindu-se încet spre NNV, după care se opri în poziţia 
corectă, oscilând uşor. 

Mi-am luat iarăşi aşternutul, şi tocmai dădeam să trec 
mai departe, când am zărit ceva mişcându-se şi m-am 
uitat peste copastia pupei. O mână vânoasă, şiroind de 
apă, se cramponase pe copastie. Alături de ea a apărut 
în întuneric o a doua mână. Le-am privit fascinat. Ce 
spectru din adâncurile oceanului aveau să-mi vadă ochii? 
Nu ştiam cine era, dar ştiam că se căţăra pe saula“? 
lochului®. A apărut un creştet cu părul ud şi lins, şi după 
aceea ochii şi faţa lui Lup Larsen. El era. Nu mă puteam 
înşela. Obrazul drept era roşu de sângele ce-i curgea 
dintr-o rană la cap. 

Se săltă pe punte cu un efort şi se ridică în picioare, 
aruncând o privire fulgerătoare omului de la cârmă, ca 
să-şi dea seama cu cine are de-a face şi ca să se asigure 
că nu era cazul să se teamă. Apa şiroia de pe dânsul şi 
producea un clipocit care mi-a atras toată atenţia. Când 
a păşit către mine, m-am tras îndărăt instinctiv, căci 
văzusem în ochii lui ameninţarea morții. 

- Nici-o grijă, Hump, spuse el în şoaptă. Unde-i 
secundul? Făcui semn că nu ştiu. 

- Johansen! strigă el încetişor. Johansen! Unde este? îl 
întrebă pe Harrison. 

Flăcăul părea că şi-a venit în fire, căci răspunse destul 
de hotărât: 

- Nu ştiu, Sir. L-am văzut acum câtva timp trecând 
spre prova. 

- Şi eu m-am dus la prova. Însă vezi bine că nu m-am 
întors pe unde m-am dus. Cum îţi explici asta? 

- Se vede c-aţi căzut în apă, Sir. 

- Să-l caut în alivei, Sir? l-am întrebat. Lup Larsen 
clătină din cap. 

- N-ai să-l găseşti, Hump. Dar am nevoie de dumneata. 
Vino cu mine. Lasă-ţi aşternutul acolo, nu te mai gândi la 
el. 

Îl urmai de aproape. La mijlocul vasului nu se simţea 
nici o mişcare. 

- Afurisiţii ăştia de vânători sunt prea graşi şi prea 
leneşi ca să reziste la un cart de patru ore, comentă 
Larsen. 

Dar pe teugă** găsirăm trei marinari dormind. 
Căpitanul îi întoarse cu faţa-n sus şi se uită la ei. Era 
cartul de serviciu, şi pe vas se obişnuia ca, pe vreme 
bună, cartul să fie lăsat să doarmă, cu excepţia ofițerului 
de cart, a timonierului şi a gabieruluis5. 

- Cine e de veghe la gabie? întrebă el. 

- Eu, Sir, răspunse, cu un uşor tremur în glas, Holyoak, 
unul dintre marinarii de cursă lungă. Chiar acum am 
aţipit, Sir. Vă rog să mă iertaţi, Sir. N-are să se mai 
întâmple. 

- Ai auzit, ai văzut ceva pe punte? 

- Nu, Sir, eu... 

Însă Lup Larsen îi întoarse spatele cu un gest de silă, şi 
marinarul se frecă la ochi, de mirare că scăpase aşa 
Uşor. 

- Acuma încetişor, mă preveni Lup Larsen în şoaptă, 
încovoindu-se ca să intre în tambuchiul din prova şi să 
coboare. 

L-am urmat cu inima cât un purice. Nu puteam şti ce 
avea să se întâmple, după cum nu ştiam nici ce se 
întâmplase. Dar nu de florile mărului sărise Lup Larsen 
peste bord şi se alesese cu ţeasta spartă. Afară de 
aceasta, Johansen lipsea. 

Era pentru prima dată când coboram la postul 
echipajului, şi n-am să uit uşor impresia ce mi-a făcut 

privind-o de la piciorul scării. Camera, situată imediat în 
spatele etravei, era de formă triunghiulară; pe cele trei 
laturi se aflau cuşetele, douăsprezece la număr, aşezate 
în două etaje. Era o chichineaţă în care se înghesuiau 
doisprezece oameni; aici mâncau, aici dormeau; într-un 
cuvânt, aici îşi duceau viaţa. Dormitorul meu de-acasă nu 
era mare, dar ar fi putut intra în el douăsprezece încăperi 
asemănătoare, ba dacă mai puneam la socoteală şi 
înălţimea tavanului, ar fi putut cuprinde mai bine de 
douăzeci. 

Mirosea a acru şi a mucegai şi, la lumina chioară a 
lămpii care se legăna, am văzut că pereţii erau înţesaţi 
până la refuz de tot felul de bocanci marinăreşti, de 
haine de ploaie, de îmbrăcăminte şi de rufe, atât curate, 
cât şi murdare. Se bălăbăneau la fiecare ruliu al vasului, 
producând un zgomot, un hârşâit ca al unui pom care îşi 
freacă ramurile de un acoperiş sau un zid. Undeva, la 
intervale neregulate, un bocanc se lovea cu zgomot de 
perete; şi chiar dacă marea era liniştită, se auzea un 
vacarm continuu de scârţâituri în lemnăria şi în 
încheieturile navei şi zgomote cavernoase de sub podele. 

Dar celor care dormeau nici nu le păsa. Erau opt cu 
toţii - patru fiind de cart - şi atmosfera era grea de 
căldura şi duhoarea respiraţiilor. Imi suna în urechi o 
hărmălaie de sforăituri, de oftaturi şi de gemete, semne 
vădite ale odihnei omului animalic. Dar oare dormeau? 
Dormeau toţi? Dormiseră şi până atunci? Aceasta 
urmărea de bună seamă să stabilească Lup Larsen - voia 
să-i identifice pe cei care se prefăceau că dorm, dar nu 
dormeau, sau care adormiseră de curând. A procedat 
într-un chip care mi-a adus aminte de o povestire din 
Boccaccio. 

A luat lampa din suportul ei oscilant şi mi-a dat-o mie 
s-o ţin. A început de la primele cuşete din tribord. Sus 
dormea Oofty-Oofty, un canac$$, marinar minunat, pe 
care tovarăşii lui îl porecliseră astfel. Dormea cu faţa-n 

sus şi respira liniştit ca o fată; ţinea un braţ sub cap şi 
celălalt peste pături. Lup Larsen îl apucă de încheietura 
mâinii şi-i luă pulsul. In acest timp, canacul se trezi; se 
deşteptă la fel de liniştit şi de uşor pe cât dormise. Trupul 
nu i se mişcă deloc, numai ochii i se mişcară. Se 
deschiseră deodată mari şi negri şi ne privi fără să 
clipească, drept în faţă; Lup Larsen duse un deget la 
buze în semn de tăcere, şi ochii se închiseră din nou. 

In cuşeta de jos dormea Louis, burduhănos, 
înfierbântat şi asudat; dormea adânc, fără să se prefacă. 
În timp ce Lup Larsen îi ţinea încheietura mâinii, el se 
mişcă agitat şi îşi arcui trupul, aşa încât o clipă rămase 
sprijinit numai pe umeri şi pe călcâie. Buzele i se mişcară 
şi bolborosi enigmatic: 

- Un sfert face un şiling; da’ să căscaţi ochii la piesele 
de trei pence, c-altminteri cârciumarii vi le strecoară în 
locul ălora de şase pence. Apoi se răsuci pe o parte 
oftând din greu şi mai zise: La piesa de şase pence îi zice 
tanner, la cea de un şiling îi zice bob, dar ce dracu o fi 
aia pony, habar n-am... 

Asigurat că somnul lui Louis şi al canacului era 
neprefăcut, Lup Larsen trecu la celelalte două cuşete 
dinspre tribord, pe care le-am văzut la lumina lămpii, 
ocupate de Leach sus şi de Johnson jos. 

Pe când Lup Larsen se apleca peste cuşeta de 
dedesubt ca să ia pulsul lui Johnson, eu, rămas în 
picioare, cu lampa în mână, am observat capul lui Leach 
ridicându-se pe furiş peste marginea cuşetei, ca să vadă 
ce se petrece. Ghicise probabil trucul lui Lup Larsen şi 
era sigur că va fi dat de gol, deoarece lampa îmi zbură 
din mâini şi încăperea rămase în beznă. Probabil că în 
aceeaşi clipă sărise drept în spinarea lui Lup Larsen. 

Am auzit mai întâi nişte zgomote provocate parcă de 
lupta dintre un taur şi un lup. L-am auzit pe Lup Larsen 
scoțând un groaznic răget de furie şi pe Leach l-am auzit 
mârâind cu o deznădejde care-ţi îngheţa sângele în vine. 
Cu siguranţă că a intervenit imediat şi Johnson, aşa încât 


am înţeles ca purtarea lui abjectă şi slugarnică din 
ultimele zile nu fusese decât o viclenie ticluită dinainte. 

Încăierarea aceasta în beznă m-a înspăimântat în aşa 
hal, încât m-am rezemat de scară tremurând, nemaifiind 
în stare să urc treptele. În dreptul plexului simţeam 
aceeaşi greață care mă apuca întotdeauna când asistam 
la scene de brutalitate. În situaţia de faţă nu vedeam 
nimic, dar îmi dădeam seama de violenţa loviturilor 
desluşeam sunetul moale, înfundat, pricinuit de un pumn 
lovind cu tărie în carne. Urmară izbiturile trupurilor 
încleştate, respiraţia greoaie şi icniturile scurte ale celor 
loviți pe neaşteptate. 

De bună seamă că din conspirația care urmărea 
asasinarea căpitanului şi a secundului făceau parte mai 
mulţi, căci după zgomot am înţeles că Leach şi Johnson 
primiseră numaidecât întăriri de la unii dintre tovarăşii 
lor. 

- Daţi-mi un cuţit! zbiera Leach. 

- Dă-i la cap! Zdrobeşte-i creierul! strigă Johnson. 

Dar după primul răget, Lup Larsen n-a mai scos nici un 
sunet. Lupta cu îndârjire şi în tăcere, ca să-şi apere viaţa. 
Se afla la ananghie. De la început fusese trântit la 
pământ şi nu reuşise să se ridice în picioare; cu toată 
puterea lui uriaşă, simţeam că nu-i rămăsese nici-o 
nădejde. 

Violenţa încăierării mi s-a întipărit bine în minte; 
trupurile năpustite în luptă m-au răsturnat pe podele şi 
m-au lovit rău. Dar în învălmăşeală am izbutit să mă 
târăsc într-una din cuşetele de jos şi să mă trag lao 
parte din calea lor. 

- Săriţi cu toţii! Am pus mâna pe el! Am pus mâna pe 
el! îl auzeam pe Leach strigând. 

- Pe cine? întrebară cei care dormiseră cu adevărat şi 
care se treziseră fără să-şi dea seama de cele ce se 
întâmplă. 

- Pe bestia de secund! a fost răspunsul viclean al lui 
Leach, rostit cu un glas oarecum sugrumat. 


Cuvintele acestea fură întâmpinate de chiote de 
bucurie, şi din clipa aceea şapte oameni vânjoşi se 
îngrămădiră peste Lup Larsen, adică toţi, cu excepţia lui 
Louis, care cred că nu lua parte la luptă. Postul 
echipajului era ca un stup de albine mânioase, stârnit de 
un prădător. 

- Hei! Ce-i acolo jos? l-am auzit strigând prin 
deschizătura tambuchiului pe Latimer, prea prudent ca 
să coboare în infernul de patimi pe care-l auzea clocotind 
în întuneric la picioarele lui. 

- N-are careva un cuţit? Oh, care-mi dai un cuţit? se 
ruga Leach, când, pentru prima oară, se făcu oarecare 
linişte. 

Numărul mare al agresorilor producea confuzie. Se 
încurcau unul pe altul în mişcări, în vreme ce Lup Larsen, 
având un singur ţel, şi-l ajunse. Acesta era să răzbată 
luptând până la scară. Deşi era întuneric beznă, i-am 
putut urmări înaintarea după zgomote. Numai un uriaş ar 
fi putut face ceea ce a făcut el odată ajuns la piciorul 
scării. Pas cu pas, prin forţa braţelor, cu întreaga haită de 
oameni străduindu-se să-l smulgă înapoi şi să-l doboare, 
îşi săltă trupul de la podea până când se ridică în 
picioare. Apoi, treaptă cu treaptă, ajutându-se cu mâinile 
şi cu picioarele, se căţăra încet pe scară. 

Ultima fază am văzut-o, căci în cele din urmă Latimer 
se dusese după o lanternă, şi acum o ţinea în aşa fel 
încât lumina  deschizătura tambuchiului. Deşi nu-l 
puteam vedea, am înţeles că Lup Larsen ajunsese 
aproape sus. Tot ceea ce puteam distinge era o masă de 
oameni încleştată de el; se foiau ca un păianjen uriaş cu 
multe picioare şi se legănau înainte şi înapoi odată cu 
ruliul ritmic al corăbiei. Şi tot aşa, treaptă cu treaptă şi 
cu opriri lungi la fiecare, masa aceea urca. La un 
moment dat se clătină, gata-gata să cadă îndărăt, dar 
apucă din nou treapta şi începu să urce mai departe. 

- Cine este? strigă Latimer. 

În lumina lanternei, îl vedeam privind în jos foarte 
mirat. 


- Larsen, auzii eu un glas înăbuşit din mijlocul 
grămezii. 

Latimer întinse în jos braţul liber. Un alt braţ se repezi 
în sus şi-l apucă. Latimer trase, şi următoarele două 
trepte fură urcate dintr-o singură zvâăcnitură. Apoi 
cealaltă mână a lui Lup Larsen se întinse şi se cramponă 
de marginea tambuchiului. Masa sări sus de pe scară, cu 
oamenii încă agăţaţi de duşmanul care le scăpa; apoi 
începură să pice, să cadă izbiţi de muchia ascuţită a 
tambuchiului sau zvârliţi îndărăt de picioarele lui Lup 
Larsen, care acum loveau cu putere. Leach a fost cel din 
urmă care a cedat, căzând de-a-ndărătelea din capul 
scării şi lovindu-se cu umerii şi cu capul de tovarâăşii lui, 
care se zvârcoleau pe jos. Lup Larsen şi lanterna 
dispărură, iar noi rămaserăm în întuneric. 

Se auziră o sumedenie de înjurături şi gemete în timp 
ce oamenii prăvăliţi la piciorul scării se ridicau de jos. 

- Să aprindă careva o lumină, mi-a sărit degetul din 
loc, spuse Parsons, un om negricios şi ursuz, cârmaciul 
echipajului Standish, în care Harrison era vâslaş. 

- O să-l găseşti printre capetele de frânghii, spuse 
Leach, aşezându-se pe marginea cuşetei în care stăteam 
ascuns. 

Am auzit cum se scotoceau, cum frecau chibrituri, iar 
în cele din urmă fu aprinsă lampa cea chioară şi afumată 
şi, la lumina ei sinistră, oameni desculți se mişcau, 
frecându-şi vânătăile şi oblojindu-şi rănile. 

Oofty-Oofty apucă degetul lui Parsons şi-l trase tare 
până veni la loc trosnind. Am observat tot atunci că 
încheieturile degetelor canacului erau jupuite până la os. 
Le arătă tuturor zâmbind şi dezgolindu-şi nişte minunati 
dinţi albi, în vreme ce le explica celorlalţi că se rănise 
lovindu-l pe Lup Larsen în gură. 

- Tu ai fost, aşadar, cioară afurisită? îl întrebă, gata să 
sară la el, unul Kelly, văâslaşul lui Kerfoot, un american de 


origine irlandeză, fost hamal în port, care era la întâia 
călătorie pe mare. 

După ce rosti întrebarea, scuipă o gură de sânge 
amestecat cu dinţi şi se apropie de Oofty-Oofty cu o 
mutră bătăioasă. 

Canacul sări îndărăt lângă cuşeta lui şi reveni tot 
printr-un salt, agitând un cuţit lung. 

- Culcaţi-vă, mă, dracului, că mă scoateţi din sărite! 
interveni Leach. Deşi tânăr şi lipsit de experienţă, se 
vedea clar că este âl mai dat naibii printre marinari. Hai, 
mă Kelly, lasă-l în pace pe Oofty... Cum dracu să-şi dea 
seama pe întuneric că eşti tu? 

Kelly se  domoli bombănind, iar canacul zâmbi 
recunoscător, arătându-şi iarăşi dinţii albi şi sclipitori. Era 
o făptură frumoasă, cu trăsături plăcute şi aproape 
feminine, şi avea în ochii săi mari o expresie visătoare şi 
blândă, care părea să contrazică faima de bătăuş pe care 
şi-o dobândise. 

- Cum de ne-a scăpat? întrebă Johnson. 

Şedea gârbovit pe marginea cuşetei, ca o întruchipare 
a deznădejdii şi amărăciunii. Mai gâfâia încă de pe urma 
eforturilor. În timpul luptei, cămaşa de pe el fusese 
sfâşiată, şi dintr-o rană de pe obraz sângele îi şiroia pe 
pieptul gol şi, prelingându-se pe coapsa-i albă, picura pe 
podea. 

- Fiindcă-i dracul gol, aşa cum v-am spus, izbucni 
Leach, sărind în picioare, cu lacrimi în ochi, lacrimi de 
furie şi dezamăgire. Şi unu' n-a scos un cuţit! se tânguia 
el neîncetat. 

Dar ceilalţi erau cuprinşi de teama urmărilor şi nu-l 
mai băgau în seamă. 

- De unde are să ştie el cine a fost? întrebă Kelly, 
aruncând priviri ucigaşe. Afară doar dacă unul dintre noi 
nu pârăşte. 

- Are să-şi dea seama de cum ne-o vedea, răspunse 
Parsons. E destul să se uite la tine. 

- N-ai decât să spui că ţi-a fugit puntea de sub picioare 
şi ţi-au sărit câţiva dinţi din falcă, rânji Louis. Era singurul 


care nu ieşise din aşternut şi acum jubila că nu avea 
vânătăi care să-l dea de gol. Aşteptaţi voi până mâine 
dimineaţă, când are să vă vadă mutrele la toată şleahta, 
chicoti el. 

- O să spunem că am crezut că-i secundul, zise unul. 

lar altul: 

- Eu ştiu ce am să spun... am să spun c-am auzit 
scandal şi am sărit din cuşetă. Că m-a pocnit cineva 
zdravăn în falcă şi că am intrat şi eu la grămadă. Că pe 
întuneric nu mi-am dat seama cine era şi ce se întâmplă 
şi că am dat şi eu orbeşte. 

- Şi m-ai lovit pe mine, bineînţeles, întări Kelly, 
înseninându-se un moment. 

Leach şi Johnson nu se băgară în vorbă şi se vedea 
limpede că ceilalţi îi considerau ca pe nişte oameni 
pentru care osânda era inevitabilă, care nu mai puteau 
nădăjdui nimic şi se puteau socoti ca şi morţi. 

Leach înghiţi văicărelile şi dojenile lor o bucată de 
vreme. Apoi izbucni: 

- Mi-e lehamite de voi! Lepădături ce sunteţi! Dac-aţi fi 
dat mai încet din gură şi mai tare din mâini, acum am fi 
isprăvit cu el. De ce nu mi-aţi dat barem unul din voi un 
cuţit când am strigat? Mi-e silă de voi! Vă frământaţi şi 
zbieraţi de parcă are să vă omoare când o pune laba pe 
voi! Şi doar ştiţi bine că n-o să vă facă nimic Nu-i dă 
mâna. Pe-aici nu-s nici samsari de oameni, nici marinari 
şomeri, şi are nevoie de voi; foarte mare nevoie. Cine o 
să vâslească sau să cârmească, sau să-i manevreze 
corabia dacă v-ar pierde pe voi? Numai eu şi cu Johnson 
o să avem de tras. Acum vârâţi-vă-n cuşete şi ţineţi-vă 
fleanca; vreau să dorm. 

- Bine, bine, vorbi Parsons, să zicem că poate n-o să 
ne omoare, dar să ştiţi de la mine că de azi înainte iadul 
o să pară un ghețar pe lângă corabia asta. 

In tot timpul acesta îmi fusese teamă pentru situaţia în 
care mă aflam. Ce-avea să se întâmple când aceşti 
oameni vor descoperi prezenţa mea? Nu puteam scăpa 


prin luptă, aşa cum făcuse Lup Larsen. Şi chiar în clipa 
acea Latimer strigă pe gura tambuchiului: 

- Hump! Te cheamă bătrânul! 

- Nu-i aici! îi răspunse Parsons. 

- Ba este, spusei, strecurându-mă afară din cuşetă şi 
sforţându-mă din răsputeri să-mi  păstrez glasul 
neşovăitor şi neînfricat. 

Marinarii mă priviră încremeniţi. Pe feţele lor era 
întipărită spaima şi îndârjirea izvorâtă din spaimă. 

- Vin! i-am strigat lui Latimer. 

- Ba n-ai să te duci! zbieră Kelly, sărind între mine şi 
scară, cu mâna dreaptă adusă de parcă ar fi vrut să mă 
sugrume. Pârâşul dracului! îţi astup eu gura! 

- Lasă-l în pace, îi ordonă Leach. 

- Nici gând! răspunse celălalt furios. 

Fără a-şi schimba poziţia de pe marginea cuşetei, 
Leach repetă: 

- Lasă-l în pace, îţi spun! 

De data asta vocea lui suna cu un scrâşnet metalic. 

Irlandezul şovăi. Am făcut un pas ca să trec pe lângă 
dânsul şi se dădu în lături. Când am ajuns la scară, m-am 
întors spre cercul de chipuri brutale şi răutăcioase care 
mă urmăreau prin semiîntuneric. Un sentiment subit de 
adâncă compătimire îmi umplu inima. Mi-am adus 
aminte de cuvintele cockney-ului. Cât trebuie să-i fi urât 
Dumnezeu ca să-i lase să se chinuie atât. Le-am spus 
calm: 

- N-am văzut nimic, n-am auzit nimic, vă rog să mă 
credeţi. 

- E băiat de treabă, vă spun eu, le-a zis Leach, în 
vreme ce urcam scara. Nu-l iubeşte pe bătrân mai mult 
decât voi sau decât mine. 

Pe Lup Larsen l-am găsit în cabină, dezbrăcat şi plin de 
sânge, aşteptându-mă. M-a întâmpinat cu unul dintre 
zâmbetele lui capricioase. 

- Hai, pune-te pe treabă, doctore. Sorţii sunt prielnici; 
ai toate şansele unei practici serioase în călătoria asta. 
Nu ştiu ce s-ar fi ales de „Năluca” fără dumneata; şi dacă 


aş putea nutri sentimente nobile, ţi-aş spune că stăpânul 
ei îţi păstrează o adâncă recunoştinţă. 

Cunoşteam conţinutul sărăcăcios al farmaciei de pe 
„Năluca”, şi în timp ce încălzeam apa pe soba din cabină 
şi pregăteam lucrurile să-l pansez, el se plimba încoace 
şi-ncolo, râzând şi pălăvrăgind, examinându-şi rănile cu 
un ochi de cunoscător. Nu-l mai văzusem gol până atunci 
şi mi s-a tăiat respiraţia când i-am privit trupul. N-am 
avut niciodată slăbiciunea de a preamări fizicul, nici gând 
de aşa ceva; dar sunt destul de artist ca să-i pot înţelege 
minunăţia. 

Trebuie să mărturisesc că am fost fascinat de liniile 
perfecte ale trupului lui Lup Larsen şi de ceea ce aş 
putea numi înfricoşătoarea lui frumuseţe. Îi observasem 
pe oamenii de la prova. Măcar că unii dintre ei erau 
puternici şi musculoşi, fiecare vădea câte un cusur: aici o 
atrofiere, dincolo o hipertrofiere, o linie strâmbă care 
strica simetria; picioare prea scurte sau prea lungi, 
muşchi sau oase prea mult sau, dimpotrivă, prea puţin 
vizibile. Oofty-Oofty era singurul ale cărui linii plăceau 
ochiului, dar plăceau numai prin feminitatea lor. 

Dar Lup Larsen era tipul bărbătesc, tipul masculului, 
având aproape perfecțiunea unui zeu. Când se mişca sau 
îşi ridica braţele, puternicii lui muşchi săreau şi lunecau 
sub pielea mătăsoasă. Am uitat să spun că bronzul pielii 
nu trecea mai jos de gât. Trupul lui, mulţumită 
strămoşilor lui scandinavi, era alb ca al celei mai blonde 
femei. Îmi amintesc cum şi-a ridicat braţul ca să-şi pipăie 
rana de la cap şi cum i-am văzut bicepsul mişcându-se 
ca o vietate sub teaca lui albă. Era bicepsul care fusese 
cât pe-aici să-mi pună capăt vieţii şi pe care-l văzusem 
dând atâtea lovituri ucigătoare. Nu-mi puteam lua ochii 
de la el. Stăteam înmărmurit, şi o faşă antiseptică pe 
care o ţineam în mână îmi scăpă şi căzu pe podele, 
desfăşurându-se. 

Căpitanul mă observă şi mi-am dat seama că 
rămăsesem cu ochii căscaţi la el. 

- Dumnezeu v-a plăsmuit bine, am articulat. 


- Da? Şi eu mi-am spus-o de multe ori şi m-am întrebat 
de ce. 

- Scopul..., începui eu. 

- Utilitate, mă întrerupse Lup Larsen. Acest trup a fost 
făcut ca să fie folosit. Muşchii ăştia au fost făcuţi ca să 
apuce, să rupă şi să nimicească fiinţele care se interpun 
între mine şi viaţă. Dar te-ai gândit şi la celelalte fiinţe? 
Şi ele au muşchi mai tari sau mai slabi, făcuţi să apuce, 
să rupă şi să nimicească; şi când aceste fiinţe se interpun 
între mine şi viaţă, eu sunt cel care reuşesc să le apuc, 
să le rup şi să le nimicesc. Scopul nu explică asta. 
Utilitatea, da. 

- Nu e frumos ceea ce spuneţi, am protestat. 

- Vrei să spui că viaţa nu este frumoasă, zâmbi el. Şi 
totuşi afirmi că sunt bine alcătuit. la uită-te! 

Îşi încordă picioarele, apăsând duşumeaua cabinei cu 
vârful degetelor, ca şi cum ar fi vrut să apuce. Gheme, 
moviliţe şi muchii de muşchi se zvârcoliră şi se adunară 
sub piele. 

- Pipăie! îmi porunci. 

Erau tari ca piatra. Şi am băgat de seamă că întregu-i 
trup se încordase în mod reflex, aprig şi ager; că muşchii 
îi jucau şi se mlădiau de-a lungul şoldurilor, de-a lungul 
spatelui, de-a curmezişul umerilor; că braţele îi erau uşor 
ridicate, cu muşchii încordaţi, iar că degetele se 
încovoiau până când mâinile păreau nişte gheare; am 
băgat de seamă că până şi ochii îşi schimbaseră 
expresia, şi în ei se iveau atenţia, concentrarea şi 
licărirea din ochii luptătorului. 

- Stabilitate şi echilibru, îmi spuse destinzându-se 
brusc şi revenind în poziţia de repaos. Tălpi cu care să 
apuc pământul de sub mine şi picioare cu care să mă ţin 
zdravăn, în timp ce cu braţele, cu mâinile, cu dinţii şi cu 
unghiile lupt şi omor, ca să nu fiu omorât. Scop? Utilitate, 
acesta-i cuvântul cel mai potrivit. 

Nu l-am contrazis. Văzusem mecanismul după care 
este alcătuită fiara primitivă şi am fost la fel de 


impresionat ca în faţa maşinilor unui vas de război sau 
ale unui transatlantic. 

Văzând cât de crâncenă fusese bătălia din prova, m- 
am mirat constatând că rănile sale erau superficiale; şi 
mă pot mândri că l-am pansat cu îndemânare. În afară 
de câteva răni grave, restul erau simple vânătăi sau 
julituri. Lovitura primită înainte de a cădea peste bord îi 
crestase capul pe o lungime de câţiva centimetri. La 
îndrumările lui, am spălat rana şi am cusut-o, după ce 
mai întâi i-am ras cu briciul marginile. Apoi mai avea un 
picior sfâşiat rău, care arăta de parcă l-ar fi muşcat un 
buldog. Mi-a spus că încă de la începutul luptei un 
marinar îl apucase cu dinţii, rămânând atârnat aşa şi 
lăsându-se târât până în vârful scării, de unde el îl 
azvârlise cu o lovitură de picior. 

- Fiindcă veni vorba, Hump; am băgat de seamă că 
eşti un om îndemânatic, începu Lup Larsen după ce 
mântuisem treaba. Cum ştii, am rămas fără secund. De 
aci înainte vei supraveghea carturile, vei primi şaptezeci 
şi cinci de dolari pe lună, şi de la prova la pupa ţi se va 
spune Mister Van Weyden. 

- Dar ştiţi... nu mă pricep la navigaţie, am răspuns cu 
respiraţia tăiată. 

- Nici nu-i nevoie. 

- Dar nu ţin deloc să ocup funcţii înalte, am obiectat. 
Şi aşa, în situaţia mea umilă de acum, găsesc viaţa 
destul de nesigură. Nu am experienţă. Mediocritatea, 
după cum vedeţi, are compensaţiile ei. 

Dar el zâmbi ca şi cum ne-am fi înţeles. 

- Nu vreau să fiu secund pe această corabie infernală! 
am strigat sfidător. 

Am văzut cum i se înăspreşte expresia feţei şi ochii i- 
au scăpărat neînduplecaţi. 

Se duse la uşa cabinei, mi-o deschise şi zise: 

- Şi acum Mister Van Weyden, noapte bună. 

- Noapte bună, Mister Larsen, am îngăimat eu. 

Nu pot spune că rangul de secund mi-a adus alte 
bucurii în afară de faptul că nu mai trebuia să spăl 
vasele. Nu mă pricepeam nici la cele mai simple 
îndatoriri ale unui secund, şi aş fi scos-o rău la capăt 
dacă nu m-aş fi bucurat de simpatia marinarilor. Habar n- 
aveam cum se mânuiesc scotele şi fungile, cum se 
manevrează pânzele; dar marinarii îşi dădură osteneala 
să mă îndrume - Louis dovedindu-se un profesor 
deosebit de bun - şi astfel aveam foarte puţină bătaie de 
cap cu subalternii. 

Cu vânătorii, lucrurile se prezentau altfel. Fiind oameni 
cât de cât obişnuiţi cu marea, ei mă luau în glumă. De 
fapt, mi se părea şi mie, om trăit pe uscat, o glumă să 
îndeplinesc această funcţie; dar de aici până la a fi luat în 
glumă de alţii, era cu totul altceva. Eu, unul, nu m-am 
plâns, dar Lup Larsen a impus echipajului cea mai 
desăvârşită disciplină marinărească faţă de mine, mai 
desăvârşită decât aceea de care avusese parte bietul 
Johansen; şi după câteva scandaluri, ameninţări şi multe 
bombăneli, i-a pus la punct şi pe vânători. De la prova la 


pupa eram „Mister Van Weyden”, iar Lup Larsen numai în 
raporturile noastre neoficiale îmi spunea „Hump”. 

Era nostim. Se întâmpla, bunăoară, ca vântul să-şi 
modifice puţin direcţia în timp ce stăteam la masă. La 
terminarea mesei, când mă ridicam să plec, Lup Larsen 
îmi spunea: 

- Mister Van Weyden, fii bun, te rog, şi schimbă murele 
la babord. 

Urcam atunci pe punte, îi făceam semn lui Louis să 
vină la mine şi aflam de la el ce trebuia făcut. Apoi, 
câteva minute mai târziu, după ce îmi însuşisem toate 
instrucţiunile şi eram deplin stăpân pe manevră, 
începeam să dau ordine. Îmi amintesc de o asemenea 
întâmplare în primele zile. Lup Larsen a apărut în scenă 
tocmai când începusem să dau ordine. Trăgând din 
trabuc, a stat şi a privit liniştit până ce am terminat 
treaba şi după aceea a mers alături de mine spre pupa; 
de-a lungul dunetei de vânt. 

- Hump, mi-a spus, pardon, Mister Van Weyden, te 
felicit. Cred că acum poţi să dai drumul picioarelor tatălui 
dumitale să se întoarcă la el în mormânt. Ai învăţat să 
umbli pe propriile dumitale picioare. Puțin matelotaj, 
puţină velărie şi experienţă cu furtunile şi aşa mai 
departe, şi până la sfârşitul călătoriei vei putea comanda 
orice cabotier. 

În acest răstimp, între moartea lui Johansen şi ziua 
când am ajuns în zona de vânătoare, am petrecut cele 
mai plăcute ore pe „Năluca”. Lup Larsen era destul de 
înţelegător, marinarii mă ajutau şi nu mă mai frecam cu 
Thomas Mugridge. Mărturisesc că pe măsură ce treceau 
zilele, am început să fiu mândru de mine. Oricât de 
fantastică părea situaţia - un elefant“ în funcţie de 
secund - mă descurcam destul de bine; da, în această 
perioadă am fost mândru de mine şi am ajuns să iubesc 
ruliul şi tangajul „Nălucii” sub picioarele mele. Înaintam 
spre nord-vest prin mările tropicale, şi după un timp am 
ajuns la o insuliţă, unde am făcut plinul de apă. 


6&7 Poreclă batjocoritoare dată oamenilor de uscat. 


Dar fericirea mea nu putea fi deplină. Am beneficiat, 
pur şi simplu, de o perioadă de mai puţină mizerie 
vorbind comparativ strecurată între un trecut de mari 
mizerii şi un viitor de mari mizerii. Căci „Năluca” era 
pentru marinari o corabie a iadului de soiul cel mai 
îngrozitor. Oamenii n-aveau nici-o clipă de odihnă sau de 
răgaz. Lup Larsen nu uita atentatul la viaţa sa şi bătaia 
ce o primise în postul echipajului; cât era ziua de lungă, 
şi noaptea chiar, nu era preocupat de alt gând decât de a 
face acestor oameni viaţa nesuferită. 

Lup Larsen cunoştea psihologia lucrurilor mărunte, şi 
prin aceste lucruri mărunte aducea echipajul într-un grad 
de exasperare vecin cu nebunia. Am fost de faţă când l-a 
smuls pe Harrison din cuşetă, ordonându-i să pună la 
locul ei o pensulă lăsată pe undeva, şi cum i-a sculat şi 
pe toţi ceilalţi marinari din somnul lor trudit, ca să vadă 
şi ei şi să ia aminte. Un lucru mărunt, într-adevăr, dar 
când o minte ingenioasă ca a lui Lup Larsen născocea o 
mie de asemenea mizerii, e uşor de înţeles în ce hal 
ajunseseră nervii oamenilor din prova. 

Bineînţeles că oamenii bombăneau şi din când în când 
aveau loc mici răzvrătiri. Au fost şi lovituri, şi mereu se 
găseau doi sau trei oameni care îşi îngrijeau rănile 
pricinuite de mâinile bestiei umane care le era stăpân. O 
acţiune unită era imposibilă, fiindcă în alivei şi în careu 
se afla un întreg arsenal de arme. Leach şi Johnson erau 
victimele preferate ale mâniei diabolice a lui Lup Larsen, 
şi adânca tristeţe ce se întipărise pe chipul şi în privirea 
lui Johnson făcea să-mi sângereze inima. 

Cu Leach era altfel, în el urla furia şi era mereu gata 
de luptă. Părea stăpânit de o ură neîmpăcată, care nu 
mai lăsa loc şi amărăciunii. Gura îi era schimonosită de 
un rânjet neîncetat. Doar la vederea lui Lup Larsen, 
Leach scotea un mârâit groaznic şi ameninţător, şi sunt 
convins că o făcea fără să-şi dea seama. L-am văzut 
urmărindu-l cu ochii pe Lup Larsen, aşa cum un animal îşi 
urmăreşte paznicul, şi atunci mârâitul acela vibra adânc 
în gâtlej şi izbucnea afară printre dinţi. 


Îmi amintesc că odată, pe punte, în plină zi, voind să-i 
dau un ordin - Leach stătea cu spatele la mine -, i-am 
pus mâna pe umăr. Când a simţit atingerea mâinii, a 
sărit cât colo, mârâind şi sucindu-şi capul înapoi. Pentru 
o clipă, mă luase drept omul pe care îl ura. 

Atât el, cât şi Johnson l-ar fi ucis pe Lup Larsen la cel 
dintâi prilej, dar prilejul nu se ivea. Lup Larsen era prea 
înţelept şi, afară de aceasta, ei nici nu dispuneau de 
armele necesare. Cu mâinile goale n-aveau absolut nici o 
şansă. De nenumărate ori Lup Larsen se încăierase cu 
Leach, care riposta ca o pisică sălbatică, cu dinţii, cu 
unghiile, cu pumnii, până ce era doborât şi rămânea 
întins, sleit de puteri sau în nesimţire, pe punte. Dar nu 
se învăţa minte. Tot ce era diabolic în el îl provoca la 
luptă pe diavolul din Lup Larsen. Era destul ca cei doi să 
apară pe punte în acelaşi timp, că se şi luau la bătaie, 
înjurând, mârâind, lovind; şi l-am văzut pe Leach 
aruncându-se asupra lui Lup Larsen pe neaşteptate sau 
fără ca acesta să-l fi provocat. Odată a azvârlit cu cuțitul, 
care a vâjâit prin aer, trecând la doi centimetri de gâtul 
lui Lup Larsen. Altă dată a aruncat de la crucetă o cavilă 
de matisit®. Era greu să nimereşti ţinta de la o 
asemenea înălţime pe un vas care se legăna. Dar vârful 
ascuţit al cavilei era cât pe-aci să-l nimerească în cap pe 
Lup Larsen, care tocmai ieşea din tambuchiul careului, şi 
s-a împlântat de o palmă în podeaua solidă a punţii. lar 
altă dată Leach s-a strecurat în alivei, a pus mâna peo 
puşcă încărcată şi s-a repezit pe punte, unde a fost prins 
de Kerfoot şi dezarmat. 

M-am întrebat de multe ori de ce Lup Larsen nu l-a 
omorât, ca să termine odată cu povestea asta. Dar el 
râdea, şi ai fi zis că-i place. Probabil că simţea nevoia de 
senzaţii tari, ca oamenii aceia care îşi fac o plăcere din a 
îmblânzi fiare sălbatice. 

- Riscul dă fiori vieţii, îmi explică el. Omul este un 
jucător înnăscut, şi viaţa este cea mai mare miză pe care 


6 Cavilă de matisit - piesă de forma mânerelor timonei, folosită la 
legarea frânghiilor. 


o poate pune. Cu cât e mai mare miza, cu atât mai intens 
e şi fiorul. De ce mi-aş refuza bucuria de a-l întărâta pe 
Leach până în pragul demenţei? Şi afară de asta, îi fac şi 
o favoare. Măreţia senzaţiei este reciprocă. El trăieşte 
mai regeşte decât oricare om din prova, cu toate că nu-şi 
dă seama. Căci el are ceea ce ei nu au, un scop, ceva de 
făcut şi care trebuie făcut, un ţel care-l absoarbe cu totul 
şi pe care se străduieşte să-l atingă, dorinţa de a mă 
ucide, speranţa că mă poate ucide. Crede-mă, Hump, 
omul ăsta trăieşte adânc şi intens. Mă îndoiesc că a trăit 
vreodată atât de viu şi de aprig până acum, şi cinstit îţi 
spun că-l invidiez uneori când îl văd clocotind de ură, 
turbat de intensitatea patimii. 

- Asta-i o laşitate, o laşitate! am izbucnit. Aveţi toate 
avantajele de partea dumneavoastră. 

- Dintre noi doi, dintre dumneata şi mine, cine este cel 
mai mare laş? întrebă el grav. Dacă situaţia este 
penibilă, înseamnă că faci un compromis cu propria 
dumitale conştiinţă, rămânând pasiv în faţa ei. Dac-ai fi 
într-adevăr mare, într-adevăr sincer cu dumneata însuţi, 
ţi-ai uni forţele cu Leach şi cu Johnson. Dar ţi-e frică, ţi-e 
frică. Vrei să trăieşti. Viaţa care este în dumneata urlă că 
trebuie să trăiască, cu orice preţ, şi astfel trăieşti 
mişeleşte, îţi trădezi cele mai frumoase visuri, păcătuind 
împotriva jalnicului dumitale cod moral, şi, dacă există 
iad, îţi prăvăleşti sufletul drept în el. Ce tot vorbeşti? 
Rolul pe care îl joc eu e un rol mai vitejesc. Eu nu 
păcătuiesc, fiindcă eu sunt credincios îndemnurilor vieţii 
din mine. Eu cel puţin sunt sincer faţă de sufletul meu, 
pe când dumneata nu eşti. 

Cuvintele lui m-au usturat. Poate că, la urma urmei, 
jucam rolul unui laş. Şi cu cât reflectam mai mult, cu atât 
creştea în mine convingerea că eram dator faţă de mine 
însumi să fac ce mă sfătuise el, să-mi unesc forţele cu 
Johnson şi cu Leach şi să-i pregătesc moartea. Lucra, de 
bună seamă, în mine conştiinţa austeră a strămoşilor mei 
puritani,  îndemnându-mă la fapte crunte și 
binecuvântând chiar omuciderea ca pe o conduită justă. 


Am zăbovit asupra acestui gând. Ar fi fost un act cât se 
poate de moral să descotoroseşti lumea de un asemenea 
monstru. Omenirea ar fi fost mai câştigată şi mai fericită, 
viaţa mai frumoasă şi mai dulce. 

Întins în cuşetă, fără să dorm, am cântărit îndelung 
situaţia, trecând şi iarăşi trecând în revistă faptele. În 
timpul veghilor, când Lup Larsen nu era pe punte, am 
discutat cu Johnson şi cu Leach. Amândoi îşi pierduseră 
speranţa Johnson din pesimism înnăscut, Leach fiindcă îşi 
irosise forţele în zadar. Într-o noapte, Leach mi-a luat 
mâna, a strâns-o cu patimă şi mi-a spus: 

- Cred că eşti cinstit, Mister Van Weyden. Dar stai 
locului şi ţine-ţi gura. Nu spune nimic şi vezi-ţi de treabă. 
Suntem amândoi morţi, ştiu; totuşi, s-ar putea să ne fii 
de folos odată, când ne-om găsi la mare strâmtoare. 

Chiar a doua zi, când insula Wainwright se contura la 
orizont, Lup Larsen rosti o profeție. Sărise cu pumnii la 
Johnson, fusese atacat de Leach şi tocmai terminase să-i 
bată pe amândoi. 

- Leach, a spus, tu ştii, că odată şi odată am să te 
omor, nu? 

Leach răspunse cu un mârâit. 

- Cât despre tine, Johnson, ai să te saturi în aşa hal de 
viaţă înainte de a-ţi veni eu de hac, încât ai să te arunci 
singur în mare. Să vezi dacă n-o fi aşa! Asta se cheamă 
sugestie, adăugă el, aparte, către mine. Pun rămăşag 
leafa pe o lună că se prinde! 

Nutrisem speranţa că victimele lui vor găsi un prilej să 
evadeze atunci când vom umple butoaiele cu apă, însă 
Lup Larsen îşi alesese bine locul. „Năluca” aruncase 
ancora la o jumătate de milă de linia brizanţilor*, în faţa 
unei plaje părăsite. Aici se deschidea o strâmtoare 
adâncă, cu pereţi vulcanici abrupți, pe care nici un om nu 
s-ar fi putut căţăra. Şi aici, sub directa lui supraveghere - 
căci coborâse şi el pe țărm -, Leach şi Johnson umpleau 
butoaiele şi le rostogoleau până jos pe plajă. Nu aveau 


© Brizanţi - valuri ce se sparg în apropierea țărmului, lovindu-se de 
praguri sau stânci. 


deci nici-o şansă de a încerca o evadare într-una din 
bărci. 

Harrison şi Kelly au făcut însă o asemenea încercare. 
Ei doi formau echipa uneia dintre bărci, şi însărcinarea 
lor era să facă naveta între goeletă şi țărm, transportând 
câte un butoi la fiecare drum. Chiar înainte de prânz, în 
timp ce vâsleau spre țărm cu un butoi gol, şi-au schimbat 
direcţia şi s-au abătut spre stânga, cu gândul să 
ocolească promontoriul care înainta în mare ca un hotar 
între ei şi libertate. Dincolo de baza lui înspumată se 
întindeau câteva sate frumuşele de colonişti japonezi şi 
văi surâzătoare, care pătrundeau adânc în interiorul 
insulei. Odată ajunşi în siguranţa făgăduită de aceste văi, 
cei doi oameni puteau să-l desfidă pe Lup Larsen. 

Observasem că toată dimineaţa Henderson şi Smoke 
s-au plimbat ici şi colo jos pe punte, iar acum am aflat de 
ce nu erau acolo. Luând carabinele, deschiseseră focul 
fără grabă asupra dezertorilor. Era ca o liniştită 
demonstraţie de tir. La început, gloanţele săreau 
nevinovate pe suprafaţa apei, de o parte şi de alta a 
bărcii; dar cum fugarii vâsleau de zor, cei doi traseră din 
ce în ce mai aproape. 

- la să vezi cum zbor rama dreaptă a lui Kelly, spuse 
Smoke, ochind mai cu grijă. 

Mă uitam prin binoclu şi am văzut pana ramei” 
zburând în ţăndări. Henderson îi ţinu hangul, ochind 
rama dreaptă a lui Harrison. Barca se învârti în loc. Cele 
două rame rămase fură repede sfărâmate. Oamenii 
încercară să vâslească cu cioturile, însă şi acestea le-au 
fost zburate din mână. Kelly smulse o scândură de pe 
fundul bărcii şi începu să împungă apa cu ea, dar îi dădu 
drumul, scoțând un strigăt de durere când aşchiile îi 
intrară în mâini. După aceea se dădură bătuţi, lăsând 
barca să plutească la voia întâmplării, până ce a doua 
barcă trimisă de Lup Larsen de la țărm îi remorcă şi-i 
aduse la bord. 


7 Pana ramei - partea lată a ramei care lucrează asupra apei. 


Către seară am ridicat ancora şi am pornit mai 
departe. Nu mai aveam înaintea noastră decât 
perspectiva unei perioade de trei-patru luni de vânătoare 
în zona focilor. Perspectiva era posomorâtă şi îmi 
vedeam mai departe de treabă cu inima strânsă. O 
tristeţe de înmormântare apăsa parcă asupra „Nălucii”. 
Lup Larsen se retrăsese în cuşetă din pricina uneia din 
ciudatele şi sfâşietoarele sale migrene. Harrison stătea 
nepăsător la timonă, lăsat peste ea, ca ostenit de 
greutatea propriului său trup. Ceilalţi erau întunecaţi şi 
posaci. L-am surprins pe Kelly ghemuit la adăpostul 
tambuchiului din prova, cu capul pe genunchi, cu braţele 
în jurul capului, într-o atitudine de cumplită deznădejde. 

Pe Johnson l-am găsit întins cât era de lung pe teugă, 
urmărind învolburarea de la piciorul etravei'!, şi mi-am 
amintit cu groază de sugestia pe care i-o strecurase Lup 
Larsen în suflet. Sugestia părea că va da roade. Am 
încercat să rup firul gândurilor lui bolnăvicioase, 
spunându-i să plece de acolo, însă a zâmbit trist şi a 
refuzat să execute ordinul. 

Leach s-a apropiat de mine când mă întorceam de la 
pupa. 

- Mister Van Weyden, aş vrea să vă cer un serviciu. 
Dacă aveţi norocul să vă mai întoarceţi la Frisco, vreţi să- 
| căutaţi pe Matt McCarthy? E bătrânu-meu. Locuieşte pe 
Telegraph Hill, în spatele brutăriei Mayfair, unde ţine o 
dugheană de cârpaci. II cunoaşte toată lumea şi n-o să 
vă fie greu. Spuneţi-i că am ajuns să mă căiesc de 
necazurile pe care i le-am pricinuit şi de toate câte i le- 
am făcut şi... şi mai spuneţi-i doar atât din partea mea: 
să-l aibă Dumnezeu în pază. 

l-am făgăduit cu un gest al capului, însă i-am spus: 

- Ne vom întoarce cu toţii la San Francisco, Leach, şi 
vei fi cu mine când mă voi duce să-l văd pe Matt 
McCarthy. 


7 Etravă - piesă de osatură longitudinală a navei care formează 
prova. 


- Aş vrea să vă cred, îmi răspunse, strângându-mi 
mâna, dar nu pot. Ştiu sigur că Lup Larsen are să-mi vină 
de hac; şi nu doresc altceva decât să mă termine repede. 

După ce se depărtă de mine, mi-am dat seama că în 
străfundul inimii şi eu doream acelaşi lucru. De vreme ce 
trebuia să se întâmple, era mai bine să se întâmple 
grabnic. Atmosfera sumbră care domnea pe vas mă 
învăluise şi pe mine. Nenorocirea părea de neînlăturat; şi 
în timp ce mă plimbam în sus şi în jos pe punte, oră după 
oră, mă simţeam molipsit de ideile respingătoare ale lui 
Lup Larsen. Ce rost aveau toate? Unde se ascundea 
măreţia vieţii dacă îngăduia o nimicire atât de deşănţată 
a sufletelor omeneşti? Viaţa aceasta era, la urma urmei, 
un lucru ieftin şi abject, şi cu cât se încheia mai repede, 
cu atât mai bine. Să se sfârşească odată cu ea! M-am 
rezemat şi eu de copastie şi am privit cu jind marea, 
având certitudinea că, mai curând sau mai târziu, şi eu 
mă voi cufunda, mai jos şi tot mai jos, în adâncurile reci 
şi verzi ale uitării ei. 


Capitolul 17 


Este curios că, în ciuda tuturor presentimentelor, nu s- 
a întâmplat nimic deosebit pe bordul „Nălucii”. Ne-am 
urmat drumul spre nord şi spre vest, până ne-am 
apropiat de coasta Japoniei şi am dat de marea turmă de 
foci. Venind de nu se ştie unde, din nemărginitul Pacific, 
călătorea spre nord, în migraţia ei anuală, către coloniile 
din Marea Bering. Spre nord călătoream şi noi cu ea, 
pustiind şi distrugând, aruncând hoiturile jupuite 
rechinilor şi sărând pieile, astfel ca să poată împodobi 
mai târziu umerii gingaşi ai femeilor din oraşe. 

Era un măcel desfrânat, doar în folosul femeilor. 
Nimeni nu mânca grăsimea sau carnea de focă. După o 
zi de vânătoare norocoasă, am văzut puntea noastră 
plină de piei şi hoituri, alunecoasă de atâta sânge şi 
grăsime, apa de pe punte curgând roşie prin scurgeri; 
catargele, parâmele şi copastiile stropite cu aceeaşi 
culoare; iar oamenii erau ca nişte casapi la lucru, goi, cu 
mâinile şi braţele roşii, muncind greu cu cuţitele de 
spintecat şi jupuit, îndepărtând pieile de pe frumoasele 
făpturi marine pe care le omorâseră. Îndatorirea mea era 
să ţin socoteala focilor aduse pe bord de fiecare barcă, 


să supraveghez jupuirea pieilor, şi pe urmă spălarea 
punţii şi punerea ei în perfectă ordine. Nu era un lucru 
plăcut. Mi-era silă şi greață; totuşi, într-un fel, această 
mânuire şi diriguire a mai multora îmi făcea bine. Imi 
dezvolta puţinul spirit de organizare pe care îl aveam şi 
îmi dădeam seama că eram pe cale să mă întăresc sau 
să mă călesc, lucru ce nu putea fi decât o binefacere 
pentru „Fetiţa” Van Weyden. 

Ceea ce începeam să simt era că niciodată nu voi mai 
fi chiar acelaşi om ca mai înainte. In timp ce nădejdea şi 
încrederea ce le aveam în omenire mai dăinuiau încă în 
mine, cu toată critica destructivă a lui Lup Larsen, omul 
acesta fusese totuşi pricina schimbării firii mele în unele 
privinţe de mai mică importanţă. El mi-a dezvăluit lumea 
realităţii, pe care n-o cunoscusem aproape deloc şi de 
care fugisem întotdeauna. Am învăţat astfel să privesc 
mai de aproape viaţa aşa cum este trăită, să recunosc că 
mai există pe lume şi fapte, să trec hotarul tărâmului 
visurilor şi al gândurilor şi să pun un oarecare preţ pe 
aspectele concrete şi obiective ale existenţei. 

După ce am ajuns pe locul de vânătoare, l-am văzut pe 
Lup Larsen mai des ca oricând. Căci atunci când vremea 
era frumoasă şi ne aflam în mijlocul turmei de foci, tot 
echipajul era plecat cu bărcile şi nu rămâneam pe bord 
decât el, eu şi Thomas Mugridge, pe care nu-l luam în 
seamă. Dar nu era de joacă. Cele şase bărci care se 
îndepărtau de goeletă în evantai până ce distanţa dintre 
barca cea mai din vânt şi ultima de sub vânt era între 
zece şi douăzeci de mile înaintau pe mare în linie 
dreaptă, şi numai căderea nopţii sau vremea rea le 
gonea înapoi. Datoria noastră era să îndrumăm „Năluca” 
sub vântul bărcii celei mai îndepărtate de sub vânt, astfel 
încât toate bărcile să aibă vânt favorabil pentru a se 
întoarce la bord în caz de vijelii sau vreme 
amenințătoare. 

Nu e un lucru uşor pentru doi oameni, mai ales atunci 
când se ridica un vânt ţeapăn, să manevreze un vas ca 
„Năluca”, să cârmească, să vegheze toate bărcile şi să 


întindă sau să strângă velele; aşa că a trebuit să le învăţ 
iute. Am deprins uşor mânuirea cârmei, dar să mă urc 
fuga până la crucetă şi să-mi las toată greutatea în braţe 
când părăseam grijelele”? ca să mă caţăr şi mai sus, îmi 
venea mai greu. Şi asta am învăţat-o tot iute, căci 
simţeam într-un fel o dorinţă năprasnică să mă justific în 
ochii lui Lup Larsen, să-mi dovedesc dreptul de a trăi în 
alt fel decât numai prin gânduri. Ba a venit şi o vreme 
când mi-a făcut plăcere să dau fuga sus pe catarg şi să 
mă ţin agăţat cu picioarele la înălţimi ameţitoare, 
parcurgând marea cu binoclul, în căutarea bărcilor. 

Îmi amintesc de o zi minunată, în care bărcile 
plecaseră devreme, şi bubuiturile armelor vânătorilor 
deveniseră din ce în ce mai şterse şi mai depărtate, 
pierzându-se pe măsură ce se răspândeau în lung şi în 
lat pe mare. Bătea doar un vânt dintre cele mai slabe 
dinspre vest; până când am izbutit să ajungem sub 
vântul bărcii celei mai depărtate de sub vânt, chiar şi 
acesta încetase să mai sufle. Una câte una - eram sus pe 
catarg şi le vedeam -, cele şase bărci au dispărut dincolo 
de orizont, în urmărirea focilor, către vest. Noi stăteam, 
de-abia legănându-ne pe marea paşnică, în neputinţă de 
a le urma. Lup Larsen era îngrijorat. Cerul dinspre est nu- 
i era pe plac, şi barometrul scăzuse. Cerceta neîncetat 
cerul cu atenţie. 

- Dacă începe să sufle tare vântul dintr-acolo, spuse, şi 
rămânem cu bărcile sub vânt, se prea poate să rămână 
locuri goale la prova şi în alivei. 

Către ora 11, marea se făcuse ca sticla. Către amiază, 
deşi eram mult la nord ca latitudine, căldura te 
îmbolnăvea. Nu era nici urmă de boare în aer. Atmosfera 
era înăbuşitoare şi apăsătoare, amintindu-mi vechea 
vorbă californiană: „Vreme de cutremur”. Ca o piază-rea, 
fără să-ţi dai seama cum, te făcea să simţi că prăpădul 
era iminent. Încet, întreg cerul dinspre răsărit se umplu 


72 Grijele - frânghii, şipci de lemn sau trepte de metal, aşezate ca 
nişte trepte între sarturi, care îngăduie marinarilor să se urce pe 
catarge. 


cu nori care ne dominau, ca un lanţ de munţi negri din 
fundul iadului. Se vedeau atât de clar defileuri, trecători 
şi prăpăstii, precum şi umbrele lor, încât, fără să vrei, 
căutai linia albă de spumă a valurilor şi peşterilor 
mugitoare prin care marea năvăleşte pe uscat. lar noi tot 
ne legănam uşor, fără pic de vânt. 

- Va fi vijelie, spuse Lup Larsen. Bătrâna Natură o să 
se ridice în două picioare şi o să urle cât o ţin puterile, şi 
mare bucurie o să ne facă, Hump, dacă o să rămânem 
măcar cu jumătate din bărci. Mai bine dă o fugă sus şi 
coboară contrarandele. 

- Dar dacă are de gând să urle şi suntem doar doi? îl 
întrebai cu un ton de împotrivire în glas. 

- Păi, trebuie să profităm de începutul furtunii ca să 
ajungem până la bărci înainte ca velele să ne fie 
spintecate şi smulse. După aceea, nici că-mi pasă de ce- 
o să se întâmple. Catargele o să ţină, iar dumneata şi cu 
mine trebuie să ţinem piept şi noi, deşi o să avem destul 
de furcă. 

Calmul mai dăinuia încă. Ne-am luat prânzul, eu, unul, 
grăbit şi îngrijorat, cu gândul la cei optsprezece oameni 
în larg pe mare, dincolo de orizont, şi de lanţul acela 
muntos de nori care se prăvălea încet din ceruri peste 
noi. Lup Larsen totuşi nu părea impresionat, deşi, când 
ne-am întors pe punte, am băgat de seamă un uşor 
tremur al nărilor şi o vizibilă iuţire a mişcărilor lui. Faţa îi 
era neînduplecată, trăsăturile i se înăspriseră totuşi; în 
ochii lui albaştri, de un albastru-deschis în această zi era 
o ciudată licărire, o lumină vie, scânteietoare. Mi se păru 
că este însufleţit de o veselie întrucâtva sălbatică; că se 
bucură de lupta ce ne ameninţă; că se cutremură şi se 
simte înălţat la gândul că se află în faţa uneia din marile 
clipe din viaţă, atunci când apele vieţii se umflă ca un 
puhoi. 

Odată, fără să-şi dea seama ce face sau că eu Îl 
vedeam, râse zgomotos, batjocoritor şi sfidător la adresa 
furtunii care se apropia. Parcă îl văd şi acum, stând ca un 


pigmeu din O mie şi una de nopti în faţa oştilor uriaşe ale 
vreunui duh rău. Înfrunta soarta şi nu se temea. 

Se duse la bucătărie. 

- Cooky, tocmai bine când termini cu tingirile şi 
cratiţele o să fie nevoie de tine pe punte. Să fii gata când 
te chem. Hump îmi spuse el, dându-şi seama de privirea 
fascinată pe care o aţinteam asupra lui. Asta e mai tare 
ca un whisky şi Omar al dumitale rămâne deficitar. Cred 
că a trăit numai pe jumătate. 

Între timp se întunecase şi jumătatea dinspre apus a 
cerului. Soarele se acoperise şi, încetul cu încetul, se 
ascunsese de tot. Era ora 2 după-amiază, dar un amurg 
straniu, străbătut de lumini purpurii, se lăsă asupra 
noastră. În această lumină purpurie, faţa lui Lup Larsen 
lucea şi strălucea, şi, în închipuirea mea exaltată, părea 
înconjurat de o aureolă. Stăteam nemişcaţi în mijlocul 
unei linişti nefireşti, în timp ce în jurul nostru erau semne 
şi prevestiri de sunete şi mişcări ce se apropiau. Căldura 
înăbuşitoare devenise de  neîndurat. Broboane de 
sudoare îmi acopereau fruntea şi mi se prelingeau pe 
nas. Simţeam că îmi vine rău şi întinsei mâna spre 
parapet ca să mă ţin. 

Şi atunci, chiar atunci, flutură cea mai slabă adiere cu 
putinţă. Sufla dinspre est, şi, ca o şoaptă, veni şi plecă. 
Velele pleoştite au rămas neclintite, eu totuşi simţeam 
boarea pe obraz şi mă răcorisem. 

- Cooky, îl chemă Lup Larsen cu vocea scăzută. 
Thomas Mugridge întoarse spre noi o figură speriată, ce- 
ţi făcea milă. 

- Mola”, paraţina”* şi întinde-o pe cea de sub vânt. 
Când trece pupa prin vânt, întinde scota, să fii gata la 
voltă. Dacă faci vreo greşeală, are să fie ultima din viaţa 
ta. Înţeles? Mister Van Weyden, fii gata să schimbi 


73 A mola - a libera , a desface o parâmă din locul unde este fixată. 

74 Paraţina - cablu susţinând lateral şi spre pupa catargele; spre 
deosebire de sarturi, totdeauna întinse, dintre cele două paraţine 
ale fiecărui catarg nu este necesar să fie întinsă decât cea din 
vânt. 


focurile. Apoi sări la contrarande şi întinde-le cât poţi mai 
iute. Cu cât lucrezi mai iute, cu atât o să-ţi fie mai uşor. 
Cât despre Cooky, dacă nu e spirt, pocneşte-l între ochi. 

Am înţeles complimentul şi am fost mulţumit, în 
ordinele date mie nu era urmă de ameninţare. „Năluca” 
era cu capul la nord-vest şi el avea de gând ca la prima 
adiere să facă volta sub vânt. 

- O să avem vântul mare larg, mă lămuri el. După 
ultimele Împuşcături, bărcile se înşirau ceva mai la sud. 

Se întoarse şi se îndreptă spre cârmă. Eu m-am dus la 
prova şi mi-am luat în primire postul de la focuri. Mai 
trecu o adiere de vânt şi încă una. Pânza flutura alene. 

- Slavă Domnului că nu vine grămadă deodată, Mister 
Van Weyden! exclamă din inimă bucătarul. 

Eram şi eu recunoscător, căci învăţasem destule ca să 
ştiu ce nenorocire ne poate aştepta în acest caz, cu toate 
pânzele sus. 

Adierile vântului se întăriră, pânzele se umflară, 
„Năluca” se mişca. Lup Larsen puse cârma la babord şi 
începurăm să venim sub vânt. Vântul bătea acum drept 
din pupa, gemând şi suflând din ce în ce mai tare, iar 
velele mele din prova băteau zdravăn. Nu am văzut ce se 
întâmpla aiurea, deşi am simţit corabia prinzând deodată 
viaţă şi înclinându-se când randele au trecut în celălalt 
bord şi au început să prindă vânt. Aveam destul de lucru 
cu trinchetinul”?, focul şi focul zburător; iar când am 
terminat cu ele, „Năluca” săltă spre sud-vest, cu vântul 
mare larg şi toate scotele la tribord. Fără să mă opresc 
ca să răsuflu, deşi îmi bătea inima ca un ciocan 
pneumatic după sforţările ce făcusem, am sărit la 
contrarande şi, înainte de a se înteţi vântul prea tare, le- 
am întins şi am încolăcit manevrele. Apoi m-am dus la 
pupa, să primesc ordine. 

Lup Larsen încuviinţă din cap şi-mi trecu timona. 
Vântul se întărea mereu şi marea se forma. Am ţinut 
cârma timp de o oră, lucru ce devenea tot mai greu. Nu 


75 Trinchetin focul de formă triunghiulară aşezat cel mai aproape de 
arborele trinchet. 


eram deprins să ţin cârma la iuţeala cu care înaintam şi 
cu vânt mare larg. 

- Acum dă fuga sus cu binoclul şi vezi dacă dai de 
urma bărcilor. Am mers cu cel puţin zece noduri, şi acum 
mergem cu douăsprezece sau treisprezece. Bătrâna 
goeletă ştie să meargă. 

M-am mulțumit să mă caţăr până la cruceta 
trinchetului, la vreo şaptezeci de picioare deasupra 
punţii. Cercetând întinderea pustie de apă dinaintea 
mea, am înţeles prea bine nevoia de a ne grăbi dacă era 
să mai găsim pe vreunul din oamenii noştri. Într-adevăr, 
privind marea rea pe care o străbăteam, mă îndoiam că 
ar mai putea pluti vreo barcă. Nu părea cu putinţă ca 
ambarcaţiuni aşa gingaşe să reziste la asemenea 
presiuni ale vântului şi ale apei. 

Nu puteam simţi întreaga forţă a vântului, căci 
mergeam cu el; dar de sus, de unde eram cocoţat, mă 
uitam în jos ca şi când n-aş fi făcut parte din „Năluca”, ci 
aş fi privit-o din afară; îi vedeam profilul conturându-se 
pe marea înspumată, aşa cum gonea înainte, ca 
însufleţită. Uneori sălta şi străbătea câte un val mare, 
înecându-şi parapetul din tribord şi ascunzându-şi puntea 
până la bocaporţi în oceanul clocotind. |n clipe ca 
acestea, începând cu un ruliu dinspre vânt, zburam prin 
văzduh cu o iuţeală ameţitoare, ca şi cum aş fi fost 
agăţat de capătul unui uriaş pendul întors, ale cărui 
oscilaţii maxime trebuie să fi fost de şaptezeci de 
picioare sau chiar mai mult. 

O dată, grozăvia acestei legănări ameţitoare m-a 
copleşit, şi un timp am rămas încleştat cu picioarele şi 
mâinile sleite şi tremurând, în neputinţă de a cerceta 
marea în căutarea bărcilor sau de a vedea altceva decât 
apele care mugeau sub mine şi încercau să cufunde 
„Năluca”. 

Dar gândul la oamenii aflaţi în mijlocul acestei mări mă 
întări şi, în căutarea lor, am uitat de mine. 

Timp de o oră n-am văzut nimic altceva decât marea 
goală şi pustie. Apoi, acolo unde o rază rătăcită a 


soarelui cădea pe ocean şi îi dădea un straniu luciu 
argintiu, am prins în binoclu un mic punct negru, ridicat 
pentru o clipă spre cer şi apoi înghiţit. Am aşteptat cu 
răbdare. Din nou, micul punct negru se proiectă în 
lumina stranie, cu vreo câteva carturi din prova spre 
babord. Nu am încercat să strig, dar i-am comunicat 
vestea lui Lup Larsen cu un gest al braţului. A schimbat 
direcţia, iar eu, atunci când punctul se găsi drept în 
prova, i-am făcut semn că e bine. 

Punctul a devenit atât de iute mai mare, încât pentru 
prima dată mi-am dat seama cu adevărat de iuţeala cu 
care înaintam. Lup Larsen mi-a făcut semn să cobor, şi 
când am ajuns lângă el la cârmă, mi-a dat ordine pentru 
punerea în pană”. 

- Să te aştepţi să se deschidă toate zăgazurile iadului, 
mă preveni, dar să nu-ţi pese. Datoria ta este să-ţi vezi 
de treabă şi să-l pui pe Cooky să stea la scota trincii. 

Am reuşit să înaintez spre prova, dar nu era cazul să- 
mi aleg drumul, căci parapetul de sub vânt era tot atât 
de des înecat ca şi cel din vânt. După ce i-am spus lui 
Thomas Mugridge ce trebuia să facă, m-am urcat câteva 
picioare în sarturile trinchetului. Barca era acum foarte 
aproape şi se vedea limpede că stătea cu prova la vânt şi 
la valuri, agăţată de catarg şi de vele, care fuseseră 
aruncate peste bord pentru a sluji drept ancoră 
plutitoare. Cei trei oameni dădeau apa afară din barcă. 
Fiecare talaz, asemănător unui munte ce se rostogolea, îi 
ascundea vederii, iar eu aşteptam, bolnav de îngrijorare, 
de teamă că nu vor mai reapărea niciodată. Atunci, pe 
negândite, barca trecea glonţ prin creasta înspumată, cu 
prova îndreptată spre cer şi arătându-şi fundul ud şi 
întunecos pe toată lungimea lui, de parcă ar fi fost 
proptită în pupa. Se zăreau fulgerător cei trei oameni 
zvârlind apa peste bord cu o grabă nebună, apoi barca se 
prăbuşea şi cădea în hăul deschis în faţa ei, cu prova în 
jos, arătându-şi tot interiorul pe toată lungimea până la 


76 A pune în pană - a orienta velele astfel încât vasul să rămână 
aproape imobil. 


pupa, care era ridicată aproape la vertical deasupra 
provei. Fiecare dată când reapărea era un miracol. 

„Năluca” îşi schimbă drumul pe neaşteptate, 
depărtându-se de barcă, şi m-am îngrozit la gândul că 
Lup Larsen ar putea renunţa să-i salveze, orice încercare 
fiind sortită să dea greş. Apoi mi-am dat seama că se 
pregătea să pună în pană şi coborâi pe punte, ca să fiu 
gata. Eram acum cu vântul drept din pupa, cu barca 
departe la travers”. Am simţit o bruscă uşurare a 
goeletei, o pierdere momentană a tuturor tensiunilor şi 
presiunilor, împreună cu o accelerare bruscă a vitezei. Se 
întorcea pe loc, cu prova în vânt. 

Când ajunse în unghi drept faţă de valuri, întreaga 
putere a vântului (de care fugisem până atunci) ne-a 
izbit. Din nenorocire şi din nepricepere, eu îi făceam faţă. 
Mă apăsa ca un zid, umplându-mi plămânii cu aer pe 
care nu-l mai puteam da afară. În timp ce mă înecam şi 
mă sufocam, iar „Năluca” se prăvălea pentru o clipă în 
valuri, am văzut, de-a latul şi rostogolindu-se drept 
înainte, departe în vânt, un val uriaş, ridicându-se mult 
deasupra capului meu. M-am întors într-o parte, să pot 
răsufla şi am privit din nou. Valul se înălța deasupra 
„Nălucii” şi l-am văzut, uitându-mă drept în sus. O rază 
de soare lovi în creasta valului, şi am avut viziunea unui 
verde translucid mărginit de o spumă lăptoasă, 
năpustindu-se peste noi. 

Valul se prăbuşi, se dezlănţui infernul, toate se 
întâmplară deodată. Am primit, n-aş putea spune anume 
unde, dar peste tot corpul, o lovitură zdrobitoare şi 
năucitoare. Am fost silit să dau drumul mâinii, eram sub 
apă şi-mi trecu prin minte gândul că aceasta era 
grozăvia despre care auzisem, şi anume să fii măturat în 
vâltoarea valului. Corpul mi se lovea şi se izbea, aruncat 
şi rostogolit neputincios de colo până colo, şi atunci când 
n-am mai putut să-mi ţin răsuflarea, am tras în plămâni 
apă sărată şi usturătoare. Dar tot timpul acesta mă 


77 Travers - cu direcţie la 90° de la prova. 


agăţam de un singur gând: Trebuie neapărat să 
maschez' focul. Nu mi-era deloc teamă de moarte. Nu 
mă îndoiam că aveam să răzbat într-un fel sau într-altul. 
lar cum gândul de a executa ordinul lui Lup Larsen 
stăruia în conştiinţa mea ameţită, mi se părea că-l văd 
stând la cârmă, în mijlocul sălbaticei dezlănţuiri, 
încordându-şi voinţa împotriva furtunii şi sfidând-o. 

M-am oprit, izbindu-mă puternic de ceea ce bănuiam 
că era parapetul, am respirat şi iar am respirat aerul 
binefăcător. Am încercat să mă ridic, dar m-am lovit la 
cap şi am fost aruncat iarăşi, căzând în mâini şi în 
genunchi. Printr-o toană a valului, am fost măturat de-a 
dreptul sub teugă, tocmai în prova. leşind de-a buşilea, 
am trecut peste trupul lui Thomas Mugridge, care zăcea 
grămadă şi gemea. Nu era timp să văd ce e cu el. 
Trebuia să maschez focul. 

Când am ieşit pe punte părea că s-a sfârşit cu noi. De 
peste tot se auzeau sfâşieri şi trosnete de lemn, oţel şi 
pânză. „Năluca” era pe cale de a fi frântă şi ruptă în 
bucăţi. Trinca şi contraranda mică, golite de vânt prin 
manevra făcută, fără nici un om acolo care să întindă 
scota la timp, bubuiau sfâşiindu-se, ghiul”* greu se lovea 
când de un parapet, când de celălalt, măturând totul în 
cale. Văzduhul era plin de bucăţi rupte, manevrele şi 
straiurile desfăcute şuierau şi se încolăceau ca şerpii şi, 
printre toate acestea, se prăbuşi şi picul trincii. 

Picul căzu la câţiva centimetri de mine şi mă îmboldi la 
acţiune. Poate că situaţia nu era deznădăjduită. Mi-am 
amintit de ceea ce mă prevenise Lup Larsen. El se 
aşteptase să se deschidă toate zăgazurile iadului şi iată 
că aşa se întâmplase. 

Dar el unde era? L-am zărit trudindu-se cu scota 
randei şi întinzând de ea cu toată puterea neobişnuită a 


78 A masca - a face ca velele să primească vântul pe faţă, astfel ca 
să împingă nava înapoi. 

7? Ghiu - vergă fixată la un cap de baza catargului, care poate 
pivota dintr-un bord într-altul; pe ghiu se înverghează marginea 
de jos a velelor. 


muşchilor săi; pupa goeletei era ridicată în aer, iar corpul 
lui se contura pe fondul alb al unui val de spumă ce 
trecea. Toate acestea, ba chiar mai multe - o lume 
întreagă de haos şi epave - le-am văzut, auzit şi înţeles 
în mai puţin de cincisprezece secunde. 

Nu m-am oprit să văd ce s-a întâmplat cu barca, ci am 
sărit la scota focului. Focul începuse să bată, umflându- 
se şi dezumflându-se de vânt, cu trosnete puternice; dar 
luând o voltă la scotă şi trăgând din răsputeri la fiecare 
destindere, l-am întins în vânt încetul cu încetul. Un lucru 
ştiu: am făcut cum am putut mai bine. Am tras de scotă 
până mi-am sfâşiat buricele degetelor, iar în timp ce 
trăgeam, zburătorul şi trinca s-au spintecat mugind şi n-a 
mai rămas nimic din ele. 

Trăgeam mereu, ţinând cu o voltă dublă ceea ce 
câştigasem de fiecare dată, până ce, la bătaia 
următoare, mai puteam recupera ceva. Apoi scota veni 
mai uşor, căci şi Lup Larsen era lângă mine trăgând 
singur, pe când eu recuperam scota. 

- La voltă! strigă el. Hai după mine! 

În timp ce-l urmam, am băgat de seamă că, în ciuda 
stricăciunilor, domnea totuşi o oarecare ordine. „Năluca” 
era încă în stare să navigheze, şi încă mai naviga. Deşi 
celelalte pânze erau ferfeniţă, focul mascat şi randa 
întinsă la mijloc îşi făceau datoria şi ţineau nava cu prova 
în valurile înfuriate. 

Căutam barca, şi pe când Lup Larsen pregătea 
palancurile ca s-o ridice, o văzu sub vânt, plutind pe un 
val mare, la mai puţin de douăzeci de picioare. Atât de 
frumos făcuse el calculele, încât derivam drept spre 
barcă şi nu mai rămânea nimic de făcut decât să 
prindem palancurile de ambele capete şi s-o ridicăm la 
bord. Dar acest lucru a fost mai greu de făcut decât de 
descris. 

La prova era Kerfoot, Oofty-Oofty la pupa şi Kelly în 
mijlocul bărcii. Pe când ne apropiam în derivă, la un 
moment dat barca se ridica pe creasta valului, iar noi ne 
cufundam în adâncul dintre valuri, până ce puteam 


vedea, aproape drept deasupra mea, capetele celor trei 
oameni, aplecaţi peste marginile bărcii şi privind în jos. 
Apoi, în clipa următoare, noi ne înălţam şi zburam în sus, 
pe când ei se cufundau în hăul de sub noi. Părea 
inevitabil că valul următor va arunca „Năluca” peste 
această coajă de nucă, sfărâmând-o. 

Dar tocmai la timp i-am trecut canacului un palanc, în 
timp ce Lup Larsen trecea pe celălalt lui Kerfoot. 
Amândouă palancurile fură prinse într-o clipă, şi cei trei 
oameni, folosind cu îndemânare ruliul, săriră deodată la 
bord. Atunci, pe când „Năluca” era bandată pe o parte 
de ruliu, barca fu săltată şi sprijinită de bordajul goeletei, 
iar înainte ca „Năluca” să se culce pe cealaltă parte, noi 
o şi trăsesem peste parapet şi o aşezam pe punte cu 
fundul în sus. Am văzut sângele ţâşnind din mâna stângă 
a lui Kerfoot. Inelarul îi fusese făcut zob. Dar el, fără să 
trădeze vreun semn de durere, ne-a ajutat cu mâna 
dreaptă să legăm barca la locul ei. 

- Fii gata să schimbi focul, tu, Oofty! ordonă Lup 
Larsen chiar în secunda în care isprăvisem de legat 
barca. Kelly, vino la pupa şi filează scota randei! Tu, 
Kerfoot, du-te la prova şi vezi ce-i cu Cooky! Mister Van 
Weyden, dă iarăşi fuga sus şi taie tot ce găseşti stricat 
pe acolo! 

După ce dădu ordinele, se duse cu tipicele lui salturi 
feline la cârmă. Pe când eu mă trudeam să urc în 
sarturile trinchetului, „Năluca” se întoarse cu faţa sub 
vânt. De astădată, când am trecut prin golul valului şi am 
fost măturaţi, nu mai era nici-o velă întreagă. Ajuns la 
jumătatea drumului spre crucetă şi lipit de sarturi de 
toată puterea vântului, încât ar fi fost cu neputinţă să 
cad, cu „Năluca” aproape culcată pe o parte şi catargele 
paralele cu apa, priveam puntea nu în jos, ci aproape 
orizontal. Dar vedeam nu puntea, ci locul unde ar fi 
trebuit să fie, căci era înecată sub vâltori sălbatice de 
apă. Vedeam cele două catarge ieşind din apă şi atâta 
tot. Pentru moment, „Năluca” era cufundată în mare. In 
timp ce se îndrepta din ce în ce, scăpând de presiunea 


laterală, se săltă deodată, şi puntea apăru spărgând apa, 
ca spatele unei balene pe faţa oceanului. 

Atunci pornirăm într-o goană sălbatică peste marea 
sălbatică, iar eu, spânzurat ca o muscă de crucetă, 
căutam celelalte bărci. După o jumătate de oră am zărit- 
o pe cea de-a doua, înecată şi cu fundul în sus, de care 
erau agăţaţi cu deznădejde Jack Horner, Louis cel gras şi 
Johnson. De data aceasta am rămas sus, şi Lup Larsen a 
reuşit să pună în pană fără ca puntea să fie măturată. Ca 
şi înainte, derivam spre barcă. Palancurile au fost prinse 
şi s-au aruncat saule oamenilor, care s-au căţărat pe 
bord ca maimuţele. Barca a fost strivită şi s-a făcut 
ţăndări de bordajul goeletei în momentul când au tras-o 
la bord; dar epava ei au legat-o bine de punte, căci putea 
fi reparată şi întrebuințată iarăşi. 

Din nou „Năluca” fugi în faţa furtunii, de astă dată 
cufundându-se atâta sub apă, încât, timp de câteva 
secunde, credeam că n-o să mai iasă niciodată. Chiar şi 
timona, care era cu mult mai sus decât în mijlocul navei, 
era înecată şi măturată de valuri mereu, mereu. În clipe 
ca acelea mă simţeam în chip ciudat singur cu 
Dumnezeu, singur cu el, privind haosul creat de mânia 
lui. Apoi, timona ieşea din nou la iveală, împreună cu 
umerii laţi ai lui Lup Larsen, cu mâinile încleştate pe 
cavile, ţinând goeletă pe drumul vrut de el, el însuşi un 
zeu pământean, dominând furtuna, zvârlindu-i departe 
de el apele şi călărind-o în folosul lui. Şi, Doamne, ce 
minunăţie! Ce minunăţie că oameni mărunți puteau trăi, 
respira, lucra şi mâna o atât de fragilă înjghebare de 
lemn şi pânză printr-o asemenea înfiorătoare dezlănţuire 
a elementelor! 

Ca şi înainte, „Năluca” se săltă din hău, ridicându-şi 
din nou puntea din mare, şi zbură în faţa vijeliei care 
urla. Se făcuse ora cinci şi jumătate. lar o jumătate de 
ceas mai târziu, când lumina zilei se pierdea într-un 
amurg turbat şi întunecat, am zărit o a treia barcă. Era 
cu fundul în sus, dar nu se vedea nici-o urmă a 
echipajului ei. Lup Larsen repetă manevra, venind în vânt 


şi lăsând corabia în derivă să se apropie de barcă. Dar de 
data aceasta făcu o greşeală de patruzeci de picioare, 
barca trecând pe la pupa. 

- Barca numărul patru! strigă Oofty-Oofty, ochii lui 
pătrunzători citindu-i numărul în secunda în care s-a 
ridicat peste spumă cu fundul în sus. 

Era barca lui Henderson şi, odată cu el, pieriseră 
Holyoak şi Williams, doi marinari de cursă lungă. Erau 
pierduţi, fără îndoială; dar barca rămânea şi Lup Larsen 
făcu o sforţare îndrăzneață ca s-o redobândească. 
Coborâsem pe punte şi i-am văzut pe Horner şi Kerfoot 
protestând zadarnic faţă de această încercare. 

- Pe toţi sfinţii, nu-mi las eu barca furată de nici-o 
furtună care a suflat vreodată din iad! strigă el şi, deşi 
noi, câteşipatru, stăteam cu capetele împreunate ca să 
putem auzi, glasul lui părea slab şi stins, de parcă s-ar fi 
aflat la o mare depărtare de noi. 

- Mister Van Weyden! strigă el, iar eu, prin tumultul 
acela, abia l-am auzit, cum ai auzi o şoaptă. Stai la scota 
focului cu Johnson şi Oofty! Ceilalţi, înşiraţi-vă la scota 
randei! Mişcaţi-vă, că de nu, vă cârmesc spre lumea de 
apoi! Inţeles? 

lar atunci când a pus cârma banda în bordul opus, şi 
prova navei s-a întors, vânătorii n-au mai avut încotro şi 
au trebuit să asculte şi s-o scoată la capăt cum puteau 
mai bine. Mi-am dat seama cât de mare era riscul când, 
încleştat de caviliera de la piciorul trinchetului ca să scap 
cu zile, am fost înecat din nou sub vâltoarea ucigătoare. 
Degetele mi-au fost desprinse şi am fost măturat până în 
parapet şi de acolo peste bord în mare. Nu ştiam să înot, 
dar înainte de a mă scufunda, am fost aruncat din nou pe 
punte. O mână puternică m-a înşfăcat, şi când, până la 
urmă, „Năluca” ieşi de sub apă, am văzut că-mi datoram 
zilele lui Johnson. L-am văzut privind îngrijorat în jurul 
său şi am băgat de seamă că Kelly, care adineauri venise 
la prova, lipsea. 

Nici de astă dată n-am ajuns lângă barcă, şi nemaifiind 
în aceeaşi poziţie ca înainte, Lup Larsen a fost silit să 


recurgă la altă manevră. Fugind în faţa furtunii, cu toate 
velele la tribord, schimbă drumul şi veni înapoi, 
strângând vântul cu murele la babord. 

- Grozav! îmi strigă Johnson la ureche după ce am 
scăpat cu bine de revărsarea ce a însoţit manevra, şi mi- 
am dat seama că se referea la performanţa „Nălucii”, şi 
nu la dibăcia de marinar a lui Lup Larsen. Se făcuse 
acum atât de întuneric, încât nu se mai vedea urmă de 
barcă; dar Lup Larsen nu se lăsa, cu tot iadul îngrozitor 
prin care treceam, de parcă ar fi fost călăuzit de un 
instinct ce nu putea da greş. De data aceasta, deşi eram 
mereu pe jumătate cufundaţi, nu mai erau goluri în care 
să fim târâţi şi am derivat de-a dreptul peste barca 
răsturnată, sfărâmând-o rău când am ridicat-o pe punte. 

Urmară două ore de muncă îngrozitoare, în care tot 
echipajul - doi vânători, trei marinari, Lup Larsen şi cu 
mine - a luat terţarole la foc şi la randă, pe rând. La 
capăt!, sub această velatură redusă, puntea era oarecum 
apărată, iar „Năluca” sălta şi se lăsa printre valuri ca un 
dop. 

Chiar de la început îmi sfâşiasem buricele degetelor, şi 
în timpul celor două ore mi-au curs lacrimi de durere, 
care mi se prelingeau pe obraz. Când am terminat 
treaba, m-am dat bătut şi, ca o femeie, m-am tăvălit pe 
punte de durere şi istovire. 

Intre timp, Thomas Mugridge, ca un şoarece înecat, a 
fost târât afară de sub teugă, unde se ascunsese 
mişeleşte. L-au tras la pupa spre careu şi am băgat de 
seamă cu uimire că bucătăria dispăruse. Un gol pe punte 
arăta locul unde fusese odată. 

In careu am găsit tot echipajul adunat, chiar şi pe 
marinari. Pe când fierbea cafeaua pe soba mică, am băut 
cu toţii whisky şi am ronţăit pesmeţi uscați. Niciodată în 
viaţa mea mâncarea n-a fost mai bine-venită. Niciodată 


3% Mure - manevre curente care servesc spre a trage spre prova 
colţurile inferioare ale velelor. 

31 La capă - poziţia pe care o ia nava pe vreme foarte rea, când 
merge în sens contrar direcţiei de propagare a valurilor. 


nu gustasem o cafea fierbinte atât de bună. „Năluca” se 
legăna, se banda şi se culca atât de violent, încât chiar şi 
marinarilor le era cu neputinţă să se mişte fără să se 
sprijine, şi de câteva ori, după un strigăt de: „Păzea, că 
vine!”, eram aruncaţi grămadă pe peretele cabinelor din 
babord, ca şi cum am fi fost aruncaţi pe punte. 

- Dă-o dracului de veghe! l-am auzit pe Lup Larsen 
spunând după ce mâncasem şi băusem pe săturate. Nu-i 
nimic de făcut pe punte. Dacă e să dea careva peste noi, 
tot nu putem să ieşim din drumul lui. Culcaţi-vă toată 
lumea şi căutaţi să dormiţi. 

Marinarii plecară spre prova, aşezând de-a lungul 
luminile de poziţie, iar cei doi vânători rămaseră să 
doarmă în cabină, nefiind prudent să se deschidă 
tambuchiul de la alivei. Lup Larsen şi cu mine am tăiat 
degetul strivit al lui Kerfoot şi am cusut ciotul. Mugridge, 
care în tot acest timp fusese silit să gătească, să fiarbă 
cafeaua şi să vadă de foc, se plânsese de dureri interne, 
iar acum jura că-şi rupsese una sau două coaste. 
Examinându-l, am găsit că avea trei coaste rupte. Dar 
cazul lui a fost amânat pentru a doua zi, în primul rând 
pentru că nu mă pricepeam deloc la coaste rupte şi 
pentru că trebuia mai întâi să învăţ din cărţi. 

- Nu cred că merita, îi spusei lui Lup Larsen, o barcă 
sfărâmată în schimbul vieţii lui Kelly. 

- Kelly nu prea făcea parale, fu răspunsul. Noapte 
bună! 

După toate prin câte trecusem, cu dureri insuportabile 
în degete şi cu trei echipaje lipsă, fără să mai vorbim de 
salturile nebune ale „Nălucii”, aş fi crezut că era cu 
neputinţă să dorm. Dar ochii mei trebuie să se fi închis în 
clipa în care am pus capul pe pernă şi, istovit, am dormit 
toată noaptea, în timp ce „Năluca”, singură şi 
neîndrumată, lupta, croindu-şi drum prin furtună. 


Capitolul 18 


Ziua următoare, pe când furtuna îşi trăia ultimele 
zbuciumări, Lup Larsen şi cu mine am învăţat anatomie 
şi chirurgie şi am legat coastele lui Mugridge. Apoi, când 
furtuna încetă, Lup Larsen parcurse în lung şi în lat 
porţiunea de ocean unde ne împinsese furtuna, şi încă 
mai spre vest. In timpul acesta se reparau bărcile şi se 
coseau şi se învergaut? vele noi. Am zărit şi am acostat 
una după alta câteva goelete vânătoare de foci, dintre 
care cele mai multe erau în căutarea bărcilor lor pierdute 
şi aveau la bord bărci şi echipaje pe care le culeseseră şi 
care nu le aparţineau. Căci grosul flotei fusese la vest de 
noi, şi bărcile, împrăştiate în lung şi în lat, se 
îndreptaseră într-o goană nebună spre adăpostul cel mai 
apropiat. 

De pe „Cisco” am luat două din bărcile noastre, cu 
oamenii teferi şi, spre marea încântare a lui Lup Larsen şi 
spre întristarea mea, de pe „San Diego” i-am cules pe 
Smoke, Nilson şi Leach. Astfel, după cinci zile, aveam 
doar patru oameni lipsă Henderson, Holyoak, Williams şi 
Kelly şi vânam din nou pe flancurile turmei de foci. 


5 A înverga - a fixa vela pe vergă. 


Urmând turma spre nord, am început să ne întâlnim cu 
temutele neguri marine. Zi după zi, bărcile erau coborâte 
şi înghiţite de negură aproape cum atingeau apa, iar noi, 
cei de pe bord, la intervale regulate, pompam la cornul 
de ceaţă şi, la fiecare cincisprezece minute, trăgeam 
tunul de semnalizare. 

Bărcile se pierdeau şi se găseau mereu, fiind obiceiul 
ca o barcă să vâneze în folosul corăbiei care a cules-o 
până era reluată de corabia ei. Dar Lup Larsen, cum era 
de aşteptat, având o barcă lipsă, a pus mâna pe prima 
barcă rătăcită şi i-a silit pe oameni să vâneze pentru 
„Năluca”, neîngăduindu-le să se întoarcă la propria lor 
corabie atunci când am zărit-o. Îmi amintesc cum i-a silit, 
cu carabina în piept, pe vânător şi pe cei doi oameni ai 
lui, să coboare sub punte atunci când căpitanul lor a 
trecut la o aruncătură de piatră şi ne-a chemat, cerându- 
ne veşti. 

Thomas Mugridge, agăţându-se de viaţă cu o ciudată 
încăpățânare, foarte curând şontăcăi din nou pe bord, 
executând îndoitele sale îndatoriri, de bucătar şi de mus. 
Johnson şi Leach erau tiranizaţi şi bătuţi mai mult ca 
oricând şi se aşteptau ca zilele lor să se sfârşească o 
dată cu sfârşitul sezonului de vânătoare; iar restul 
oamenilor din echipaj duceau o viaţă de câine şi erau 
trudiţi până la istovire de nemilosul lor stăpân. Cât 
despre Lup Larsen şi despre mine, ne înţelegeam destul 
de bine, deşi nu mă puteam dezbăra de gândul că ar fi 
fost datoria mea să-l ucid. Mă fascina nemăsurat de mult 
şi mă temeam de el tot atât de nemăsurat. Totuşi, nu mi- 
| puteam închipui zăcând nemişcat şi neînsufleţit. 

Una din distracţiile lui, când ne aflam în mijlocul turmei 
de foci şi marea era prea rea pentru a cobori bărcile, era 
să plece el însuşi, cu doi vâslaşi şi un cârmaci. Era şi bun 
trăgător şi aducea pe bord multe piei, în condiţii pe care 
vânătorii le socoteau peste măsură de grele. Joaca asta 
cu viaţa şi lupta pentru ea, acceptând riscuri 
covârşitoare, era pentru el ca şi aerul ce-l respira. 


Învăţam meseria de marinar din ce în ce mai bine; într- 
o zi senină - lucru rar acum - am avut mulţumirea de a 
naviga şi manevra „Năluca” şi de a culege bărcile singur. 
Lup Larsen fusese apucat de una din migrenele lui, iar eu 
stam la cârmă de dimineaţa până seara, străbătând 
oceanul până la ultima barcă de sub vânt, pe care am 
ridicat-o punând în pană, ca şi pe celelalte cinci, fără nici 
un ordin sau îndemn din partea lui. 

Am mai întâlnit din când în când furtuni, când eram 
într-o regiune bântuită de vijelii, iar în mijlocul lui iunie 
am fost surprinşi de un taifun, foarte însemnat şi de 
neuitat pentru mine din pricina schimbărilor pe care le-a 
adus în viaţa mea. Probabil că am fost prinşi aproape de 
centrul acestei furtuni circulare, din care Lup Larsen ieşi 
gonind spre sud, mai întâi cu focul cu două terţarole 
luate, şi apoi numai cu catargele goale. Niciodată nu-mi 
închipuisem că pot exista valuri atât de mari. Cele 
întâlnite până atunci erau ca nişte unduiri pe lângă 
acestea, care aveau din creastă în creastă câte o 
jumătate de milă, şi sunt sigur că înălţimea lor depăşea 
catargul nostru. Au fost atât de năprasnice, încât chiar 
Lup Larsen n-a cutezat să pună în pană, deşi era mânat 
mult spre sud, departe de turma de foci. 

Când taifunul s-a potolit, eram, mai mult ca sigur, 
aproape de drumul urmat de vapoarele transpacifice; 
aici, spre mirarea vânătorilor, ne-am trezit în mijlocul 
focilor - o a doua turmă, un soi de ariergardă, spuneau 
ei, lucru cât se poate de neobişnuit. A urmat, cât era ziua 
de lungă, lăsatul bărcilor la apă, bubuitul puştilor şi 
măcelul deşănţat. 

Leach a venit să stea de vorbă cu mine. Tocmai 
terminasem să număr pieile aduse de ultima barcă pe 
bord, când s-a apropiat în întuneric şi mi-a spus cu voce 
scăzută: 

- Mister Van Weyden, puteţi să-mi spuneţi la ce 
depărtare suntem de coastă şi care este poziţia 
Yokohamei? 


Inima îmi săltă de bucurie, căci ştiam ce avea de gând, 
şi i-am dat poziţia: vest-nord-vest, la cinci sute de mile. 

- Mulţumesc, Sir, este tot ce mi-a spus, făcându-se 
nevăzut în întuneric. 

În dimineaţa următoare, barca numărul trei, Johnson şi 
Leach lipseau. Butoiaşele de apă şi cutiile de provizii din 
toate celelalte bărci lipseau de asemenea, precum şi 
aşternuturile şi bagajele celor doi oameni. Lup Larsen era 
furios. Ridică pânzele şi plecarăm în direcţia vest-nord- 
vest, cu doi vânători în catarge tot timpul, cercetând 
oceanul cu binoclul, iar el măsurând puntea ca un leu 
turbat. Cunoştea prea bine simpatia mea pentru fugari, 
ca să mă trimită pe mine sus să-i caut. 

Vântul era potrivit, dar cu toane; să vrei să găseşti 
barca aceea mititică în albastrul nemărginit era ca şi 
când ai fi căutat un ac într-o claie de fân. Dara pus 
„Năluca” să gonească cât putea mai iute, ca să ajungă 
între fugari şi coastă. O dată acest lucru făcut, cutreieră 
marea în lung şi în lat, ştiind că se găsea în drumul lor. 

In dimineaţa celei de a treia zile, curând după 
schimbarea cartului, Smoke strigă de pe catarg că se 
vede barca. Tot echipajul se înşiră la parapet. O briză 
rece sufla dinspre vest, prevestind un vânt mai puternic 
ce venea în urma ei: acolo, sub vânt, în lumina argintie a 
soarelui care răsărea, un punct negru apărea şi dispărea. 

Am luat vântul de pupă şi am pus capul pe barcă. 
Inima mi-era ca de plumb. Simţeam că-mi vine rău în 
aşteptarea celor ce aveau să se întâmple; şi cum 
priveam la licărirea de izbândă din ochii lui Lup Larsen, 
mi se împăienjeniră ochii, îl văzui tulbure şi simţii un 
imbold aproape irezistibil să mă arunc asupra lui. Cred 
că-mi ieşisem din minţi, atât mi-era de silă gândindu-mă 
la ceea ce-i aştepta pe Leach şi pe Johnson. Ştiu că m-am 
strecurat în alivei ca prin vis şi începusem să mă sui pe 
punte, cu o puşcă încărcată în mâini, când auzii strigătul 
neaşteptat: 

- Sunt cinci oameni în barca aia! 


M-am sprijinit de tambuchiu, sleit şi tremurând. 
Cuvintele se adevereau prin spusele celorlalţi oameni din 
echipaj. Apoi mi s-au tăiat picioarele şi am căzut jos. 
Criza de nebunie îmi trecuse, dar eram copleşit, dându- 
mi seama de ce fusesem cât pe-aci să fac. Cu inima 
uşurată, am pus puşca la loc şi m-am strecurat înapoi pe 
punte. 

Nimeni nu băgase de seamă lipsa mea. Barca era 
destul de aproape de noi ca să putem vedea că era mai 
mare decât o barcă de vânat foci şi de o altă construcţie. 
Pe când ne apropiam, vela i-a fost strânsă şi catargul dat 
jos. Ramele au fost armate, şi cei din barcă aşteptau să 
punem în pană şi să-i luăm pe bord. 

Smoke, care coborâse pe punte şi stătea acum lângă 
mine, începu să râdă cu înţeles. M-am uitat la el 
întrebător. 

- Să vezi încărcătură! chicoti el. 

- Ce s-a întâmplat? întrebai eu. 

Chicoti din nou. 

- Nu vezi acolo, pe fundul bărcii, pe pânzele din pupa? 
Să n-am parte să mai împuşc o focă dacă aia nu eo 
femeie! 

M-am uitat mai bine, dar n-am fost sigur până nu i-am 
auzit pe toţi exclamând. In barcă erau patru bărbaţi, iar 
cea de a cincea persoană era, desigur, o femeie. 
Stăteam cu toţii ca pe jăratic, în afară de Lup Larsen, 
evident dezamăgit că barca nu era a lui, cu cele două 
victime ale răutăţii sale. 

Am coborât focul de afară, am întins scota focului în 
vânt, am tras ghiul la mijloc şi am venit cu prova în vânt. 
Ramele au izbit apa şi, în câteva mişcări, barca a 
acostat. Acum am văzut femeia pentru prima dată mai 
binişor. Era învelită într-o manta lungă de ploaie, căci 
dimineaţa era rece; dar nu puteam să văd altceva nimic 
decât faţa ei şi o masă de păr castaniu-deschis care-i 
scăpa de sub şapca de marinar de pe cap. Ochii îi erau 
mari, căprui şi luminoşi, gura dulce şi gingaşă; iar faţa de 


un oval delicat, dar cu pielea stacojie din pricina soarelui 
şi a vântului sărat. _ 

Mi se părea ca o fiinţă din altă lume. Imi dădeam 
seama că eram atras de ea ca un om flămând de pâine. 
Dar e drept că nu mai văzusem o femeie de foarte mult 
timp. Ştiu că m-am pierdut, cuprins de uimire, aproape 
năuc aşadar, aceasta era o femeie? astfel încât m-am 
zăpăcit, mi-am uitat îndatoririle de secund şi n-am dat 
nici un ajutor nou-veniţilor să se suie pe bord. Când unul 
din marinari a ridicat-o şi a depus-o în braţele întinse ale 
lui Lup Larsen, ea privi în sus la feţele noastre curioase şi 
zâmbi înveselită şi dulce, astfel cum numai o femeie 
poate zâmbi şi cum nu mai văzusem pe nimeni zâmbind 
de atâta timp, încât uitasem că asemenea zâmbete pot 
exista. 

- Mister Van Weyden! 

Glasul lui Lup Larsen mă trezi din visare. 

- Vrei s-o duci pe doamna jos şi să vezi să aibă ce-i 
trebuie? Rânduieşte cabina aceea liberă din babord. 
Pune-l pe Cooky la treaba asta. Şi faţa doamnei e arsă 
rău. Vezi ce poţi face. 

Se întoarse brusc de la noi şi începu să pună întrebări 
nou-veniţilor. Barca fu lăsată în voia valurilor, deşi unul 
dintre ei zicea că e „păcat al naibii de ea”, Yokohama 
fiind aşa aproape. 

Îmi dădui seama că simţeam o teamă ciudată de 
această femeie, pe care o conduceam spre pupa. Eram şi 
foarte stângaci. Mi se părea că înţelegeam pentru prima 
dată ce fiinţă plăpândă şi gingaşă e femeia; şi când o 
prinsei de braţ ca s-o ajut să coboare scara tambuchiului, 
am fost izbit cât de subţire şi de moale îi era braţul. Intr- 
adevăr, era o femeie subţirică şi delicată chiar între 
femei, dar, pentru mine, era de o subţirime şi o 
delicateţe atât de nepământeană, încât mă aşteptam ca 
braţul să i se sfarme în mâna mea. Toate acestea, la 
drept vorbind, alcătuiră prima mea impresie după ce nu 
mai văzusem de mult o femeie, şi mai cu seamă pe Maud 
Brewster. 


- N-ai nevoie să te osteneşti prea mult pentru mine, 
protestă ea când o aşezai în fotoliul lui Lup Larsen, pe 
care-l târâsem în pripă din cabina lui. Oamenii se 
aşteptau azi-dimineaţă să vadă coasta din clipă în clipă, 
şi vasul trebuia să ajungă până diseară. Nu crezi? 

Încrederea ei simplă în viitorul apropiat mă năuci. Cum 
puteam să-i lămuresc situaţia, să-i vorbesc de omul 
ciudat care cutreiera marea ca o ursită, de lucrurile 
pentru care, ca să le aflu, îmi trebuiseră luni de zile? Dar 
am răspuns cinstit: 

- Dacă ar fi fost oricare alt căpitan afară de al nostru, 
aş fi spus că mâine veţi fi debarcată la Yokohama. Dar 
căpitanul nostru e un om ciudat şi vă rog să vă aşteptaţi 
la orice - aţi înţeles? - la orice. 

- Mm... mărturisesc că nu prea înţeleg... şovăi ea, cuo 
expresie de tulburare, dar nu de teamă în ochi. Sau oare 
impresia mea că naufragiaţilor li se arată întotdeauna 
toată cinstea e greşită? Doar e un lucru de nimica. 
Suntem aşa aproape de țărm! 

- Vă spun drept că nu ştiu, mă străduii s-o liniştesc. 
Voiam doar să vă pregătesc pentru cazul cel mai rău, 
dacă acest caz se va ivi. Omul acesta, căpitanul acesta 
este o bestie, un demon, şi nu poţi ghici niciodată ce 
năzbâtie i se mai năzare. Începeam să mă aprind, dar ea 
îmi tăie vorba, zicând: 

- Da, înţeleg, iar după voce părea obosită. 

Se vedea că făcea o sforţare ca să vorbească. Era 
limpede că se găsea la limita puterilor. 

Nu mi-a mai pus alte întrebări, şi eu am tăcut, căutând 
să execut ordinul lui Lup Larsen dea avea grijă de ea. 
Forfoteam încoace şi încolo ca o gospodină, făcând rost 
de loţiuni calmante pentru faţa ei arsă de soare, 
scotocind prin rezervele personale ale lui Lup Larsen 
pentru a găsi o sticlă de Porto, de care ştiam că e acolo, 
şi dându-i instrucţiuni lui Thomas Mugridge cum să 
rânduiască lucrurile în cabina liberă. 

Vântul se înteţea cu iuţeală, „Năluca” se banda din ce 
în ce mai mult şi, până să fie cabina gata, goeleta zbura 


pe apă cu vioiciune. Uitasem cu totul de Leach şi de 
Johnson, când deodată, ca un trăsnet, auzi prin 
tambuchiul deschis: „barcă în larg!” Era, fără îndoială, 
glasul lui Smoke strigând de pe catarg. Am aruncat o 
privire femeii, dar ea se lăsase în fotoliu, cu ochii închişi, 
nespus de obosită. Mă îndoiam că auzise şi eram hotărât 
s-o împiedic de a vedea bestialitatea ce ştiam că va 
urma după prinderea fugarilor. Era obosită. Foarte bine. 
Va dormi. 

Se auziră comenzi iuți pe punte, tropăit, o răpăială de 
sacheţiS” de terţarolă, şi „Năluca” se întoarse în vânt şi 
porni cu murele în bordul opus. Când velele se umflară şi 
nava îşi schimbă înclinarea, fotoliul începu să alunece pe 
podeaua careului şi am sărit tocmai la timp ca s-o 
împiedic pe naufragiată să cadă. Pleoapele-i erau prea 
grele ca să arate în privirea ei altceva decât mirare şi 
nedumerire;  buimăcită de somn, poticnindu-se şi 
împleticindu-se, o dusei spre cabina ei. Mugridge îmi 
rânji în faţă insinuant; îi dădui brânci afară poruncindu-i 
să se întoarcă la bucătărie, iar el se răzbună răspândind 
printre vânători poveşti înflorite despre darul ce-l aveam 
de a fi o „cameristă desăvârşită”. 

Dânsa se sprijini cu toată greutatea de mine şi cred că 
adormise din nou între fotoliu şi cabină. Am descoperit 
aceasta când, la o schimbare bruscă de direcţie a 
goeletei, aproape că se prăbuşi pe cuşetă. Se trezi, 
zâmbi somnoroasă şi adormi din nou; o lăsai dormind, 
învelită cu două pături grele marinăreşti, cu capul pe o 
pernă pe care o şterpelisem din cuşeta lui Lup Larsen. 


833 Sacheţi - capete scurte de saulă cusute pe vele, servind la 
reducerea suprafeţei velelor când vântul este prea puternic. 


Capitolul 19 


Când am ajuns pe punte, „Năluca” strângea vântul cu 
murele la babord, ca să treacă în vântul unei bărci bine 
cunoscute, cu velă cu speteze, care strângea vântul în 
faţa noastră cu aceleaşi mure. Tot echipajul era pe 
punte, căci ştiau cu toţii că se va întâmpla ceva atunci 
când Leach şi Johnson vor fi târâţi pe bord. 

Se sfârşea cartul mic. Louis veni la pupa să-l schimbe 
pe cârmaci. Era umezeală în aer şi băgai de seamă că 
avea haina de ploaie pe el. 

- La ce să ne aşteptăm? îl întrebai. 

- O porţie sănătoasă de furtună, după cum suflă acu’, 
Sir, cu o răpăială de ploaie doar să ne ude bărbile, şi 
atâta tot. 

- E mare păcat că i-am zărit, spusei, pe când prova 
„Nălucii” era deviată de pe drum cu un punct de un val 
mare, iar barca se ivi pentru o clipă în raza noastră 
vizuală, nemaifiind ascunsă de focuri. 

Louis învârti o cavilă şi răspunse pe ocolite: 

- Cred că n-ar fi ajuns niciodată la coastă, Sir. 

- Crezi că nu? întrebai. 

- Nu, Sir. Aţi simţit asta? 


O rafală de vânt prinsese goeleta, şi Louis se văzu 
nevoit să pună în pripă cârma sub vânt, pentru a nu fi 
prins cu vântul în prova. 

- Până-ntr-un ceas, pe marea asta n-o să mai 
plutească o coajă de nucă ca aia; şi au şi noroc că 
suntem aici, să-i culegem. 

Lup Larsen veni spre noi din mijlocul goeletei, unde 
stătuse de vorbă cu naufragiaţii. Mlădierea felină a 
mersului lui era mai vădită ca de obicei, iar ochii îi erau 
strălucitori şi vioi. 

- Trei ungători şi al patrulea mecanic, fu întâmpinarea 
sa. Dar o să facem marinari din ei sau cel puţin vâăslaşi. 
Acum, ce-i cu doamna? 

Nu ştiu de ce, dar atunci când o pomeni, simţii un fior 
sau un junghi ca un cuţit. Am crezut că e un moft 
prostesc al meu, dar, fără voia mea, acest sentiment 
stăruia şi, drept răspuns, ridicai din umeri. 

Lup Larsen îşi ţuguie buzele şi dădu drumul unui 
fluierat lung batjocoritor. 

- Atunci, cum o cheamă? întrebă el. 

- Nu ştiu, răspunsei. Doarme. Era foarte obosită. De 
fapt, aştept să aflu ştirile de la dumneavoastră. Ce vas 
era? 

- Vapor poştal, răspunse el scurt. „City of Tokyo”, de la 
Frisco la Yokohama, avariat de taifun. Barabaftă veche. 
S-a dogit de sus până jos ca un poloboc. Au rămas în 
derivă patru zile. Şi zici că nu ştii cine sau ce este 
dumneaei, hai? Fată, nevastă, văduvă? Bine, bine! 

Dădu din cap în zeflemea şi mă privi cu veselie în ochi. 

- Aveţi de gând..., începui eu. 

Imi stătea pe limbă să-l întreb dacă avea de gând să 
ducă naufragiaţii la Yokohama. 

- Am de gând, ce? întrebă el. 

- Ce aveţi de gând să faceţi cu Leach şi Johnson? 

Dădu din cap. 

- Adevărul e, Hump, că nu ştiu. Vezi că, acum cu nou- 
veniţii, am cam tot echipajul care-mi trebuie. 


- Şi nici lor nu le mai trebuie fugă, spusei. De ce să nu 
vă purtaţi altfel cu ei? Lăsaţi-i să urce pe bord şi luaţii cu 
binişorul. Orice au făcut, au fost aţâţaţi s-o facă. 

- De mine? 

- De dumneata, răspunsei dârz. Şi te previn, Lup 
Larsen, că s-ar putea să uit că ţin la zilele mele din 
dorinţa de a te ucide dacă depăşeşti măsura în chinuirea 
acestor bieţi nenorociţi. 

- Bravo! strigă el. Îmi faci cinste, Hump! Ţi-ai găsit 
propriile picioare! Eşti o persoană în toată puterea 
cuvântului. Ai avut nenorocul să ai parte de un trai prea 
uşor, dar ai pornit-o bine şi-mi placi cu atât mai mult. 

Glasul şi expresia i se schimbară. Faţa îi era serioasă. 

- Crezi în făgăduieli? întrebă el. O făgăduială e un 
lucru sfânt? 

- Desigur, răspunsei. 

- Atunci, hai să cădem la învoială, urmă el, ca un actor 
desăvârşit ce era. Dacă făgăduiesc să nu mă ating de 
Leach şi de Johnson, vei făgădui, la rândul dumitale, să 
nu încerci să mă omori? Nu că mi-ar fi frică de dumneata, 
nu că mi-ar fi frică, se grăbi să adauge. 

Parcă nu-mi venea să cred. Ce-l apucase? 

- Te învoieşti? întrebă el nerăbdător. 

- Mă învoiesc, răspunsei. 

Îmi întinse mâna şi, pe când i-o strângeam călduros, aş 
fi putut jura că, timp de o clipă, am văzut în ochii lui o 
licărire diabolică şi batjocoritoare. 

Am traversat duneta spre bordul de sub vânt. Barca 
era acum aproape de tot, într-o situaţie disperată. 
Johnson cârmea cu o vâslă, iar Leach scotea apa. li 
ajungeam din urmă cu o iuţeală de două ori cât a lor. Lup 
Larsen îi făcu semn lui Louis să vină puţin sub vânt şi 
trecurăm în goană la traversul bărcii, la mai puţin de 
douăzeci de picioare în vântul ei. Barca era mascată. 
Vela ei se zbătu, lipsită de vânt, iar barca se îndreptă la 
orizontal, făcându-i pe cei doi oameni să-şi schimbe 
repede poziţia. Atunci când noi furăm ridicaţi de un val 


mare, barca îşi pierdu din iuţeală, se aplecă şi se prăbuşi 
într-un gol. 

În acea clipă, Leach şi Johnson au privit în sus, la feţele 
camarazilor lor care erau înşiraţi la parapet. Nu 
schimbară nici un salut. În ochii tovarăşilor lor erau ca şi 
morţi. lar între ei se deschidea prăpastia ce desparte viii 
de morţi. 

În clipa următoare erau în dreptul dunetei, unde 
stăteam împreună cu Lup Larsen. Acum, noi cădeam în 
gol, iar ei se ridicau pe val. Johnson se uită la mine şi 
văzui că avea o expresie obosită şi rătăcită. l-am făcut 
semn cu mâna, şi el îmi răspunse la salut cu un gest 
descurajat şi deznădăjduit. Era ca şi cum îşi lua rămas- 
bun. N-am putut să-l privesc în ochi pe Leach, căci se 
uita la Lup Larsen, cu buzele schimonosite ca 
întotdeauna de vechiul şi neînduplecatul lui rânjet de 
ură. Apoi au trecut de noi, vela bărcii se umplu deodată, 
canarisind ambarcaţiunea uşoară, până păru sigur că se 
va răsturna. Un berbec% se rostogoli peste barcă, într-o 
masă de spumă albă ca zăpada. Apoi, barca apăru din 
nou, pe jumătate plină cu apă, Leach zvârlind apa afară, 
în timp ce Johnson, cu faţa albă şi speriată, ţinea echea. 

Lup Larsen râse scurt în urechea mea, un râs ca un 
lătrat, şi trecu pe partea din vânt a dunetei. Mă aşteptam 
să dea ordinea „Năluca” să pună în pană, dar ea îşi 
menţinu drumul, iar el nu făcu nici un semn. Louis stătea 
neclintit la timonă, dar am băgat de seamă că grupul de 
marinari dinspre prova au întors capetele îngrijoraţi spre 
noi. „Năluca” gonea însă înainte, până ce barca nu se 
mai văzu decât ca un punct în depărtare; atunci se auzi 
vocea lui Lup Larsen comandând, şi schimbarăm murele 
la tribord. 

Ne-am oprit la două mile şi mai bine în vânt de coaja 
de nucă ce se zbătea, când focul zburător fu tras jos şi 
goeletă pusă în pană. Bărcile de vânat foci nu sunt 
făcute ca să urce în vânt. Toată nădejdea lor e să 


3 Berbec - val a cărui creastă se sparge înspumată, dovedind 
întărirea vântului. 


păstreze o poziţie în vânt, ca să poată fugi sub vânt spre 
goeletă, dacă acesta se înteţeşte. Dar în pustietatea 
aceea sălbatică nu era nici un adăpost pentru Leach şi 
Johnson, afară de „Năluca”; şi, dârzi, începură să urce în 
vânt. Înaintau foarte încet din cauza mării dezlănţuite. În 
fiece clipă puteau fi acoperiţi de berbecii care huiau. De 
multe şi nenumărate ori am văzut barca venind cu prova 
în vânt, lovindu-se de un berbec mare, pierzându-şi 
viteza şi fiind aruncată înapoi ca un dop. 

Johnson era un marinar minunat şi se pricepea la bărci 
la fel de bine ca la corăbii. După o oră şi jumătate era 
foarte aproape de noi, urcând în vânt pe lângă pupa 
noastră şi nădăjduind ca la volta următoare să ajungă la 
bord. 

- Aşadar, v-aţi răzgândit?! îl auzii pe Lup Larsen 
mormăind în parte pentru el, în parte pentru ei, ca şi 
cum ar fi putut să-l audă. Vreţi să veniţi la bord, hai? Păi, 
veniţi atunci mereu! Cârma banda® sub vânt! îi comandă 
el canacului Oofty-Oofty, care între timp îl înlocuise pe 
Louis la timonă. 

Ordinele urmară unul după altul. Pe când goeleta 
venea sub vânt, se filară scotele randei şi trincii pentru 
larg. Eram aproape cu vântul de pupa şi alergam, când 
Johnson, fâlfâindu-şi scota cu tot riscul, ne tăie dâra la o 
distanţă de o sută de picioare. Lup Larsen râse din nou, 
făcându-le în acelaşi timp semn cu braţul să-l urmeze. 
Era clar că avea de gând să se joace cu ei voia să le dea 
o lecţie, după câte înţelegeam, în locul unei bătăi, deşi o 
lecţie primejdioasă, căci barca fragilă era oricând în 
primejdie de a fi înecată. 

Johnson luă îndată vântul de pupa ca să se ţină după 
noi. N-avea altceva de făcut. Moartea îl pândea de peste 
tot şi era doar o chestiune de timp până ce unul dintre 
acele valuri uriaşe avea să se rostogolească peste barcă 
şi să treacă înainte. 


35 Cârma Banda - comandă de a pune cârma la unghiul maxim 
într-un bord. 


- E groaza morţii în sufletele lor, îmi mormăi Louis în 
ureche când trecui peste prova ca să am grijă să se 
strângă focul zburător şi trinchetinul. 

- Are să pună în curând pană şi are să-i culeagă, am 
răspuns eu, optimist. E hotărât să le dea o lecţie, atâta. 

Louis mă privi cu viclenie. 

- Crezi? întrebă. 

- Desigur, răspunsei. Dumneata, nu? 

- Nu cred nimic, mă gândesc numai la pielea mea în 
timpul ăsta, fu răspunsul lui. Şi mă tot minunez ce o să 
mai iasă. În mare bucluc m-a băgat whisky-ul ăla din 
Frisco şi în şi mai mare bucluc o să te bage pe dumneata 
muierea aia de colea, din pupă. A, numai eu ştiu ce 
neghiob mai eşti! 

- Ce vrei să spui? l-am întrebat, căci, după ce-şi 
vărsase focul, dădea să plece. 

- Ce vreau să spun? strigă el. Mai întrebi? Vorba nu-i 
ce vreau eu să spun, dar ce vrea Lupul. Lupul, am spus, 
Lupul! 

- Dacă se încurcă lucrurile, m-ajuţi? am izbucnit eu, 
căci dăduse glas chiar temerii mele. 

- Să te ajut? Pe bătrânul Louis ăl gras o să-l ajut, şi o 
să fie destulă bătaie de cap şi aşa. Suntem la începutul 
focului, îţi spun, doar la începutul focului. 

- N-aş fi crezut că eşti atât de laş! i-am spus sarcastic. 

Îmi făcu cinstea să-mi arunce o uitătură dispreţuitoare. 

- Dacă n-am ridicat mâna ca să-l ajut pe prostul ăla 
nenorocit de colo, şi arătă cu mâna spre barcă, crezi că 
tânjesc să mă aleg cu capul spart de dragul unei muieri 
pe care n-am văzut-o până în ziua de azi? 

Mă întorsei grăbit la pupa. 

- Ai face bine să strângi contrarandele, Mister Van 
Weyden, spuse Lup Larsen când am ajuns în dreptul 
dunetei. 

Am simţit o uşurare, cel puţin în privinţa celor doi 
oameni. Era limpede că nu voia să fugă prea departe de 
ei. Am început să prind nădejde la acest gând şi am pus 
să se execute imediat ordinul. De-abia deschisesem gura 


ca să dau comenzile necesare, că oamenii, de bucurie, 
au şi sărit la fungi şi la carcabaşitf, pe când alţii se 
repezeau sus în arboradă. Această bucurie a lor fu 
observată de Lup Larsen cu un zâmbet ameninţător. 

Am mărit distanţa, şi când barca rămăsese în urma 
noastră cu câteva mile, am pus în pană şi am aşteptat. 
Cu toţii o priveam venind, chiar şi Lup Larsen; dar el era 
singurul om de pe bord care arăta nepăsător. Louis 
privea ţintă, iar faţa lui trăda o tulburare pe care n-o 
putea ascunde cu totul. 

Barca se apropia din ce în ce, săltând prin clocotul 
verzui ca o făptură vie, ridicându-se, înfundându-se şi 
săltând printre berbecii cu creastă uriaşă sau dispărând 
în spatele lor pentru ca iarăşi să apară în goană şi să se 
arunce spre cer. Părea cu neputinţă să mai reziste; 
totuşi, la fiecare salt ameţitor reuşea ceea ce părea cu 
neputinţă. O rafală de ploaie trecu peste noi şi, din 
perdeaua ei, barca se ivi aproape de tot. 

- Cârma banda, sub vânt! strigă Lup Larsen, sărind el 
însuşi la timonă şi învârtind-o. 

Din nou „Năluca” a pornit şi a gonit înaintea vântului 
şi, timp de două ore, Johnson şi Leach ne-au urmărit. 
Puneam în pană şi fugeam. Şi mereu, în urma noastră, 
peticul de pânză ce se zbătea era aruncat spre ceruri şi 
cădea în vâltoarea hăurilor. Era la un sfert de milă de noi, 
când o perdea deasă de ploaie o ascunse vederii. N-a 
mai apărut. Vântul limpezi din nou aerul, dar nici un petic 
de pânză nu se arătă pe marea dezlănţuită. Am crezut o 
clipă că am zărit fundul bărcii desenându-se negru în 
spuma unui val. Atât, şi nimic mai mult. Pentru Johnson şi 
Leach, trudnica luptă pentru existenţă încetase. 

Oamenii rămaseră cu toţii în mijlocul vasului. Nimeni 
nu coborâse sub punte, nimeni nu vorbea; nici nu se 
uitau unul la altul. Toţi păreau năuciţi, duşi pe gânduri şi 
nu prea dumeriţi, încercând să-şi dea seama anume ce 
se întâmplase. Lup Larsen nu le dădu mult timp să stea 
pe gânduri, ci repuse imediat „Năluca” pe drumul ei 


3 Carcabas - manevră care serveşte la strângerea velelor. 


drumul care ducea la turma de foci, şi nu la portul 
Yokohama. Dar oamenii nu mai erau bucuroşi executând 
manevrele, şi am auzit printre ei înjurături rostite 
înăbuşit de buzele lor, înjurături tot atât de greoaie şi 
fără vlagă ca şi ei. Altfel se petreceau lucrurile cu 
vânătorii. Smoke cel neînfrânt spuse o anecdotă şi 
coborâră cu toţii în alivei, hohotind de râs. Trecând în 
dreptul bucătăriei, în drum spre pupa, am fost oprit de 
mecanicul pe care îl salvaserăm. Faţa îi era albă, buzele 
îi tremurau. 

- Doamne-Dumnezeule, Sir, ce fel de ambarcaţiune 
este asta? strigă el. 

- Ai ochi şi ai văzut, i-am răspuns aproape brutal din 
pricina durerii şi fricii din sufletul meu. 

- Făgăduiala dumitale? îl întrebai pe Lup Larsen. 

- Nici nu m-am gândit să-i iau pe bord când am făcut 
făgăduiala, răspunse el. Şi în orice caz, vei recunoaşte că 
nu m-am atins de ei. Nici pe departe, nici pe departe! 
râse el o clipă mai târziu. 

N-am răspuns. Nu eram în stare să vorbesc, eram prea 
buimăcit. Ştiam că-mi trebuie timp să mă gândesc. 
Această femeie, dormind încă în cabina de rezervă, era o 
răspundere de care trebuia să ţin seama; şi singurul 
gând închegat ce mi-a trecut prin minte era că, dacă 
voiam s-o ajut cât de cât, nu-mi era îngăduit să fac nici 
un pas necugetat. 


Capitolul 20 


Tot restul zilei a trecut fără nici o întâmplare 
deosebită. „Porţia sănătoasă de furtună”, după ce ne 
udase bărbile”, începu să se potolească. Mecanicului şi 
celor trei ungători, după o întrevedere aprinsă cu Lup 
Larsen, li s-a dat echipament din lada de efecte, au fost 
repartizaţi în diferite bărci sub ordinele vânătorilor şi în 
diferite carturi, apoi au fost îngrămădiţi în prova. S-au 
dus  bodogănind, dar cu  glasurile scăzute. Erau 
înspăimântați de ceea ce apucaseră să vadă din 
caracterul lui Lup Larsen, iar povestea jalnică pe care o 
auziră îndată în prova stinse şi ultima fărâmă de 
răzvrătire din ei. 

Miss Brewster - aflasem numele ei de la mecanic - 
dormea întruna. La cină, am rugat pe vânători să 
vorbească mai încet, ca să n-o trezească; şi ea nu apăru 
printre noi decât a doua zi dimineaţă. Avusesem de gând 
să dau ordin să i se servească mesele separat, dar Lup 
Larsen puse piciorul în prag. Cine era dumneaei? îi cădea 
nasul dacă lua masa la careu, printre comesenii de la 
careu? întrebase el. 


Dar venirea ei la masă avu şi o parte nostimă. 
Vânătorii tăcură ca peştii. Numai Jack Horner şi Smoke 
nu-şi pierdură cumpătul, aruncându-i pe furiş câte o 
privire din când în când şi luând chiar parte la 
conversaţie. Ceilalţi patru stăteau cu ochii aţintiţi în 
farfurie şi mestecau neîncetat, duşi pe gânduri, cu 
urechile mişcându-se în ritmul fălcilor, ca urechile tot 
atâtor animale. 

Lup Larsen avu la început puţine de zis, răspunzând 
doar atunci când era întrebat. Asta nu însemna că-şi 
pierduse cumpătul. Nici gând. Această femeie era un tip 
nou pentru el, o specie diferită de cele ce cunoscuse 
până atunci, şi curiozitatea lui era stârnită. O studia, 
privirea lui părăsindu-i rareori faţa, şi atunci numai ca să- 
i urmărească gesturile mâinilor sau mişcările umerilor. O 
studiam şi eu şi, cu toate că susţineam conversaţia, îmi 
dădeam seama că eram puţin intimidat, nu chiar stăpân 
pe mine. El însă avea o atitudine perfectă, o neîntrecută 
încredere în sine, pe care nimic nu o putea zdruncina: o 
femeie îl intimida tot atât de puţin ca o furtună sau o 
luptă. 

- Şi când ajungem la Yokohama? întrebă ea, 
întorcându-se spre Larsen şi privindu-l drept în ochi. 

lată o întrebare pusă pe şleau! Fălcile se opriră din 
mestecat, urechile nu se mai mişcară şi, deşi ochii 
rămâneau aţintiţi în farfurii, fiecare aştepta răspunsul cu 
nesat. 

- Peste patru luni, sau poate trei, dacă sezonul se 
termină mai devreme, spuse Lup Larsen. 

Ei i se tăie răsuflarea şi bâigui: 

- Eu... eu credeam... mi s-a dat să înţeleg că 
Yokohama e numai la o zi de drum. Asta... 

Aici se opri şi privi în jurul mesei la cercul de feţe 
nesimţitoare ale oamenilor acelora, care stăteau cu ochii 
ţintă în farfurii. 

- ... nu e drept, încheie ea. 

- Asta e o chestiune pe care trebuie s-o lămuriţi cu 
Mister Van Weyden de colo, răspunse el, făcând semn 


din cap spre mine, cu o licărire răutăcioasă în ochi. 
Mister Van Weyden este ceea ce se poate numi o 
autoritate în materie de drepturi. Cât despre mine, care 
sunt doar un marinar, aş privi lucrurile oarecum altfel. Se 
prea poate să fie nenorocul dumneavoastră că trebuie să 
rămâneţi cu noi, dar pentru noi este negreşit un mare 
noroc. 

O privi zâmbitor. Dânsa plecă ochii sub privirea lui şi îi 
ridică din nou, sfidători, spre mine. l-am citit în ochi 
întrebarea nerostită: Era drept? Dar hotărâsem ca rolul 
pe care-l voi juca să fie neutru şi n-am răspuns. 

- Dumneavoastră ce credeţi? întrebă ea. 

- Că este neplăcut, mai ales dacă aveţi vreun 
angajament precis pe care trebuie să-l respectaţi în 
cursul lunilor următoare. Dar pentru că spuneţi că eraţi 
în drum spre Japonia ca să vă căutaţi sănătatea, vă pot 
asigura că aceasta nu vi se va putea îndrepta nicăieri 
mai bine decât pe bordul „Nălucii”. 

l-am văzut ochii scânteind de mânie, şi de data 
aceasta eu am fost acela care am plecat privirea, simțind 
în acelaşi timp cum mi se înroşeau obrajii sub privirea ei. 
Era o laşitate, dar ce altceva puteam să fac? 

- Mister Van Weyden vorbeşte cu autoritatea 
experienţei, comentă Lup Larsen râzând. 

Incuviinţai din cap, iar ea, după ce-şi reveni, aşteptă 
nerăbdătoare. 

- Nu c-ar fi mare lucru de capul lui acum, urmă Lup 
Larsen, dar a făcut nişte progrese uimitoare. Să-l fi văzut 
când a venit pe bord! Cu greu v-aţi putea închipui un 
specimen de om mai prăpădit şi mai sfrijit. Nu-i aşa, 
Kerfoot? 

Kerfoot, astfel interpelat de-a dreptul, tresări, scăpând 
cuțitul pe jos, dar reuşi să încuviinţeze printr-un mormăit. 

- S-a format curăţând cartofii şi spălând vasele. Hai, 
Kerfoot? 

Acesta mormăi din nou. 

- Priviţi-l acum. Adevărat că nu e ceea ce ai putea 
numi un om musculos, dar totuşi are muşchi, ceea ce 


reprezintă un progres faţă de halul în care a venit pe 
bord. Are şi picioare pe care să stea. N-ai crede, când te 
uiţi la el, că la început nu era în stare să stea pe 
picioarele lui. 

Vânătorii râdeau pe sub mustață, dar ea mă privi cu o 
înţelegere în ochi care răscumpăra cu prisosinţă răutatea 
lui Lup Larsen. Adevărul e că de atâta timp nu mi se 
arătase nici un fel de înţelegere, încât m-am înduioşat, şi 
de atunci am devenit, şi încă bucuros, robul ei supus. Dar 
eram mâniat pe Lup Larsen. Işi bătea joc de mine ca 
bărbat, susţinea că datorită lui aveam astăzi două 
picioare pe care să mă pot ţine drept. 

- Poate am învăţat să stau pe picioarele mele, ripostai, 
dar mai am încă de învăţat cum să-i calc pe alţii în 
picioare! 

Mă privi cu neobrăzare. 

- Atunci educaţia dumitale nu e decât pe jumătate 
terminată, spuse el sec şi se întoarse spre dânsa. 
Suntem foarte primitori pe „Năluca”. Mister Van Weyden 
şi-a dat seama de asta. Facem orice ca oaspeţii noştri să 
se simtă ca acasă. Ce zici, Mister Van Weyden? 

- Orice, mergând până la curăţarea cartofilor şi 
spălarea vaselor, răspunsei, ca să nu mai vorbim de 
sucirea gâturilor din prietenie curată. 

- Vă rog să nu vă faceţi o impresie greşită despre noi 
din pricina lui Mister Van Weyden, interveni el cu 
prefăcută îngrijorare. Veţi observa, Miss Brewster, că 
dumnealui poartă un pumnal la cingătoare, un... hm-hm, 
un lucru foarte neobişnuit pentru un ofiţer de bord. Deşi, 
fără îndoială, foarte stimabil, Mister Van Weyden este 
uneori... cum să spun?... mm... certăreţ şi sunt necesare 
măsuri aspre. E plin de judecată şi cumsecade în 
momentele lui de linişte şi, cum în momentul de faţă 
este liniştit, nu va tăgădui că, nu mai departe de ieri, m-a 
ameninţat cu moartea. 

Eram gata-gata să mă înăbuş, şi ochii îmi erau desigur 
înflăcăraţi. El îi atrase atenţia. 


- Priviţi-l acum. De-abia poate să se stăpânească în 
faţa dumneavoastră. Nu e deloc obişnuit cu societatea 
feminină. O să trebuiască să mă înarmez şi eu, înainte de 
a îndrăzni să merg cu el pe punte. Apoi, dând din cap 
întristat, mormăi: Păcat de el! Păcat de el! 

Vânătorii izbucniră în hohote de râs. 

Glasurile acestor oameni, duruind şi mugind ca din 
adâncul mării, avură un răsunet sălbatic în mica 
încăpere, întregul decor era sălbatic, şi, pentru întâia 
oară, privind-o pe această femeie străină şi văzând cât 
de puţin i se potrivea, mi-am dat seama ce bine mă 
încadrasem eu în decor. Cunoşteam aceşti oameni şi 
felul lor de a judeca, eram şi eu unul dintre ei, trăind 
viaţa vânătorului de foci, mâncând mâncarea vânătorului 
de foci, gândind în mare măsură ca un vânător de foci. 
Pentru mine nu era nimic ciudat nici în hainele lor 
grosolane, nici în feţele lor aspre, nici în râsul lor sălbatic 
şi nici în pereţii legănaţi ai careului, nici în lămpile care 
se bălăbăneau. 

Ungând o felie de pâine, îmi văzui mâinile. Nodurile 
erau zdrelite şi inflamate, degetele umflate şi unghiile 
tivite cu negru. Simţeam chica deasă ce-mi crescuse pe 
ceafă, ştiam că mâneca hainei îmi era sfâşiată şi că la 
cămaşa albastră pe care o purtam lipsea nasturele de la 
guler. Pumnalul pomenit de Lup Larsen îl aveam în teacă 
pe şold, era foarte firesc să fie acolo, însă în ce măsură 
era firesc nu-mi închipuisem până acum, când, privindu-l 
cu ochii ei, am ştiut cât de ciudat trebuie să-i fi apărut 
pumnalul şi tot ce era legat de el. 

Dar ea a ghicit batjocura din cuvintele lui Lup Larsen şi 
îmi îndreptă din nou o privire înţelegătoare. În ochii ei 
era însă nedumerire. Faptul că situaţia ei era luată în 
batjocură făcea ca lucrurile să-i pară încă şi mai de 
neînțeles. 

- Poate că voi fi luată pe bordul unui vas care trece, 
sugeră fata. 

- Nu va trece nici un vas, afară de goelete de vânat 
foci, îi răspunse Lup Larsen. 


- N-am haine, nimic, obiectă ea. Ar trebui să vă daţi 
seama, Sir, că nu sunt bărbat şi că nu sunt obişnuită cu 
viaţa rătăcitoare şi nepăsătoare pe care păreţi s-o duceţi 
dumneavoastră şi oamenii dumneavoastră. 

- Cu cât vă veţi obişnui mai iute cu ea, cu atât mai 
bine, spuse el. O să vă fac rost de pânză, ace şi aţă, 
adăugă el. Sper că n-o să fie o trudă prea îngrozitoare 
pentru dumneavoastră să vă faceţi o rochie, două. 

Dânsa făcu o grimasă, ca şi când voia să-şi arate 
neştiinţa în ale croitoriei. Îmi dădeam seama limpede că 
era speriată şi uluită şi că se străduia să ascundă 
vitejeşte acest lucru. 

- Presupun că sunteţi ca Mister Van Weyden, obişnuită 
să vi se dea totul de-a gata. Ei bine, eu cred că făcându- 
vă singură câteva lucruri, n-o să vă scrântiţi nici-o 
încheietură. Fiindcă veni vorba, cum vă câştigaţi 
existenţa? 

Ea îl privi cu o uimire pe care nu încerca să o ascundă. 

-Nu vreau să vă jignesc, credeţi-mă. Oamenii 
mănâncă, deci trebuie să-şi agonisească hrana. Aceşti 
oameni de aici împuşcă foci ca să trăiască; pentru acelaşi 
motiv eu comand această goeletă; iar Mister Van 
Weyden, cel puţin deocamdată, îşi agoniseşte pâinea 
ajutându-mă pe mine. Dar dumneavoastră ce faceţi? 

Ea dădu din umeri. 

- Vă hrăniţi singură? Sau vă hrăneşte altcineva? 

- Mi-e teamă că m-a hrănit altcineva cea mai mare 
parte din viaţă, râse ea, încercând cu curaj să adopte 
tonul lui de zeflemea, deşi vedeam spaima ivindu-se şi 
crescând în ochii ei în timp ce-l privea pe Lup Larsen. 

- Şi presupun că altcineva vă face patul? 

- Mi-am făcut şi eu patul, îi răspunse. 

- De multe ori? 

Ea clătină din cap, cu prefăcut regret. 

- Ştiţi ce păţesc oamenii săraci din Statele Unite care, 
ca şi dumneavoastră, nu muncesc ca să trăiască? 

- Sunt foarte neştiutoare, mărturisi dânsa. Ce păţesc 
oamenii săraci care sunt ca mine? 


- Sunt trimişi la puşcărie. Crima de a nu-şi agonisi 
traiul, în cazul lor, este numită vagabondaj. Dacă aş fi 
Mister Van Weyden, care veşnic toacă omul la cap cu 
probleme de dreptate şi de nedreptate, v-aş întreba cu 
ce drept trăiţi, de vreme ce nu faceţi nimic ca să fiţi 
vrednică de a trăi? 

- Dar nu sunteţi Mister Van Weyden, aşa că n-am 
nevoie să răspund, nu-i aşa? 

li surâse cu ochii plini de groază, şi chinul din sufletul 
ei făcu să mi se strângă inima. Trebuia într-un fel 
oarecare să mă amestec şi să schimb vorba. 

- Aţi câştigat vreodată un dolar prin truda 
dumneavoastră? întrebă el, sigur de răspunsul ei şi cu un 
accent de răzbunare triumfătoare în voce. 

- Da, am câştigat, răspunse ea încet şi îmi venea să 
râd cu hohote văzând expresia lui uluită. Îmi aduc aminte 
că odată, când eram mică, tata mi-a dat un dolar pentru 
că am stat liniştită de tot timp de cinci minute. 

El zâmbi îngăduitor. 

- Dar asta s-a petrecut demult, urmă ea, şi e greu să 
ceri unei fetiţe de nouă ani să-şi agonisească singură 
traiul. Acum însă, urmă ea după o scurtă tăcere, câştig 
cam o mie opt sute de dolari pe an. 

Ca la comandă, toţi ochii părăsiră farfuriile şi se 
îndreptară spre ea. Făcea să te uiţi la o femeie care 
câştigă o mie opt sute de dolari pe an. Lup Larsen nu 
încercă să-şi ascundă admiraţia. 

- Salariu sau cu bucata? întrebă el. 

- Cu bucata, răspunse ea prompt. 

- O mie opt sute, socoti el. Asta face o sută cincizeci 
de dolari pe lună. Ei bine, Miss Brewster, aici, pe 
„Năluca”, noi nu ne zgârcim. Consideră-te salariată atâta 
timp cât rămâi cu noi. 

Dânsa nu făcu nici un gest. Era încă prea neobişnuită 
cu toanele acestui om ca să le primească cu calm. 

- Am uitat să vă întreb, urmă el politicos, cu ce vă 
ocupați? Ce articole produceţi? De ce unelte şi materiale 
aveţi nevoie? 


- Hârtie şi cerneală, răspunse ea râzând. A, da, şi o 
maşină de scris! 

- Dumneavoastră sunteţi Maud Brewster, spusei eu 
apăsat şi cu certitudine, aproape ca şi când aş fi învinuit- 
o de o crimă. 

Ochii ei se ridicară curioşi spre mine. 

- De unde ştiţi? 

- Nu sunteţi? 

Ea încuviinţă din cap. Era rândul lui Lup Larsen să fie 
nedumerit. Numele acesta şi farmecul lui nu-i spuneau 
nimic. Eram mândru că pentru mine însemna ceva şi, 
pentru prima dată în atâta amar de vreme, am fost pe 
deplin conştient de o superioritate a mea asupra lui. 

- Îmi amintesc că am scris o recenzie a unei 
plachete..., începui eu într-o doară. 

Dar ea îmi reteză vorba: 

- Dumneavoastră! Dumneavoastră sunteţi... 

Acum ea mă fixă cu ochii mari, mirati. 

La rândul meu, încuviinţai din cap. 

- Humphrey Van Weyden, încheie ea. Apoi adăugă, cu 
un suspin de uşurare, fără să-şi dea seama că i-l 
adresase lui Lup Larsen: îmi pare aşa bine!... Imi 
amintesc recenzia, urmă ea în pripă, dându-şi seama de 
stângăcia cuvintelor ei. Acea recenzie era prea, mult 
prea măgulitoare. 

- Nicidecum! am protestat. Îmi puneţi la îndoială 
judecata cumpătată şi depreciaţi criteriile după care mă 
călăuzesc. De altfel, toţi confrații mei critici au fost de 
părerea mea. Ştiţi doar că Lang a numărat poezia 
dumneavoastră Sărutul dat printre cele patru sonete de 
frunte scrise de femei în limba engleză. 

- Dar dumneavoastră m-aţi numit Mrs. MeynelF” a 
Americii! 

- Şi nu era adevărat? întrebai eu. 

- Nu, asta nu, răspunse ea. M-am simţit jignită. 


37 Alice Meynell (1849- 1923), scriitoare engleză, a scris versuri şi 
eseuri. 


- Nu putem măsura necunoscutul decât cu ajutorul 
cunoscutului - răspunsei eu, în stilul meu cel mai 
academic. In calitate de critic, am fost silit să vă 
caracterizez. Acum aţi ajuns singură o unitate de 
măsură. Şapte din plachetele dumneavoastră stau pe 
rafturile bibliotecii mele; alături de două volume mai 
groase - Eseurile - care, să am iertare, socot că sunt cu 
totul la înălţimea versurilor, şi făcând această 
comparaţie, nu ştiu pe care le măgulesc mai mult. Nu e 
departe ziua când în Anglia se va ridica o necunoscută, şi 
criticii o vor numi Maud Brewster a Angliei. 

- Sunteţi foarte amabil, desigur, murmură ea, şi însuşi 
convenţionalul din tonul şi cuvintele ei împreună cu tot 
ce răscolea din trecutul vieţii mele din altă lume îmi 
dădură o emoție bogată în amintiri, dar chinuitoare prin 
dorul de acasă. 

- Şi dumneavoastră sunteţi Maud Brewster, spusei eu 
solemn, privind-o. 

- Şi dumneavoastră sunteţi Humphrey Van Weyden, 
spuse ea, privindu-mă cu tot atâta solemnitate şi 
respect. Ce ciudat! Nu înţeleg! Sper că pana 
dumneavoastră cumpătată nu ne pregăteşte cine ştie ce 
povestire fantastică despre viaţa de pe mare. 

- Nu, nu culeg material, vă asigur, fu răspunsul meu. 
Nu am nici aptitudini, nici înclinaţie să scriu romane. 

- Spuneţi-mi, de ce v-aţi îngropat totdeauna în 
California? mă întrebă ea apoi. N-a fost frumos din partea 
dumneavoastră. Noi, cei din est, v-am văzut atât de 
puţin, prea puţin chiar, pe dumneavoastră, cel de-al 
doilea decan al literaturii americane. 

M-am înclinat şi am respins complimentul. 

- Era să vă întâlnesc odată la Philadelphia, într-o 
chestiune privitoare la Browning. Trebuia să ţineţi o 
conferinţă, vă amintiţi, nu-i aşa? Trenul meu a întârziat 
cu patru ore. 

După aceea, am uitat unde ne găseam, lăsându-l pe 
Lup Larsen părăsit şi tăcut în mijlocul revărsării 
flecărelilor noastre. Vânătorii părăsiră masa şi se urcară 


pe punte, şi noi tot vorbeam. Numai Lup Larsen rămase. 
Deodată îmi dădui seama că era acolo, rezemat de 
speteaza scaunului şi ascultând curios vorbele noastre 
ciudate, dintr-o lume pe care nu o cunoştea. 

M-am oprit brusc, în mijlocul unei fraze. Prezentul, cu 
toate primejdiile şi grijile lui mă asalta cu o putere 
ameţitoare. O asalta de asemenea şi pe Miss Brewster, 
uitându-se la Lup Larsen, o groază nedesluşită şi fără 
nume i se aprinse în ochi. 

El se ridică în picioare şi râse stângaci. Râsul lui avea 
un sunet metalic. 

- O, să nu vă pese de mine, spuse el, cu un gest de 
depreciere la adresa lui. Eu nu contez. Continuaţi, 
continuaţi, vă rog. 

Dar zăgazurile vorbei se închiseseră şi ne-am ridicat şi 
noi de la masă, râzând stângaci. 


Capitolul 21 


Necazul lui Larsen că nu a fost luat în seamă de Maud 
Brewster şi de mine în conversaţia de la masă trebuia să 
se manifeste într-un fel sau într-altul; iar Thomas 
Mugridge fu cel sortit să-i cadă victimă. Acesta nu-şi 
schimbase năravurile şi nu-şi schimbase nici cămaşa, 
deşi susţinea că se primenise. Dar rufa însăşi nu 
adeverea spusele lui, şi nici straturile de slin de pe plită, 
cratiţe şi oale nu dovedeau o curăţenie deplină. 

- Te-am prevenit, Cooky, spuse Lup Larsen, şi acum 
trebuie să înghiţi hapul. 

Faţa lui Mugridge păli sub stratul de jeg, şi când Lup 
Larsen chemă doi oameni cu o saulă, nenorocitul 
cockney o zbughi înnebunit din bucătărie, dând din colţ 
în colţ pe punte, cu tot echipajul înveselit pe urmele lui. 
Nici că s-ar fi putut găsi altă distracţie mai pe placul lor 
decât să-l remorcheze de vas, căci bucătarul trimisese 
mereu în prova fierturi din cele mai scârboase. Condiţiile 
erau prielnice unei asemenea isprăvi. „Năluca” luneca pe 
apă cu mai puţin de trei mile pe oră, iar marea era relativ 
calmă. Dar Mugridge nu avea nici-o poftă să se scalde în 
ea. Probabil că văzuse cândva oameni remorcaţi. Pe 


lângă aceasta, apa era îngrozitor de rece, iar el era 
departe de a avea o sănătate de fier. 

Ca de obicei, bordul liber şi vânătorii au venit pe 
punte să asiste la distracţia făgăduită. Lui Mugridge 
părea să-i fie o frică turbată de apă şi dovedea o agerime 
şi o iuţeală pe care nici nu bănuiam că le are, încolţit în 
unghiul dintre bucătărie şi dunetă, sări ca o pisică sus pe 
salon şi fugi spre pupa. Dar cei ce-l urmăreau luându-i-o 
înainte, el sări iar pe acoperişul salonului, trecu peste 
bucătărie şi apoi, peste tambuchiul aliveiului, iarăşi pe 
punte. Alerga drept înainte, urmărit de vâslaşul Harrison, 
care se apropia din ce în ce. Dar Mugridge, sărind brusc 
în sus, se prinse de un strai. Totul se petrecu într-o clipă. 
Ţinându-se în mâni, spânzurat în aer, se îndoi din şolduri 
şi zvârli cu ambele picioare. Harrison, venind după el, 
primi lovitura drept în plexul solar, gemu fără să vrea, se 
îndoi din mijloc şi se prăvăli pe spate. 

Aplauze şi hohote de râs din partea vânătorilor însoţiră 
isprava, iar Mugridge, ocolind parte din prigonitorii lui pe 
după trinchet, fugi spre pupa, strecurându-se printre 
ceilalţi, ca un jucător pe un teren de fotbal. O ţinu drept 
înainte până la dunetă şi de-a lungul dunetei până la 
pupa. Fugea atât de iute, încât atunci când coti la colţul 
salonului, alunecă şi căzu. In cădere, trupul bucătarului 
se lovi de picioarele lui Nilson, care era la timonă. 
Amândoi căzură de-a valma, dar Mugridge singur se 
ridică. Printr-o ciudăţenie oarecare, trupul lui firav 
frânsese piciorul vlăjganului ca pe un chibrit. 

Parsons trecu la cârmă, şi urmărirea continuă. Se 
învârteau cu toţii de jur-împrejurul punţii, Mugridge 
bolnav de spaimă, iar marinarii chiuind, strigându-şi unul 
altuia ce să facă, şi vânătorii îmbărbătându-i cu urlete şi 
cu hohote de râs. Mugridge se prăbuşi pe bocaportul din 
prova împreună cu trei oameni; dar ieşi din învălmăşeală 
ca un ţipar, sângerând la gură, cu cămaşa cu pricina 
sfâşiată bucăţi, şi sări în sarturile catargului mare. Se 


88 Bordul liber - aceia dintre membrii echipajului care, la un 
moment dat, nu sunt de cart. 


caţără drept în sus, dincolo de sarturi, până în vârful 
catargului. 

Şase marinari îl urmăriră ca un roi până la crucetă, 
unde rămaseră grămadă, aşteptând, în timp ce doi dintre 
ei, Oofty-Oofty şi Black (cârmaciul lui Latimer), urcară pe 
straiurile subţiri de oţel, înălțându-se tot mai sus în 
puterea braţelor. 

Intreprindeau un lucru periculos, căci la o înălţime de 
peste o sută de picioare deasupra punţii şi ţinându-se 
doar în mâini nu erau în poziţia cea mai prielnică pentru 
a se apăra de picioarele lui Mugridge. lar Mugridge 
dădea din picioare cu sălbăticie, până ce canacul, 
ţinându-se cu o singură mână, apucă un picior al 
bucătarului. Black făcu acelaşi lucru o clipă mai târziu cu 
celălalt picior. Apoi, cei trei, în balansul de la înălţimea 
aceea, încâlciţi, zvârcolindu-se, zbătându-se, alunecând, 
căzură până la urmă în braţele camarazilor lor de pe 
crucetă. 

Bătălia aeriană se termină, şi Thomas Mugridge, 
scâncind şi bolborosind, cu stropi de spumă şi sânge la 
gură, a fost coborât pe punte. Lup Larsen făcu un nod de 
scaun cu o saulă şi i-l petrecu sub braţe. Apoi fu dus la 
pupa şi aruncat în mare. Patruzeci, cincizeci, şaizeci de 
picioare de saulă se desfăşurară, când Lup Larsen strigă: 
„Volta. Oofty-Oofty luă volta la o baba”, saula se 
întinse, şi „Năluca”, aplecându-se înainte, îl smuci pe 
bucătar la suprafaţa apei. 

Era un spectacol vrednic de milă. Deşi nu se putea 
îneca şi avea nouă vieţi în el, îndura toate chinurile 
premergătoare înecului. „Năluca” mergea foarte încet, şi 
când pupa ei se ridica pe un val, iar vasul luneca înainte, 
îl trăgea pe nenorocit la suprafaţă şi îi dădea o clipă de 
răgaz în care să răsufle; dar la fiecare salt pupa cădea, şi 
în timp ce prova urca alene valul următor, saula slăbea, 
şi Mugridge se scufunda. 


3 Volta - comandă ce se dă pentru a opri virarea. 
% Baba - piesă cilindrică, fixată la bordul navelor, de care se leagă 
parâmele şi manevrele. 


Uitasem cu totul de Maud Brewster şi tresării când se 
apropie cu paşi uşori de mine. Apărea pe punte pentru 
prima dată de când venise pe bord. O linişte cumplită o 
întâmpină. 

- Care este pricina acestei veselii? se interesă ea. 

- Întrebaţi-l pe căpitanul Larsen, răspunsei eu liniştit şi 
rece, deşi înlăuntrul meu sângele clocotea la gândul că 
va fi martora unei astfel de brutalităţi. 

Tocmai se întorcea să-mi urmeze sfatul, când ochii îi 
căzură pe Oofty-Oofty, care chiar în faţa ei, cu trupul 
ager şi mlădios, ţinea capătul saulei. 

- Pescuieşti? îl întrebă. 

El nu-i răspunse. Ochii lui, aţintiţi asupra mării din 
urma noastră, scânteiară deodată. 

- Rechin, Sir! strigă el. 

- Vira”! De zor! Toţi deodată! strigă Lup Larsen, sărind 
chiar el la saulă şi luând-o înainte chiar şi celor mai iuți. 

Mugridge auzise strigătul canacului şi ţipa ca din gură 
de şarpe. Vedeam o aripă dorsală neagră tăind apa şi 
îndreptându-se spre el cu o iuţeală mai mare decât 
aceea cu care era el tras pe bord. Avea sorţi egali să fie 
prins de rechin sau salvat de noi; era o chestiune de 
secunde. Când Mugridge ajunse chiar sub noi, pupa 
cobori povârnişul unui val, dând astfel un avantaj 
rechinului. Aripa dorsală dispăru. Rechinul se năpusti cu 
iuţeală în sus, arătându-şi timp de o clipă burta albă. Lup 
Larsen reacţionă cu aceeaşi iuţeală, dar nu tocmai. 
Smuci deodată cu putere, cu toată puterea de care era 
capabil. Trupul bucătarului ţâşni din apă şi, odată cu el, 
partea de sus a rechinului. Mugridge îşi chirci picioarele 
şi se păru că fiara n-a apucat decât să-l lovească, după 
care căzu înapoi în apă cu un plescăit. Dar în clipa 
atingerii, Thomas Mugridge ţipă. Apoi apăru pe punte, ca 
un peşte prins în undiţă, frecând copastia cu toată 
suprafaţa pieptului şi a pântecelui, căzând grămadă pe 
punte în mâini şi în genunchi şi rostogolindu-se. 


%1 Vira - comandă pentru a trage o parâmă sau a ridica o greutate. 


Dar sângele ţâşnea din el ca dintr-o fântână. Laba 
piciorului drept lipsea, amputată chiar din gleznă. Mă 
uitai îndată la Maud Brewster. Faţa îi pălise, ochii îi erau 
holbaţi de groază. Nu se uita la Thomas Mugridge, ci la 
Lup Larsen. El îşi dădu seama de aceasta, căci spuse 
râzând scurt, după obiceiul lui: 

- Joc de bărbaţi, Miss Brewster. Ceva mai brutal, sunt 
sigur, decât cele cu care aţi fost obişnuită, dar totuşi joc 
de bărbaţi. Rechinul nu era prevăzut în program. A fost... 

Dar, în acea clipă, Mugridge, care îşi ridicase capul şi 
văzuse cu ochii lui ce anume pierduse, se târî de-a 
buşilea pe punte şi îşi înfipse dinţii în pulpa lui Lup 
Larsen. Acesta se aplecă liniştit spre bucătar şi îi strânse 
între degete partea dinapoi a fălcilor, sub urechi. Fălcile 
se descleştară de nevoie, iar Lup Larsen se depărta cu 
un pas. 

- Cum spuneam, urmă el, ca şi cum nimic deosebit nu 
s-ar fi petrecut, rechinul nu era în program. A fost... să 
zicem, mâna Providenţei? 

Ea nu dădu nici un semn că ar fi auzit; doar ochii ei 
căpătară o expresie de ură nespusă când porni să plece. 
Dar nu apucă să facă un pas, că se clătină şi se împletici, 
întinzându-şi neputincioasă mâna spre mine. Am prins-o 
tocmai la timp ca s-o împiedic să cadă şi am condus-o 
până la o bancă de pe careu. Credeam că o să leşine de 
tot, dar se stăpâni. 

- Vrei să aduci un garou?, Mister Van Weyden? îmi 
strigă Lup Larsen. 

Eu şovăii. Buzele ei se mişcară şi, deşi nu rostiră nici 
un cuvânt, îmi porunci din ochi, limpede ca graiul, să mă 
duc în ajutorul nefericitului bucătar. 

- Vă rog, reuşi ea să şoptească, şi n-am putut să n-o 
ascult. 

In ultima vreme devenisem atât de dibaci în ale 
chirurgiei, încât Lup Larsen, după câteva îndrumări, mă 
lăsă să-mi fac treaba, cu doi marinari ca asistenţi. El îşi 


% Garou legătură (din cauciuc sau din alt material) folosită spre a 
comprima un vas pentru întreruperea circulaţiei sangvine. 


alese altă treabă: să se răzbune pe rechin. Aruncară 
peste bord un cârlig greu cu vârtej, având ca momeală 
carne grasă de porc; şi până să isprăvesc de legat venele 
şi arterele tăiate, marinarii, în strigăte de „hei-rup”, 
trăgeau pe punte fiara vinovată. N-am văzut eu însumi 
cele ce s-au petrecut, dar asistenții mei, întâi unul şi pe 
urmă celălalt, m-au părăsit pentru câteva clipe, ca să 
dea o fugă pe punte şi să vadă ce se întâmplă. Rechinul, 
lung de şaisprezece picioare, a fost ridicat pe 
portsarturile arborelui mare. Fălcile i-au fost căscate cu 
nişte pene cât s-a putut, după care i-au introdus în gură 
un ţăruş ascuţit la ambele capete, astfel încât fălcile i-au 
rămas căscate şi după scoaterea penelor. După aceasta, 
cârligul a fost tăiat jos. Rechinul căzu înapoi în mare, 
neputincios, însă în toată puterea, osândit să moară 
încet de foame o moarte vie, mai puţin cuvenită lui decât 
omului care născocise această pedeapsă. 


Capitolul 22 


Când Maud Brewster se apropie de mine, ştiam despre 
ce e vorba. De zece minute o priveam cum vorbeşte 
înfocat cu mecanicul, iar acum, făcându-i semn să tacă, o 
luai ceva mai departe de acolo, ca să nu audă cârmaciul. 
Faţă îi era palidă şi rigidă. Ochii ei mari, mai mari ca de 
obicei prin hotărârea pe care o oglindeau, mă priviră 
pătrunzător. Mi se strânse inima de teamă, căci avea de 
gând să cerceteze sufletul lui Humphrey Van Weyden, iar 
Humphrey Van Weyden nu avea nimic cu ce să se 
fălească din cale-afară de când se urcase pe „Năluca”. 

Am mers până la capătul dunetei, şi acolo ea se 
întoarse cu faţa spre mine. Aruncai o privire împrejur, să 
văd dacă nu cumva ne poate auzi cineva. 

- Ce este? o întrebai blând, dar expresia hotărâtă de 
pe faţa ei nu se schimbă. 

- Înţeleg prea bine, începu ea, că întâmplarea de azi- 
dimineaţă a fost în bună parte un accident; dar am stat 
de vorbă cu Mister Haskins. Dânsul îmi spune că în ziua 
în care am fost salvaţi, în timpul cât eram în cabină, doi 
oameni au fost înecaţi, înecaţi cu bună-ştiinţă - asasinați. 


Vocea ei era întrebătoare. Mă înfrunta acuzator, ca şi 
cum eu aş fi fost vinovat de acea faptă sau cel puţin 
părtaş la ea. 

- Informaţia este cu totul exactă, cei doi oameni au 
fost asasinați. 

- Şi dumneavoastră aţi îngăduit aceasta! exclamă ea. 

- N-am avut putinţa s-o împiedic ar fi mai exact spus, 
răspunsei eu tot blând. 

- Dar măcar aţi încercat s-o împiedicaţi? cu accentul 
pe cuvântul „încercat” şi cu o urmă de rugăminte în 
voce. Vai, n-aţi încercat! se grăbi ea, ghicindu-mi 
răspunsul. De ce nu? 

Dădui din umeri. 

- Trebuie să ţineţi seama, Miss Brewster, că sunteţi 
nou-venită în această mică lume şi că nu înţelegeţi încă 
legile după care se conduce. Aduceţi cu dumneavoastră 
anumite concepţii frumoase despre omenie, bărbăţie, 
atitudine şi câte altele; dar aici veţi constata că acestea 
sunt concepţii nepotrivite. Eu, unul, am constatat asta, 
adăugai, oftând fără voie. 

Dădu din cap neîncrezătoare. 

- Ce m-aţi sfătui atunci? am întrebat-o. Să iau un cuţit 
sau o puşcă, sau un topor şi să-l ucid pe acest om? 

Se trase puţin înapoi. 

- Nu, asta nu! 

- Atunci ce trebuie să fac? Să mă sinucid? 

- Vorbiţi în termeni pur practici, se împotrivi ea. Există 
ceva care se numeşte curaj moral, şi curajul moral dă 
întotdeauna roade. 

- A, mă sfătuiţi să nu-l ucid nici pe el şi nici să nu mă 
sinucid, i-am răspuns zâmbind, dar să-l las să mă ucidă 
el pe mine. Am făcut un gest cu mâna, fiindcă se 
pregătea să vorbească şi am urmat: Căci curajul moral e 
un capital fără valoare pe această mică lume plutitoare. 
Leach, unul dintre oamenii care au fost asasinați, poseda 
într-o măsură neobişnuită curajul moral. Tot aşa şi 
celălalt, Johnson. Nu numai că nu le-a fost de nici un 
folos, dar de aici li s-a tras moartea. Tot aşa s-ar 


întâmpla şi cu mine dacă aş manifesta bruma de curaj 
moral pe care poate că o am. Trebuie să înţelegeţi, Miss 
Brewster, şi să înţelegeţi limpede, că acest om este un 
monstru. Este lipsit de conştiinţă. Nu are nimic sfânt, 
nici-o faptă nu este prea îngrozitoare pentru el. În primul 
rând, am fost reţinut pe bord datorită capriciului său. 
Sunt încă în viaţă tot datorită capriciului său. Nu fac 
nimic, nu pot face nimic, pentru că sunt sclavul acestui 
monstru, aşa cum şi dumneavoastră sunteţi acum sclava 
lui; pentru că doresc să trăiesc, aşa cum şi 
dumneavoastră veţi dori să trăiţi; pentru că nu pot să mă 
lupt cu el şi să-l dobor, întocmai cum nici dumneavoastră 
nu veţi putea să luptaţi cu el şi să-l doborâţi. 

Miss Brewster aşteptă să urmez. 

- Ce rămâne atunci? Rolul meu este al celui slab. 
Rămân mut şi îndur infamia, aşa cum şi dumneavoastră 
veţi rămâne mută şi veţi îndura infamia. Şi e bine aşa. E 
lucrul cel mai bun pe care-l putem face dacă vrem să 
trăim. Izbânda nu e totdeauna a celui puternic. Noi nu 
avem puterea cu care să luptăm cu acest om; trebuie să 
ne prefacem şi să învingem, dacă putem învinge, prin 
şiretlic. Dacă vreţi să-mi urmaţi sfatul, uite ce trebuie să 
faceţi. Ştiu că situaţia mea e primejdioasă şi pot să vă 
spun deschis că a dumneavoastră e şi mai primejdioasă. 
Trebuie să fim uniţi, fără să se vadă aceasta, într-o 
tainică înţelegere. Eu nu voi putea să vă ţin partea făţiş 
şi, indiferent de ce jigniri mi se vor aduce, 
dumneavoastră trebuie să rămâneţi tot atât de tăcută. 
Nu trebuie să provocăm nici-o ciocnire cu acest om, nici 
să ne împotrivim voinţei lui. Trebuie să rămânem cu faţa 
zâmbitoare şi să-i arătăm prietenie, oricât ar fi de 
respingător acest lucru. 

Îşi şterse fruntea cu palma, nedumerită, spunând: 

- Tot nu înţeleg. 

- Trebuie să faceţi cum vă spun eu, am întrerupt-o 
autoritar, căci Lup Larsen, care se plimba în mijlocul 
punţii cu Latimer, îşi îndreptă în clipa aceea privirea spre 


noi. Faceţi cum vă spun eu, şi nu va trece mult până ce 
veţi înţelege că am dreptate. 

- Ce să fac atunci? întrebă ea, văzând privirea 
îngrijorată pe care o aruncasem spre cel despre care 
vorbeam şi fiind impresionată, vreau să cred, de 
seriozitatea ce-o dovedeam. 

- Feriţi-vă cât puteţi de a arăta orice fel de curaj 
moral, spusei grăbit. Nu treziţi duşmănia acestui om. Fiţi 
prietenoasă cu el, vorbiţi cu el, discutaţi cu el literatură şi 
artă... îi plac aceste lucruri. Vă va asculta cu nesaţ şi să 
ştiţi că e departe de a fi prost. lar pentru binele 
dumneavoastră, încercaţi să evitaţi pe cât puteţi să fiţi 
de faţă la brutalităţile de pe vas. In felul acesta vă va fi 
mult mai uşor să vă jucaţi bine rolul. 

- Trebuie să mint, spuse ea pe un ton ferm de 
răzvrătire, să mint cu vorba şi cu fapta! 

Lup Larsen se despărţise de Latimer şi venea spre noi. 
Eram disperat. 

-Vă rog, vă rog, înţelegeţi-mă, spusei în grabă, 
coborând glasul. Toate cunoştinţele dumneavoastră 
despre oameni şi lucruri sunt fără valoare aici. Trebuie s- 
o luaţi de la început. Ştiu, îmi dau seama, aţi fost 
obişnuită, printre altele, să conduceţi oamenii cu ochii, 
lăsând, ca să zic aşa, curajul moral să vorbească prin ei. 
Pe mine aţi reuşit să mă conduceţi cu ochii, să-mi 
porunciţi cu ei. Dar nu încercaţi aceasta cu Lup Larsen. 
Mai uşor aţi îmblânzi un leu; el însă ar râde de 
dumneavoastră. Ar... am fost întotdeauna mândru de 
faptul că eu l-am descoperit, am zis, schimbând vorba 
când Lup Larsen ajunse pe dunetă şi veni lângă noi. 
Redactorilor le era teamă de el, şi editorii nici nu voiau 
să audă de el. Dar ştiam ce ştiam, şi geniul lui şi judecata 
mea s-au impus atunci când a repurtat acel mare succes 
cu poemul Forja. 

- Dar a fost publicat într-un ziar, spuse ea cu 
naturalete. 

- A fost o întâmplare că a văzut lumina tiparului într-un 
ziar, i-am răspuns. Dar nu pentru că poemul n-ar fi fost 


văzut mai întâi de către redactorii revistelor. Apoi, 
adresându-mă lui Lup Larsen, am explicat: Vorbeam 
despre Harris. 

- A, da, încuviinţă el. Îmi amintesc Forja, plină de 
sentimente duioase şi o atotputernică încredere în iluziile 
omeneşti. Dar, lăsând asta, Mister Van Weyden, ai face 
bine să te duci la Cooky. Se vaită şi nu-şi găseşte odihna. 

Astfel am fost expediat brutal de pe dunetă, ca să 
merg să-l găsesc pe Mugridge dormind tun, în urma 
morfinei pe care i-o administrasem. Nu m-am grăbit să 
mă întorc pe punte şi atunci când m-am întors, am fost 
bucuros s-o văd pe Miss Brewster într-o conversaţie 
însufleţită cu Lup Larsen. Cum spuneam, acest lucru m-a 
bucurat. Îmi urma sfatul. Totuşi, mi-am dat seama că 
simţeam o uşoară părere de rău că era în stare să facă 
lucrul pe care o rugasem să-l facă şi care-i displăcuse 
atât de tare. 


Capitolul 23 


Vânturi bune, suflând prielnic, duseră repede „Năluca” 
spre nord, în inima turmei de foci. Am întâlnit-o aproape 
de paralela 44, pe o mare rea şi furtunoasă, peste care 
vântul gonea neîncetat bancurile de ceaţă. Zile de-a 
rândul nu vedeam deloc soarele şi nici nu puteam lua 
înălţimea“; apoi, vântul mătura de neguri faţa oceanului, 
valurile unduiau şi licăreau în soare, şi atunci aflam unde 
ne găsim. Aveam parte de o zi senină, poate de trei sau 
patru, dar apoi ceața ne învăluia, parcă mai deasă ca 
oricând. 

Vânătoarea era periculoasă; totuşi, bărcile coborâte la 
apă zi după zi erau înghiţite de bezna cenuşie şi nu se 
mai vedeau până la căderea nopţii, şi deseori chiar mult 
după aceea, când se apropiau ca nişte stafii marine, una 
câte una. Wainwright - vânătorul pe care Lup Larsen ÎI 
furase cu barcă, cu oameni cu tot - profită de marea 
înnegurată şi fugi. Dispăru într-o dimineaţă în ceața 
înconjurătoare, cu cei doi oameni ai lui, şi nu i-am mai 


% Este vorba de luarea înălţimii soarelui, operaţie necesară pentru 
stabilirea poziţiei navelor după metoda „dreptei de înălţime”. 


văzut, deşi, după câteva zile, am aflat că trecuseră din 
goeletă în goeletă până au ajuns din nou pe vasul lor. 

Era tocmai ceea ce mă hotărâsem şi eu să fac, dar nu 
s-a ivit niciodată prilejul. Nu intra în atribuţiile secundului 
să plece cu bărcile şi, cu toate că am încercat prin 
diferite vicleşuguri să iau parte la vânătoare, Lup Larsen 
nu mi-a îngăduit niciodată aceasta. Dacă aş fi izbutit, aş 
fi făcut eu în aşa fel încât s-o iau şi pe Miss Brewster cu 
mine. Aşa cum se prezenta situaţia, lucrurile se apropiau 
de un punct la care mi-era teamă să mă gândesc. Fără 
să vreau, am ocolit acest gând, însă el îmi apărea mereu 
în minte, ca o vedenie tulburătoare. 

Citisem, pe timpuri, romane de aventuri marine, din 
care nu lipsea femeia singuratică în mijlocul unui echipaj 
de bărbaţi; dar acum îmi dădeam seama că nu 
pătrunseseră niciodată înţelesul mai adânc al unei atare 
situaţii, pe care scriitorii puneau atâta accent şi pe care o 
speculau din plin. Şi acum iată-mă şi pe mine faţă în faţă 
cu o asemenea situaţie. Pentru ca trăirea să fie neegalat 
de intensă, a trebuit ca femeia să se cheme Maud 
Brewster, care mă fermeca acum în persoană, aşa cum 
încă demult mă fermecase prin opera ei. 

Nu-ţi puteai închipui pe cineva mai puţin potrivit 
mediului înconjurător. Era o făptură delicată, diafană, 
mlădioasă şi gingaşă, uşoară şi plină de graţie în mişcări. 
Nu am avut niciodată impresia că umblă, sau, cel puţin, 
că umblă ca un muritor de rând. Era nespus de 
unduioasă şi de imaterială, parcă venind spre tine ca un 
fulg sau ca o pasăre care pluteşte lin. 

Era ca o piesă de porțelan de Dresda şi eram mereu 
impresionat de ceea ce aş numi fragilitatea ei. Ca şi 
atunci când am luat-o de braţ, ajutând-o să coboare în 
careu, eram pregătit s-o văd în orice clipă fărâmându-se 
dacă ar fi fost maltratată sau supusă vreunui efort. N-am 
văzut niciodată o potrivire aşa deplină între trup şi fire. 
Aidoma cu versul ei, aşa cum a fost descris de critici, 
sublimat şi spiritual, îi era şi trupul. Părea să facă una cu 
sufletul ei, să aibă rosturi asemănătoare cu acesta, 


constituind între el şi viaţă o legătură dintre cele mai 
firave. Într-adevăr, fiinţa aceasta călca pământul uşor, 
după cum şi în alcătuirea ei nu intra decât prea puţin din 
pământul cel dur. 

Între ea şi Lup Larsen era un contrast izbitor. Fiecăruia 
îi lipsea tot ce avea celălalt, şi avea în schimb tot ce-i 
lipsea celuilalt. l-am observat împreună pe punte într-o 
dimineaţă şi i-am asemuit treptelor extreme ale scării 
evoluţiei omeneşti; unul, culmea tuturor sălbăticiilor, 
celălalt, produsul finisat al civilizaţiei celei mai 
desăvârşite. Într-adevăr, Lup Larsen poseda o doză 
neobişnuită de inteligenţă, dar aceasta era folosită 
numai pentru manifestarea instinctelor lui sălbatice, 
ceea ce făcea din el un sălbatic cu atât mai de temut. 
Era vânjos, cu o musculatură splendidă, un om solid, 
însă, deşi păşea cu siguranţa şi apăsarea omului 
puternic, pasul lui nu avea nimic greoi. Jungla şi deşertul 
se ascundeau în mersul lui. Călcătura îi era ca de pisică, 
şi era sprinten şi puternic, totdeauna puternic. |l 
asemuiam cu un tigru mare, o fiară de pradă şi de luptă. 
Aşa părea, iar licărirea pătrunzătoare care se ivea uneori 
în ochii lui era aceeaşi licărire pătrunzătoare pe care o 
văzusem în ochii leoparzilor şi ai altor fiare sălbatice 
închise în cuşcă. 

Dar în acea zi, uitându-mă la ei cum se plimbau în sus 
şi în jos pe punte, am văzut că ea a fost aceea care a pus 
capăt plimbării. S-au apropiat de locul unde stăteam eu, 
în dreptul tambuchiului. Simţeam că era foarte tulburată, 
deşi nu trăda aceasta prin nici un semn. Aruncă o vorbă 
oarecare, uitându-se la mine, şi râse destul de zglobiu; 
dar i-am văzut ochii îndreptându-se spre el fără voie, de 
parcă ar fi fost fascinată; apoi îi lăsă în jos, dar nu destul 
de iute ca să ascundă groaza care năvălise în ei. 

De-abia în ochii lui am văzut pricina tulburării ei. De 
obicei cenuşii, duri şi reci, erau acum calzi, blânzi şi aurii 
şi în ei jucau luminiţe care se ştergeau şi se topeau sau 
creşteau până ce privirile erau inundate de o strălucire 
caldă. Poate că dogoarea aurie se datora acestui lucru; 


dar e cert că ochii îi erau aurii, ispititori şi dominatori, 
totodată atrăgători şi răpitori, rostind o exigenţă şi o 
chemare a sângelui pe care nici-o femeie n-ar fi putut s-o 
înţeleagă greşit şi cu atât mai puţin Maud Brewster. 

Groaza ei mă cuprinse şi pe mine, şi în acea clipă de 
spaimă - cea mai groaznică spaimă pe care o poate 
încerca un om - am înţeles, într-un chip nelămurit, că mi- 
era dragă. Certitudinea că o iubeam mă cuprinsese 
odată cu spaima, şi cu aceste două sentimente 
strângându-mi inima şi făcându-mi sângele în acelaşi 
timp să îngheţe şi să clocotească în vine mă simţeam 
atras de o putere din afară şi de dincolo de mine şi mă 
trezii, fără voie, cu ochii privind ţintă în ochii lui Lup 
Larsen. 

Dar el îşi revenise. Dogoarea aurie şi luminiţele 
jucăuşe dispăruseră. Ochii erau iarăşi reci, cenuşii şi 
scânteietori când salută brusc şi plecă. 

- Mi-e teamă, îmi şopti ea tremurând uşor. Mi-e aşa 
teamă! 

Şi mie mi-era teamă, iar descoperirea pe care o 
făcusem, că fiinţa aceasta însemna atâta pentru mine, 
îmi tulburase mintea; am reuşit însă să-i răspund calm: 

- Toate se vor termina cu bine, Miss Brewster. Se vor 
termina cu bine, credeţi-mă. 

Îmi răspunse cu un uşor zâmbet de recunoştinţă, care- 
mi făcu inima să bată cu tărie, apoi ea porni pe scara 
tambuchiului. 

Mult timp am rămas în picioare acolo unde m-a lăsat. 
Simţeam o nevoie imperioasă de a mă acomoda, de a 
mă gândi la însemnătatea schimbării survenite în starea 
de lucruri. În sfârşit, venise dragostea, venise când o 
aşteptam mai puţin şi în împrejurările cele mai 
neprielnice. Desigur, în concepţia mea am recunoscut 
întotdeauna că, mai curând sau mai târziu, chemarea 
dragostei se face auzită; dar anii îndelungaţi petrecuţi în 
tăcere printre cărţi m-au sustras acestei chemări şi m-au 
lăsat nepregătit. 


lar acum venise! Maud Brewster! Amintirea îmi zbură 
înapoi la prima cărticică de pe masa mea şi văzui în faţa 
ochilor, aievea, şirul de plachete de pe raftul bibliotecii 
mele. Cu câtă plăcere le primisem pe fiecare! In fiecare 
an, câte una văzuse lumina tiparului şi, pentru mine, 
fiecare însemna începutul unui an nou. Ele dădeau glas 
unui intelect şi unui spirit pe care le simţeam una cu 
mine şi, ca atare, le primisem cu sentimentul că 
îmbrăţişez un spirit înrudit; dar acum locul lor era în 
inima mea. 

Inima mea? Parcă eram un altul şi mă priveam din 
afară, neîncrezător. Maud Brewster! Humphrey Van 
Weyden - „omul cu sânge de broască”, „monstrul lipsit 
de simtire”, „demonul analitic”, aşa cum îl botezase 
Charley Furuseth - era îndrăgostit! Apoi, fără nici-o 
noimă, mintea mea zbură înapoi la o mică notiţă 
biografică dintr-un Who's Who% legat în roşu şi îmi 
spusei: „S-a născut la Cambridge şi are 27 de ani”. Apoi 
mi-am zis: „De 27 de ani, şi încă necăsătorită şi 
neîndrăgostită?” Dar de unde ştiam eu că era 
neîndrăgostită? lar săgetarea unei gelozii de-abia 
înfiripată puse pe fugă orice îndoială. Eram gelos: deci, 
iubeam. Şi femeia pe care o iubeam era Maud Brewster. 

Eu, Humphrey Van Weyden, eram îndrăgostit! Şi iarăşi 
am fost cuprins de îndoială. Nu că mi-era teamă de 
dragoste sau că nu voiam s-o întâmpin. Dimpotrivă, 
filozofia mea recunoscuse şi  înfăţişase totdeauna 
dragostea ca lucrul cel mai măreț din lume, țelul şi 
culmea trăirii, gradul cel mai desăvârşit de bucurie şi de 
fericire în care vibrează viaţa, cel mai de preţ lucru care 
merită să fie întâmpinat, primit cu bucurie şi strâns la 
piept. Dar acum, că venise, nu puteam crede. Nu se 
putea să fiu atât de norocos. Era prea frumos, mult prea 


% Who's Who (Cine-i cine), almanah cuprinzând scurte notițe 
biografice despre cele mai de seamă personalităţi în viaţă din 
lumea economică, politică, artistică, literară etc. a S.U.A. 


frumos ca să fie adevărat. Îmi veniră în minte versurile 
lui Symons%: 


Rătăcit-am ani de-a rândul printr-o-ntreagă 
Lume de femei, căutându-te pe tine. 


Apoi încetasem să mai caut, îmi spuneam că acest 
lucru, cel mai măreț din lume, nu e pentru mine. 
Furuseth avea dreptate: eram anormal, „un monstru 
lipsit de simtire”, o fiinţă ciudată, trăind cu nasu-n cărţi, 
capabil de a-şi găsi plăcerile numai în senzaţii 
intelectuale. Deşi fusesem înconjurat de femei toată 
viaţa, nu le apreciasem decât din punct de vedere 
estetic, şi atâta tot. Mă socotisem chiar, uneori, în afara 
societăţii, un anahoret, căruia nu-i sunt îngăduite 
patimile veşnice sau trecătoare, pe care le vedeam şi le 
înţelegeam aşa de bine la alţii. Şi acum venise! Venise 
pe negândite şi netrâmbiţată, într-o stare de extaz, căci 
extaz era, mi-am părăsit locul de la capătul tambuchiului 
şi am pornit pe punte, îngânând pentru mine minunatele 
versuri ale Elizabethei Browning: 


E mult de-atunci, în loc de oameni şi femei, 

Cu visurile eu trăiam, tovarăşi dragi de joc. 
Prieteni buni eu i-am găsit, şi nu gândeam deloc 
Un viers mai dulce să aud ca cel cântat de ei.” 


Dar viersul mai dulce îmi cânta acum în urechi, iar eu 
nu vedeam şi nu ştiam ce se întâmplă în jurul meu. M-a 
trezit vocea aspră a lui Lup Larsen: 

- Ce dracu faci? întrebă el. 


3 Arthur Symons (1865-1945), poet simbolist englez. 

% Elizabeth Barreit-Browning (1806-1901), poetă lirică engleză, 
autoarea celebrelor Sonnets from the Portuguese (Sonetele 
portughezei, 1850). 

” Primele patru versuri ale Sonetului XXVI din ciclul Sonnets from 
the Portuguese. 


Rătăcisem până în prova, unde marinarii vopseau ceva 
şi mi-am venit în fire tocmai când eram pe cale să 
răstorn cu piciorul o cutie cu vopsea. 

- Somnambul, insolaţie, ce? se răsti el. 

- Nu, indigestie, i-am ripostat şi mi-am urmat 
plimbarea, ca şi când nu s-ar fi întâmplat nimic 
neobişnuit. 


Capitolul 24 


Dintre toate amintirile mele, una dintre cele mai vii 
rămâne aceea a întâmplărilor petrecute pe „Năluca” în 
cele patruzeci de ore de după descoperirea faptului că 
eram îndrăgostit de Maud Brewster. Eu, care trăisem 
toată viaţa în tihnă, ca să pornesc la vârsta de 35 de ani 
pe calea aventurii celei mai nesăbuite pe care mi-o 
puteam închipui, nu am avut niciodată parte de atâtea 
incidente şi emoţii, îngrămădite în doar patruzeci de ore 
de trai. Nici nu-mi pot astupa urechile ca să nu aud 
şoaptele mândriei, care-mi spun că m-am descurcat 
destul de bine, date fiind împrejurările. 

Pentru început: la masa de la prânz, Lup Larsen i-a 
înştiinţat pe vânători că de aici înainte aveau să 
mănânce în alivei, lucru fără precedent pe goelete de 
vânătoare de foci, unde obiceiul este ca vânătorii să fie 
în mod neoficial socotiți ofiţeri. Nu dădu nici-o explicaţie, 
dar motivul era destul de limpede. Horner şi Smoke se 
arătaseră curtenitori faţă de Maud Brewster, şi acest 
lucru, ridicol în sine şi nesupărător pentru ea, îi 
displăcuse în mod vădit lui Lup Larsen. 


Vestea a fost primită cu o tăcere mormântală, deşi 
ceilalţi patru vânători priveau cu înţeles la cei doi care 
fuseseră pricina surghiunirii lor. Jack Horner, liniştit cum 
îi era felul, nu reacţiona în nici un fel; dar lui Smoke i se 
ridică sângele în cap, întunecându-i fruntea. Deschise 
gura să vorbească. Lup Larsen îl observa, îl aştepta cu 
strălucirea lui de oţel în ochi; dar Smoke închise din nou 
gura, fără să fi spus nimic. 

- Ai ceva de zis? întrebă, agresiv, căpitanul. 

Era o provocare, dar Smoke refuză s-o primească. 

- Despre ce? întrebă el atât de nevinovat, încât Lup 
Larsen fu descumpănit, iar ceilalţi zâmbiră. 

- O, nimic, spuse Lup Larsen cu jumătate de gură. 
Credeam doar că vrei să te pui de-a curmezişul. 

- La ce? întrebă Smoke netulburat. 

Camarazii lui Smoke zâmbeau acum făţiş. Căpitanul ar 
fi fost în stare să-l omoare, şi nu mă îndoiesc că aş fi 
asistat la o vărsare de sânge dacă Maud Brewster n-ar fi 
fost acolo. La drept vorbind, Smoke îşi îngăduia să se 
poarte aşa tocmai datorită prezenţei ei. Era un om prea 
prevăzător şi prudent ca să-şi atragă mânia lui Lup 
Larsen într-un moment în care această mânie se putea 
manifesta mai mult decât numai prin vorbe. Mi-era 
teamă să nu se încaiere, dar un strigăt al timonierului 
salvă situaţia. 

- Fum în vedere! se auzi strigătul său prin tambuchiul 
deschis. 

- În ce direcţie? strigă Lup Larsen. 

- Drept în pupa, Sir. 

- Poate că e un rus, sugeră Latimer. 

Cuvintele lui aduseră îngrijorarea pe feţele celorlalţi 
vânători. Un rus nu putea însemna decât un singur lucru: 
un vas în patrulare. Vânătorii nu cunoşteau decât vag 
poziţia navei, totuşi ştiau că eram aproape de limitele 
mării unde vânătoarea era oprită, iar renumele de 
braconier al lui Lup Larsen era bine-cunoscut. Toţi ochii 
se îndreptară spre el. 


- Suntem în afară de orice pericol, îi asigură el râzând. 
De data asta nu te mai paşte ocna, Smoke. Dar uite ce e: 
pun rămăşag cinci contra unu că e „Macedonia”. 

Nimeni nu primi rămăşagul, iar el urmă: 

- În acest caz, pun zece contra unu că e rost de 
încăierare. g 

- Nu, mulțumesc, spuse Latimer. Inţeleg să pierd bani 
într-un rămăşag, dar vreau să am şi eu o şansă cât de 
cât. Nu s-a întâmplat niciodată să nu iasă cu bătaie când 
v-aţi întâlnit cu fratele ăla al dumneavoastră; pun 
rămăşag douăzeci contra unu că aşa o să fie. 

Toţi zâmbiră, chiar şi Lup Larsen, iar masa urmă în 
linişte, datorită mie, căci s-a purtat cât se poate de urât 
cu mine până la sfârşitul ei, luându-mă peste picior şi în 
zeflemea, până ce am ajuns să tremur de mânie 
înăbuşită. Dar ştiam că trebuie să mă stăpânesc, pentru 
Maud Brewster, şi îmi primii răsplata când ochii ei se 
opriră o clipă într-ai mei, spunându-mi la fel de limpede 
ca şi cum ar fi rostit: „Curaj, curaj!”. 

Ne ridicarăm de la masă ca să mergem pe punte, căci 
un vapor era o variaţie bine-venită în monotonia mării pe 
care pluteam, iar convingerea că era vorba de Larsen- 
Moartea şi de „Macedonia” ne mărea şi mai mult 
interesul. Vântul puternic şi marea agitată care se 
stârniseră în după-amiaza zilei precedente se potoliseră 
în cursul dimineţii, aşa încât acum puteam lăsa bărcile 
pe apă şi vâna toată după-amiaza. Vânatul făgăduia să 
fie îmbelşugat. Din zorii zilei pluteam pe o mare fără foci, 
însă acum prinseserăm din urmă turma şi pătrundeam în 
inima ei. 

Fumul se vedea încă la multe mile în pupa, dar se 
apropia repede în timp ce lăsam bărcile pe apă. Acestea 
se împrăştiară şi se îndreptară spre nord. Din când în 
când vedeam că se strânge câte o velă, auzeam bubuitul 
puştilor, şi vela se ridica iar. Focile erau puzderie, vântul 
scădea din ce în ce; totul favoriza o pradă însemnată. 
Când ne-am abătut ca să ocupăm poziţia sub vântul 
ultimei bărci, găsirăm oceanul acoperit cu un covor de 


foci care dormeau. Ne înconjurau din toate părţile, mai 
dese ca oricând, câte două, câte trei şi mai multe 
grămadă, întinse, cât erau de lungi, pe suprafaţa apei şi 
dormind, de-ai fi jurat că erau nişte căţelandri leneşi. 

Sub fumul care se apropia se vedea tot mai desluşit 
corpul şi suprastructura unui vapor. Era „Macedonia”. l- 
am citit numele prin binoclu când a trecut pe lângă noi, 
la mai puţin de o milă la tribord. Lup Larsen urmărea cu 
ochi fioroşi vasul. Maud Brewster îl întrebă în glumă: 

- Unde e încăierarea de care pomeneaţi, căpitane 
Larsen? 

El îi aruncă o privire amuzată şi timp de o clipă 
trăsăturile i se îmblânziră. 

- Ce v-aţi închipuit? Că o să vină pe bord şi o să ne taie 
beregatele? 

- Cam aşa ceva. Vânătorii de foci sunt pentru mine 
ceva atât de nou şi de ciudat, încât mă aştept la orişice. 

El dădu din cap. 

- Aveţi dreptate, toată dreptatea. Greşeala 
dumneavoastră e că nu v-aţi aşteptat la lucrul cel mai 
rău. 

- Cum adică? Ce poate să fie mai rău decât să ne taie 
beregatele? întrebă ea cu o uimire drăgălaşă şi naivă. 

- Să ne taie pungile, răspunse el. În zilele de azi, 
putinţa de a trăi a omului este hotărâtă de banii pe care-i 
are. 

- „Furi punga-mi, furi un moft, un biet nimic”%, cită ea. 

- Acel ce-mi fură punga îmi fură dreptul de a trăi, 
replică el, orice-ar spune zicala veche. Căci îmi fură 
pâinea, carnea şi aşternutul, şi făcând aceasta, îmi 
primejduieşte viaţa. Nu sunt destule cazane de ciorbă şi 
pâine la coadă? pentru toată lumea, ştiţi 
dumneavoastră; şi când oamenii nu au nimic în pungă, 


% Citat din Othello de Shakespeare (Actul III, scena 3); vezi William 
Shakespeare, Teatru, Editura pentru literatură universală, 1964; 
p. 873. 

% În original: soup-kitchens and bread-lines - cantine gratuite 
pentru şomeri în S.U.A. 


de obicei mor, şi mor de mizerie, afară doar dacă nu 
găsesc mijlocul să-şi umple pungile degrabă. 

- Dar nu-mi închipui că acest vapor a pus vreun gând 
rău pungii dumneavoastră. 

- Aşteptaţi, şi o să vedeţi, răspunse el întunecat. 

N-am avut mult de aşteptat. După ce depăşi linia 
bărcilor noastre cu câteva mile, „Macedonia” începu să 
coboare propriile-i bărci. Ştiam că avea paisprezece, faţă 
de cinci ale noastre (noi aveam una lipsă în urma fugii lui 
Wainwright), şi lăsă prima barcă pe apă mult sub vântul 
ultimei bărci a „Nălucii”, apoi continuă să le coboare de-a 
curmezişul drumului nostru, sfârşind cu ultima mult în 
vântul bărcii noastre celei mai din vânt. Pentru noi, 
vânătoarea era stricată. Nu mai aveam foci în urma 
noastră, iar în faţă, frontul celor paisprezece bărci 
mătura turma de foci ca un măturoi uriaş. 

Bărcile noastre vânară pe cele două sau trei mile de 
apă dintre ele şi locul unde fuseseră lăsate bărcile 
„Macedoniei”, şi apoi se îndreptară spre „Năluca”. 

Vântul nu mai era decât o boare. Oceanul devenea din 
ce în ce mai calm. Acestea, îmbinate cu prezenţa turmei 
mari, creau o zi desăvârşită pentru vânătoare, una din 
foarte puţinele zile cu care te întâlneşti într-un sezon 
norocos. Pâlcuri de oameni supăraţi, vâslaşi, cârmaci şi 
vânători, năvăliră pe bord. Fiecare simţea că a fost 
prădat; iar bărcile fură ridicate pe bord printre înjurături 
şi blesteme, care, dacă s-ar fi realizat, i-ar fi venit de hac 
lui Larsen-Moartea pe vecii vecilor. 

- Mort şi afurisit pentru zeci de veşnicii! comentă 
Louis, cu ochii licărind spre mine, când se opri din 
întinsul legăturilor cu care-şi amara barca. 

- Ascultaţi, şi nu vă va fi greu să descoperiţi care e 
lucrul cel mai de preţ din sufletele lor, spuse Lup Larsen. 
Credinţa? Dragostea?  Idealurile înălţătoare? Binele? 
Frumosul? Adevărul? 

- Le-a fost călcat simţul înnăscut al dreptăţii, spuse 
Maud Brewster, amestecându-se în vorbă. 


Stătea la câţiva paşi mai departe, cu o mână proptită 
de sarturi şi cu trupul legănându-se încet în ritmul 
corăbiei. Nu ridicase glasul, şi am fost izbit de tonul clar 
şi argintiu. Ah, ce dulce suna în urechile mele! Aproape 
că nici n-am îndrăznit s-o privesc atunci, de teamă să nu 
mă trădez. Avea pe creştet o şapcă de mus, şi părul ei 
castaniu-deschis, căzând despletit şi răsfirat în lumina 
soarelui, părea o aureolă în jurul ovalului gingaş al feţei. 
Era de-a dreptul fermecătoare, şi toată făptura ei era 
spiritualizată, aproape îngerească. Toată vechea mea 
uimire în faţa vieţii îmi reveni la vederea acestei 
minunate întruchipări a ei; iar explicaţiile reci ale lui Lup 
Larsen asupra vieţii şi a rosturilor vieţii erau într-adevăr 
vrednice de dispreţ şi de râs. 

- Sunteţi sentimentală, rânji el, ca Mister Van Weyden. 
Oamenii ăştia înjură pentru că poftele lor au de suferit. 
Atâta tot. Ce pofte? Pofta de o haleală bună şi de un pat 
moale, o dată ajunşi pe uscat, pe care le asigură plata 
bună, femeile şi băutura, îmbuibarea şi animalitatea care 
îi oglindesc aşa bine, asta e tot ce e mai bun în ei, 
năzuinţele lor înalte, idealul lor, mă rog. Felul în care-şi 
dau de gol simţirile ne impresionează, totuşi arată cât de 
adânc au fost atinşi, cât de adânc au fost atinse pungile 
lor, căci a te lega de pungile lor înseamnă a te lega de 
sufletele lor. 

- Dumneavoastră însă nu vă purtaţi ca şi cum s-ar fi 
legat cineva de punga dumneavoastră, spuse ea 
zâmbind. 

- Atunci, din întâmplare, mă port altfel, fiindcă atât 
punga, cât şi sufletul mi-au fost atinse. La preţul curent 
al pieilor pe piaţa Londrei, şi făcând o evaluare justă a 
ceea ce am fi vânat azi după-masă dacă „Macedonia” n- 
ar fi măturat tot, „Năluca” a pierdut piei în valoare de o 
mie cinci sute de dolari. 

- Vorbiţi atât de calm..., începu ea. 

- Dar nu mă simt calm; aş putea să-l ucid pe omul care 
m-a jecmănit, o întrerupse el. Da, da, ştiu că omul acela 
este fratele meu, iarăşi sentimente! Ptiu! Faţa lui se 


schimbă deodată. Glasul îi era mai puţin aspru şi cu totul 
sincer când spuse: Trebuie să fiți fericiţi, voi, 
sentimentalii, fericiţi cu adevărat că visaţi şi găsiţi că 
lucrurile sunt bune, şi pentru că le găsiţi pe unele din ele 
bune, vă simţiţi şi voi buni. Acum, spuneţi-mi amândoi, 
pe mine mă găsiţi bun? 

- Intr-un fel, sunteţi bun de privit, îngânai eu. 

- Aveţi în dumneavoastră toată putinţa de a fi bun, fu 
răspunsul lui Maud Brewster. 

- Tocmai asta e! îi strigă el, oarecum supărat. Vorbele 
dumneavoastră sunt vorbe goale pentru mine. Nu e 
nimic limpede, net şi închegat în gândul ce l-aţi 
exprimat. Nu-l poţi lua în mâini ca să-l priveşti. De fapt, 
nu este un gând. E o simţire, un sentiment, ceva 
întemeiat pe iluzie şi nicidecum un produs al minţii. 
Vorbind mai departe, vocea îi deveni din nou blândă şi 
căpătă o nuanţă de destăinuire: Ştiţi că uneori mă 
trezesc dorind ca şi eu să fiu orb în faţa realităţilor vieţii 
şi să-i cunosc numai himerele şi iluziile. Sunt greşite, cu 
totul greşite, desigur, şi contrare judecății; dar cu toate 
astea, judecata îmi spune, greşit, cu totul greşit, că 
trăirea în visuri şi iluzii îţi dă o bucurie mai mare. Şi, la 
urma urmei, bucuria este răsplata vieţii. Fără bucurie, 
viaţa e lipsită de valoare. Să munceşti ca să trăieşti, fără 
a fi răsplătit, e mai rău decât să fii mort. Cel care se 
bucură mai mult trăieşte mai mult, iar visurile şi 
închipuirile voastre vă tulbură mai puţin şi vă satisfac 
mai mult decât realităţile mele pe mine. Clătină încet din 
cap, gânditor. Adeseori mă îndoiesc, adeseori mă 
îndoiesc că judecata face parale. Visurile sunt, de bună 
seamă, mai substanţiale şi te mulţumesc mai deplin. 
Bucuria sufletească este mai săţioasă şi mai durabilă 
decât bucuria intelectuală; pe lângă aceasta, trebuie să 
răscumperi clipele de bucurie a minţii cu momente de 
depresiune. Bucuria sufletească nu este urmată decât de 
oboseala simţurilor, care se refac la iuţeală. Vă invidiez, 
vă invidiez. 


Se opri brusc, iar pe buzele lui se schiţă unul din 
ciudatele lui zâmbete batjocoritoare când adăugă: 

- Vă invidiez cu mintea, băgaţi de seamă, şi nu cu 
inima. Judecata mea mi-o dictează. Invidia este un 
produs al minţii. Sunt ca un om treaz privind la oameni 
beţi şi dorind, din mare plictis, ca şi el să fie beat. 

- Sau ca un om înţelept privind nişte nătărăi şi dorind 
ca şi el să fie un nătărău, râsei eu. 

- Chiar aşa, spuse el. Sunteţi o pereche de nătărăi 
mofluzi, binecuvântaţi de cer. Nu aveţi realităţi în 
portmoneu. 

- Totuşi, cheltuim cu aceeaşi dărnicie ca şi 
dumneavoastră, îşi spuse Maud Brewster părerea. 

- Cu mai mare dărnicie, pentru că nu vă costă nimic. 

- Şi pentru că noi cheltuim în contul veşniciei, ripostă 
ea. 

- Că e aşa sau că vă închipuiţi că e aşa, e acelaşi 
lucru. Cheltuiţi ceea ce nu aveţi, şi în schimb primiţi 
contravaloare mai mare cheltuind ceea ce nu aveţi decât 
primesc eu cheltuind ceea ce am, ceea ce am obţinut cu 
sudoarea frunţii. 

- De ce nu vă schimbaţi moneda de bază, atunci? 
întrebă ea, tachinându-l. 

O privi iute, cu un început de speranţă, şi apoi spuse 
cu părere de rău: 

- Prea târziu. Poate că aş vrea, dar nu pot. Portmoneul 
meu este înţesat cu monedă veche. Aşa-i omul, 
încăpățânat. Nu reuşesc să recunosc că o altă monedă ar 
avea valoare. 

Incetă să vorbească, iar privirea îi rătăci, absentă, 
peste capul ei şi se pierdu pe întinsul mării liniştite. 
Vechea-i melancolie primitivă îl apăsa puternic. Vibra sub 
povara ei. Judecata îl adusese iarăşi într-o stare 
depresivă; şi în câteva ore te puteai aştepta ca demonul 
din el să se trezească şi să se agite. Îmi aminti de 
Charley Furuseth şi mi-am dat seama că tristeţea acestui 
om era penalitatea pe care materialistul o plăteşte 
întotdeauna pentru materialismul lui. 


Capitolul 25 


Ai fost pe punte, Mister Van Weyden? mă întrebă Lup 
Larsen a doua zi la masa de dimineaţă. Cum e cerul? 

- Destul de senin, răspunsei, aruncând o privire spre 
raza de soare care pătrundea prin tambuchiul deschis. O 
briză bună dinspre vest, care promite să se întărească, 
dacă prezicerea lui Louis este corectă. 

Dădu din cap mulţumit. 

- Vreun semn de ceaţă? 

- Perdele groase la nord şi la nord-vest. 

Dădu din cap iarăşi, arătând o şi mai mare mulţumire 
ca înainte. 

- Ce-i cu „Macedonia”? 

- N-a fost văzută. 

Aş fi putut jura că, auzind aceasta, faţa i s-a întunecat, 
dar de ce ar fi fost dezamăgit, nu puteam înţelege. 

Aveam să aflu în curând. 

„Fum în vedere!” se auzi un strigăt de pe punte, şi faţa 
lui Lup Larsen se lumină. 

- Bun! exclamă el şi îndată părăsi masa, ca să meargă 
pe punte şi de acolo în alivei, unde vânătorii îşi luau 
prima masă în surghiun. 


Maud Brewster şi cu mine aproape că nici nu ne-am 
atins de mâncarea din faţa noastră. Ne priveam într-o 
tăcere îngrijorată, ascultând vocea lui Lup Larsen care se 
auzea în careu prin peretele despărțitor. Vorbi mult, şi 
sfârşitul cuvântării lui fu salutat cu chiote sălbatice. 
Peretele despărțitor era prea gros ca să auzim ce spune, 
dar orice ar fi fost, îi impresionase puternic pe vânători, 
căci chiotele fură urmate de exclamaţii şi strigăte de 
bucurie. 

După zgomotele de pe punte, ştiam că marinarii 
fuseseră mobilizați şi că se pregătesc să lase bărcile pe 
apă. Maud Brewster mă însoţi pe punte, dar o lăsai la 
capătul dunetei, de unde putea privi scena fără a lua 
parte la ea. Marinarii pesemne că aflaseră ce puseseră la 
cale, căci energia şi râvna cu care îşi făceau treaba 
dovedeau entuziasmul lor. Vânătorii se adunară pe 
punte, cu puşti de vânătoare şi cutii cu muniții, şi, lucru 
cu totul neobişnuit, cu carabine. Acestea din urmă se 
luau rar în bărci, pentru că o focă împuşcată la distanţă 
mare cu carabina se cufundă totdeauna înainte ca barca 
să ajungă la ea. Dar în această zi fiecare vânător şi-a luat 
carabina şi o provizie bună de cartuşe. Băgai de seamă 
că rânjeau cu satisfacţie de câte ori priveau fumul 
„Macedoniei”, care se ridica din ce în ce mai sus, pe 
măsură ce se apropia dinspre vest. 

Cele cinci bărci fură lăsate în grabă pe apă şi se 
împrăştiară ca spiţele unui evantai, îndreptându-se spre 
nord, ca în după-amiaza precedentă, iar noi le urmam. 
Am privit câtva timp curios, dar nu părea să fie nimic 
neobişnuit în comportarea lor. Coborau velele, împuşcau 
foci, ridicau din nou velele şi-şi urmau drumul, aşa cum 
le văzusem făcând mereu. „Macedonia” îşi repetă 
isprava din ajun, „măturând” marea cu bărcile ei 
semănate în faţa alor noastre şi de-a curmezişul 
drumului nostru. Paisprezece bărci au nevoie de o mare 
întindere de ocean ca să poată vâna în voie, şi după ce 
învălui linia bărcilor noastre, „Macedonia” continuă să 
meargă spre nord-est, semănând mereu bărci în drum. 


-Ce se întâmplă? îl întrebai pe Lup Larsen, 
nemaiputându-mi stăpâni curiozitatea. 

- Nu te interesează, răspunse el ursuz. N-o să-ţi 
trebuiască o mie de ani ca să afli; şi între timp, roagă-te 
să avem vânt din belşug... La urma urmei, pot să-ţi şi 
spun, adăugă el în clipa următoare. Am de gând să-i dau 
lui frate-meu să guste din leacul pe care mi l-a dat el 
mie. Cu alte cuvinte, am de gând să fac eu pe măturoiul, 
nu numai pentru o zi, ci pentru tot restul sezonului, dacă 
avem noroc. 

- Şi dacă nu avem? întrebai eu. 

- Nici pomeneală! râse el. Trebuie neapărat să avem 
noroc, căci altfel s-a terminat cu noi. 

Se afla la timonă, şi eu am pornit spre infirmeria mea 
din prova, unde zăceau cei doi răniţi: Nilson şi Thomas 
Mugridge. Nilson era destul de vesel, căci fractura de la 
picior i se suda frumos; dar bucătarul era îngrozitor de 
abătut şi m-am pomenit că simt o mare compătimire 
pentru fiinţa aceea nenorocită. Minunea era că încă mai 
trăia şi se crampona de viaţă. Anii de brutalitate îi 
transformaseră trupul sfrijit într-o epavă; şi totuşi 
scânteia de viaţă din el ardea cu aceeaşi tărie. 

- Cu o proteză - şi se fac proteze minunate - o să 
şontâcăi prin bucătăriile vaselor până în vecii vecilor, l- 
am asigurat eu voios. 

Dar răspunsul lui fu serios, ba chiar solemn: 

- Nu ştiu despre ce vorbiţi, Mister Van Weyden, dar 
ştiu că n-am să mă odihnesc fericit până ce n-oi vedea 
fiara afurisită moartă de-a binelea. Nu poate trăi cât 
mine. N-are dreptul să trăiască, şi cum spune în cartea 
sfântă, o să moară negreşit, şi eu spun „amin” şi „dă, 
Doamne, cât mai curând”! 

Când m-am întors pe punte, îl găsii pe Lup Larsen 
manevrând timona cu o singură mână, iar cu cealaltă 
ţinând ocheanul marinăresc. Studia situaţia bărcilor şi 
dădea o atenţie deosebită poziţiei în care se afla 
„Macedonia”. Singura schimbare care se observa la 
bărcile noastre era că strângeau vântul şi aveau capul 


spre nord-nord-vest. Încă nu-mi dădeam seama de rostul 
manevrei, căci întinderea liberă de mare era încă tăiată 
de cele cinci bărci din vânt ale „Macedoniei”, care şi ele, 
la rândul lor, începuseră să strângă vântul. Astfel, ele se 
răsfirau încet spre vest, îndepărtându-se de restul 
bărcilor aflate în rând cu ele. Cei din bărcile noastre, cu 
toate că aveau velele sus, mai şi vâsleau. Chiar şi 
vânătorii vâsleau şi, cu trei perechi de vâsle în apă, îl 
ajungeau cu iuţeală din urmă pe cel pe care l-aş putea 
numi pe drept cuvânt duşman. 

Fumul „Macedoniei” se subţiase, rămânând din el ca o 
şuviţă ştearsă la orizont, spre nord-est. Vaporul nu se 
mai vedea deloc. Până acum hoinărisem, cu velele 
fluturând, o bună parte din timp, iar de două ori, pentru 
scurtă vreme, pusesem în pană. Dar acum se terminase 
cu hoinăreala. Scotele fură întinse şi Lup Larsen începu 
să dea „Nălucii” toată viteza. Depăşirăm linia bărcilor 
noastre şi ne abăturăm spre barca cea mai din vânt a 
celeilalte linii. 

- Jos focul zburător, Mister Van Weyden, porunci Lup 
Larsen, şi fii gata să maschezi focurile celelalte. 

M-am repezii la prova, şi până să trecem la o sută de 
picioare sub vântul bărcii, am şi coborât focul zburător şi 
l-am strâns. Cei trei oameni din barcă se uitau la noi 
bănuitori. Ei „măturaseră” marea şi îl cunoşteau pe Lup 
Larsen, cel puţin din auzite. Am băgat de seamă că 
vânătorul, un scandinav uriaş, şedea la prova, cu 
carabina la îndemână pe genunchi. Normal, aceasta ar fi 
trebuit să fie pusă la rastel. Când au ajuns în dreptul 
pupei, Lup Larsen i-a salutat cu mâna şi le-a strigat: 

- Veniti pe bord, la un gam! 

Printre goeletele vânătoare de foci, gam înseamnă 
„Vvizită”, „taifas”. Era o manifestare a limbuţiei celor de 
pe mare şi o variaţie plăcută în monotonia vieţii de 
vânător. 

„Năluca” a fost întoarsă cu prova în vânt, şi când mi- 
am terminat lucrul la prova, am alergat la pupa, să dau 
ajutor la scota velei mari. 


- Vă rog să rămâneţi pe punte, Miss Brewster, spuse 
Lup Larsen, pornind spre prova să-şi întâmpine 
oaspetele. Şi dumneata, de asemenea, Mister Van 
Weyden. 

Barca îşi coborâse vela şi acostase. Vânătorul, cu o 
barbă aurie, ca un viking, trecu peste parapet şi sări pe 
punte. Dar, oricât era de uriaş, nu-şi putea stăpâni cu 
totul îngrijorarea. Îndoiala şi neîncrederea îi erau 
întipărite pe chip. Cu toate că faţa-i era acoperită de păr, 
puteai citi pe chipul său ca într-o carte deschisă; şi citii 
îndată o uşurare atunci când, uitându-se de la Lup Larsen 
la mine, văzu că eram numai doi. Mai văzu că cei doi 
oameni ai lui veniseră lângă el. Desigur, nu avea de ce 
să-i fie frică. ÎI domina pe Lup Larsen ca un Goliath. 
Trebuie să fi fost înalt de şase picioare şi opt sau nouă 
țoli, iar mai târziu i-am aflat şi greutatea - 240 de pfunzi. 
Nu avea nici un pic de grăsime pe el. Era numai oase şi 
muşchi. 

Atunci când Lup Larsen, ajuns în dreptul tambuchiului, 
îl pofti să coboare în careu, faţa lui deveni iar bănuitoare. 
Dar prinse din nou inimă când privi în jos la gazda lui om 
voinic, e drept, dar arătând ca un pitic pe lângă el, 
uriaşul. Aşa că orice şovăială dispăru, şi cei doi coborâră 
în careu. Între timp, cei doi oameni din echipa lui, cum 
era obiceiul printre marinari, s-au dus la prova să facă şi 
ei vizite la rândul lor. 

Deodată, din careu, se auzi un puternic muget 
sugrumat, urmat de toate zgomotele ce însoțesc o luptă 
crâncenă. Se lupta leopardul cu leul, iar zgomotul îl făcea 
leul. Lup Larsen era leopardul. 

- Vedeţi cum respectăm noi legile ospitalităţii, îi spusei 
lui Maud Brewster cu amărăciune. 

Ea dădu din cap în semn că a auzit şi observai 
zugrăvită pe faţa ei aceeaşi greață de care suferisem şi 
eu atât de crunt la vederea sau auzul violenţei în primele 
mele săptămâni pe „Năluca”. 

- N-ar fi mai bine să vă duceţi spre prova, să zicem la 
tambuchiul aliveiului, până se termină? sugerai eu. 


Ea clătină din cap şi mă privi jalnic. Nu era speriată, ci 
mai degrabă scârbită de animalitatea lui Lup Larsen. 

M-am folosit de acest prilej ca să-i spun: 

- Înţelegeţi, oricare ar fi rolul pe care îl joc în ceea ce 
se întâmplă şi în ceea ce se va întâmpla, sunt silit să-l joc 
dacă vrem să scăpăm cu viaţă din buclucul acesta. Nu 
este plăcut pentru mine, adăugai eu. 

- Înţeleg, spuse ea cu o voce slabă, ca din depărtări, 
iar ochii ei îmi arătară că într-adevăr înţelegea. 

Zgomotele din careu se stinseră curând. Apoi, Lup 
Larsen sui singur pe punte. Pielea-i bronzată era acum 
uşor aprinsă, dar altminteri nu arăta nici un semn că ar fi 
luat parte la o încăierare. 

- Trimite-mi pe cei doi oameni de la pupa, Mister Van 
Weyden, spuse el. 

M-am supus şi, după un minut, două, cei doi stăteau în 
faţa lui. 

- Ridicaţi barca la bord, le spuse. Vânătorul vostru s-a 
hotărât să mai stea puţin aici şi nu vrea s-o lase să se 
izbească de bordaj... Ridicaţi barca la bord, am spus! 
repetă el, de data aceasta mai poruncitor, văzând că nu 
se grăbeau să-l asculte. Cine ştie? Poate o să rămâneţi 
câtva timp cu mine, spuse el blând, dar cu o ameninţare 
mieroasă care dezminţea blândeţea glasului, în timp ce 
ei se urneau alene să execute ordinul. Şi-ar fi mai bine s- 
o luăm de la început prieteneşte. Mai vioi! Larsen- 
Moartea vă face să vă mişcaţi mai iute, şi voi ştiţi asta! 

Mişcările lor se iuţiră vădit sub imboldul lui, şi pe când 
ei urcau barca pe punte, am fost trimis la prova să filez1% 
focurile. Lup Larsen, la timonă, îndrepta „Năluca” spre a 
doua barcă din vânt a „Macedoniei”. 

Pe drum, neavând pentru moment nimic altceva de 
făcut, m-am uitat să văd ce se întâmplă cu celelalte 
bărci. A treia barcă din vânt a „Macedoniei” era atacată 
de două dintre bărcile noastre, a patra, de celelalte trei, 
în timp ce a cincea, făcând volte, căuta să dea ajutor 


1% A fila sau a filarisi - a lăsa să se scurgă o parâmă, ţinând-o 
strâns în mână. 


celei de a patra. Lupta începuse la mare distanţă, şi 
carabinele pocneau întruna. Marea începuse să se 
formeze, cu valuri repezi şi tocate, care îngreuiau 
ochirea;  apropiindu-ne, vedeam din când în când 
gloanţele şfichiuind valurile în şir. 

Barca pe care o urmăream luase vântul de pupă ca să 
scape de noi şi să ajungă să ia parte la respingerea 
atacului general dat de bărcile noastre. 

Manevrarea scotelor şi a murelor nu-mi lăsa timp să 
văd ce se petrece, dar s-a întâmplat să fiu pe dunetă 
când Lup Larsen ordonă celor doi marinari străini să 
meargă la prova, în cabina echipajului. S-au dus în silă, 
dar s-au dus. Apoi îi porunci lui Miss Brewster să coboare 
în careu şi zâmbi la groaza ce-i năvăli deodată în ochi. 

-N-o să găsiţi acolo nimic ce-ar putea să vă 
îngrozească, spuse el, doar un om teafăr, legat cobză de 
belciuge. Pe aici, pe punte, s-ar putea să şuiere gloanţele 
şi n-aş vrea să fiţi omorâtă. 

Chiar pe când vorbea, un glonţ ricoşa din capătul de 
bronz al cavilei de la timonă, pe care o ţinea în mâini, şi 
vâjâi prin aer. 

- Vedeţi? îi spuse. Apoi, adresându-mi-se: Mister Van 
Weyden, vrei să treci la cârmă? 

Maud Brewster pornise pe scara tambuchiului şi nu i se 
mai vedea decât capul. Lup Larsen luase o carabină şi o 
încărca. Eu o rugai din ochi să coboare, dar ea zâmbi şi 
spuse: 

- Poate că suntem nişte biete fiinţe slabe de uscat, 
fără picioare, dar îi putem arăta căpitanului Larsen că 
suntem cel puţin tot atât de viteji ca el. 

El îi aruncă în grabă o privire de admiraţie. 

- Aţi câştigat sută la sută în ochii mei, spuse. Şi carte, 
şi minte, şi vitejie. Sunteţi bine înzestrată, o femeie cultă, 
vrednică de a fi soţia unui căpitan de pirați. Hm, hm! O 
să discutăm asta mai târziu, şi zâmbi când un glonţ lovi 
în plin peretele cabinei. 

Am văzut licărirea aceea aurie în ochii lui pe când 
vorbea şi am văzut groaza cuprinzându-i pe ai ei. 


- Suntem mai viteji, m-am grăbit să spun. Cel puţin, 
vorbind pentru mine, ştiu că sunt mai viteaz decât 
căpitanul Larsen. 

Îmi aruncă o scurtă privire. Se întreba dacă îmi băteam 
joc de el. Întorsei timona cu trei-patru cavile, ca să 
contracarez o ambardee!! a „Nălucii”, apoi o pusei iar pe 
drum. Lup Larsen încă mai aştepta o lămurire din partea 
mea. 

- O să observați aici, îi spusei arătând spre genunchii 
mei, o uşoară tremurare. Aceasta vine din frică; trupului 
îi e frică; iar mie mi-e frică în gând, pentru că nu vreau să 
mor. Dar voinţa mea stăpâneşte tremurul trupului şi 
zbuciumul minţii. Sunt mai mult decât viteaz. Sunt 
curajos. Trupul dumitale nu se teme. Dumneata nu te 
temi. Pe de o parte, nu te costă nimic să înfrunţi 
primejdia; pe de altă parte, îţi face chiar plăcere. Te 
bucuri. N-oi fi ştiind dumneata ce-i teama, Mister Larsen, 
dar trebuie să recunoşti că vitejia e de partea mea. 

- Ai dreptate, recunoscu el îndată. Până acum nu m- 
am gândit la asta. Dar oare contrariul e adevărat? Dacă 
dumneata eşti mai viteaz ca mine, sunt eu mai laş ca 
dumneata? 

Am făcut haz amândoi de această absurditate, iar el se 
ghemui pe punte, proptindu-şi carabina de copastie. 
Gloanţele pe care le primiserăm erau trase de la aproape 
o milă, dar între timp am redus această distanţă la 
jumătate. Lup Larsen trase trei focuri bine ochite. Primul 
lovi apa la cincizeci de picioare în vântul bărcii, al doilea 
chiar lângă barcă; iar la al treilea, cârmaciul dădu drumul 
vâslei cu care cârmea şi căzu grămadă în fundul bărcii. 

- Cred că asta o să le ajungă, spuse Lup Larsen 
ridicându-se în picioare. Nu-mi dădea mâna s-o încaseze 
vânătorul, şi sunt şanse ca vâăslaşul să nu ştie cârmi. În 
care caz, vânătorul nu poate şi cârmi, şi trage în acelaşi 
timp. 


101 Ambardee - depărtare bruscă a navei de la drumul urmat, fie 
din cauza unei sărituri a vântului, fie datorită neatenţiei 
cârmaciului. 


Socoteala lui se adeveri, căci barca se întoarse îndată 
cu prova în vânt şi vânătorul sări la pupa ca să ia locul 
cârmaciului. Din partea lor aveam linişte, însă carabinele 
continuau să pocnească de zor din celelalte bărci. 

Vânătorul reuşise să ia din nou vântul din pupa, dar 
noi ajunserăm barca din urmă, mergând cel puţin de 
două ori mai iute ca ea. Când eram la o sută de iarzi, am 
văzut că vâăslaşul trece o carabină vânătorului. Lup 
Larsen se duse la piciorul catargului şi luă de pe o cavilă 
funga velei făcută colac. Apoi privi peste parapet cu 
arma la ochi. De două ori l-am văzut pe vânător dând 
drumul la o mână de pe vâsla cu care cârmea, 
întinzându-se să-şi ia carabina şi şovăind. Ajunsesem 
acum în dreptul bărcii, pe cale s-o depăşim. 

- Hei, tu! strigă deodată Lup Larsen vâslaşului. la 
volta! 

Totodată zvârli colacul. Nimeri în plin, aproape 
răsturnându-l pe vâslaş, dar acesta nu se supuse. În loc 
de aceasta, se uită la vânător, aşteptându-i ordinele. 
Vânătorul, la rândul lui, era încurcat. Avea carabina între 
genunchi, dar dacă ar fi dat drumul la vâslă ca să tragă, 
barca s-ar fi întors pe loc şi s-ar fi ciocnit cu goeleta. 
Vedea, de asemenea, carabina lui Lup Larsen ţintită 
asupra lui şi ştia că va fi împuşcat înainte de a apuca să 
ducă arma la ochi. 

- la volta, îi spuse liniştit vâslaşului. 

Acesta se supuse, luând o voltă în jurul banchetei din 
prova şi filând parâma când aceasta se întinse cu o 
smucitură. Barca porni deodată şi vânătorul o făcu să 
meargă paralel, la vreo douăzeci de picioare de bordul 
„Nălucii”. 

- Acum, vela jos şi acostează! ordonă Lup Larsen. 

Dar nu lăsă puşca din mână nici chiar când îi trecu 
palancurile. Când acestea fură prinse la prova şi la pupa, 
iar cei doi oameni teferi se pregăteau să vină pe bord, 
vânătorul îşi luă carabina, ca şi când ar fi vrut s-o pună în 
siguranţă. 


- Dă-i drumul! strigă Lup Larsen, iar vânătorul îi dădu 
drumul de parcă ar fi fost înroşită în foc şi l-ar fi ars. 

Ajunşi pe punte, cei doi prizonieri au ridicat barca la 
bord şi, sub îndrumarea lui Lup Larsen, l-au transportat 
pe cârmaciul rănit în cabina echipajului. 

- Dacă cele cinci bărci ale noastre fac tot atâta treabă 
câtă am făcut noi doi, o să avem un echipaj destul de 
complet, îmi spuse Lup Larsen. 

- Omul pe care l-aţi împuşcat... este... sper? întrebă 
bâiguind Maud Brewster. 

- În umăr, spuse el. Nimica grav. Mister Van Weyden o 
să-l pună pe picioare în trei sau patru săptămâni. Dar pe 
ăia de colo n-o să-i pună pe picioare, după cât se vede, 
adăugă el, arătând spre barca a treia a „Macedoniei”, 
către care cârmisem şi care era acum aproape de noi. 
Asta-i isprava lui Horner şi a lui Smoke. Le-am spus că 
avem nevoie de oameni vii, nu de hoituri. Dar când ai 
învăţat să tragi, plăcerea de a trage ca să loveşti este cât 
se poate de ispititoare. Ai simţit vreodată, Mister Van 
Weyden? 

Clătinai din cap şi privii isprava lor. Fusese într-adevăr 
sângeroasă. La terminarea ei, se retrăseseră şi se 
alăturaseră celorlalte trei bărci ale noastre, care atacau 
ultimele două bărci ale duşmanului. Barca fără stăpân se 
afla între două valuri, legănându-se ca beată la fiecare 
creastă, cu vela liberă la travers bătând şi fluturând în 
voia vântului. Vânătorul şi vâslaşul zăceau amândoi 
grămadă în fundul bărcii, dar cârmaciul era căzut peste 
copastie, jumătate afară, cu braţele atârnând în apă şi cu 
capul bălăbănind de colo-colo. 

- Nu vă uitaţi, Miss Brewster, vă rog, nu vă uitaţi, am 
implorat-o, şi am fost bucuros că m-a ascultat, cruţându- 
şi ochii de această privelişte. 

- Ţine drept înspre pâlcul de bărci, Mister Van 
Weyden! îmi ordonă Lup Larsen. 

Când ne-am apropiat, focurile încetaseră şi văzurăm 
că lupta se terminase. Ultimele două bărci fuseseră 


capturate de cele cinci ale noastre, şi toate şapte erau 
strânse la un loc, aşteptând să fie ridicate. 

- Uite colo! strigai fără să vreau, arătând spre nord- 
est. 

Pata de fum care arăta poziţia  „Macedoniei” 
reapăruse. 

- Da, de mult mă uitam la ea, răspunse Lup Larsen 
calm, măsurând din ochi depărtarea până la bancul de 
ceaţă şi, o clipă, se opri ca să simtă apăsarea vântului pe 
obraz. Vom izbuti cred, dar poţi să fii singur că afurisitul 
ăla de frate-meu a prins mişcarea şi goneşte spre noi. A, 
uite! 

Pata de fum crescuse deodată şi devenise foarte 
neagră. 

- O să te întrec însă frate-meu! chicoti el. O să te 
întrec, şi nu-ţi doresc altceva mai rău decât să-ți 
munceşti rablele alea de maşini până s-or face praf. 

După ce am pus în pană, a urmat o forfotă în care, cu 
tot zorul, domnea însă o oarecare ordine. Bărcile acostau 
de jur - împrejur în acelaşi timp. Îndată ce prizonierii 
treceau parapetul, erau escortaţi la postul echipajului de 
către vânătorii noştri, în timp ce marinarii ridicau bărcile 
pe bord claie peste grămadă, lăsându-le unde se 
nimerea pe punte şi nemaistând să le lege la locurile lor. 
Când ultima barcă fu ridicată şi se legăna în palancuri, 
noi şi pornisem la drum, cu toate velele întinse şi scotele 
filate pentru vântul de travers. 

Era şi cazul să ne grăbim. „Macedonia”, scuipând pe 
coş un fum cum nu se poate mai negru, se îndrepta glonţ 
spre noi dinspre nord-est. Lăsând în voia sorții bărcile 
care-i mai rămâneau, îşi schimbase direcţia astfel încât 
să ne taie drumul. Nu venea drept spre noi, ci înaintea 
noastră. Drumurile noastre se întretăiau ca laturile unui 
unghi, punctul de întretăiere fiind chiar pe marginea 
bancului de ceaţă. „Macedonia” putea spera să ne prindă 
numai acolo sau nicăieri. Speranţa „Nălucii” era să 
treacă de acest punct înaintea „Macedoniei”. 


Lup Larsen era la timonă, cu ochii sclipind şi fulgerând, 
cântărind mai iute sau mai îndelung amănuntele goanei. 
Ba studia marea în direcţia vântului, ca să vadă dacă 
erau semne ca acesta să slăbească sau să se întărească, 
ba studia „Macedonia”; ba, din nou, ochii lui vegheau la 
fiecare velă şi dădea ordin să se mai fileze puţin o scotă, 
să se întindă puţin alta, până ce izbuti să stoarcă din 
„Năluca” maximul de viteză pe care putea s-o dea. Toate 
necazurile şi duşmăniile erau uitate şi m-a surprins 
vioiciunea cu care vânătorii, care înduraseră atâta timp 
brutalitatea lui, săreau să-i execute ordinele. In chip 
ciudat, figura nefericitului Johnson îmi veni în minte pe 
când goneam săltând peste valuri, şi m-am pomenit 
regretând că nu se afla printre noi în viaţă; iubise atât de 
mult „Năluca” şi era atât de încântat de performanţele 
ei! 

- Aţi face mai bine să vă luaţi carabinele, voi! le strigă 
Lup Larsen vânătorilor, iar cei cinci oameni se înşirară la 
copastia de sub vânt, cu armele în mâini, aşteptând. 

„Macedonia” nu mai era decât la o milă de noi, şi 
fumul ei negru ieşea din coş orizontal, atât de nebuneşte 
gonea, despicând marea cu şaptesprezece noduri - 
„Vuind peste mări” - cum declară Lup Larsen privind-o. 
Noi nu făceam mai mult de nouă noduri, dar bancul de 
ceaţă era foarte aproape. 

Pe puntea „Macedoniei” se zări deodată un norişor de 
fum. Auzirăm un bubuit puternic, şi în pânza întinsă a 
randei noastre se ivi o gaură rotundă. Trăgea în noi cu 
unul din tunurile mici pe care umbla zvonul că le-ar avea 
pe bord. Vânătorii adunaţi în mijlocul punţii îşi aruncară 
şepcile în aer şi traseră un chiot sfidător. Din nou se zări 
un norişor de fum, urmat de un bubuit; de data aceasta, 
ghiuleaua lovi la mai puţin de douăzeci de picioare în 
urma noastră şi ricoşă de două ori pe valuri înainte de a 
se scufunda. 

Dar cu carabinele n-au tras, căci toţi vânătorii lor erau 
în bărci sau se aflau prizonieri la noi. Când cele două 
vase ajunseră la o jumătate de milă unul de altul, o a 


treia ghiulea făcu încă o gaură în randă. Apoi intrarăm în 
ceaţă. Ne împresura, învăluindu-ne şi ascunzându-ne în 
perdeaua ei deasă şi umedă. 

Schimbarea bruscă te uimea. O clipă mai devreme 
săltasem în lumina soarelui, cu cerul senin deasupra 
noastră, cu valurile mării spărgându-se şi spumegând 
până la orizont, iar un vapor scuipând fum şi foc şi 
ghiulele de fier se năpustea nebuneşte asupra noastră. 
Deodată, ca într-o frântură de clipă, soarele se ştersese, 
nu se mai vedea cerul, chiar şi vârfurile catargelor 
noastre se ascundeau vederii, şi orizontul nostru era 
redus la acela al unor ochi împăienjeniţi de lacrimi. Ceaţa 
cenuşie ne bătea ca ploaia. Fiecare fir de lână din hainele 
noastre, fiecare fir de păr din capetele şi de pe feţele 
noastre era împodobit cu câte un strop cristalin. Şarturile 
erau pline de umezeală; din greement cădeau picături de 
apă, şi sub ghiuri, picăturile se uneau în şiraguri care se 
desprindeau şi cădeau pe punte ca o ploaie măruntă la 
fiecare legănare a goeletei. M-a cuprins o senzaţie de 
întemniţare, de năbuşeală. Aşa cum zgomotele vasului 
care-şi croia drum prin valuri întâmpinau rezistenţa ceţii 
şi se răsfrângeau înapoi asupra noastră, tot aşa ni se 
învălătuceau şi gândurile. Mintea se ferea să se 
gândească la lumea aflată dincolo de acest văl umed 
care ne înconjura. Aceasta era lumea, universul însuşi, 
cu limitele atât de aproape, încât te simţeai îmboldit să-ţi 
întinzi braţele şi să le împingi înapoi. Era imposibil ca 
restul lumii să fie dincolo de aceste ziduri cenuşii. Lumea 
aceea de dincolo era un vis, amintirea unui vis. 

Era straniu, neobişnuit de straniu. M-am uitat la Maud 
Brewster şi am ştiut că era şi ea la fel de impresionată. 
Apoi l-am privit pe Lup Larsen, dar nu era nimic subiectiv 
în starea lui sufletească. Singura lui grijă era prezentul 
obiectiv şi cel mai apropiat. El era tot la timonă şi 
simţeam că măsura timpul, socotind trecerea minutelor 
după fiecare înclinare şi legănare a „Nălucii”. 

- Du-te în prova. Facem volta în vânt fără nici un 
zgomot, îmi spuse în şoaptă. Strânge întâi contrarandele. 


Pune oameni la toate scotele. Să nu se audă nici-o 
macara şi nici un glas. Nici un zgomot, înţelegi? Nici un 
zgomot! 

Când totul fu gata, comanda „volta” trecu din om în 
om, şi „Năluca” se înclină cu murele la babord, aproape 
fără nici un zgomot. Şi chiar puţinele zgomote care au 
fost, bătaia câtorva sacheţi de terţarolă pe velă, 
scârţâitul unei macarale, sunau cavernos şi fantomatic 
sub giulgiul în care eram învăluiţi. 

Părea că de-abia se umflaseră din nou velele, când 
ceața se subţie deodată şi ne pomenirăm din nou în 
soare, cu marea întinzându-se înaintea noastră în larg 
până la orizont. Dar oceanul era pustiu. Pe suprafaţa lui 
nu era nici-o urmă a „Macedoniei” mâniate, care să 
înnegrească cerul cu fumul ei. 

Lup Larsen veni sub vânt şi goni de-a lungul marginii 
bancului. Planul său era clar. Intrase în ceaţă în vântul 
vaporului, pe când acesta intrase orbeşte după noi, în 
nădejdea de a ne prinde. Lup Larsen îşi părăsise drumul 
iniţial şi adăpostul, în scopul de a intra din nou în ceaţă, 
sub vântul „Macedoniei”. Reuşind această manevră, 
găsirea unui ac într-o claie de fân ar fi fost o jucărie faţă 
de şansa fratelui său de a-l găsi. 

Nu am mers mult. Făcând volta sub vânt şi întinzând 
contrarandele, ne îndreptarăm din nou spre banc. 
Tocmai când intram în el, aş fi putut jura că am văzut o 
masă întunecoasă ieşind din el în vânt. Mă uitai iute la 
Lup Larsen. Intrasem noi acum în plină ceaţă, dar el dădu 
din cap. O văzuse şi el. Era „Macedonia”, care ghicise 
manevra lui şi întârziase doar cu o clipă să o 
preîntâmpine. Fără îndoială, scăpasem nevăzuţi. 

- Nu poate să se ţină după noi, spuse Lup Larsen. 
Trebuie să se întoarcă după bărcile care i-au rămas. 
Trimite un om la timonă, Mister Van Weyden, ţine 
deocamdată drumul ăsta. Ai putea să fixezi carturile, căci 
n-o să tărăgănim în noaptea asta. Aş da însă cinci sute 
de dolari, adăugă el, să fiu pe bordul „Macedoniei” cinci 
minute, să-l aud pe frate-meu înjurând. Şi acum, Mister 


Van Weyden, îmi spuse după ce dădu altuia timona în 
primire, trebuie să-i primim bine pe aceşti nou-veniţi. 
Serveşte-le whisky din belşug vânătorilor şi vezi să 
ajungă câteva sticle şi în prova. Pun rămăşag că toţi, 
până la unul, o să fie în bărci mâine, vânând pentru Lup 
Larsen la fel de bucuroşi cum au vânat pentru Larsen- 
Moartea. 

- Dar n-o să fugă, cum a făcut Wainwright? întrebai. 

Râse cu viclenie. 

- Nu, atâta timp cât vânătorii noştri au şi ei un cuvânt 
de spus. Împart între ei câte un dolar de fiecare piele 
adusă la bord de noii vânători. Cel puţin jumătate din 
entuziasmul lor de azi s-a datorat acestei învoieli. O, nu, 
n-o să fugă nimeni cât timp au şi ei un cuvânt de spus! 
Acum ai face bine să te duci în prova la treburile 
dumitale spitaliceşti. Probabil că te aşteaptă un salon 
plin. 


Capitolul 26 


Lup Larsen luă asupra lui sarcina de a distribui whisky- 
ul, iar sticlele începură să apară în timpul cât îngrijeam 
noul grup de răniţi din prova. Mai văzusem bându-se 
whisky, aşa cum se bea în cluburi, whisky cu sifon, dar 
niciodată aşa cum îl beau oamenii aceştia, din ulcele şi 
din căni, şi din sticle, câte o duşcă zdravănă, care 
singură ar fi ajuns pentru un desfrâu. Dar nu s-au oprit la 
una sau două. Beau, beau întruna, şi mereu veneau 
sticle din pupa şi iar beau. 

Beau cu toţii: răniții beau; Oofty-Oofty, care mă ajuta 
bea şi el. Numai Louis se abţinea, nefăcând altceva decât 
să-şi ude buzele cu băutura, deşi manifesta acelaşi 
desfrâu ca cei mai mulţi dintre ei. Erau adevărate 
saturnale. Cu voce tare, discutau despre lupta din acea 
zi, se ciorovăiau asupra amănuntelor, sau deveneau 
duioşi şi se împrieteneau cu oamenii împotriva cărora se 
bătuseră. Învinşi şi învingători sughiţau unul pe umărul 
celuilalt, îşi făceau jurăminte înfocate de încredere şi 
prietenie. Se tânguiau de mizeriile trecutului şi de 
mizeriile care îi mai aşteptau sub mâna de fier a lui Lup 


Larsen. Toţi îl blestemau şi istoriseau poveşti îngrozitoare 
despre bestialitatea lui. 

Era un spectacol ciudat şi înspăimântător mica 
încăpere mărginită de cuşete, podeaua şi pereţii săltând 
şi aplecându-se, lumina slabă, umbrele care se legănau 
lungindu-se şi scuturându-se monstruos, aerul îmbâcsit 
de fum, mirosul de sudoare şi iodoform şi feţele aprinse 
ale oamenilor, ale semioamenilor, aş zice. Observai pe 
Oofty-Oofty, ţinând capătul unei feşe şi privind scena, cu 
ochii lui catifelaţi şi senini sclipind în lumină ca nişte ochi 
de căprioară; eu însă cunoşteam demonul sălbatic ce se 
ascundea în el şi care dezminţea blândeţea şi duioşia, 
aproape feminine, ale feţei şi trupului său. Observai şi 
faţa tinerească a lui Harrison o faţă blândă înainte, dar 
acum drăcească, schimonosită de patimă când le 
povestea nou-veniţilor despre corabia infernală pe care 
nimeriseră şi ţipa afurisindu-l pe Lup Larsen. 

Despre Lup Larsen era vorba, mereu despre Lup 
Larsen, cel care robea şi asuprea oamenii, o Circe! 
masculină, şi aceştia îi erau porcii, lighioane năpăstuite 
care se gudurau în faţa lui şi se răzvrăteau doar la beţie 
şi în taină. Eram şi eu oare unul din porcii lui? Am stat şi 
m-am gândit. Dar Maud Brewster? Nu! Am scrâşnit din 
dinţi de mânie şi de ciudă, până ce omul pe care-l 
pansam gemu de durere, iar Oofty-Oofty mă privi curios. 
Mă simţeam înzestrat deodată cu o mare putere. 
Dragostea mea de curând descoperită făcea din mine un 
uriaş. Nu mă temeam de nimic. Voința mea avea să 
răzbească, în ciuda lui Lup Larsen şi a celor treizeci şi 
cinci de ani ai mei petrecuţi cu nasul în cărţi. Toate se 
vor sfârşi cu bine. Voi face să se sfârşească cu bine. 
Astfel, înflăcărat, susţinut de un sentiment de putere, am 
întors spatele infernului plin de urlete şi m-am urcat pe 
punte, unde ceața plutea ca o vedenie prin noapte şi 
aerul era curat, liniştit şi plăcut. 


102 Circe - vrăjitoare din mitologia elenă, personaj din Odiseea lui 
Homer, care i-a transformat în purcei pe tovarăşii lui Ulise. 


În alivei, unde se găseau doi vânători răniţi, situaţia 
era aidoma cu cea din prova, numai că aici nu-l 
blestemau pe Lup Larsen; şi a fost o mare uşurare pentru 
mine când am putut ieşi iar pe punte şi m-am dus în 
pupa, la careu. Cina era gata, iar Lup Larsen şi cu Maud 
mă aşteptau. 

Pe când toţi cei de pe corabia lui se îmbătau cât 
puteau de iute, el rămânea treaz, nici-o picătură de 
băutură nu-i udă buzele. Nici nu îndrăznea să bea, date 
fiind împrejurările, pentru că nu se putea bizui decât pe 
Louis şi pe mine, iar Louis se găsea acum la timonă. 
Navigam prin ceaţă fără a avea pe nimeni de veghe şi 
fără lumini. Faptul că Lup Larsen dăduse oamenilor să 
bea în voie m-a uimit, dar, evident, cunoştea psihologia 
lor şi metoda cea mai bună de a cimenta prin prietenie 
ceea ce începuse cu vărsare de sânge. 

Izbânda lui asupra lui Larsen-Moartea părea să fi avut 
un efect deosebit de puternic asupră-i. In seara dinainte 
căzuse în melancolie, iar eu mă aşteptasem din clipă în 
clipă la una din izbucnirile sale caracteristice. Totuşi, nu 
se întâmplase nimic, şi acum era într-o dispoziţie 
perfectă. Probabil că succesul său, capturarea atâtor 
vânători şi a atâtor bărci, cumpănise reacţia obişnuită. In 
orice caz, melancolia dispăruse, şi dracii din el nu se 
arătaseră. Aşa gândeam atunci; dar, vai mie! Cât de 
puţin îl cunoşteam şi cât de puţin ghiceam că poate chiar 
în acea clipă medita o izbucnire mai îngrozitoare decât 
tot ce văzusem până atunci. 

Cum spuneam, se arăta într-o dispoziţie perfectă când 
intrai în cabină. De mai multe săptămâni nu-l mai duruse 
capul, ochii îi erau de un albastru-deschis ca cerul, pielea 
îi strălucea de sănătate desăvârşită, viaţa zvâcnea în 
vinele lui cu o revărsare de falnică vigoare. In aşteptarea 
mea, pornise o discuţie aprinsă cu Maud. Ispita era 
subiectul asupra căruia se opriseră şi, din cele câteva 
cuvinte pe care le-am auzit, am dedus că, după părerea 
lui, ispita nu era ispită decât atunci când omul a căzut în 
ea. 


- Căci, vezi, zicea el, aşa cum înţeleg eu lucrurile, un 
om face ceva din dorinţă. El are multe dorinţe. Poate să 
aibă dorinţa de a scăpa de durere sau de a se bucura de 
plăceri. Dar, orice face, o face pentru că are poftă s-o 
facă. 

- Dar să presupunem că are dorinţa să facă două 
lucruri opuse, fiecare dintre ele oprindu-l să-l facă pe 
celălalt? întrerupse Maud. 

- Chiar la asta voiam să ajung. 

- Şi tocmai între aceste două dorinţe se conturează 
sufletul omului, urmă ea. Dacă este un suflet bun, va 
pofti şi va face fapta bună, şi pe cealaltă, dacă este un 
suflet rău. Sufletul este cel care hotărăşte. 

- Fleacuri şi prostii! exclamă el enervat. Pofta e cea 
care hotărăşte. lată un om care vrea, să zicem, să se 
îmbete. Pe de altă parte, nu vrea să se îmbete. Ce face? 
Cum face? El este o marionetă. Este produsul poftelor 
sale şi, din cele două pofte, o ascultă pe cea mai tare, 
atâta tot. Sufletul lui n-are nici un amestec. Cum poate fi 
ispitit să se îmbete şi să se abţină de a se îmbăta? Dacă 
dorinţa de a rămâne treaz precumpăneşte, asta se 
datorează faptului că e mai puternică. Ispita nu joacă nici 
un rol, afară doar - se opri ca să pătrundă bine ideea 
nouă care-i venise în minte - afară doar dacă e ispitit să 
rămână treaz. Ha! Ha! râse el. Ce crezi despre asta, 
Mister Van Weyden? 

- Că amândoi despicaţi firul în patru. Sufletul omului e 
alcătuit din dorinţele lui. Sau, dacă vreţi, însumarea 
dorințelor lui îi alcătuieşte sufletul. Aici greşiţi amândoi. 
Dumneata stărui asupra dorinţei ca ceva distinct de 
suflet, iar Miss Brewster stăruie asupra sufletului ca ceva 
distinct de dorinţă şi, de fapt, sufletul şi dorinţa sunt 
acelaşi lucru. Totuşi, am urmat, Miss Brewster are 
dreptate susţinând că ispita este ispită dacă omul cade 
în ea sau nu. Focul este aţâţat de vânt până ce 
izbucneşte în vâlvătaie. Pofta e ca şi focul. E aţâţată ca 
de un vânt la vederea lucrului poftit sau la o nouă şi 
atrăgătoare descriere sau închipuire a lucrului poftit. In 


aceasta stă ispita. Este vântul care aţâţă pofta, până 
când ajunge să te stăpânească. Asta-i ispita. Poate că nu 
aţâţă destul pofta ca să te copleşească, dar este ispită în 
măsura în care aţâţă. Şi, cum spuneai, te poate ispiti şi la 
bine, şi la rău. 

Mă simţeam mândru când ne-am aşezat la masă. 
Cuvintele mele fuseseră hotărâtoare. Cel puţin puseseră 
capăt discuţiei. 

Dar Lup Larsen părea vorbăreţ, limbut cum nu-l 
văzusem niciodată. Parcă era plin de energie adunată, 
care trebuia să-şi găsească cumva o ieşire. Aproape 
îndată porni o discuţie despre dragoste. Ca de obicei, 
părerea lui era pur materialistă, iar a lui Maud idealistă. 
Cât despre mine, în afară de un cuvânt sau două, de 
sugestii sau îndreptări, din când în când, nu am luat 
parte la discuţie. 

El era sclipitor, tot astfel şi Maud; iar câtva timp am 
pierdut firul conversaţiei, studiind faţa ei pe când vorbea. 
Era o faţă care nu se colora uşor, dar în acea seară era 
aprinsă şi vioaie. Cu mintea ei ageră şi pătrunzătoare, se 
bucura de acest duel de cuvinte tot atât cât şi Lup 
Larsen, care se bucura nespus. Dintr-o pricină oarecare, 
deşi nu ştiu ce rost avea în discuţie, pentru că mă 
pierdusem în contemplarea unei şuviţe de păr castaniu a 
lui Maud, el cită vorbele lui Iseult la Tintagel, în care 
spune: 


Ferice sunt, mai presus ca orice altă femeie, 
Păcatul mi-e mai mare ca al oricărei alta, 
Şi vina mi-e desăvârşită. 


Aşa cum îl redase pe Omar cu pesimism, tot astfel 
reda versurile lui Swinburne cu triumf, un triumf intens şi 
plin de bucurie. Recita corect şi recita bine. De-abia 


1% Versuri din poemul Tristram of Lyonesse, de Algrnon Charles 
Swinburne (1837-1909), în oare este reluată tema cunoscutului 
roman medieval anglo-normand Sir Tristram din ciclul arturian. 


terminase de citat, când Louis băgă capul pe tambuchiu 
şi şopti: 

- Ce vă pasă? Ceaţa s-a ridicat, şi lumina de babord a 
unui vapor ne taie drumul chiar acuşica. 

Lup Larsen sări pe punte atât de iute, încât, până să-l 
putem urma, închisese deja tambuchiul aliveiului peste 
larma chefiliilor şi era în drum spre prova, ca să-l închidă 
şi pe cel de acolo. Era întuneric beznă; ceața, deşi mai 
dăinuia, se ridicase sus de tot, ascunzând stelele. Chiar 
în faţa noastră vedeam o lumină roşie vie şi una albă şi 
auzeam bătaia maşinilor unui vapor. Fără îndoială, era 
„Macedonia”. 

Lup Larsen s-a întors pe dunetă şi am stat împreună 
tăcuţi, privind luminile care treceau repede prin faţa 
noastră. 

- Am noroc că n-are proiector, spuse Lup Larsen. 

- Ce-ar fi dacă aş striga tare? îl întrebai în şoaptă. 

- S-ar termina cu noi, îmi răspunse. Dar te-ai gândit ce 
s-ar întâmpla acum pe loc? 

Înainte de a fi avut timpul să-mi manifest curiozitatea, 
mă înhăţă de gât cu mâna lui de gorilă şi, cu un uşor joc 
al muşchilor - o insinuare, ca să zic aşa -, m-a făcut să 
simt sucitura care desigur mi-ar fi frânt gâtul. În clipa 
următoare mi-a dat drumul şi priveam cu toţii luminile 
„Macedoniei”. 

- Dar dacă aş striga eu? întrebă Maud. 

- Îmi placi prea mult că să-ţi fac rău, spuse el încet, ba 
era chiar o duioşie şi o mângâiere în glasul lui, care m-au 
făcut să mă cutremur. Dar să nu faci asta, totuşi, căci 
îndată i-aş frânge gâtul lui Mister Van Weyden. 

- Atunci are încuviințarea mea să strige, spusei 
sfidător. 

- N-aş crede că ai vrea să-l jertfeşti pe cel de al doilea 
decan al literaturii americane, rânji el. 

Tăcurăm, dar prea ne obişnuisem unii cu alţii ca 
tăcerea să ne stingherească; iar după ce lumina roşie şi 
cea albă dispărură, ne întoarserăm la careu, să ne 
reluăm masa întreruptă. 


Ei începură din nou să citeze, iar Maud recită 
Impenitentia Ultima a lui Dowson!%*. O reda minunat, dar 
eu n-o priveam pe ea, ci pe Lup Larsen. Eram fascinat de 
privirea fascinată pe care o aţintea asupra lui Maud. Nu 
mai era el însuşi şi observam cum repeta cu o mişcare 
inconştientă a buzelor, unul câte unul, cuvintele recitate 
de ea. O întrerupse după ce ea recitase versurile: 


lar ochii ei lumini să-mi fie când soarele mi-apune-n-urmă, 
Lăutele din al ei glas să fie-un ultim sunet ce-l aud. 


- Sunt lăute în glasul dumitale, îi spuse el făţiş, şi în 
ochi îi licăreau luminile aurii. 

Îmi venea să strig de bucurie văzând-o cum s-a 
stăpânit. Termină strofa din urmă fără greş, apoi 
îndreptă încet conversaţia pe tărâmuri mai puţin 
primejdioase. Tot timpul acesta cât am stat năuc, cu 
zarva chefliilor din alivei pătrunzând prin pereţi, omul de 
care mă temeam şi femeia pe care o iubeam vorbeau 
întruna. Masa nu fusese strânsă. Omul care îl înlocuia pe 
Mugridge se dusese, de bună seamă, la camarazii lui din 
prova. 

Cred că atunci a atins Lup Larsen punctul culminant al 
trăirii. Din când în când îmi părăseam gândurile, ca să-l 
urmăresc, şi-l urmăream uimit, stăpânit momentan de 
inteligenţa lui neobişnuită, vrăjit de patima lui, căci el 
propovăduia patima răzvrătirii. Era inevitabil ca Lucifer 
din poemul lui Milton!% să fie dat ca exemplu. Iscusinţa 
cu care Lup Larsen îi analiza şi îi zugrăvea caracterul era 
o dezvăluire a geniului lui ascuns. Imi amintea de 


104 Ernest Dowson (1867-1900), poet englez. 
1% Referire la Paradisul pierdut (Paradise lost - 1667) capodopera 
lui John Milton. 


Taine!%, deşi ştiam că nu auzise niciodată de acest 
cugetător sclipitor, dar primejdios. 

- El lupta pentru o cauză pierdută şi nu-i era teamă de 
trăsnetele lui Dumnezeu, spunea acum Lup Larsen. 
Zvâărlit în iad, a rămas neînfrânt. A luat cu el o treime din 
îngerii Domnului şi îndată l-a aţâţat pe om să se 
răzvrătească împotriva lui Dumnezeu, şi a dobândit 
pentru el şi pentru iad cea mai mare parte din toate 
generaţiile omului. De ce a fost izgonit din rai? Pentru că 
era mai puţin viteaz decât Dumnezeu? Mai puţin semet? 
Mai puţin ambițios? Nu! De o mie de ori nu! Dumnezeu 
era mai puternic, căci, cum spunea el, „tunetul l-a făcut 
mai mare”!%”. Dar Lucifer era un spirit care iubea 
libertatea. Să slujească însemna să se înăbuşe. Prefera 
suferinţa în libertate întregii fericiri a robiei lipsite de 
griji. Nu-i plăcea să slujească Domnului. Nu-i plăcea să 
slujească în nici un fel. Nu era o marionetă. Stătea pe 
picioarele lui. Era o personalitate. 

- Primul anarhist,  râse Maud, sculându-se şi 
pregătindu-se să se retragă în cabina ei. 

- Atunci e bine să fii anarhist! strigă el. 

Se sculase şi el şi stătea în picioare în faţa ei în uşa 
cabinei, unde ea se oprise, şi urmă: 


Aici măcar 

Liberi vom fi; Atotputernicul aicea n-a clădit 

Și nu ne poate izgoni de-aici invidia lui; 

Aici în tihnă vom putea dormi, iar, după cum socot, 
Domnia cat ambitia prețuieşte, chiar în iad; 

Mai bine-i domn în iad ca slugă-n rai. 


1% Hippolyte Taine (1828-1893), filozof şi critic literar pozitivist 
francez, autorul unei Istorii a literaturii engleze (Historie de la 
littérature anglaise) în care, analizând figura lui Satan, aşa cum 
este înfăţişată în Paradisul pierdut, afirmă că aceasta reprezintă 
de fapt o preamărire a răzvrătirii împotriva autorităţii. 

107 Citat din Paradisul pierdut, Cartea |, versurile 259-263 (cf. John 
Milton, Scrieri alese, E.S.P.L.A., 1959, pp. 76-77). 


Era strigătul de sfidare al unui spirit puternic. Careul 
răsuna de vocea lui. Stătea acolo legănându-se, cu faţa-i 
arsă de soare lucind, cu capul sus şi dominant, iar ochii 
lui, aurii şi virili, foarte virili şi de o blândeţe stăruitoare, 
scăpărau privind-o pe Maud. 

Din nou groaza aceea nedefinită şi neîndoielnică apăru 
în ochii ei când spuse aproape în şoaptă: 

- Dumneata eşti Lucifer. 

Uşa se închise în urma ei. El rămase cu ochii ţintă timp 
de un minut, apoi îşi veni în fire şi se îndreptă spre mine: 

- Mă duc să-l schimb pe Louis la timonă, îmi spuse el 
scurt, şi o să te chem să mă schimbi la miezul nopţii. Mai 
bine culcă-te acum şi trage un somn. 

Işi puse o pereche de mănuşi, şapca în cap şi urcă 
scara tambuchiului, pe când eu îi urmam sfatul şi mă 
duceam la culcare. 

O pricină necunoscută sau o prevestire tainică m-au 
îndemnat să nu mă dezbrac, ci să mă culc cu hainele pe 
mine. Câtva timp am stat să ascult larma care se auzea 
din alivei şi mă minunez de dragostea stârnită în inima 
mea; dar somnul meu devenise pe bordul „Nălucii” 
foarte sănătos şi natural, aşa încât cântecele şi strigătele 
se stinseră, ochii mi se închiseră şi gândurile mi se 
pierdură în toropeala somnului. 


Nu ştiu ce m-a deşteptat, dar m-am pomenit în 
picioare lângă cuşetă, treaz de-a binelea, cu inima 
bătând de presimţirea unui pericol, ca şi cum o goarnă ar 
fi sunat alarma. Am deschis uşa de perete. Lampa din 
careu de-abia lumina. Am văzut-o pe Maud, Maud a mea, 
zbătându-se şi luptându-se împotriva îmbrăţişării lui Lup 
Larsen care o strivea în braţe. Am văzut zbuciumul şi 
frământarea ei zadarnică, în clipa când, cu capul proptit 
în pieptul lui, se străduia din răsputeri să scape. Toate 
acestea am apucat să le văd în prima clipă în care m-am 
şi repezit la el. 

L-am lovit cu pumnul în faţă când şi-a ridicat capul, dar 
a fost doar o lovitură nevolnică. Răcni animalic, ca o fiară 


sălbatică, şi îmi dete brânci cu o mână. A fost numai un 
brânci, o destindere a mâinii, totuşi puterea lui era atât 
de năprasnică, încât fui azvârlit cât colo ca de o 
catapultă. Mă lovii cu tot corpul de uşa cabinei care 
fusese a lui Mugridge, spărgând tăbliile uşii şi făcându-le 
ţăndări. M-am zbătut să mă ridic în picioare, smulgându- 
mă cu mare greutate din uşa spartă, nedându-mi seama 
dacă eram sau nu rănit. Simţeam doar o mânie 
nestăpânită. Cred că şi eu am răcnit când am tras 
pumnalul din teacă şi m-am repezit a doua oară la Lup 
Larsen. 

Dar se întâmplase ceva. Lupta încetase. Eram lângă el, 
cu pumnalul ridicat, dar nu l-am lovit. Eram nedumerit de 
ciudăţenia celor ce se petreceau. Maud era rezemată de 
perete, căutând sprijin cu mâna întinsă; iar el se clătina, 
apăsându-şi fruntea şi acoperindu-şi ochii cu mâna 
stângă, iar cu dreapta bâjbâind în jurul său ca un om 
buimac. Mâna i se lovi de perete, iar la această atingere 
trupul său păru că simte o uşurare fizică, o destindere a 
muşchilor, de parcă şi-ar fi determinat poziţia, şi-ar fi 
găsit locul în spaţiu, precum şi un punct de sprijin. 

Atunci am văzut din nou roşu înaintea ochilor. Toate 
nedreptăţile şi jignirile pe care le îndurasem, tot ceea ce 
suferisem, eu şi alţii, de pe urma lui, toată 
monstruozitatea a însăşi existenţei lui îmi apărură într-o 
strălucire ameţitoare. M-am năpustit asupra lui orbeşte, 
nebuneşte şi i-am înfipt pumnalul în umăr. Mi-am dat 
seama chiar atunci că nu-l rănisem decât superficial- 
simţisem tăişul hârşâind pe omoplat şi am ridicat 
pumnalul ca să-l lovesc mai adânc. 

Dar Maud văzuse prima mea lovitură şi strigă: 

- Nu, te rog, nu! 

Lăsai braţul în jos o clipă, dar numai o clipă. Ridicai din 
nou pumnalul, şi Lup Larsen ar fi murit, desigur, dacă ea 
nu s-ar fi repezit între noi. Mă cuprindea cu braţele, părul 
ei îmi atingea faţa. Pulsul mi se iuți neobişnuit de tare, şi 
o dată cu el furia mea crescu. Maud mă privi în ochi 
vitejeşte. 


- De dragul meu! mă imploră. 

- L-aş omori tocmai de dragul dumitale! strigai, 
încercând să-mi eliberez mâna fără s-o lovesc. 

- Sst! făcu ea şi îmi apăsă uşor buzele cu degetele. 

Le-aş fi sărutat dacă aş fi îndrăznit, chiar atunci, cu 
toată mânia mea, atât îmi era de dulce atingerea lor. 

- Te rog, te rog! se rugă ea, şi aceste cuvinte m-au 
dezarmat, aşa cum aveau să mă dezarmeze întotdeauna. 

Am făcut un pas înapoi, dezlipindu-mă de ea, şi am 
băgat pumnalul în teacă. M-am uitat la Lup Larsen. El îşi 
mai apăsa încă fruntea şi îşi acoperea ochii cu mâna 
stângă. Capul îi era plecat. Se muiase de tot. Trupul i se 
încovoia din şolduri, umerii săi laţi erau aduşi şi lăsaţi. 

- Van Weyden! mă chemă răguşit, cu o urmă de teamă 
în glas. O, Van Weyden, unde eşti? 

Mă uitai la Maud. Ea nu spuse nimic, dar dădu din cap. 

- Sunt aici, răspunsei, apropiindu-mă de el. Ce este? 

- Ajută-mă să mă aşez, spuse el, cu acelaşi glas 
răguşit şi speriat. Sunt un om bolnav, un om foarte 
bolnav, Hump, urmă el, când îmi dădu drumul şi căzu pe 
un scaun. 

Îşi lăsă capul pe masă, ascuns în mâini. Din când în 
când îl legăna într-o parte şi într-alta de durere. O dată, 
când îl ridică puţin, am văzut broboane de sudoare pe 
fruntea şi la rădăcina părului său. 

- Sunt un om bolnav, un om foarte bolnav, repetă o 
dată şi apoi încă o dată. 

- Ce s-a întâmplat? îl întrebai, punându-i mâna pe 
umăr. Ce pot face pentru dumneata? 

Dar el se scutură cu un gest de enervare, dându-mi 
mâna la o parte, şi câtva timp am stat lângă el tăcut. 
Maud ne privea cu faţa încremenită de spaimă. Nu 
puteam înţelege ce se întâmplase. 

- Hump, spuse el într-un târziu, trebuie să ajung la 
cuşetă. Dă-mi o mână de ajutor. O să-mi treacă curând. 
Sunt migrenele alea blestemate, cred. Mi-era teamă de 
ele. Presimţeam că... nu, nu ştiu ce vorbesc. Ajută-mă să 
mă culc. 


După ce am reuşit să-l culc, îşi acoperi din nou faţa şi 
ochii cu mâinile şi când dădeam să plec, l-am auzit 
mormăind: 

- Sunt un om bolnav, un om foarte bolnav. 

Când am ieşit din cabină, Maud m-a privit 
întrebătoare. Am clătinat din cap spunând: 

-I s-a întâmplat ceva. Ce anume, nu ştiu. E 
neputincios şi speriat, îmi închipui, pentru prima oară în 
viaţa lui. Trebuie să se fi întâmplat înainte de a primi 
lovitura de cuţit, care i-a făcut doar o rană superficială. 
Dumneata trebuie să fi văzut ce s-a întâmplat. 

Dânsa clătină din cap. 

- N-am văzut nimic. E o taină şi pentru mine. Mi-a dat 
drumul deodată şi s-a depărtat clătinându-se. Dar ce să 
facem? Ce să fac eu? 

- Aşteaptă-mă, te rog, până mă întorc, răspunsei. 

M-am urcat pe punte. Louis era la cârmă. 

- Poţi să te duci în prova să te culci, spusei, luându-i 
cârma. 

Mă ascultă pe dată, şi m-am trezit singur pe puntea 
„Nălucii”. În cea mai mare linişte am strâns 
contragabierii:%%, am coborât focul zburător şi 
trinchetinul, am mascat focul şi am tras ghiul velei mari 
la mijloc. Apoi am coborât în careu la Maud. Mi-am dus 
degetul la buze în semn de tăcere şi am intrat în cabina 
lui Lup Larsen. Rămăsese în aceeaşi poziţie în care-l 
lăsasem, iar capul i se legăna - aproape se zvârcolea - 
de colo-colo. 

- Pot face ceva pentru dumneata? îl întrebai. 

Nu-mi răspunse la început, dar când am repetat 
întrebarea, spuse: 

- Nu, nu; mi-e bine. Lasă-mă în pace până mâine 
dimineaţă. 

Dar  întorcându-mă să plec, i-am văzut capul 
legănându-se din nou. Maud mă aştepta nerăbdătoare, şi 
am băgat de seamă, cu o tresărire de bucurie, felul 


1% Contragabieri - vele pătrate, aşezate în partea superioară a 
catargului mare, a arborelui trinchet şi a arborelui artimon. 


mândru în care-şi ţinea capul şi calmul ochilor ei 
minunaţi. Erau calmi şi siguri de ei, ca însăşi firea sa. 

- Ai avea încredere în mine să întreprindem o călătorie 
cam de şase sute de mile? întrebai. 

- Vrei să spui...? m-a întrebat şi am înţeles că-mi 
ghicise gândul. 

- Da, chiar asta vreau să spun. Nu ne-a rămas altă 
scăpare decât barca. 

- Mie, vrei să spui, zise ea. Dumneata eşti de bună 
seamă în tot atâta siguranţă cum ai fost şi până acum. 

- Nu, nu ne-a mai rămas altă scăpare decât barca, am 
susţinut cu tărie. Te rog să te îmbraci cât poţi mai gros, 
numaidecât, şi fă o legătură cu tot ce vrei să mai iei cu 
dumneata... Şi grăbeşte-te, adăugai, pe când se îndrepta 
spre cabina ei. 

Cambuza era chiar sub careu; deschizând chepengul 
din podea şi luând cu mine o lumânare, am sărit jos şi 
am început să cotrobăi prin proviziile goeletei. Am ales 
mai cu seamă conserve. Maud, sus, stătea cu mâinile 
gata întinse ca să primească lucrurile ce i le treceam. 

Am lucrat în tăcere. Am luat, de asemenea, pături, 
mănuşi impermeabile, şepci şi altele din lada cu efecte. 
Nu era lucru de şagă să ne riscăm vieţile într-o barcă 
mică pe o mare atât de rea şi de furtunoasă, şi era 
neapărat nevoie să ne păzim împotriva frigului şi a 
umezelii. Lucram cu înfrigurare, ca să ne transportăm 
prada pe punte şi s-o depozităm lângă catarg; cu atâta 
înfrigurare, încât Maud, a cărei putere nu era cine ştie ce, 
a trebuit să se oprească, istovită, şi să se aşeze pe 
treptele dunetei. Aceasta nu-i ajută prea mult ca să-şi 
revină, şi se culcă pe spate, pe puntea tare, cu braţele 
întinse şi cu întreg corpul destins. 

Era un leac de care-mi aminteam de la sora mea şi 
ştiam că-şi va reveni numaidecât. Ştiam, de asemenea, 
că nu ne-ar strica să avem arme, aşa că am intrat din 
nou în cabina lui Lup Larsen, să-i iau carabina şi puşca, l- 
am vorbit, dar nu mi-a răspuns, deşi capul i se mai 
legăna încă de colo-colo şi nu dormea. 


„La revedere, Lucifer”, i-am şoptit în gând, închizând 
uşa încet. 

Mai aveam să fac rost de o rezervă de muniţie, lucru 
uşor, deşi pentru aceasta a trebuit să intru prin 
tambuchiul aliveiului. Aici ţineau vânătorii cutiile cu 
muniții pe care le luau în bărci; de aici, la câţiva paşi de 
petrecerea lor zgomotoasă, am înşfăcat două cutii. 

Apoi a trebuit să las o barcă pe apă. Nu era o treabă 
prea uşoară pentru un singur om. După ce am desfăcut 
legăturile, am tras întâi de palancul din prova, apoi de 
cel din pupa, până ce barca a trecut de copastie, apoi am 
filat pe rând palancurile vreo două picioare, până ce 
barca ajunse să stea atârnată deasupra apei, lipită de 
bordaj. M-am asigurat că avea tot ce-i trebuia, ca rame, 
furcheţi!*” şi vele. Trebuia să avem şi apă, aşa că am 
furat din fiecare barcă butoiaşul ei cu apă. Cum erau cu 
totul nouă bărci, însemna că vom avea şi destulă apă, şi 
lest, deşi s-ar fi putut întâmpla ca barca să fie 
supraîncărcată din pricina celorlalte provizii îmbelşugate 
pe care le luam. 

Pe când Maud îmi trecea proviziile şi eu le aşezam în 
barcă, un marinar veni pe punte din prova. A stat un 
timp lângă copastia din vânt (noi ne găseam la cea de 
sub vânt) şi apoi merse agale până în dreptul catargului, 
se opri din nou şi stătu cu faţa în vânt şi cu spatele spre 
noi. Îmi auzeam inima bătând, cum stăteam zgârcit în 
barcă. Maud se întinsese pe punte şi ştiam că stătea 
nemişcată, cu trupul în umbra parapetului. Dar omul nu 
s-a întors; după ce se întinse cu braţele în sus şi căscă 
zgomotos, se reîntoarse la prova şi dispăru. 

Câteva minute ne-au ajuns ca să terminăm încărcarea, 
apoi am lăsat barca pe apă. Când o ajutam pe Maud să 
treacă peste copastie, i-am simţit trupul lângă al meu şi 
de-abia m-am putut împiedica să nu strig: „Te iubesc! Te 
iubesc!” Într-adevăr, Humphrey Van Weyden era 
îndrăgostit, în sfârşit; aşa mă gândeam când mâna ei se 
strânse într-a mea, în timp ce o coboram în barcă. Mă 


109 Furchet - furcă mică de fier în care se fixează vâslele. 


tineam cu o mână de copastie, iar cu cealaltă o ţineam 
pe ea şi mă simţeam mândru de această ispravă. Nu 
eram atât de puternic acum câteva luni, în ziua în care-i 
spusesem la revedere lui Charley Furuseth şi pornisem 
spre San Francisco pe bordul nefericitului „Martinez”. 

Când barca se ridică pe un val, ea o atinse cu 
picioarele, şi eu îi slobozii mâinile. Am desfăcut 
palancurile şi am sărit după ea. Nu vâslisem în viaţa 
mea, dar am pus ramele în furcheţi şi, cu mare greutate, 
am reuşit să depărtez barca de „Năluca”. Apoi am 
încercat vela. Văzusem de multe ori pe cârmaci şi 
vânători ridicând vela cu spetează, dar aceasta a fost 
prima mea încercare. Ceea ce lor le lua poate două 
minute, mie îmi luă douăzeci, dar până la urmă am 
izbutit să întind vela şi, cu vâsla de cârmit în mâini, am 
strâns vântul. 

- Într-acolo e Japonia, spusei, drept în faţa noastră. 

- Humphrey Van Weyden, îmi spuse ea, eşti un om 
viteaz. 

- Nu, răspunsei. Dumneata eşti o femeie vitează. Ne- 
am întors capetele, sub acelaşi imbold, de a mai privi 
pentru ultima oară „Năluca”. Corpul scund al goeletei se 
ridica şi se lăsa pe un val; velatura ei se întrezărea în 
bezna nopţii; timona ei legată scârţâia la fiecare 
smucitură a cârmei; apoi se pierdu văzului şi auzului 
nostru şi ramaserăm singuri pe marea întunecată. 


Capitolul 27 


Zorile se iviră cenușii şi reci. Sufla o briză răcoroasă, 
barca era strânsă în vânt şi busola ne arăta că eram în 
drum spre Japonia. Deşi aveam mănuşi groase, degetele 
mi-erau îngheţate şi mă dureau de încleştarea lor pe 
vâsla de cârmit. Picioarele mă usturau din cauza frigului 
şi speram din toată inima să iasă soarele. 

În faţa mea, în fundul bărcii, era culcată Maud. Ei, cel 
puţin, îi era cald, căci sub ea şi peste ea erau pături 
groase. Pe cea de deasupra o trăsesem peste faţa ei, ca 
s-o feresc de răcoarea nopţii, aşa că nu-i mai vedeam 
decât vag liniile trupului şi părul castaniu-deschis 
revărsat peste pătură şi împodobit cu roua dimineţii. 

O privii îndelung, zăbovind mai mult asupra singurei 
părţi ce se vedea, cu ochii unui om care o socotea ca 
lucrul cel mai de preţ din lume. Atât de stăruitoare a fost 
privirea mea, încât ea s-a mişcat sub pături, aruncând-o 
deoparte pe cea de deasupra, şi apoi mi-a zâmbit, cu 
ochii încă grei de somn. 

- Bună dimineaţa, Mister Van Weyden, spuse ea. Ai 
zărit ţărmul? 


- Nu, răspunsei, dar ne apropiem de el cu şase mile pe 
oră. 

Dânsa făcu o grimasă dezamăgită. 

- Dar asta înseamnă o sută patruzeci şi patru de mile 
în douăzeci şi patru de ore, adăugai, îmbărbătând-o. 

Faţa i se lumină. 

- Cât avem de mers? 

- Siberia este în direcţia aceea, spusei, arătând către 
vest. Dar spre sud-vest, la vreo şase sute de mile, se 
găseşte Japonia. Dacă vântul acesta ţine, o să ajungem 
în cinci zile. 

- Dar dacă e furtună? Barca va putea oare să reziste? 

Avea Maud un fel de a te privi în ochi, cerând să-i 
răspunzi drept; în acest fel mă privi când îmi puse 
această întrebare. 

- Ar trebui să fie o furtună foarte puternică, spusei, 
ocolind răspunsul. 

- Şi dacă e o furtună foarte puternică? 

Dădui din cap. 

- Dar am putea fi culeşi în orice clipă de o goeletă 
vânătoare de foci. Sunt destule prin partea asta a 
oceanului. 

- Vai, dar te-a pătruns frigul până la oase! exclamă ea. 
Uite! Tremuri! Nu spune că nu tremuri! Şi eu, care am 
stat aici la cald, ca într-un cuib! 

- Nu văd la ce-ar folosi dacă şi dumneata ai sta aici şi 
ti-ar fi frig, i-am zis, râzând. 

-Ba o să folosească atunci când voi învăţa să 
cârmesc, ceea ce voi face negreşit. _ 

Se aşeză şi începu să se dichisească puţin. Işi scutură 
părul, care se despleti, acoperindu-i faţa şi umerii ca un 
nor castaniu. Drag mai mi-era acel păr umed, castaniu! 
Voiam să-l sărut, să-mi lunece printre degete, să-mi 
îngrop faţa în el. O priveam vrăjit, până ce barca intră în 
vânt, şi fluturarea velei mă preveni că nu-mi vedeam de 
treabă. Idealist şi romantic cum eram şi cum am fost 
întotdeauna, cu toată firea mea analitică, nu reuşisem 
până acum să prind toate însuşirile fizice ale dragostei. 


Susţinusem întotdeauna că dragostea dintre bărbat şi 
femeie era ceva sublim, de natură spirituală, o legătură 
sufletească ce uneşte şi apropie sufletele lor. Legăturile 
trupeşti jucau un rol neînsemnat în concepţia mea 
despre dragoste. Dar acum învăţam pe socoteala mea 
plăcuta lecție că sufletul se materializează, se 
exteriorizează prin trup; că vederea, mirosul şi pipăitul 
părului iubitei erau în aceeaşi măsură răsuflare, glas şi 
esenţă ale sufletului ei, ca şi lumina ce-i strălucea în ochi 
şi gândurile rostite de buzele ei. La urma urmei, sufletul 
singur nu-l poţi cunoaşte; e un lucru pe care-l poţi doar 
bănui sau ghici; nici nu se poate exprima prin mijloacele 
sale proprii. Jehovah era antropomorf, pentru că nu le 
putea vorbi evreilor decât pe înţelesul lor; a fost astfel 
conceput după chipul lor, ca un nor, ca un stâlp de foc, 
ceva tangibil, fizic, pe care minţile izraeliţilor puteau să-l 
perceapă. 

Astfel priveam părul castaniu-deschis al lui Maud şi îl 
iubeam; şi am învăţat mai mult despre dragoste decât 
tot ceea ce mă învăţaseră poeţii şi cântăreții prin toate 
cântecele şi sonetele lor. Ea îşi aruncă părul înapoi cu o 
mişcare iute şi îndemânatică, şi faţa i se ivi, zâmbitoare. 

- De ce nu poartă femeile întotdeauna părul despletit? 
întrebai. Este cu mult mai frumos. 

- Dacă nu s-ar încurca aşa de groaznic! râse ea. 
Poftim! Mi-am pierdut una din spelcile mele preţioase! 

N-am mai avut grijă de barcă, de aceea s-a întâmplat 
de câteva ori ca vela să fluture, atât mă bucuram să 
urmăresc fiecare mişcare a lui Maud când răscolea 
păturile în căutarea spelcii. Am fost surprins, chiar plăcut 
surprins, că era atât de feminină; cu o plăcere încă mai 
mare îi urmăream fiecare gest caracteristic femeiesc. 
Căci în gândurile mele o  ridicasem prea sus, 
îndepărtând-o prea mult de sfera umană şi de mine. In 
mintea mea făcusem din ea o fiinţă dumnezeiască, de 
care nu mă puteam apropia. Astfel, inima mi se umplu de 
încântare văzându-i micile gesturi care arătau că era 
doar femeie, ca, de pildă, mişcarea capului cu care-şi 


arunca pletele pe spate şi căutarea spelcii. Era femeie, 
om ca şi mine, din sfera mea, iar încântătoarea intimitate 
firească, dintre bărbat şi femeie, era cu putinţă, pe lângă 
veneraţia şi respectul pe care ştiam că i le voi purta 
întotdeauna. 

Găsi spelca cu un mic țipăt adorabil, şi eu îmi îndreptai 
din nou atenţia asupra cârmei. Am început să fac 
încercări, legând şi împănând vâsla de cârmit, până ce 
barca ajunse să-şi ţină drumul destul de bine cu vântul 
strâns, fără ajutorul meu. Uneori strângeam vântul prea 
mult sau, dimpotrivă, prea puţin; dar barca îşi revenea şi, 
în general, mergea mulţumitor. 

- lar acum, să ne luăm gustarea, spusei. Dar întâi 
trebuie să te îmbraci mai călduros. 

Am scos o bluză groasă nouă, confecţionată din 
material de pătură. Cunoşteam materialul; era atât de 
gros şi de bătut, încât putea să ţină la ploaie şi să nu se 
pătrundă după ore întregi de umezire. După ce îşi trase 
bluza peste cap, i-am schimbat şapca de mus pe care o 
purta cu o şapcă bărbătească, destul de mare ca să-i 
acopere părul, lăsându-i clapa în jos ca să-i apere cu 
totul ceafa şi urechile. Rezultatul era fermecător. Faţa ei 
era dintre acelea care nu puteau să arate decât bine în 
orice împrejurare. Nimic nu-i putea tulbura ovalul 
delicios, trăsăturile aproape clasice, sprâncenele delicat 
desenate, ochii mari, căprui, limpezi şi calmi, minunat de 
calmi. 

O rafală ceva mai puternică ne-a izbit chiar atunci. 
Barca a fost prinsă pe când trecea pieziş creasta unui 
val. Se aplecă deodată, scufundându-se, până ce 
copastia ajunse la nivelul apei, şi o găleată, două de apă 
năvăliră în barcă. In clipa aceea eu tocmai deschideam o 
cutie de limbă conservată; am sărit la scotă şi am molat- 
o la timp. Vela flutură şi se zbătu, şi barca veni sub vânt. 
Câteva minute de manevrare mi-au ajuns ca s-o pun iar 
pe drum, iar apoi m-am întors la pregătirea gustării. 


- Manevra e reuşită, se pare, deşi nu mă pricep în ale 
navigaţiei, spuse ea, aprobând din cap cu seriozitate 
dispozitivul meu de cârmuire. 

- Nu ne foloseşte decât atunci când mergem cu vântul 
strâns, îi explicai. Când mergem cu vântul mai larg, din 
pupa, de la travers sau dinapoia traversului, trebuie să 
ţin cârma. 

- Mărturisesc că nu înţeleg termenii dumitale tehnici, 
spuse ea. Dar înţeleg concluzia şi nu-mi place. Nu poţi 
cârmi zi şi noapte, mereu. Aşa că, după gustare, aştept 
să-mi dai prima lecţie. Apoi te vei culca. Vom face cu 
schimbul, întocmai cum se face pe vase. 

- Nu văd cum am să te învăţ! am protestat. De-abia 
învăţ eu singur. N-ai bănuit, atunci când mi te-ai 
încredinţat, că n-am nici un fel de experienţă cu bărcile. 
Este prima dată când pun piciorul într-o barcă. 

- Atunci vom învăţa împreună, Sir. Şi deoarece mi-ai 
luat-o înainte cu o noapte, îmi vei arăta ceea ce ai 
învăţat. lar acum, gustarea! Doamne, ce poftă de 
mâncare îţi dă aerul ăsta! 

- N-avem cafea, spusei eu cu părere de rău, trecându-i 
nişte pesmeţi marinăreşti unşi cu unt şi o felie de limbă 
conservată. Şi n-o să avem nici ceai, nici supe, nimic 
cald, până nu ajungem undeva, cumva la țărm. 

După această gustare, încheiată cu o cană de apa 
rece, Maud îşi luă prima lecţie de cârmit. Învăţând-o pe 
ea, am prins şi eu multe, deşi foloseam cunoştinţele pe 
care mi le însuşisem manevrând „Năluca” şi privind pe 
cârmaci manevrând bărcile. Era o elevă destoinică şi a 
învăţat curând să ţină drumul, să vină în vânt la rafale şi 
să moleze scota la nevoie. 

Obosită, se vede, de această treabă, îmi trecu vâsla 
mie. Eu strânsesem păturile, dar ea începu acum să le 
întindă în fundul bărcii. Când totul fu pus la punct, îmi 
spuse: 

- Acum la culcare, Sir! Vei dormi până la prânz. Adică 
până la masă, se corectă, amintindu-şi că pe „Năluca” se 
spune masă, nu prânz. 


Ce puteam să fac? Ea stăruia şi spunea: „Te rog, te 
rog!”, drept care i-am trecut ei vâsla şi am ascultat-o. 
Am încercat o adevărată plăcere a simțurilor 
strecurându-mă în aşternutul pregătit de mâinile ei. 
Calmul şi stăpânirea de sine care îi erau atât de 
caracteristice se transmiseseră parcă şi păturilor, astfel 
încât simţeam o dulce toropeală şi mulţumire. Vedeam 
ca în vis o faţă ovală cu ochi căprui, încadrată de o şapcă 
de pescar, săltând pe un fond care era când de nori 
cenuşii, când de mare cenuşie; apoi mi-am dat seama că 
dormisem. 

M-am uitat la ceas. Era ora 1. Dormisem şapte ore! lar 
ea ţinuse cârma timp de şapte ore! Când i-am luat vâsla 
din mână, a trebuit mai întâi să-i descleştez degetele 
amorţite. Slaba ei putere se istovise, nici nu se mai putea 
mişca din loc. A trebuit să dau drumul la scotă ca s-o duc 
în cuibul de pături şi i-am frecat mâinile şi braţele. 

- Sunt aşa de ostenită! spuse ea oftând o dată adânc 
şi scurt şi lăsându-şi capul în jos, vlăguită. 

Dar în clipa următoare şi-l îndreptă. 

- Acum să nu mă cerţi, să nu îndrăzneşti să mă cerţi, 
spuse ea cu o sfidare şăgalnică. 

- Sper că faţa mea nu pare supărată, răspunsei serios, 
căci te asigur că nu sunt câtuşi de puţin supărat. 

- N-nu, cumpăni ea. Pare doar dojenitoare. 

- Atunci este o faţă cinstită, pentru că arată ceea ce 
simt. Ai fost nedreaptă cu dumneata şi cu mine. Cum mai 
pot să mă bizui pe dumneata? 

Făcu o mutrişoară spăşită. 

- Am să fiu cuminte, spuse ea ca un ştrengar prins 
asupra faptului. Făgăduiesc... 

- Făgăduieşti să asculţi, aşa cum ascultă un marinar 
de căpitanul lui? 

- Da, răspunse ea. A fost o prostie din partea mea, 
ştiu. 

- Atunci trebuie să-mi mai făgăduieşti ceva. 

- Bucuroasă! 


- Să nu spui „te rog, te rog” prea des; fiindcă îmi sapi 
autoritatea. 

Ea înţelese şi râse înveselită. Observase şi ea ce 
acţiune avea asupra mea repetarea cuvintelor „te rog”. 

- Sunt cuvinte frumoase..., începui. 

- Dar trebuie să le folosesc cu măsură, mă întrerupse. 

Râse obosită şi îşi lăsă din nou capul în jos. 

Părăsii vâsla doar ca să-i aşez păturile pe picioare şi 
să-i acopăr faţa cu una din ele. Vai, ce delicată era! Privii 
cu îndoială spre sud-vest şi mă gândii la cele şase sute 
de mile pline de greutăţi ce ne aşteptau - da, şi de n-ar fi 
decât greutăţi! Pe această mare, o furtună se putea 
stârni în orice clipă şi ne putea nimici. Totuşi, nu mi-era 
frică. Viitorul nu prezenta nici-o siguranţă, eram plin de 
îndoieli, şi totuşi nu simţeam nici-o teamă ascunsă. 
„Trebuie să iasă bine, trebuie să iasă bine”, îmi repetam 
iarăşi şi iarăşi. 

Vântul se înteţi după-amiază, ridicând valurile şi 
punând la încercare atât barca, cât şi pe mine. Dar 
proviziile de mâncare şi cele nouă butoiaşe cu apă 
făceau ca barca să poată ţine piept valurilor şi vântului, 
şi am mers aşa cât am socotit că riscul nu e prea mare. 
Apoi am scos spetezele şi am tras colţul de sus al velei la 
piciorul catargului, transformând-o astfel într-un fel de 
velă triunghiulară, care, aşa redusă, ne dădea totuşi o 
viteză „onorabilă”, cum spun marinarii. 

Târziu după-amiază am zărit fumul unui vapor la 
orizont, sub vântul nostru, şi ştiam că este fie un vas de 
patrulare rusesc, fie mai degrabă „Macedonia”, în 
căutarea „Nălucii”. Soarele nu se arătase toată ziua şi 
era un frig năprasnic. Pe măsură ce se înnopta, norii se 
întunecau şi vântul se înteţea, aşa încât atunci când 
Maud şi cu mine ne-am luat cina, am mâncat cu 
mănuşile în mâini, eu cârmind şi îmbucând câte o 
înghiţitură între rafale. 

Când se întunecă de tot, vântul şi valurile deveniseră 
prea puternice pentru barcă şi, călcându-mi pe inimă, am 
coborât vela şi m-am apucat să fac o ancoră plutitoare. 


Învăţasem despre acest dispozitiv din vorbele vânătorilor 
şi era un lucru uşor de făcut. Înfăşurând vela şi legând-o 
bine în jurul catargului, ghiului şi spetezei, precum şi a 
două perechi de rame de rezervă, am aruncat-o peste 
bord. O parâmă o lega de prova, şi cum ea plutea 
aproape înecată în apă, ferită de bătaia vântului, deriva 
mai încet decât barca. În consecinţă, ţinea barca cu 
prova în vânt şi în valuri, poziţia cea mai sigură ca să te 
fereşti de a lua apă atunci când valurile se transformă în 
berbeci. 

- Şi acum? întrebă Maud cu voioşie când îmi terminai 
treaba şi-mi puneam mănuşile. 

- Şi acum nu mai călătorim spre Japonia, răspunsei. 
Derivăm spre sud-est sau sud-sud-est cu cel puţin două 
mile pe oră. 

- Asta înseamnă numai douzeci şi patru de mile, dacă 
vântul bate cu tărie toată noaptea. 

- Da, şi numai o sută patruzeci de mile dacă continuă 
timp de trei zile şi trei nopţi. 

- Dar n-o să continue, spuse ea cu încredere simplă. O 
să se schimbe şi o să sufle mai încet. 

- Marea este cea mai grozavă dintre fiinţele perfide. 

- Dar vântul?! ripostă ea. Te-am auzit vorbind cu 
însufleţire despre viteazul alizeu. 

- Îmi pare rău că nu mi-a dat în gând să aduc 
cronometrul şi sextantul lui Lup Larsen, spusei eu, tot 
posomorât. Din navigarea într-o direcţie şi derivarea într- 
alta, fără să mai vorbim de a treia direcţie a curentului, 
reiese o rezultantă care nu poate fi calculată nicidecum. 
Nu va trece mult şi nu ne vom cunoaşte poziţia decât cu 
o aproximaţie de cinci sute de mile. 

Apoi îi cerui iertare şi îi făgădui că n-am să mai fiu 
descurajat. La rugămintea ei, i-am îngăduit să facă de 
cart până la miezul nopţii atunci era ora 9, dar am 
înfăşurat-o în pături şi într-un impermeabil înainte de a 
mă culca. Am dormit iepureşte. Barca sălta şi cădea, 
sărind peste coamele valurilor; auzeam talazurile trecând 
în goană şi stropi de spumă erau zvârliţi mereu în barcă. 


Totuşi nu era o noapte rea, îmi spuneam nici nu se 
compara cu nopţile pe care le trăisem pe bordul 
„Nălucii”; nici poate cu cele pe care aveam să le trăim pe 
această coajă de nucă. Fundul bărcii era gros de trei 
sferturi de tol. Între noi şi adâncurile mării nu era decât o 
scândură nici măcar de un tol grosime. 

Totuşi afirm, afirm cu tărie că nu mi-era frică. Nu mă 
mai temeam de moarte, de care Lup Larsen şi chiar 
Thomas Mugridge mă făcuseră să mă tem. lvirea lui 
Maud Brewster în viaţa mea părea să mă fi transformat. 
„La urma urmei, mă gândeam, este mai bine şi mai 
frumos să iubeşti decât să fii iubit, dacă această iubire 
dă atâta preţ vieţii, încât nu mai ţi-e teamă să mori 
pentru ea. Îmi uit de viaţa mea, iubind altă viaţă; şi, 
totuşi, paradoxal, niciodată n-am dorit atât de mult să 
trăiesc ca acum, când preţuiesc mai puţin ca oricând 
viaţa mea. N-am avut niciodată atâta rațiune de a trăi”, 
mi-am spus, încheindu-mi aceste cugetări; după aceea şi 
până am aţipit m-am mulţumit să încerc să scrutez 
bezna spre locul unde ştiam că Maud stătea ghemuită în 
pupa, veghind marea înspumată şi stând gata să mă 
cheme în orice clipă. 


Capitolul 28 


Nu este nevoie să povestesc în toate amănuntele 
suferinţele ce le-am îndurat în barcă în timpul zilelor 
îndelungate în care am fost mânaţi şi duşi ici şi colo, 
vrând-nevrând peste ocean. Vântul puternic a suflat 
douăzeci şi patru de ore dinspre nord-vest, după care s-a 
potolit, pentru a izbucni din nou, în timpul nopţii, dinspre 
sud-vest. A suflat drept în direcţia în care voiam să 
mergem, dar am tras pe bord ancora plutitoare şi am 
ridicat vela, strângând vântul, astfel ca să mergem în 
direcţia sud-sud-est. N-aveam de ales decât între drumul 
acesta şi cel spre vest-nord-vest, pe care-l îngăduia 
vântul; dar vânturile calde din sud mi-au aţâţat dorinţa 
de a ajunge în mări mai calde şi am ales drumul spre 
sud-sud-est. 

De trei ore era miezul nopţii, după cum îmi amintesc 
bine, şi o beznă cum nu mai văzusem niciodată pe mare 
- vântul, suflând tot dinspre sud-vest, se stârni furios şi 
am fost din nou silit să mă folosesc de ancora plutitoare. 

Zorile se iviră şi mă găsiră tras la faţă; marea era toată 
înspumată, iar barca târa ancora, ridicându-se aproape 
până la verticală, neîncetat eram în primejdie de a fi 


înecaţi de berbeci. Chiar aşa, stropi de apă şi spumă 
cădeau în barcă în asemenea cantitate, încât trebuia să 
dau apa afară fără să mă opresc. Păturile erau leoarcă. 
Totul era ud, doar Maud, îmbrăcată în haine de ploaie, 
cizme de cauciuc şi o pălărie impermeabilă, era ferită, în 
afară de obraz, mâini şi o şuviţă de păr rebelă. Din când 
în când ea mă schimba la scosul apei, aruncând-o 
vitejeşte, la fel de vitejeşte cum înfrunta şi furtuna. Toate 
sunt relative. Nu era decât un vânt puternic, dar pentru 
noi, luptând pe viaţă şi pe moarte în luntrea noastră 
fragilă, era o adevărată furtună. 

Îngheţaţi şi amărâţi, cu vântul tăindu-ne obrajii, cu 
valurile albe de spumă care vuiau trecând pe lângă noi, 
ne-am zbătut ziua întreagă. Veni noaptea, dar nici unul 
din noi n-a dormit. Veni ziua, şi vântul tot ne mai tăia 
obrajii, şi valurile albe tot vuiau trecând pe lângă noi. 
Noaptea următoare, Maud pică de istovită ce era. O 
acoperii cu impermeabile şi cu o prelată. Era relativ ferită 
de umezeală, dar înţepenită de frig. Mă temeam grozav 
ca ar putea muri în timpul nopţii; dar zorile se iviră reci şi 
mohorâte, cu acelaşi cer acoperit, cu acelaşi vânt tăios şi 
cu acelaşi vuiet al valurilor. 

Eu nu închisesem ochii de patruzeci şi opt de ore. 
Eram ud şi rebegit de frig până în măduva oaselor, de-mi 
venea să cred că sunt mai mult mort decât viu. Trupul 
mi-era ţeapăn, atât din pricina eforturilor, cât şi a 
frigului; durerile de muşchi mă chinuiau îngrozitor ori de 
câte ori îi puneam la încercare, ceea ce se întâmpla 
mereu. În tot acest timp eram mânaţi spre nord-est, 
tocmai în direcţia opusă Japoniei, spre pustia Mare 
Bering. 

Şi tot mai trăiam, barca tot plutea şi vântul tot sufla cu 
aceeaşi tărie. De fapt, spre seara celei de a treia zile s-a 
întețit chiar ceva mai mult. Prova bărcii intră sub coama 
unui val din care ieşirăm cu barca umplută pe sfert cu 
apă. Aruncam apa afară ca un nebun. Posibilitatea de a 
lua din nou apă era sporită din pricina celei luate, care 
îngreuna barca şi o făcea să plutească mai prost. Un alt 


val ca acela ar fi însemnat sfârşitul. După ce am golit 
barca de apă, am fost nevoit să iau prelata cu care o 
acoperisem pe Maud ca s-o fixez peste prova. Bine că am 
făcut acest lucru, căci astfel o treime din barcă era 
acoperită, şi de trei ori în următoarele ceasuri aceasta ne 
feri de grosul puhoiului când prova intra sub val. 

Maud era într-o stare de plâns. Stătea ghemuită în 
fundul bărcii, cu buzele învineţite, cu faţa pământie, 
arătând limpede chinurile ce le îndura. Dar ochii ei mă 
priveau mereu vitejeşte, iar buzele-i rosteau mereu 
cuvinte de îmbărbătare. 

Toiul furtunii trebuie să fi trecut în noaptea aceea, deşi 
nu mi-am dat seama atunci. Copleşit de osteneală, 
adormisem acolo unde mă găseam, în pupa. În dimineaţa 
celei de a patra zile ne-am pomenit că vântul se 
domolise până ce nu mai era decât o adiere plăcută, 
valurile se potoleau şi soarele strălucea pe cer. O, soare 
binecuvântat! Cum ne-am mai scăldat bietele trupuri în 
căldura razelor lui binefăcătoare, înviind ca gângăniile 
după furtună. Zâmbeam din nou, spuneam glume şi 
priveam situaţia cu optimism. Totuşi, aceasta era mai 
rea ca oricând. Eram şi mai departe de Japonia decât în 
noaptea în care părăsisem „Năluca”. Nu puteam să 
ghicesc decât cu mare aproximaţie longitudinea şi 
latitudinea la care ne găseam. Socotind o derivă de două 
mile pe oră, în cele peste şaptezeci de ore cât a durat 
furtuna am fost mânaţi cel puţin o sută cincizeci de mile 
spre nord-est. Dar oare socotisem bine deriva? Se prea 
poate ca aceasta să fi fost de patru mile pe oră în loc de 
două. In acest caz, eram încă cu o sută cincizeci de mile 
mai departe. 

Nu ştiam unde ne găseam; se putea întâmpla să fim în 
vecinătatea „Nălucii”. Erau foci în jurul nostru şi mă 
aşteptam să văd oricând o goeletă vânătoare de foci. Am 
şi zărit una după-amiază, când s-a stârnit din nou vânt 
din nord-vest. Dar goeleta necunoscută se pierdu la 
orizont şi râmaserăm singuri pe întinsul mării. 


Urmară zile de ceaţă, când chiar şi buna dispoziţie a 
lui Maud lâncezi şi nu mai auzeam din gura ei cuvinte 
voioase; zile de calm, când pluteam pe singurătatea 
nesfârşită a mării, copleşiţi de măreţia ei, şi totuşi uimiţi 
de minunea vieţii, căci încă trăiam şi luptam pentru a 
trăi; zile de lapoviţă, de vânt şi de vifor, când nimic nu ne 
mai putea încălzi; sau zile de ploaie măruntă, când ne- 
am umplut butoiaşele cu apa scursă de pe velă. 

Şi tot o iubeam pe Maud, cu o dragoste care sporea 
mereu. Avea atâtea aspecte, atâtea dispoziţii diferite, 
„fire multilaterală”, spuneam eu. Dar aceasta, precum şi 
alte vorbe mai drăgăstoase, i le spuneam numai în gând. 
Deşi  destăinuirea iubirii mele îmi stătuse, ba îmi 
tremurase pe buze de mii de ori, îmi dădeam seama că 
nu era momentul potrivit pentru o astfel de destăinuire. 
Chiar de nu ar fi fost o altă pricină, nu era cazul ca acum, 
când ocroteam şi încercam să scap viaţa unei femei, să-i 
cer acelei femei dragostea. Cât de delicată era situaţia, 
nu numai în această privinţă, dar şi în multe altele! Mă 
felicitam că ştiu să-i fac faţă cu delicateţe; mă felicitam, 
de asemenea, că nu i-am arătat în nici un fel sau chip 
dragostea ce-i purtam. Eram ca doi buni camarazi, şi am 
devenit camarazi şi mai buni pe măsură ce treceau zilele. 

Unul din lucrurile care mă uimeau era lipsa ei de 
teamă. Marea îngrozitoare, barca fragilă, furtunile, 
suferinţele, noutatea situaţiei, singurătatea - lucruri ce 
toate ar fi trebuit să înspăimânte şi o femeie robustă - 
păreau să nu lase nici-o impresie asupra ei, care 
cunoscuse viaţa numai sub aspectele ei cele mai comode 
şi cele mai artificiale; asupra ei, care era ca focul, roua şi 
ceata, un suflet înălţat, care avea tot ce are femeia mai 
gingaş, mai duios şi mai iubitor. Totuşi, greşesc. Îi era 
teamă, dar avea curaj. Moştenise trupul şi suferinţele 
trupeşti, dar trupul nu-i înrâurea decât trupul. Era un 
suflet, în primul rând şi mereu, un suflet, esenţa eterică a 
vieţii, calmă precum îi erau şi ochii, sigură de veşnicie în 
orânduirea schimbătoare a universului. 


Urmară zile de furtună, zile şi nopţi de furtună, când 
oceanul ne ameninţa cu tumultul lui alb, iar vântul izbea 
cu lovituri de titan barca noastră, care se zbătea pe ape. 
Şi mereu eram goniţi mai departe şi tot mai departe, 
spre nord-est. Pe o astfel de furtună, cea mai rea din 
toate prin care trecuserăm, aruncai o privire ostenită în 
partea opusă vântului, fără a căuta ceva anume, ci 
numai din oboseala de a înfrunta mereu furia 
elementelor şi aproape ca o rugă mută către puterile 
dezlănţuite, ca să se potolească şi să ne lase să trăim. Ce 
văzui la început nu puteam să-mi cred ochilor. Fără 
îndoială că zilele şi nopţile de nesomn şi îngrijorare mă 
năuciseră. Am privit înapoi spre Maud, ca să mă situez, 
ca să spun aşa, în timp şi în spaţiu. Văzând obrajii ei 
dragi uzi, păru-i fluturând în vânt şi ochii-i căprui atât de 
curajoşi, m-am convins că vederea mi-era sănătoasă. M- 
am întors iar cu spatele la vânt şi iar am văzut limba de 
pământ înaintând în mare, neagră, înaltă şi pustie; 
valurile furioase ce se spărgeau la temelia ei erau 
azvârlite în sus. Pe pereţi ca nişte fântâni arteziene; 
ţărmul negru şi duşmănos îndreptat spre sud-est, 
mărginit de un uriaş guler de spumă albă. 

- Maud, spusei. Maud! 

Ea întoarse capul şi văzu. 

- Nu poate fi Alaska! strigă ea. 

- Din păcate, nu, răspunsei. Şi o întrebai: Ştii să înoţi? 

Ea clătină din cap. 

- Nici eu, spusei. Aşa că trebuie să ajungem la țărm 
fără să înotăm, căutând o deschizătură printre stânci prin 
care să trecem cu barca şi apoi să coborâm cumva pe 
uscat. Dar trebuie să fim iuți, cât se poate de iuți, şi 
precişi. 

Vorbeam cu o încredere pe care ea ştia că nu o 
simţeam, căci mă privi cu acea uitătură a ei neşovăitoare 
şi spuse: 

- Nu ţi-am mulţumit încă pentru tot ce-ai făcut pentru 
mine, dar... 


Se opri, ca şi cum ar fi căutat cuvintele prin care să-şi 
arate mai bine recunoştinţa. 

- Ei? spusei brutal, căci nu prea eram încântat de 
mulţumirile ei. 

- Ai putea să mă ajuţi, spuse ea zâmbind. 

- Să-ţi exprimi recunoştinţa înainte de a muri? 
Nicidecum! Nu vom muri. Vom acosta pe insulă şi, 
înainte de sfârşitul zilei, vom fi în tihnă, la adăpost. 

Vorbeam apăsat, dar nu credeam ce spuneam. Nu 
teama mă îndemna să mint. Nu mi-era teamă, deşi eram 
sigur de moarte, în acel clocot de spumă dintre stânci, 
care se apropia cu repeziciune. Era cu neputinţă să 
ridicăm vela şi să ne întoarcem în larg, cu vântul în 
prova. Vântul ar fi răsturnat barca îndată; valurile ar fi 
înecat-o în clipa în care ar fi intrat într-un gol; pe lângă 
acestea, vela, legată de vâslele de rezervă, ne lua după 
ea. 

Cum spuneam, nu mă temeam de moartea mea, 
acolo, la câteva sute de iarzi sub vântul nostru, dar eram 
îngrozit la gândul că Maud trebuia să moară. In 
imaginaţia mea afurisită, o vedeam zdrobită şi sfârtecată 
de stânci, şi era groaznic. 

M-am silit din răsputeri să cred că vom acosta teferi, şi 
astfel spuneam nu ceea ce credeam, ci ceea ce voiam să 
cred. 

M-am răzvrătit la gândul acelei morţi înspăimântătoare 
şi, pentru o clipă, mi-a trecut prin minte gândul 
năstruşnic să o iau pe Maud în braţe şi să sar peste bord. 
Apoi mă hotărâi să aştept şi, în ultimul moment, când ne 
vom apropia de locul primejdios, s-o iau în braţe, să-i 
mărturisesc dragostea mea şi, îmbrăţişaţi amândoi, să 
înfruntăm moartea într-un ultim zbucium. 

Instinctiv, ne-am apropiat unul de altul în fundul bărcii. 
l-am simţit mâna înmănuşată căutându-mi mâna. Astfel, 
fără să vorbim, am aşteptat sfârşitul. Nu eram prea 
departe de adăpostul din partea de vest a promontoriului 
şi vegheam cu speranţa că vreun curent sau vreun vârtej 


al mării să ne deriveze pe la vestul insulei, înainte de a 
ajunge la stânci. 

- Vom trece, spusei, cu o încredere de care ştiam că 
nu ne înşela pe nici unul. Pe toţi dracii, trecem sigur! 
strigai cinci minute mai târziu. 

Înjurătura îmi scăpase din pricina emoţiei - prima din 
viaţa mea, cred, afară dacă „dă-l păcatelor”, o vorbă de 
ocară din tinereţe poate fi socotită ca înjurătură. 

- Îţi cer iertare, spusei. 

- În orice caz, m-ai convins că eşti sincer, spuse ea cu 
un uşor zâmbet, acum ştiu sigur că vom trece. 

Văzusem un cap îndepărtat care depăşea marginea 
extremă a promontoriului şi, cum priveam amândoi, 
vedeam crescând un golf adânc, cuprins între acest cap 
şi promontoriu. În acelaşi timp ne răsuna în urechi un 
muget continuu şi puternic. Avea ceva din măreţia şi 
intensitatea unui tunet îndepărtat, venea direct de sub 
vânt, chiar împotriva furtunii, ridicându-se deasupra 
ropotului valurilor. Cum am trecut de imensitatea 
promontoriului, întreg golful se desfăşură în faţa ochilor 
noştri; o plajă albă, nisipoasă, de forma unei semilune, 
pe care se spărgeau valuri furioase, acoperită de miriade 
de foci. De la acestea se auzea mugetul uriaş. 

- O colonie de foci! strigai, acum suntem într-adevăr 
salvaţi! Trebuie să fie oameni şi vase de patrulare ca să 
le apere împotriva vânătorilor. S-ar putea să fie şi un 
post la țărm. 

Dar studiind valurile care se spărgeau pe plajă, spusei: 

- Tot rău e, dar nu chiar aşa rău, acum, dacă zeii sunt 
cu adevărat buni, vom deriva pe lângă capul următor şi 
vom ajunge la o plajă complet adăpostită, unde putem 
debarca fără să ne udăm picioarele. 

Şi zeii au fost buni. Primul şi al doilea cap erau exact 
pe linia vântului de sud-est, dar odată ce l-am dublat pe 
cel de al doilea trecând primejdios de aproape, am zărit 
cel de al treilea cap, tot pe aceeaşi linie cu vântul şi cu 
celelalte două. Dar golful dintre ele! Pătrundea mai 
adânc în uscat şi, mulţumită fluxului, am derivat, 


ajungând la adăpostul capului. Aci, marea era calmă, în 
afară de o hulă leneşă şi domoală; am tras la bord 
ancora plutitoare şi am început să vâslesc. De la cap, 
plaja făcea o curbă care se îndrepta din ce în ce mai spre 
sud şi vest, până ce, în sfârşit, ne dezvălui un golfuleţ. În 
golf, o radă aproape înconjurată de uscat, cu apa liniştită 
ca într-un iaz, tulburată doar de mici creţuri, acolo unde 
adieri şi rămăşiţe rătăcite ale furtunii se repezeau de 
după zidul de stâncă ce se înălța la o sută de picioare în 
spatele plajei. 

Aici nu erau foci deloc. Prova bărcii hârşâi pe pietriş. 
Sării din barcă, întinzând mâna lui Maud. În clipa 
următoare era lângă mine. Când îi dădui drumul, ea se 
agăţă în pripă de braţul meu. În acelaşi moment m-am 
clătinat, gata să cad pe nisip. Acesta era efectul 
neprevăzut al încetării mişcării. Fusesem atâta timp pe 
marea ce se mişca şi ne legăna, încât stabilitatea 
pământului ne-a surprins. Ne aşteptam ca plaja să se 
ridice încoace şi încolo şi zidurile de stâncă să se legene 
înainte şi înapoi, ca pereţii unei corăbii; când ne 
încordam automat, ca să preîntâmpinăm aceste diferite 
mişcări aşteptate, lipsa lor ne răsturnă echilibrul. 

- Trebuie neapărat să mă aşez, spuse Maud cu un râs 
nervos şi cu un gest nesigur. 

Pe dată se şi aşeză pe nisip. Am priponit barca şi m- 
am aşezat lângă Maud. Astfel am debarcat pe insula 
Strădaniei, având rău de uscat din obişnuinţa 
îndelungată cu marea. 


Capitolul 29 


Idiotule! am strigat în gura mare de ciudă. 
Descărcasem barca şi transportasem încărcătura sus pe 
plajă, unde mă apucasem să fac un campament. Pe plajă 
erau lemne aduse de apă, dar puţine, şi văzând o cutie 
de cafea pe care o luasem din cambuza „Nălucii”, îmi 
dăduse prin gând să fac un foc. 

- Dobitoc nerod! urmai. 

Dar Maud mă dojeni blând: „[t-tt-ţţ”, şi apoi mă 
întrebă de ce eram un dobitoc nerod. 

- N-am chibrituri, oftai. N-am adus nici un chibrit. Şi 
acum n-o să avem nici cafea, nici supă, nici ceai cald, 
nimic! 

- Cine freca două bețe împreună... nu Crusoe? întrebă 
ea tărăgănat. 

- Ba da, dar am citit amintirile a cel puţin douăzeci de 
naufragiaţi care au încercat, şi au încercat în zadar, 
răspunsei. Îmi amintesc de Winters, un ziarist cu 
reputaţie în Alaska şi în Siberia. L-am cunoscut odată la 
clubul „Bibelot” şi ne-a povestit cum a încercat să facă 
focul cu o pereche de bețe. Era o nostimadă. Istorisea 
minunat, dar era povestea unui eşec. Imi amintesc 


concluzia şi scânteierea ochilor lui negri pe când spunea: 
„Domnilor, băştinaşii din mările sudice poate că reuşesc, 
malaezul poate că reuşeşte, dar vă dau cuvântul meu că 
este peste puterile omului alb.” 

- Ei bine, ne-am descurcat până acum fără foc, spuse 
ea voioasă, şi nu văd de ce nu ne-am descurca şi de aci 
înainte. 

- Dar gândeşte-te la cafea! strigai. Şi ce cafea, pe 
deasupra! Am luat-o din cămara personală a lui Lup 
Larsen. Şi ia te uită ce lemne bune! 

Mărturisesc că aveam mare poftă de cafea; şi am aflat 
curând după aceea că şi Maud avea o slăbiciune pentru 
acest stimulent. De altfel, nu mâncasem atâta timp 
decât mâncare rece, încât eram parcă rebegiţi şi pe 
dinăuntru, nu numai pe dinafară. Ceva cald ar fi fost tare 
bine-venit. Dar nu m-am mai văitat şi m-am apucat să 
fac un cort din velă pentru Maud. 

Îmi închipuisem că o să fie un lucru uşor, pentru că 
aveam vâslele, catargul, ghiul şi speteaza, fără să mai 
vorbesc de scule. Dar cum n-avem nici-o experienţă şi 
fiecare amănunt era o încercare şi fiecare reuşită 
însemna o inovaţie, aproape că ne-a apucat noaptea 
până i-am terminat adăpostul. Apoi, în noaptea aceea a 
plouat, cortul a fost inundat şi ea a fost silită să se 
refugieze din nou în barcă. 

Dimineaţa următoare am săpat un şănţuleţ în jurul 
cortului, pentru ca, o oră mai târziu, o rafală neaşteptată 
de vânt, încălecând peste peretele stâncos din spatele 
nostru, să smulgă cortul şi să-l trântească la treizeci de 
iarzi mai departe pe nisip. 

Maud râse de mutra mea pleoştită, iar eu spusei: 

- Cum se potoleşte vântul, am de gând să mă duc cu 
barca să explorez insula. Trebuie să fie oameni şi un post 
pe undeva. Postul trebuie să fie vizitat de nave. Focile 
acestea trebuie să fie ocrotite de autorităţile unei ţări. 
Dar aş vrea să te ştiu bine instalată înainte de a porni. 

- Aş vrea să merg şi eu, atâta îmi spuse. 


- Ar fi mai bine să rămâi. Ai avut parte de destule 
greutăţi. Este o minune că mai trăieşti. Şi n-o să fie prea 
plăcut în barcă pe ploaia asta, nici la velă, nici la vâsle. Ai 
nevoie de odihnă, şi aş vrea să rămâi aici să te odihneşti. 

Înainte de a-şi pleca privirea şi de a-şi întoarce puţin 
capul, i-am zărit frumoşii ochii umezindu-se. 

- Aş prefera să merg şi eu, spuse ea cu o voce 
scăzută, în care se ghicea o urmă de rugăminte. Poate că 
aş putea să-ţi fiu de... vocea i se înecă... de folos. Şi dacă 
ţi s-ar întâmpla ceva, gândeşte-te, ce m-aş face singură 
aici?! 

- Am de gând să fiu foarte grijuliu, răspunsei. Şi n-o să 
merg atât de departe încât să nu mă pot întoarce până 
seara. Da, din toate punctele de vedere, cred că este 
mult mai bine să rămâi aici, să dormi, să te odihneşti şi 
să nu faci nimic. 

Ea întoarse capul şi se uită în ochii mei. Privirea ei era 
neşovăitoare, dar duioasă. 

- Te rog, te rog! spuse ea. 

Şi, vai, aşa de duios! 

M-am încordat, gata s-o refuz, şi am dat din cap. Ea 
încă aştepta şi se uita la mine. Am încercat să-mi exprim 
prin cuvinte refuzul, dar am şovăit. Am văzut ochii ei 
strălucind de bucurie şi am ştiut că pierdusem partida. 
După aceea, era cu neputinţă să mai spun nu. 

Vântul s-a potolit în după-amiaza aceea şi ne 
pregăteam să pornim în dimineaţa următoare. Nu era 
nici-o cale de acces spre interiorul insulei din golfuleţul 
nostru, căci zidurile de stâncă se ridicau perpendicular 
de pe plajă şi într-o parte şi în alta a golfului, de-a dreptul 
din apă. 

Dimineaţa veni, posomorâtă şi cenuşie, dar calmă; m- 
am trezit devreme şi am pregătit barca. 

- Prostule! Imbecilule! Nătărăule! strigai, când am 
crezut că pot s-o trezesc pe Maud, dar, de data aceasta 
strigam de bucurie, jucând pe plajă, cu capul gol, cu o 
deznădejde prefăcută. 

Capul ei se ivi de după un colţ de velă. 


- Ce mai e? întrebă somnoroasă, dar totuşi curioasă. 

- Cafea! strigai. Ce ai zice de o ceaşcă de cafea? Cafea 
caldă! Fierbinte! 

- Doamne! murmură ea. M-ai speriat şi mă chinuieşti. 
De-abia m-am pregătit sufleteşte să mă lipsesc de ea, şi 
iată că mă necăjeşti cu îmbieri zadarnice. 

- Stai să vezi! spusei. 

Din crăpăturile dintre stânci, am adunat câteva bețe 
uscate şi găteje. Pe acestea le-am tăiat şi le-am crăpat, 
făcând aşchii şi surcele. Am rupt o foaie din caietul meu, 
iar din cutia de muniții am luat un cartuş de vânătoare. 
Scoţându-i burele cu cuțitul, am golit praful de puşcă pe 
o piatră turtită. Apoi am scos capsa din cartuş şi am pus- 
o pe o piatră în mijlocul prafului de puşcă. Totul era gata. 
Maud mă mai privea încă din cort. Ţinând hârtia în mâna 
stângă, am lovit capsa cu o piatră pe care o ţineam în 
mâna dreaptă. Se văzu un norişor de fum alb, o flacără, 
şi marginea hârtiei se aprinse. 

Maud aplaudă veselă. 

- Prometeu! strigă ea. 

Dar eram prea ocupat ca să-i mulţumesc pentru 
aplauze. Slaba pâlpâire trebuia întreţinută cu grijă ca să 
nu se stingă şi ca să se înteţească. Am alimentat-o 
aşchie cu aşchie şi surcea cu surcea, până când, în 
sfârşit, s-au aprins beţele şi gătejele şi focul a început să 
pârâie şi să  trosnească. |n socotelile mele nu 
prevăzusem că vom putea fi naufragiaţi pe o insulă, aşa 
că nu aveam oale şi cratiţe de nici un fel; dar m-am 
descurcat cu tinicheaua pe care o întrebuinţasem pentru 
scos apa din barcă, iar mai târziu, pe măsură ce ne 
consumam proviziile de conserve, am adunat o garnitură 
de vase de bucătărie. 

Eu am fiert apa, iar Maud a făcut cafeaua. Şi ce bună 
era! Contribuţia mea a fost carne conservată prăjită, cu 
firimituri de pesmeţi marinăreşti. Gustarea a fost reuşită, 
şi am stat lângă foc mai mult decât s-ar fi cuvenit unor 
exploratori întreprinzători, sorbind cafeaua fierbinte şi 
vorbind despre situaţia noastră. 


Aveam încredere că vom găsi un post într-unul din 
golfuri, căci ştiam că focile din Marea Bering sunt păzite 
astfel; dar Maud emise ipoteza - pesemne ca să mă 
pregătească pentru o dezamăgire care ar putea veni - că 
descoperisem o colonie necunoscută. Era totuşi foarte 
voioasă şi făcea haz de gravitatea situaţiei noastre. 

- Dacă ai dreptate, spusei, trebuie să ne pregătim să 
iernăm aici. Mâncarea n-o să ne ajungă, dar avem foci. 
Ele pleacă toamna, aşa că trebuie să încep cât de curând 
să fac provizii de carne. Apoi va trebui să ne construim 
bordeie şi să adunăm lemne. De asemenea, trebuie să 
încercăm să folosim grăsimea de focă pentru luminat. Ce 
mai încoace şi-ncolo, o să avem destule de făcut dacă 
descoperim că insula este nelocuită. Ceea ce nu se va 
întâmpla, sunt sigur. 

Dar avea dreptate. Am navigat de-a lungul coastei, cu 
vântul la travers, cercetând golfurile cu binoclul şi 
acostând din când în când, fără a descoperi nici-o urmă 
de viaţă omenească. Totuşi am aflat că n-am fost primii 
care să fi acostat pe insula Strădaniei. Sus, pe plaja celui 
de-al doilea golf de la al nostru, am găsit epava făcută 
ţăndări a unei bărci - o barcă de vânat foci, pentru că 
furcheţii îi erau îmbrăcaţi în salamastră, un rastel de 
puşti era fixat pe peretele din tribord al provei şi se 
ghicea, scris cu litere albe foarte şterse „Gazelle nr. 2”. 
Barca zăcuse acolo mult, căci era pe jumătate umplută 
cu nisip, şi ţăndările de lemn aveau acea înfăţişare de 
lucru ros de vreme, din cauza contactului îndelungat cu 
elementele naturii. În pupa am găsit o puşcă de 
vânătoare  ruginită, de calibru zece, şi un cuţit 
marinăresc rupt în două şi atât de ruginit, încât aproape 
nu mai semăna a cuţit. 

- Au plecat de aici, spusei voios, dar mi se strânse 
inima şi parcă presimţeam că pe plajă trebuie să se 
găsească şi nişte ciolane albite. 

N-am vrut ca buna dispoziţie a lui Maud să fie 
tulburată de o astfel de descoperire, aşa încât am pornit 
iarăşi spre larg cu barca noastră şi am dublat capul de 


nord-est al insulei. Pe coasta de sud nu era nici-o plajă, şi 
curând după-amiază am dublat promontoriul cel negru şi 
am încheiat înconjurul insulei. Am apreciat că avea un 
perimetru de douăzeci şi cinci de mile, iar lăţimea îi era 
cuprinsă între două şi cinci mile; iar după o socoteală din 
cele mai cumpătate, avea pe plajele ei cel puţin două 
sute de mii de foci. Insula era mai înaltă la capul ei 
extrem din sud-vest, falezele şi creasta scăzând treptat 
până la partea de nord-est, care se ridica doar cu câteva 
picioare peste mare. În afară de golfuleţul nostru, 
celelalte plaje urcau domol pe o întindere de circa o 
jumătate de milă, până la ceea ce aş putea numi nişte 
imaşuri stâncoase, având ici şi colo petice de muşchi şi 
de iarbă de tundră. Aici se aciuiau focile, bărbătuşii 
bătrâni păzindu-şi haremurile, iar cei tineri aciuându-se 
deoparte. 

Insula Strădaniei nu merită mai mult decât această 
scurtă descriere. Umedă şi reavănă acolo unde nu era 
tăioasă şi stâncoasă, bătută de vânturi şi furtuni şi 
biciuită de valuri, cu aerul huind de mugetul a două sute 
de mii de amfibii, era un sălaş păcătos şi pustiu. 

Maud, care mă pregătise pentru o dezamăgire şi care 
fusese sprintenă şi vioaie toată ziua, se pierdu cu firea 
când acostarăm în golfuleţul nostru. A încercat cu 
bărbăţie să se ascundă de mine, dar pe când aprindeam 
alt foc, ştiam că-şi înăbuşea hohotele de plâns sub pături 
în cort. 

Era rândul meu să fiu vesel şi am jucat acest rol pe cât 
m-am priceput mai bine, cu asemenea succes, încât am 
putut să-i readuc voioşia în ochii dragi şi cântecul pe 
buze; căci mi-a cântat înainte de a se culca. Pentru prima 
dată o auzeam cântând şi stăteam lângă foc, ascultând 
vrăjit, căci în tot ce făcea era o artistă desăvârşită, iar 
vocea ei, deşi nu prea puternică, era minunat de duioasă 
şi expresivă. 

Eu mai dormeam încă în barcă, am rămas treaz până 
noaptea târziu, privind primele stele pe care le vedeam 
după multe nopţi şi am cântărit situaţia. O răspundere de 


soiul acesta era un lucru nou pentru mine. Lup Larsen 
avusese perfectă dreptate. Stătusem pe picioarele tatălui 
meu. Avocaţii şi oamenii mei de afaceri se îngrijiseră de 
averea mea în locul meu. Nu avusesem nici-o 
răspundere. Apoi, pe „Năluca” învăţasem să răspund de 
mine. Dar acum, pentru prima oară în viaţă, mă 
pomeneam şi cu răspunderea altcuiva. Şi mi se cerea ca 
aceasta să fie răspunderea cea mai gravă, căci Maud era 
pentru mine unica femeie din lume, unica „femeie 
micuță”, cum mi-era drag să mi-o închipui. 


Capitolul 30 


Nu e de mirare că am numit-o insula Strădaniei. Două 
săptămâni ne-am trudit să durăm un bordei. Maud 
stăruia să mă ajute şi îmi venea să plâng văzând mâinile 
ei lovite şi însângerate. Totuşi, eram mândru de ea din 
cauza aceasta. Avea ceva eroic această femeie crescută 
la adăpost de greutăţi, îndurând truda noastră groaznică 
şi, cu bruma ei de putere, înhămându-se la munca grea a 
unei țărănci. A adunat mulţi din bolovanii pe care i-am 
zidit în pereţii bordeiului; se făcea că nu aude când mă 
rugam de ea să înceteze. Căzu totuşi la învoială să ia 
asupra ei muncile mai uşoare, gătitul, adunatul lemnelor 
şi a muşchiului pentru iarnă. Zidurile bordeiului se ridicau 
fără nici-o greutate şi toate au mers bine până am dat de 
problema acoperişului. La ce foloseau cei patru pereţi 
fără un acoperiş? Din ce se putea face un acoperiş? 
Aveam, ce-i drept, vâslele de rezervă. Ele puteau sluji ca 
grinzi; dar cu ce puteam să le acopăr? Nu se putea folosi 
muşchi. larba de tundră nu era o soluţie. Aveam nevoie 
de velă pentru barcă, iar prelata începuse să se rupă. 

- Winters a întrebuințat piei de morsă pe bordeiul lui, 
spusei. 


- Aşa, am avea focile, sugeră ea. 

Aşadar, vânătoarea începu a doua zi. Nu ştiam să trag 
cu puşca, dar am început să învăţ. După ce am risipit 
vreo treizeci de cartuşe pentru trei foci, am văzut că 
rezerva de muniţie avea să se termine înainte ca eu să- 
mi însuşesc cunoştinţele necesare. Intrebuinţasem opt 
cartuşe pentru aprinsul focului înainte de a născoci 
sistemul de a acoperi jarul cu muşchi umezi, şi nu mai 
rămâneau decât vreo sută de cartuşe în cutie. 

- Trebuie să ciomăgim focile, hotărâi, când mă 
convinsei cât de prost ţintaş eram. Am auzit pe vânători 
vorbind despre ciomăgirea focilor. 

- Sunt aşa frumoase! obiectă ea. Nu pot suferi gândul 
acesta. Este de-a dreptul brutal, ştii; cu totul altceva 
decât să le împuşti. 

- Trebuie să terminăm acoperişul, răspunsei hotărât. 
larna bate la uşă. Avem de ales între viaţa lor şi a 
noastră. E păcat că nu avem destulă muniţie, dar cred 
totuşi că suferă mai puţin când sunt omorâte cu 
ciomagul decât când sunt ciuruite de gloanţe. De altfel, 
eu am să mânuiesc ciomagul. 

- Tocmai asta e, începu cu aprindere, dar se opri 
deodată, încurcată. 

- Desigur, începui, dacă preferi... 

- Dar eu ce să fac în timpul ăsta? mă întrerupse cu 
acea duioşie pe care ştiam prea bine că se cheamă 
stăruinţă. 

- Ai să aduni lemne de foc şi ai să găteşti, am răspuns 
glumet. 

Dădu din cap. 

- Este prea primejdios să întreprinzi lucrul acesta 
singur. Ştiu, ştiu, îmi nesocoti ea protestul. Sunt doar o 
femeie slabă, dar tocmai micul meu ajutor poate să te 
scape de o nenorocire. 

- Dar mânuirea ciomagului? adăugai. 

- Sigur că dumneata vei face asta. Eu probabil că voi 
tipa. Mă voi uita într-altă parte când... 

- Primejdia e din cele mai serioase, râsei. 


- Am să hotărăsc eu când să privesc şi când să nu 
privesc, răspunse cu trufie. 

Ca urmare a acestor discuţii, mă întovărăşi a doua zi 
de dimineaţă. Am vâslit până la golful vecin şi până la 
marginea plajei. Erau foci în apă de jur-împrejurul nostru, 
iar miile care mugeau pe plajă ne sileau să strigăm unul 
altuia ca să ne auzim. 

- Ştiu că oamenii le omoară cu ciomagul, spusei, 
încercând să mă îmbărbătez şi privind cu îndoială un 
barbătuş mare, la mai puţin de zece metri, ridicat pe 
labele înotătoare şi care se uita ţintă la mine. Dar 
întrebarea este, cum să le lovesc cu ciomagul? 

- Hai să culegem iarbă de tundră şi să acoperim 
bordeiul cu ea, spuse Maud. 

Era tot atât de speriată ca şi mine; aveam şi de ce, 
văzând de aproape dinţii aceia lucioşi şi boturile acelea 
ca de câine. 

- Am crezut întotdeauna că se tem de oameni, spusei. 
De unde ştiu eu că nu se tem? întrebai cu o clipă mai 
târziu, după ce mai vâslisem puţin de-a lungul plajei. 
Poate dacă aş înainta cu îndrăzneală pe țărm, ele ar fugi 
şi n-aş mai putea să prind nici una. 

Totuşi, şovăiam. 

- Am auzit odată de un om care a intrat printre 
cuiburile gâştelor sălbatice, spuse Maud. L-au omorât. 

- Gâştele? 

- Da, gâştele. Fratele meu mi-a povestit asta când 
eram mică. 

- Dar eu ştiu că oamenii omoară focile cu ciomagul, 
am stăruit. 

- Eu cred că iarba din tundră o să fie un acoperământ 
tot atât de bun, spuse ea. 

Contrar intenţiilor ei, cuvintele acestea mă îndârjeau, 
mă îmboldeau. Nu puteam să fac pe laşul în văzul ei. 

- Ce-o fi, o fi! spusei eu, trăgând înapoi cu o vâslă şi 
urcând prova pe mal. 

Am coborât din barcă şi am înaintat vitejeşte spre un 
bărbătuş cu o coamă lungă, înconjurat de nevestele lui. 


Eram înarmat cu ciomagul obişnuit cu care vâslaşii 
omoară focile rănite după ce vânătorii le trag cu căngile 
la bord. Era lung numai de jumătate de metru şi, în 
neştiinţa mea desăvârşită, nici nu visasem că ciomagul 
întrebuințat pe uscat atunci când ataci coloniile de foci 
are o lungime de un metru şi jumătate. Muieruştile se 
feriră din calea mea, mişcându-se greoi, iar depărtarea 
dintre mine şi bărbătuş se micşoră. Se ridică pe labele 
înotătoare cu un gest de mânie. Ne mai despărţeau trei- 
patru metri. Înaintam mereu, aşteptându-mă ca el să-mi 
întoarcă spatele în orice clipă şi s-o ia la fugă. 

La doi metri, îmi trecu prin minte gândul înfricoşător: 
„Dar dacă n-o ia la fugă? Ei bine, atunci am să-l lovesc cu 
ciomagul”, îmi răspunsei. În spaima mea, uitasem că 
eram acolo ca să ucid bărbătuşul, şi nu ca să-l pun pe 
goană. Chiar atunci a fornăit, a mârâit şi s-a năpustit la 
mine. Ochii îi scânteiau, botul îi era căscat, dinţii îi luceau 
albi şi cruzi. Fără ruşine, mărturisesc că eu am fost acela 
care m-am întors şi am luat-o la picior. El fugea stângaci, 
dar totuşi fugea bine. Era la numai doi paşi în urma mea, 
când m-am rostogolit în barcă. Am vrut să urnesc barca 
cu ajutorul unei vâsle, şi în clipa aceea i-a apucat capătul 
cu dinţii. Lemnul zdravăn al vâslei a fost zdrobit ca o 
coajă de ou. Maud şi cu mine eram împietriţi. O clipă mai 
târziu s-a aruncat sub barcă, a apucat chila cu dinţii a 
început să scuture barca cu violenţă. 

- Doamne! spuse Maud. Hai să ne întoarcem. 

Clătinai din cap. 

- Ce-au făcut alţii pot face şi eu, şi ştiu că sunt oameni 
care omoară foci cu ciomagul. Dar cred că am să las 
bărbătuşii în pace data viitoare. 

- Mai bine să renunti, spuse ea. 

- Acum să nu spui „te rog, te rog”! strigai aproape 
supărat. 

N-a răspuns şi mi-am dat seama că tonul pe care-l 
întrebuinţasem va fi jignit-o. 

- Îţi cer iertare, spusei, sau mai degrabă strigai, ca să 
mă pot face auzit peste urletul coloniei. Dacă ţii, am să 


mă întorc înapoi; dar, cinstit vorbind, aş prefera să 
rămân. 

- Acum să nu spui că aşa-ţi trebuie pentru că ai luato 
femeie cu dumneata, spuse ea cu un surâs şăgalnic, 
luminos, şi am ştiut că eram iertat. 

Am mai vâslit cam vreo sută de metri de-a lungul 
plajei, ca să-mi mai vin în fire, apoi am coborât din nou 
pe plajă. 

- Te rog, bagă de seamă! strigă ea după mine. 

Dădui din cap şi pornii să execut un atac de flanc 
asupra haremului celui mai apropiat. Toate au mers bine, 
până am încercat să lovesc capul unei muieruşti mai 
răzleţite şi am dat greş. Ea fornăi şi încercă să fugă. Mă 
apropiai şi dădui din nou, lovind-o în umăr în loc de cap. 

- Păzea! o auzii pe Maud ţipând. 

Încordat cum eram, nu luasem aminte la altele din 
jurul meu şi, ridicându-mi ochii, văzui pe stăpânul 
haremului năpustindu-se asupra mea. Din nou am dat 
fuga spre barcă, urmărit de aproape; dar de data aceasta 
Maud n-a mai propus să ne întoarcem. 

- Ar fi mai bine, cred eu, să laşi haremurile în pace şi 
să-ţi îndrepţi atenţia asupra focilor stinghere şi care par 
mai inofensive, îmi spuse ea. Sunt bărbătuşii tineri, care 
nu au ajuns destul de mari ca să-şi aibă haremurile lor. 
Am citit despre asta, dacă nu mă înşel, în cartea 
doctorului Jordan!!0. El îi numea ho/osteaKki!! sau aşa 
ceva. Cred că dacă descoperim locurile pe unde se 
aciuează... 

- Mi se pare că instinctul dumitale de luptă s-a trezit, 
râsei. 

Obrajii i se îmbujorară îndată drăgălaş. 

- Recunosc că, întocmai ca şi dumitale, nu-mi place să 
mă dau bătută, cum nu-mi place nici gândul de a omori 
nişte făpturi aşa drăgălaşe şi inofensive. 

- Drăgălaşe! strâmbai din nas. N-am găsit nimic 
deosebit de drăgălaş la acele jigănii cu spume la gură 
care m-au fugărit. 

- Din punctul dumitale de vedere, spuse ea râzând. ŢIi- 
a lipsit perspectiva. Dacă n-ai fi avut nevoie să te apropii 
atâta de... 

- Chiar asta este! îmi trebuie un ciomag mai lung. ŞI 
avem la îndemână vâsla aceea ruptă. 

- Bine că mi-am adus aminte! spuse ea. Căpitanul 
Larsen mi-a povestit cum atacă oamenii coloniile de foci. 
Ei mână focile în turme mici mai departe de țărm înainte 
de a le omori. 

- Nu prea îmi vine la îndemână să răzleţesc un harem 
din acelea, mă împotrivii eu. 

- Ocupă-te de  ho/osteaki, spuse ea. Aceştia se 
aciuează la o parte, şi doctorul Jordan spune că între 
haremuri se lasă nişte cărări; şi atâta timp cât ho/osteaki 
nu se abat din cărare, ei nu sunt atacați de stăpânii 
haremurilor. 

- Uite unul acolo, spusei, arătând spre un bărbătuş 
tânăr care înota în apă. Hai să-l observăm şi să-l urmărim 
dacă iese la mal. 

El înota drept spre plajă şi înainta pe uscat între două 
haremuri, ai căror stăpâni s-au mulţumit să-l mârâie, fără 
a-l ataca. L-am urmărit cum înainta încet, cotind printre 
haremuri, pe cărarea despărţitoare. 

- Ce-o fi, o fi! spusei, coborând din barcă; dar 
mărturisesc că mi-era inima cât un purice când mă 
gândeam să trec prin grosul acelei turme cumplite. 

- Ar fi cuminte să legi barca, spuse Maud. 

Coborâse lângă mine şi o priveam mirat. 

Dădu din cap cu hotărâre: 

- Da, merg şi eu, aşa încât ai face bine să legi barca şi 
să mă înarmezi cu un ciomag. 

- Hai să ne întoarcem, spusei eu descurajat. Cred că o 
să ne descurcăm şi cu iarba de tundră, la urma urmelor. 

- Ştii prea bine că nu, îmi răspunse. S-o iau eu înainte? 


Dând din umeri, dar cuprins de cea mai caldă 
admiraţie şi mândrie pentru această femeie, o înarmai cu 
vâsla ruptă şi luai alta pentru mine. Primii câţiva paşi i- 
am făcut cu sufletul la gură. O dată Maud ţipă de groază 
când o muieruşcă îşi apropie botul curios de piciorul ei; 
de mai multe ori mi-am iuţit pasul din aceeaşi pricină. 
Dar în afară de câteva mârâituri amenințătoare, din 
stânga şi din dreapta, nu ne arătară nici un semn de 
duşmănie. Era o colonie care nu fusese niciodată atacată 
de vânători şi, în consecinţă, focile erau blânde şi 
netemătoare. 

În inima turmei larma era înspăimântătoare. Avea un 
efect aproape ameţitor. Mă oprii şi zâmbii, îmbărbătând- 
o pe Maud, căci îmi venisem în fire mai iute ca ea. Îmi 
dădeam seama că era încă speriată rău. Se apropie de 
mine şi strigă: 

- Mi-e groaznic de frică! 

Mie nu-mi era frică. Deşi senzaţia de lucru nou şi 
neobişnuit nu mi se ştersese încă, comportarea paşnică a 
focilor mă liniştise. Maud tremura. 

- Mi-e frică şi nu mi-e frică, spuse clănţănind din dinţi. 
Trupului ăstuia nemernic îi e frică, nu mie. 

- Nici-o grijă, nici-o grijă, o încurajai, cuprinzând-o 
instinctiv şi ocrotitor cu braţul. 

N-am să uit niciodată cum, în acea clipă, am devenit 
conştient de bărbăţia mea. Adâncurile primitive ale firii 
erau stârnite. Mă simţeam viril, ocrotitorul celor slabi, 
masculul combativ. Mai presus de orice, ocrotitorul 
iubitei mele. Ea se rezemă de mine, uşoară şi gingaşă ca 
un crin, şi, pe măsură ce tremurul i se domolea, mă 
simţeam parcă cuprins de o putere neîntrecută. Mă 
vedeam în stare să mă măsor cu cel mai frumos 
bărbătuş din turmă şi ştiu că, de ar fi fost să se 
năpustească asupra mea un atare bărbătuş, l-aş fi 
întâmpinat neclintit şi calm, şi ştiu că l-aş fi ucis. 

- Mi-a trecut acum, spuse ea  privindu-mă 
recunoscătoare. Hai mai departe. 


Faptul că puterea din mine o liniştise şi îi dăduse 
încredere mă umplu de o bucurie triumfătoare. Tinereţea 
seminţiei parcă înmugurea în mine, om supracivilizat ce 
eram, şi am retrăit în sinea mea trecutele zile de 
vânătoare şi nopţile din codru ale strămoşilor mai 
depărtaţi şi uitaţi. „Am să-i mulţumesc lui Larsen pentru 
multe”, mi-am spus, în timp ce treceam pe cărarea 
dintre haremurile fremătânde. 

La patru sute de metri în interior am dat de holosteaki 
- bărbătuşi tineri cu părul neted, trăindu-şi singurătatea 
vieţii de holtei şi adunând puteri pentru ziua când aveau 
să se lupte ca să ajungă în rândurile însurăţeilor. 

Toate au mers strună. Parcă ştiam întocmai ce şi cum 
trebuie să fac. Strigând, făcând gesturi amenințătoare cu 
ciomagul şi chiar ghiontind pe cei leneşi, am despărţit 
iute vreo douăzeci de holtei de tovarăşii lor. Ori de câte 
ori unul din ei încerca să se întoarcă spre apă, îi tineam 
calea. Maud luă parte activă la mânarea turmei şi, prin 
strigătele ei şi învârtirea vâslei rupte, mi-a fost de mare 
ajutor. Am văzut însă că, de câte ori unul părea obosit şi 
rămânea în urmă, îl lăsa să treacă. Dar am văzut de 
asemenea că, ori de câte ori unul mai bătăios încerca să- 
şi forţeze drumul, ochii ei luceau şi se luminau şi îl 
plesnea cu ciomagul. 

- Doamne, ce pasionant e! strigă ea, oprindu-se 
istovită. Cred că e cazul să mă aşez puţin. 

Am mânat mica turmă (redusă acum la o duzină, din 
pricina evadărilor îngăduite de Maud) încă o sută de 
metri mai departe; când ea ajunse lângă mine, 
terminasem măcelul şi începusem jupuitul. O oră mai 
târziu ne-am întors mândri pe cărarea dintre haremuri. 
Incă de două ori am trecut pe cărare împovăraţi de piei, 
până ce am socotit că ne ajung pentru acoperişul 
bordeiului. Am întins vela şi am ieşit din golf, apoi, 
schimbând murele, am ajuns în golfuleţul nostru. 

- Parcă ne-am întoarce acasă la noi, spuse Maud când 
acostarăm. 


Simţii un freamăt în cuvintele ei. Sunau atât de 
apropiate şi de fireşti! l-am spus: 

- Parcă aş fi trăit întotdeauna viaţa aceasta. Lumea 
cărţilor şi a cărturarilor e foarte ştearsă, mai degrabă ca 
amintirea unui vis decât ca o realitate. Hotărât că am 
vânat, am fugărit şi m-am luptat de când sunt. Şi 
dumneata parcă ţii de viaţa aceasta. Dumneata... Era cât 
pe aci să-i spun: „Eşti femeia mea, tovarăşa mea”, dar 
am întors iute vorba, spunând: înduri bine greutăţile. 

Dar urechea ei mi-a prins şovăiala. A simţit că m-am 
avântat, dar m-am oprit. Îmi aruncă o privire. 

- Lasă asta. Spuneai câ...? 

- Că Alice Meynell a Americii duce viaţa unui sălbatic, 
şi o duce foarte bine, spusei cu degajare. 

- O! 

Atâta mi-a răspuns; dar aş fi putut jura că era o 
dezamăgire în vocea ei. 

Dar cuvintele „femeia mea, tovarăşa mea” mi-au 
răsunat în urechi tot restul acelei zile şi încă multe alte 
zile. Însă niciodată nu mi-au răsunat aşa de tare ca în 
seara aceea, când o priveam scoțând pătura de muşchi 
de pe jar, suflând în foc şi gătind cina. De bună seamă că 
s-a răscolit în mine o sălbăticie latentă, pentru ca vechile 
cuvinte, atât de legate de rădăcinile rasei, să mă 
cuprindă şi să mă înfioare. Şi m-au cuprins şi m-au 
înfiorat, până am adormit, şoptindu-mi-le iarăşi şi iarăşi. 

O să miroasă urât, spusei, dar o să împiedice să iasă 
căldura şi să intre ploaia şi zăpada. Examinam amândoi 
acoperişul de piei de focă pe care-l terminasem. 

- Este cam grosolan, dar îşi va îndeplini menirea, ceea 
ce e lucrul principal, urmai, dornic de a fi lăudat. 

Dânsa, bătu din palme şi se arătă cât se poate de 
mulţumită. 

- Dar e întuneric aici înăuntru, spuse în clipa 
următoare, strângând din umeri fără să vrea, cu un uşor 
tremur. 

- Ai fi putut să te gândeşti la o fereastră când am 
ridicat zidurile, spusei. Bordeiul este al dumitale şi ar fi 
trebuit să ştii că e nevoie de o fereastră. 

- Dar eu niciodată nu văd ceea ce este evident, ştii 
bine, râse ea. De altfel, poţi oricând să spargi zidul ca să 
faci o gaură. 

- E foarte adevărat; nu m-am gândit la asta, răspunsei, 
dând din cap cu înţelepciune. Dar te-ai gândit să comanzi 
geamurile? Cheamă întreprinderea la telefon - Red 4451 
cred că este şi spune-le ce mărime şi ce fel de geam 
doreşti. 


- Ceea ce înseamnă..., începu ea. 

- Nici-o fereastră. 

Bordeiul era întunecos şi cât se poate de urât; într-o 
ţară civilizată n-ar fi fost bun decât pentru porci; dar 
pentru noi, care cunoscusem mizeriile unei bărci 
deschise, era un sălaş mic, dar bun. Pentru încălzire am 
folosit grăsime de focă şi un fitil din calafat!!3; apoi a 
urmat vânătoarea pentru proviziile de iarnă şi 
construirea celui de al doilea bordei. Era acum pentru noi 
o treabă de nimic să plecăm dimineaţa şi să ne 
întoarcem la amiază cu barca plină de foci. Apoi, pe când 
eu lucram la construirea  bordeiului, Maud topea 
grăsimea şi întreținea un foc domol sub carnea atârnată. 
Auzisem cum se face la şes pastrama de vacă; astfel, 
carnea noastră de focă, tăiată fâşii subţiri şi agăţată în 
fum, se afuma minunat. 

Bordeiul al doilea a fost mai uşor de durat, căci l-am 
construit lipit de primul şi am avut nevoie doar de trei 
ziduri. Dar toate au cerut muncă, muncă grea. Maud şi 
cu mine lucram din zori şi până seara, cât ne ţineau 
puterile, astfel încât la căderea nopţii ne târâm ţepeni la 
culcare şi dormeam somnul adânc al oboselii. Totuşi, 
Maud susţinea că nu se simţise niciodată mai bine şi mai 
în putere. In ce mă priveşte, ştiam că acesta era 
adevărul, dar ea avea un trup atât de plăpând, încât mă 
temeam că va fi doborâtă. Foarte adesea, văzând-o 
întinsă pe spate pe nisip metoda ei de a se odihni şi de a- 
şi reveni -, ştiam că era stoarsă până şi de ultima 
picătură de vlagă. Apoi sărea din nou în picioare şi 
muncea din răsputeri ca şi înainte. De unde scotea atâta 
energie, era o minune pentru mine. 

- Gândeşte-te la lunga odihnă ce ne aşteaptă la iarnă, 
era răspunsul ei la dojenile mele. O să ajungem să urlăm 
după ceva de lucru. 

Am inaugurat bordeiul meu în seara zilei în care-l 
acoperisem. Era sfârşitul celei de a treia zi a unei furtuni 

crâncene, care începuse de la sud-est, şi, deplasându-se 
pe o jumătate din cadranul busolei, ajunsese să sufle de 
la nord-est drept spre noi. Pe plajele golfului mare se 
ridicau tunetele valurilor care se spărgeau, şi chiar în 
golfuleţul nostru, înconjurat de pământ, erau valuri 
destul de puternice. Coama înaltă a insulei nu ne mai 
adăpostea de vânt, care şuiera şi vuia pe lângă bordei, 
încât uneori mă îndoiam de rezistenţa zidurilor. 

Acoperişul de piei, întins ca pe tobă după cât 
crezusem, se umfla şi se sugea la fiecare rafală; se iviră 
nenumărate crăpături în ziduri, ce nu fuseseră atât de 
bine astupate cu muşchi precum crezuse Maud. Totuşi, 
untura de focă ardea strălucitor şi ne era cald şi bine. 

Am trăit într-adevăr o seară plăcută şi am fost 
amândoi de părere că era cea mai reuşită petrecere ce 
avusese loc vreodată pe insula Strădaniei. Eram cu 
cugetele împăcate. Nu numai că ne resemnasem la 
gândul unei ierni amarnice, dar ne şi pregătisem s-o 
întâmpinăm. Din partea noastră, focile puteau să plece 
de aci înainte oricând în tainica lor călătorie către sud; 
iar furtunile nu ne mai înspăimântau. Pe lângă că eram 
siguri că nu vom mai fi udaţi, că ne va fi cald şi că vom fi 
la adăpost de vânt, aveam şi saltelele cele mai noi şi mai 
luxoase ce se puteau confecţiona din muşchi. Aceasta 
fusese ideea lui Maud, şi ea singură adunase muşchiul cu 
o deosebită râvnă. Aceasta urma să fie prima mea 
noapte petrecută pe o saltea, şi ştiam că somnul îmi va fi 
deosebit de dulce pe salteaua făcută de ea. 

Ridicându-se să plece, se întoarse spre mine, în felul ei 
iluminat de a fi, şi spuse: 

- Se va întâmpla ceva... se întâmplă chiar acum, mai 
bine zis. O simt. Ceva soseşte aici la noi. Soseşte acum. 
Nu ştiu ce anume, dar soseşte. 

- Bun sau rău? întrebai. 

Ea clătină din cap. 

- Nu ştiu, dar e undeva pe acolo. 

Arăta în direcţia din care veneau vânturile şi valurile. 


- Coasta este plină de vânt, răspunsei râzând, şi sunt 
încredinţat că prefer să fiu aici decât să vin încoace pe o 
noapte ca asta. Nu eşti speriată? o întrebai când m-am 
ridicat să-i deschid uşa. 

Ochii ei priviră curajos într-ai mei. 

- Şi te simţi bine? Bine de tot? 

- Niciodată nu m-am simţit mai bine. 

Am mai schimbat câteva cuvinte înainte de plecarea 
ei. 

- Noapte bună, Maud. 

- Noapte bună, Humphrey. 

Începusem să ne spunem pe nume ca ceva de la sine 
înţeles; ne venise pe negândite şi în chip firesc. In acea 
clipă aş fi putut s-o iau în braţe şi s-o strâng la piept. 
Desigur că aşa aş fi făcut dacă aş fi fost în acea lume a 
noastră în care trăisem. Date fiind împrejurările însă, m- 
am oprit acolo; nici nu se putea altfel; am rămas singur 
în micul meu bordei, pătruns de căldura unei adânci 
bucurii; căci ştiam că există între noi o apropiere, ceva 
tacit, care nu existase până atunci. 

M-am trezit apăsat de o senzaţie ciudată. Părea că 
lipseşte ceva din preajma mea. Dar ciudăţenia şi 
apăsarea au dispărut după primele secunde, când mi-am 
dat seama că ceea ce lipsea era vântul. Adormisem în 
acea stare de tensiune nervoasă cu care întâmpini un 
zgomot sau o mişcare neîncetată, şi mă trezisem, tot 
încordat, pregătit să întâmpin ceva ce nu mai era. 

A fost prima noapte, de luni de zile, pe care o 
petrecusem sub un acoperământ şi am rămas lenevind 
câteva minute sub pături (care, în sfârşit, nu erau 
umezite de ceaţă sau de spulberarea valurilor), analizând 
mai întâi efectul ce-mi produsese încetarea vântului şi 
apoi bucuria ce o simţeam odihnindu-mă pe salteaua 
făcută de mâinile lui Maud. După ce m-am îmbrăcat şi 
am deschis uşa, am auzit valurile care se mai 
rostogoleau încă pe plajă, mărturii gălăgioase ale furtunii 
nopţii. Era o zi senină şi soarele strălucea. Dormisem 
târziu şi am ieşit din bordei cu multă energie, hotărât să 
recuperez timpul pierdut, aşa cum se cuvenea unui 
locuitor al insulei Strădaniei. 


Ajuns afară, am înlemnit. Fără îndoială că ochii nu mă 
înşelau, dar pentru o clipă am fost năucit de ceea ce 
vedeam. Acolo, pe plajă, la mai puţin de douăzeci de 
metri, cu prova înainte, fără catarge, era o navă cu 
etrava neagră. Catarge şi ghiuri încâlcite cu sarturi, scote 
şi vele rupte pluteau frecându-se de navă. Nu puteam să- 
mi cred ochilor. lată bucătăria improvizată pe care o 
făcusem, duneta bine cunoscută, careul scund de iaht, 
care de-abia se ridica peste parapet. Era „Năluca”. 

Ce capriciu al sorții o adusese aici, din toată marea, 
tocmai aici? Ce întâmplare a întâmplărilor? Am privit 
zidul gol şi inaccesibil din spatele meu şi am cunoscut 
adâncul deznădejdii. Nu aveam nici-o scăpare, nici-o 
nădejde de scăpare. M-am gândit la Maud, dormind 
acolo, în bordeiul pe care-l duraserăm; mi-am amintit de 
„noapte bună, Humphrey” al ei; „femeia mea, tovarăşa 
mea”, îmi răsuna în urechi, dar acum, vai! era ca un 
clopot de prohod. Apoi totul se întunecă în ochii mei. 

S-ar putea să fi ţinut doar o frântură de secundă, dar 
nu ştiu cât timp a trecut până mi-am venit în fire. 
„Năluca” stătea acolo, cu prova pe plajă, cu bompresul 
rupt întins peste nisip, cu greementul încurcat frecându- 
se de bordaj la fiecare mişcare a valurilor. Trebuia făcut 
ceva, trebuia neapărat. 

Mă izbi deodată ca ceva ciudat faptul că nimic nu se 
mişca pe bord. Mă gândeam că, ostenit de zbuciumul şi 
naufragiul nopţii, tot echipajul dormea. Gândul următor a 
fost că Maud şi cu mine încă puteam scăpa. Dacă ne-am 
sui în barcă şi am dubla capul înainte să se trezească 
cineva! O voi trezi şi vom porni pe dată. Ridicasem mâna 
ca să bat în uşa ei, când mi-am amintit cât era insula de 
mică. N-am fi putut cu nici un chip să ne ascundem pe 
ea. Nu ne rămânea decât oceanul întins şi crunt. M-am 
gândit la bordeiaşele noastre plăcute, la rezervele 
noastre de carne, untură, muşchi şi lemne şi, pe de altă 
parte, ştiam că nu vom putea înfrunta iarna pe mare şi 
furtunile năprasnice care trebuiau să vină. 


Aşa că am stat în faţa uşii ei, nehotărât dacă să bat 
sau nu. Era cu neputinţă, într-adevăr cu neputinţă. Un 
gând năstruşnic de a mă năpusti şi a o omori în somn îmi 
trecu prin minte. Apoi, ca o străfulgerare, mi se arată o 
soluţie mai bună. Tot echipajul dormea. De ce să nu mă 
furişez pe bordul „Nălucii” - ştiam doar bine cum să 
ajung la cuşeta lui Lup Larsen - şi să-l omor în somn? 
După aceea vom vedea. Dar cu el mort, aveam timp să 
mă pregătesc pentru altele; de altfel, orice situaţie nouă 
s-ar fi ivit, nu putea fi mai rea ca cea de faţă. 

Pumnalul îmi atârna la şold. M-am întors la bordei să 
iau puşca de vânătoare, m-am asigurat că e încărcată şi 
m-am dus la „Năluca”. Cu oarecare greutate şi cu preţul 
unei băi până la brâu, m-am urcat pe bord. Tambuchiul 
din prova era deschis. M-am oprit să ascult respiraţia 
marinarilor, dar nu se auzea nici-o suflare. Aproape am 
încremenit când mi-a trecut prin gând: dar dacă „Năluca” 
e părăsită? Am ascultat mai atent. Nu era nici un 
zgomot. Am coborât scara cu băgare de seamă. 
Încăperea avea aerul închis şi mirosul muced al unei 
locuinţe părăsite. Peste tot era un strat gros de ţoale 
aruncate, zdrenţuite, cizme vechi, haine de ploaie 
găurite - toate gunoaiele inutilizabile ce se adună în 
prova în timpul unei lungi călătorii. 

„Părăsită în grabă”, mi-am zis, în timp ce mă urcam pe 
punte. Nădejdea învinsese din nou în inima mea şi 
priveam în jur cu mai mult calm. Băgai de seamă că 
bărcile lipseau, în alivei era aceeaşi poveste ca în prova. 
Vânătorii îşi adunaseră boarfele cu aceeaşi grabă. 
„Năluca” era părăsită. Era a lui Maud şi a mea. M-am 
gândit la proviziile navei şi la cambuza de sub careu şi 
mi-a dat prin gând să-i fac o surpriză lui Maud, 
aducându-i ceva bun pentru gustarea de dimineaţă. 

Reacţia care urmă după teama pe care o simţisem şi 
conştiinţa că fapta groaznică pe care voiam s-o 
săvârşesc nu mai era necesară îmi dădură un avânt 
tineresc. Am suit scara aliveiului, câte două trepte 
deodată, negândindu-mă la nimic, cuprins doar de 


bucuria şi de speranţa că Maud va mai dormi până ce 
gustarea-surpriză va fi gata. Pe când ocoleam bucătăria, 
am avut încă o mulţumire, gândindu-mă la toate 
ustensilele de bucătărie dinăuntru. Sării pe dunetă şi 
văzui... îl văzui pe Lup Larsen! Din cauza avântului meu 
şi a neprevăzutului acestei arătări, m-am mai împleticit 
încă trei-patru paşi pe punte înainte de a mă putea opri. 
Stătea în uşa tambuchiului, numai cu capul şi cu umerii 
afară, uitându-se drept la mine. Braţele i se rezemau pe 
uşa întredeschisă. Nu făcu nici un soi de mişcare - stătea 
doar acolo, pironindu-mă cu privirea. 

Incepui să tremur. Mă apucă din nou vechea-mi 
greață. Am întins o mână ca să caut sprijin şi să mă 
liniştesc. Buzele mi le-am simţit deodată uscate şi le-am 
umezit ca să pot vorbi; nici-o clipă nu l-am slăbit din ochi. 
Niciunul din noi n-a vorbit. Era ceva ameninţător în 
tăcerea şi în nemişcarea lui. Îmi reveni toată vechea 
teamă pe care mi-o inspirase, însutită de o teamă nouă... 
Şi stăteam aşa amândoi, privindu-ne ţintă. 

Imi dădeam seama că se impunea o acţiune şi, cu 
vechea mea neajutorare, aşteptam ca el să ia iniţiativa. 
Apoi, pe măsură ce trecea timpul, îmi veni gândul că 
situaţia era asemănătoare cu aceea în care mă 
apropiasem de bărbătuşul cu coamă lungă, cu hotărârea 
de a-l ciomăgi zădărnicită de spaimă, până când se 
înfiripase dorinţa de a-l pune pe fugă. Astfel, până la 
urmă, am înţeles că nu eram acolo ca să-l las pe Lup 
Larsen să ia iniţiativa, ci ca s-o iau eu. 

Ridicai amândouă cocoaşele şi îndreptai puşca spre el. 
Dacă s-ar fi mişcat, sau ar fi încercat să coboare pe 
tambuchiu, sigur l-aş fi împuşcat. Dar stătea neclintit, cu 
ochii pironiţi ca mai înainte. Şi cum îl priveam, cu puşca 
aţintită tremurându-mi în mâini, am avut timp să observ 
înfăţişarea trasă şi rătăcită a feţei lui. Era parcă pustiită 
de o îngrijorare puternică. Obrajii îi erau supti şi fruntea 
încreţită de oboseală. Mi se păru că şi ochii îi erau 
ciudaţi; nu numai expresia lor, ci şi aspectul lor fizic, ca şi 


când nervii şi muşchii optici ar fi fost puşi la încercare; 
ochii erau uşor saşii. 

Toate acestea le văzui; iar creierul lucrându-mi acum 
iute, o mie de gânduri îmi trecură prin minte; degeaba, 
nu puteam apăsa trăgacele. Am luat puşca de la ochi şi 
am mers până la colţul careului, mai ales ca să-mi 
destind nervii şi s-o iau de la început, dar şi ca să mă 
apropii. Din nou am ridicat puşca. El ar fi putut aproape 
s-o atingă cu mâna. Nu-i mai rămânea nici-o nădejde. 
Eram hotărât. Nu exista nici cea mai mică posibilitate de 
a nu-l nimeri, oricât aş fi tras de prost. Şi totuşi mă 
luptam cu mine însumi şi nu puteam apăsa trăgacele. 

- Ei? mă întrebă el nerăbdător. 

Încercam în zadar să-mi silesc degetele să apese pe 
trăgace, şi în zadar încercam să spun ceva. 

- De ce nu tragi? întrebă. 

Mi-am dres glasul de răguşeala care-mi împiedica 
graiul. 

- Hump, spuse el domol, nu eşti în stare. Nu că ţi-ar fi 
chiar frică. Dar eşti neputincios. Morala ta convenţională 
e mai tare ca tine. Eşti robul părerilor care au credit 
printre oamenii pe care i-ai cunoscut şi despre care ai 
citit. Codul lor ţi-a fost îndesat în cap de când vorbeai 
gângăvit; cu toată filozofia ta, cu toate cele ce te-am 
învăţat eu, nu poţi ucide un om neînarmat, care nu se 
împotriveşte. 

- Ştiu, spusei răguşit. 

- Şi ştii că eu aş ucide un om neînarmat cu uşurinţa cu 
care aş fuma o ţigară, urmă el. Mă cunoşti aşa cum sunt, 
ştii valoarea mea în lume după etalonul vostru. Mi-ai zis 
şarpe, tigru, rechin, bestie şi Caliban. Şi, totuşi, păpuşică 
de cârpă ce eşti, papagal mecanic, nu eşti în stare să mă 
ucizi, cum ai ucide un şarpe sau un rechin, pentru că am 
mâini, picioare şi corp, oarecum asemănătoare cu ale 
tale. Phii! Mă aşteptam la mai mult din partea ta, Hump! 

leşi din tambuchiu şi veni spre mine. 

- Lasă puşca jos. Vreau să-ţi pun unele întrebări. N-am 
avut încă vreme să privesc împrejur. Unde ne găsim? 


Cum stă „Năluca”? Cum te-ai udat? Unde e Maud? îţi cer 
iertare, Miss Brewster, sau trebuie să spun „doamna Van 
Weyden”? 

Mă dădusem înapoi, aproape plângând de neputinţa 
mea de a-l împuşca, dar nici atât de prost ca să las puşca 
jos. Speram din răsputeri că avea să încerce vreun gest 
duşmănos, să încerce să mă lovească sau să mă 
sugrume; căci numai în acest fel ştiam că aş putea fi 
stârnit să trag. 

- Aceasta este insula Strădaniei, i-am spus. 

- N-am auzit niciodată de ea. 

- Cel puţin, aşa-i zicem noi, am precizat. 

- Noi? întrebă. Cine noi? 

- Miss Brewster şi cu mine. Şi „Năluca” stă, cum poţi 
să vezi şi singur, cu prova pe plajă. 

- Sunt foci aici. M-au trezit cu lătratul lor, altfel mai 
dormeam încă. Le-am auzit când am acostat astă- 
noapte. Aşa am ştiut că mă aflu pe o coastă adăpostită. 
Este o colonie de foci, lucru pe care îl tot caut de ani de 
zile. Mulțumită fratelui meu Moartea, am dat de o avere. 
Este o mină de aur. Care e poziţia insulei? 

- Habar n-am. Dar dumneata trebuie să ştii aproape 
exact, care au fost ultimele poziţii? 

Zâmbi enigmatic, dar nu răspunse. 

- Ei, unde e tot echipajul? întrebai. Cum se face că eşti 
singur? 

Mă aşteptam ca din nou să ocolească întrebarea, şi am 
fost uimit de graba cu care mi-a răspuns. 

- Frate-meu m-a prins în mai puţin de patruzeci şi opt 
de ore, şi nu din vina mea. M-a abordat noaptea, când 
numai cei de veghe se aflau pe punte. Vânătorii s-au 
întors împotriva mea. Le-a dat un preţ mai bun. L-am 
auzit când le-a făcut oferta. A făcut-o chiar sub nasul 
meu. Echipajul, fireşte, m-a părăsit. Era de aşteptat. Au 
plecat până la unul şi iată-mă abandonat pe vasul meu. 
Dedata asta a fost rândul lui Moarte însă, oricum, a 
rămas în familie. 

- Dar cum ţi-ai pierdut catargele? întrebai. 


- Du-te şi vezi curenţii! de la întinzătorile sarturilor, 
zise el, arătând spre locul unde ar fi trebuit să fie 
sarturile. 

- Au fost tăiate cu cuțitul! am exclamat. 

- Nu chiar, spuse el râzând. A fost o treabă mai 
chibzuită. Uită-te mai bine. 

M-am uitat. Curenţii nu fuseseră complet tăiaţi, 
lăsându-se doar atâta încât să ţină sarturile până ce vor 
fi supuse unui efort mai mare. 

- Asta e isprava lui Cooky, spuse el râzând din nou. 
Ştiu, deşi nu l-am prins asupra faptului. Şi-a mai plătit din 
poliţe cu asta. 

- Bravo, Mugridge! am strigat. 

- Da, aşa m-am gândit şi eu când s-au prăbuşit toate 
peste bord, numai că am spus-o scrâşnind. 

- Dar ce-ai făcut când s-au întâmplat toate astea? 
întrebai. 

- Tot ce-am putut, poţi fi sigur, ceea ce nu era mult, 
date fiind împrejurările. 

Mă întorsei să cercetez din nou isprava lui Thomas 
Mugridge. 

- Cred că o să mă aşez să stau la soare, îl auzii 
spunând. 

In glasul lui era o sugestie, doar o mică sugestie, de 
slăbiciune fizică; era aşa ciudat încât l-am privit iute. Îşi 
ştergea faţa nervos cu mâna, de parcă ar fi vrut să 
înlăture nişte pânze de păianjen. 

Eram nedumerit. Semăna atât de puţin cu Lup Larsen 
pe care-l cunoscusem! 

- Cum îţi merg migrenele? l-am întrebat. 

- Tot mă supără. Chiar în clipa asta simt că iar mă 
apucă. 

Alunecă din poziţia în care era aşezat până ce se lungi 
pe punte. Apoi se întoarse pe o parte, cu capul rezemat 
de bicepsul unui braţ, iar cu celălalt antebraţ îşi ferea 
ochii de soare. Stăteam privindu-l mirat. 

- Acum ai ocazia, Hump. 

- Nu înţeleg, am minţit, căci înţelesesem foarte bine. 

- Nimic, adăugă el încet, ca prin somn; doar că m-ai 
prins tocmai cum şi unde voiai. 

- Nicidecum, i-am răspuns; te vreau la câteva mii de 
mile de aici. 

El râse o dată şi după aceea nu mai spuse nimic. Nu 

făcu nici-o mişcare când trecui pe lângă el ca să cobor în 
careu. Ridicai chepengul din podea şi, timp de câteva 
clipe, privii cu îndoială dedesubt, în bezna cambuzei. 
Şovăiam să cobor. Culcatul acesta al lui pe punte nu era 
oare un şiretlic? Frumos ar fi să fiu prins acolo, ca un 
şoarece în cursă. Am suit tiptil scara tambuchiului şi i-am 
aruncat o privire. Era culcat, aşa cum îl lăsasem. Am 
coborât din nou; dar înainte de a sări jos, am avut 
prevederea să scot chepengul şi să-l arunc în cambuza. 
Cel puţin, în felul acesta cursa nu va avea capac. Toate 
precauţiile au fost însă de prisos. Am revenit în careu cu 
o provizie de marmeladă, pesmeţi marinăreşti, carne 
conservată şi multe altele cât puteam duce şi am pus 
chepengul la loc. 
_ O uitătură la Lup Larsen, şi am văzut că nu se mişcase. 
Imi veni o idee strălucită. M-am furişat în cabina lui şi i- 
am luat revolverele. Alte arme nu erau, căci am răscolit 
cu deamănuntul celelalte trei cabine. Ca să fiu sigur de 
tot, m-am întors şi am trecut prin alivei, prin prova şi prin 
bucătărie, de unde am adunat cuţitele de carne şi cele 
de curăţat zarzavat. Atunci îmi amintii de cuțitul 
marinăresc pe care-l purta întotdeauna şi mă apropiai de 
el, vorbindu-i mai întâi încet şi după aceea tare. Nu făcu 
nici-o mişcare. M-am aplecat şi i l-am luat din buzunar. 
Am respirat din nou, mai uşurat. Nu mai avea arme cu 
care să mă atace de la distanţă; pe când eu, înarmat, i-o 
puteam oricând lua înainte dacă încerca să mă cuprindă 
cu braţele lui teribile de gorilă. 

Umplând un ibric de cafea şi o tigaie cu parte din 
prada mea şi luând câteva ceşti de porțelan din bufetul 
careului, îl lăsai pe Lup Larsen culcat pe punte şi coborâi 
pe plajă. 


Maud încă dormea. Am suflat în tăciuni (nu aranjasem 
încă o bucătărie de iarnă) şi, înfrigurat, am pregătit 
gustarea. Când să isprăvesc, am auzit-o mişcând în 
bordei, făcându-şi toaleta. Tocmai când toate erau gata, 
chiar şi cafeaua turnată în ceşti, uşa se deschise şi ea 
ieşi. 

- Nu e frumos din partea ta, îmi spuse ea în loc de 
bună ziua. Îţi însuşeşti una din prerogativele mele. Ştii că 
te-ai învoit ca de gătit să mă ocup eu şi... 

- Numai azi, în mod excepţional, mă dezvinovăţii eu. 

- Dacă făgăduieşti că e pentru ultima oară, zâmbi ea. 
Afară doar dacă ţi-e lehamite de rezultatul bietelor mele 
străduinţe. 

Spre bucuria mea, ea nu privi deloc spre plajă, iar eu i- 
am dat înainte cu glumele cu atâta succes, încât, fără să- 
şi dea seama, a băut cafea din ceaşcă de porțelan, a 
mâncat cartofii deshidrataţi prăjiţi şi a întins marmeladă 
pe pesmeţi. Dar aceasta nu putea dura. Am urmărit cum 
mirarea i se întipărea pe faţă. Privea uluită farfuria de 
porțelan din care mânca. Se uita la tot ce-i stătea în faţă, 
observând amănunt cu amănunt. Apoi se uită la mine şi 
faţa i se întoarse încet spre plajă. 

- Humphrey! spuse ea. 

Vechea spaimă nespusă i se aprinse în ochi. 

- A... v-venit? bâlbâi ea. 

Dădui din cap. 


Capitolul 33 


Toată ziua am aşteptat ca Lup Larsen să coboare la 
țărm. Am trăit tot timpul într-o încordare insuportabilă. În 
fiecare clipă, sau Maud sau eu aruncam câte o privire 
îngrijorată spre „Năluca”. Dar Lup Larsen n-a venit. Nici 
n-a apărut pe punte. 

- Poate din cauza migrenei, spusei. L-am lăsat culcat 
pe dunetă. S-ar putea să zacă acolo toată noaptea. Ce-ar 
fi să mă duc să văd? 

Maud mă privi rugătoare. 

- N-ai nici-o grijă, o liniştii eu. Am să iau revolverele cu 
mine. Ştii că am adunat toate armele de pe bord. 

- Dar i-au rămas braţele, mâinile, mâinile lui 
groaznice, groaznice! obiectă ea. Apoi izbucni: O, 
Humphrey, mi-e frică de el! Nu te duce, te rog, nu te 
duce! 

Îşi aşeză, rugătoare, mâna pe mâna mea, şi pulsul 
meu începu să zvâcnească. Sunt sigur că taina inimii 
mele mi se oglindi pentru o clipă în ochi. Femeie 
frumoasă şi dragă! Ea, care era aşa feminină, stăruitoare 
şi rugătoare, era ca soarele şi roua pentru hotărârea 
mea, înrădăcinând-o mai adânc, făcând să pătrundă în 


ea o nouă vlagă. Eram gata s-o cuprind cu braţul, ca 
atunci când fusesem în mijlocul turmei de foci. Dar am 
chibzuit şi m-am stăpânit. 

- N-am să mă expun niciunui risc, spusei. Am să-mi 
arunc doar ochii peste prova, să văd. 

Ea îmi strânse mâna cu căldură, apoi îmi dădu drumul. 
Dar pe punte, locul unde-l lăsasem era acum gol. Desigur 
că coborâse în cabină. În noaptea aceea am dormit pe 
rând, câte unul stând de veghe, căci nu se putea 
prevedea ce avea să facă Lup Larsen. Nu încăpea 
îndoială că era în stare de orice. 

A doua zi am aşteptat, la fel şi cea următoare, şi tot nu 
dădea semn de viaţă. 

- Or fi migrenele acelea ale lui, crizele acelea, spuse 
Maud în după-amiaza celei de a patra zile. Poate o fi 
bolnav, foarte bolnav. S-ar putea să fi murit... Sau o fi pe 
moarte, adăugă ea, după ce aşteptase câtva timp să-i 
răspund. 

- Mai bine aşa. 

- Dar gândeşte-te, Humphrey, un om lăsat singur în 
ultimele lui clipe. 

- Se prea poate, zisei. 

- Da, chiar dacă nu e decât poate, recunoscu ea. Dar 
noi nu ştim. Ar fi groaznic să fie aşa. Nu mi-aş ierta-o 
niciodată. Trebuie să facem ceva. 

- Se prea poate, zisei din nou. 

Am aşteptat şi am zâmbit în sinea mea, gândindu-mă 
la sufletul ei de femeie care-şi făcea griji tocmai pentru 
Lup Larsen. Unde era grija ei pentru mine, mă întrebam, 
pentru mine, pentru care se temuse când voiam doar să 
arunc o privire pe punte. 

Dar era prea subtilă ca să-i scape firul gândurilor mele. 
Şi, pe cât era de subtilă, pe atât vorbea de deschis. 

- Trebuie să mergi pe bord, Humphrey, să afli tot, 
spuse ea. lar dacă vrei să râzi de mine, te înţeleg şi te 
iert dinainte. 

M-am ridicat ascultător şi m-am îndreptat înspre 
„Năluca”. 


- Bagă de seamă! îmi strigă ea din urmă. Ajuns pe 
teugă, i-am făcut semn cu braţul şi apoi am sărit pe 
punte. M-am dus la tambuchiul careului, unde m-am 
mulţumit să dau un chiot. Lup Larsen răspunse şi, când 
începu să urce scările, am ridicat revolverul. L-am ţinut 
în văzul lui în timpul conversaţiei, dar el nu l-a luat în 
seamă. Ca fizic arăta la fel ca ultima oară când îl 
văzusem, dar era posomorât şi tăcut. De fapt, cele 
câteva cuvinte pe care le-am schimbat nu prea merită 
numele de conversaţie. Nu l-am întrebat de ce nu a 
coborât pe țărm, nici el nu m-a întrebat de ce nu mai 
venisem pe bord. Cu capul o ducea din nou bine, mi-a 
spus, aşa că, fără altă discuţie, l-am părăsit. 

Maud îmi primi raportul cu o uşurare vădită, şi fumul 
care se ridică mai târziu din bucătăria „Nălucii” o mai 
linişti. A doua zi şi cea următoare am văzut fum 
înălțându-se de la bucătărie şi uneori îl zăream pe Lup 
Larsen pe dunetă. Atâta tot. N-a făcut nici-o încercare de 
a cobori pe țărm. Ştiam cu certitudine lucrul acesta, căci 
tot mai stăteam de veghe noaptea. Aşteptam ca el să 
facă ceva, să-şi dea cărţile pe faţă, ca să zic aşa; iar lipsa 
lui de acţiune ne nedumerea şi ne frământa. 

Trecu astfel o săptămână. Nu ne mai preocupa nimic 
în afară de Lup Larsen, iar prezenţa lui ne apăsa atâta, 
încât ne împiedica să facem treburile mărunte ce ne 
pusesem în gând să facem. 

Dar la sfârşitul săptămânii fumul a încetat să se mai 
ridice din bucătărie, şi Lup Larsen nu s-a mai arătat pe 
dunetă. Vedeam cum creşte grija lui Maud, deşi ea se 
ferea cu sfială - chiar cu mândrie, cred - să-şi repete 
rugămintea. La urma urmei, ce vină puteai să-i găseşti? 
Era de un altruism îngeresc şi era femeie. Pe lângă 
acestea, eu însumi îmi dădeam seama că mă durea 
gândul că acest om, pe care încercasem să-l ucid, murea 
singur, deşi semenii lui erau atât de aproape. Avusese 
dreptate. Codul lumii mele era mai tare ca mine. Faptul 
că avea mâini, picioare şi un trup asemănătoare 


oarecum cu ale mele îi confereau un titlu pe care nu-l 
puteam nesocoti. 

N-am mai aşteptat ca Maud să mă trimită a doua oară. 
Am constatat că aveam nevoie de lapte condensat şi de 
marmeladă şi am anunţat că mă voi duce pe bord. Am 
văzut-o îndoită. A mers chiar aşa departe încât a 
murmurat că nu erau strict necesare şi că nu ar fi cazul 
să mă duc după ele. Aşa cum îmi urmărise firul 
gândurilor, tot aşa urmărea acum înţelesul ascuns al 
vorbelor mele şi simţea că mă duceam pe bord nu din 
pricina laptelui condensat şi a marmeladei, ci din pricina 
ei şi a îngrijorării ei, pe care-şi dădea seama că nu 
reuşise s-o ascundă. 

Când am ajuns pe teugă, mi-am scos bocancii şi, în 
ciorapi am pornit tiptil spre pupa. De data aceasta n-am 
mai strigat din capul scării. Coborând cu prudenţă, am 
găsit careul pustiu. Uşa cabinei lui era închisă. La început 
m-am gândit să bat în uşă, apoi mi-am amintit de 
pretextul pentru care venisem şi m-am hotărât să execut 
sarcina. Evitând orice zgomot cu multă grijă, am ridicat 
chepengul şi l-am dat deoparte. Lada cu efecte, ca şi 
proviziile se găseau în cambuză şi m-am folosit de 
această ocazie ca să-mi fac o rezervă de rufărie. 

Când ieşeam din cambuză, am auzit zgomote în 
cabina lui Lup Larsen. M-am ghemuit şi am ascultat. 
Clanţa se mişcă. Pe furiş, instinctiv, m-am strecurat 
dincolo de masă, am scos revolverul şi l-am ridicat spre 
el. Uşa se deschise şi el apăru. In viaţa mea nu văzusem 
o deznădejde aşa cumplită ca cea întipărită pe faţa lui - 
faţa lui Lup Larsen, luptătorul, omul puternic, omul de 
neînvins. Leit ca o femeie care îşi frânge mâinile, el îşi 
ridică pumnii încleştaţi şi gemu. Descleştă una din mâini 
şi, cu palma deschisă, îşi şterse ochii, îndepărtând parcă 
pânze de păianjen. 

- Doamne-Dumnezeule! gemu el şi ridică din nou 
pumnii încleştaţi, cuprins de deznădejdea nemărginită 
ce-i vibra în glas. 


Era îngrozitor. Tremuram tot, simţeam cum îmi trec 
fiori pe şira spinării, iar fruntea mi se îmbrobonea de 
sudoare. Desigur că puţine lucruri pe lume sunt atât de 
groaznice ca spectacolul unui om puternic în clipa în care 
este cu desăvârşire sleit şi frânt. 

Insă printr-o sforţare a voinţei lui neobişnuite, Lup 
Larsen îşi veni în fire. A fost într-adevăr o sforţare, 
întregu-i trup se cutremura de zbucium. Părea un om 
apucat de năbădăi. Faţa-i se străduia să-şi recapete 
liniştea, strâmbându-se şi schimonosindu-se de sforţare, 
până ce fu din nou copleșit, încă o dată, pumnii încleştaţi 
se ridicară şi gemu. Suspină de câteva ori şi hohoti 
înecat. Apoi reuşi. Mi s-a părut că este iarăşi Lup Larsen 
de altădată; totuşi, în mişcările lui se mai ghicea o 
oarecare slăbiciune şi nehotărâre. O porni spre scara 
tambuchiului, păşind întocmai cum fusesem obişnuit să-l 
văd; dar chiar în umbletul lui se ghicea o urmă de 
slăbiciune şi nehotărâre. 

Acum însă mă preocupa grija de mine însumi. 
Chepengul deschis era chiar în drumul lui, şi dând de el, 
trebuia să dea îndată şi de mine. Mi-era necaz că sunt 
prins într-o situaţie atât de laşă, ghemuit pe podea. Mai 
aveam încă timp. M-am ridicat iute în picioare şi, cu totul 
fără să vreau, ştiu că am luat o atitudine sfidătoare. El nu 
m-a văzut. Nici n-a băgat de seamă chepengul deschis. 
Inainte să înţeleg ceea ce se petrece sau să pot face 
ceva, el a călcat drept în gaura deschisă. Un picior 
începuse să se lase în deschizătură, iar celălalt era pe 
punctul de a se ridica de pe podea. Dar când piciorul 
care se lăsa n-a dat de podea şi a simţit golul de sub el, a 
apărut din nou vechiul Lup Larsen, cu muşchii lui de 
tigru, care şi-a proiectat trupul, gata să cadă, dincolo de 
gaură; cu braţele întinse, se izbi cu pieptul şi stomacul de 
podeaua din partea opusă. In clipa următoare şi-a strâns 
picioarele sub el şi s-a rostogolit mai încolo. Dar s-a 
rostogolit drept în marmelada şi rufăria pe care le 
pusesem în acel loc şi s-a lovit de chepeng. 


Pe faţa lui se citea o înţelegere deplină. Dar înainte să 
pot citi ce anume înţelesese, el a aşezat chepengul la 
locul lui, închizând cambuza. Atunci am priceput. Credea 
că mă prinsese înăuntru. Era orb, orb de-a binelea. L-am 
urmărit, ţinându-mi răsuflarea, ca să nu m-audă. A intrat 
iute în cabina lui. l-am văzut mâna nimerind la două 
degete de clanţă, bâjbâind grăbit şi găsind-o. M-am 
folosit de acest răstimp ca să traversez tiptil careul şi să 
urc scara. El s-a întors, târând o ladă grea pe care a 
aşezat-o pe chepeng. Nu s-a mulţumit cu aceasta şi a 
mai adus o a doua ladă, pe care a pus-o peste prima. 
Apoi a strâns marmelada şi rufăria şi le-a pus pe masă. 
Când a pornit-o pe scară, eu m-am retras încet, dându- 
mă de-a dura pe puntea careului. 

El mai împinse puţin uşa tambuchiului şi îşi sprijini 
braţele pe ea, cu trupul încă pe scară. Atitudinea lui era 
aceea a unui om care privea, sau mai degrabă se holba, 
în lungul goeletei, căci ochii lui erau pironiţi şi nu clipeau. 
Eram numai la vreo cinci picioare de el şi chiar în ceea ce 
ar fi trebuit să fie linia lui vizuală. Era sinistru. Mă 
simţeam ca o stafie care nu poate fi văzută. Mi-am 
mişcat mâna încoace şi încolo, evident fără nici un efect; 
totuşi, atunci când umbra braţului meu îi căzu pe faţă, 
am văzut îndată că a simţit ceva. Faţa lui se arătă mai 
atentă şi mai încordată în încercarea lui de a analiza şi 
de identifica fenomenul. Pricepu că reacţionase la ceva 
venit din afară, că simţurile îi fuseseră influențate de 
ceva care se schimba în apropierea lui; dar nu-şi dădea 
seama ce anume era. Mi-am oprit braţul, astfel ca umbra 
să rămână pe loc. El a început să-şi mişte încet capul, 
înainte şi înapoi, întorcându-l şi într-o parte şi într-alta, 
când în soare, când în umbră, încercând să perceapă prin 
senzaţii. 

Şi eu, la rândul meu, eram preocupat, încercând să 
lămuresc cum de îşi dădea seama de existenţa unui 
lucru atât de impalpabil ca o umbră. Dacă numai 
globurile oculare erau afectate sau dacă nervul optic nu 
era cu totul distrus, explicaţia era simplă. Dacă nu, 


singura concluzie la care puteam ajunge era că pielea 
simţea diferenţa de temperatură dintre umbră şi soare. 
Sau, poate - cine ştie? - era mult-discutatul al şaselea 
simţ, care îi transmitea prezenţa unui obiect apropiat. 

Renunţând la încercarea de a identifica umbra, păşi pe 
punte, umblând cu o repeziciune şi o siguranţă care m- 
au uimit. Totuşi, persista acea nuanţă de slăbiciune pe 
care o au orbii când umblă, acum ştiam de unde venea. 

Spre necazul, dar şi spre hazul meu, a descoperit 
bocancii mei pe teugă şi i-a adus înapoi cu el în 
bucătărie. L-am privit făcând focul şi începând să-şi 
gătească mâncarea; apoi m-am strecurat în careu, să-mi 
iau marmelada şi rufăria, m-am furişat pe lângă 
bucătărie şi am coborât desculţ pe plajă, să raportez cele 
văzute. 


Capitolul 34 


Mare păcat că „Năluca” şi-a pierdut catargele! Altfel, 
am fi putut pleca cu ea. Nu crezi, Humphrey? 

Am sărit în picioare ca ars. 

- Mă întreb, mă întreb... repetam, umblând în lung şi 
în lat. 

Ochii lui Maud sclipeau de nerăbdare, urmărindu-mă. 
Avea atâta încrede în mine! Şi gândul acestei încrederi 
îmi mărea puterile. 

Mi-am amintit de un citat din Micheleti!*: „Pentru 
bărbat, femeia este ceea ce a fost pământul pentru fiul 
ei legendar; trebuie doar să cadă jos, să-i sărute sânul şi 
capătă din nou puteri”. Pentru prima dată am înţeles 
adevărul minunat al cuvintelor lui. Mai mult, le trăiam. 
Maud însemna pentru mine toate acestea, un izvor 
nesecat de putere şi curaj. N-aveam decât s-o privesc, 
sau să mă gândesc la ea, ca să fiu din nou plin de vlagă. 


114 Jules Michelet (1793-1874), istoric francez de orientare liberală, 
a sprijinit revendicările revoluţiei de la 1848 din Principate; citatul 
este din eseul său intitulat La Femme (Femeia, 1859). 


- Se poate face, se poate face, mă gândeam cu glas 
tare. Ceea ce au făcut alţi oameni pot face şi eu; şi chiar 
dacă nimeni n-a făcut-o înainte, tot pot s-o fac. 

- Ce? Anume ce? întrebă Maud. Fie-ţi milă! Ce anume 
poţi face? 

- Noi doi putem s-o facem, mă corectai. Ce altceva 
decât să ridicăm la loc catargele „Nălucii” şi să plecăm?! 

- Humphrey! exclamă ea. 

Eram mândru de planul meu, ca şi când ar fi fost un 
fapt împlinit. 

- Dar cum este cu putinţă? întrebă ea. 

- Nu ştiu. Ştiu doar că sunt în stare să fac orice zilele 
acestea. 

l-am zâmbit mândru, prea mândru, căci şi-a plecat 
ochii şi a rămas o clipă tăcută. 

- Dar cu căpitanul Larsen ce facem? întrebă ea. 

- Orb şi neputincios, răspunsei prompt, socotindu-l 
drept o cantitate neglijabilă. 

- Dar mâinile acelea groaznice ale lui! Ştii prea bine 
cum a sărit peste deschizătura cambuzei. 

- Şi ştii prea bine cum m-am furişat şi l-am ocolit, am 
ripostat vesel. 

- Şi ţi-ai pierdut bocancii. 

- Nu le puteai cere să se ferească singuri de Lup 
Larsen, fără ca picioarele mele să fie în ei. 

Am râs amândoi şi ne-am apucat să chibzuim cum să 
ridicăm catargele „Nălucii” şi să ne întoarcem printre 
oameni, îmi aminteam vag de fizica învățată în şcoală, 
iar în ultimele luni căpătasem o oarecare experienţă 
practică în privinţa mecanismelor de ridicare. 

Trebuie să recunosc însă că, atunci când ne-am dus 
până la „Năluca” să cercetăm mai îndeaproape lucrarea 
ce ne aşteaptă, la vederea catargelor imense plutind pe 
apă, m-am muiat cu totul. De unde s-o luăm? Dacă ar fi 
fost măcar unul din catarge în picioare, ceva înalt de 
care să fixez scripeţii şi macaralele. Dar nu era nimic. Imi 
aminteam de problema omului care vrea să se ridice 
singur, trăgând de urechile cizmelor.  Pricepeam 


mecanismul pârghiilor, dar de unde să găsesc un punct 
de sprijin? Arborele mare avea un diametru de 
cincisprezece țoli, acolo unde era acum călcâiul, şi îi 
rămânea o lungime de şaizeci şi cinci de picioare, 
cântărind, după o socoteală aproximativă, trei mii de 
pfunzi. Apoi era arborele trinchet, mai mare în diametru 
şi cântărind cel puţin trei mii cinci sute de pfunzi. 

De unde era să încep? Maud stătea tăcută lângă mine, 
în timp ce plănuiam în minte dispozitivul cunoscut printre 
marinari sub numele de capră!”:. 

Deşi cunoscut de marinari, eu l-am inventat din nou 
acolo, pe insula Strădaniei. Petrecând şi legând capetele 
a doi pari şi ridicându-i în aer ca un „V” întors, obţineam 
un punct deasupra punţii decare să-mi fixez macaraua. 
De această macara puteam, dacă era nevoie, să legoa 
doua macara. Apoi mai era şi vinciul!!€. 

Maud văzu că am găsit o soluţie, şi ochii i se luminară, 
înţelegători. 

- Ce ai de gând să faci? întrebă. 

- Să descurc încâlceala de colo, răspunsei, arătând 
spre grămada de epave de peste bord. 

Insăşi hotărârea, însăşi rezonanţa acestor cuvinte îmi 
suna plăcut în urechi. 

„Să descurc încâlceala.” închipuiţi-vă o frază atât de 
marinărească pe buzele lui Humphrey Van Weyden, cel 
de acum câteva luni! 

Trebuie să fi avut în voce şi în atitudine ceva 
melodramatic, căci Maud a zâmbit. 

Avea simţul ridicolului foarte ascuţit şi, fără greş, 
vedea şi simţea totdeauna simularea şi exagerarea 
manifestate prin gest sau vorbă. Aceasta era ceea ce 
dăduse echilibru şi profunzime operei ei, făcând-o 
valoroasă în lume. Criticul serios, având un simţ al 
umorului şi darul de a se exprima, trebuie inevitabil să se 


115 Capră grindă cu ajutorul căreia se ridică greutăţi pe bordul unei 
nave. 

11 Vinci - aparat compus dintr-un cilindru orizontal învârtit cu 
manivele; cu ajutorul vinciului se trag lanţurile sau manevrele. 


impună lumii. Aşa se impusese şi ea. Simţul umorului pe 
care-l avea ea era de fapt însuşi simţul proporţiilor cerut 
artistului. 

- Sunt sigură că am văzut cuvintele astea scrise într-o 
carte, murmură ea înveselită. 

Aveam şi eu un simţ al proporţiilor şi, în consecinţă, m- 
am dezumflat, năruindu-mă din atitudinea trufaşă a unui 
doctor în materie într-o stare de umilinţă, foarte stânjenit 
şi, ca să spun numai atât, foarte nefericit. 

Mâna ei se întinse îndată spre a mea. 

- Imi pare aşa rău! spuse ea. 

- N-ai de ce, am bâiguit. Imi face bine. Prea am rămas 
licean. De altfel, toate astea n-au nici un rost. Ce trebuie 
să facem, fără doar şi poate, e să descurcăm încâlceala. 
Dacă vii cu mine în barcă, ne apucăm de treabă şi mai 
îndreptăm lucrurile. 

- „Gabierii descurcă-ncâlceala cu cuţitele în dinţi!”, îmi 
cită ea. 

Apoi tot restul după-amiezii am muncit voioşi. 

Îndatorirea ei era să ţină barca pe loc, în timp ce eu 
descâlceam încâlceala. Şi încă ce încâlceală! Fungi, 
scote, ghiuri, carcabaşi, sarturi şi straiuri, toate zvârlite 
de colo până colo, unele printre altele, răsucite şi 
înnodate de valuri. Am tăiat numai cât era necesar, dar 
tot trecând parâmele lungi pe sub şi peste ghiuri şi 
arbori, petrecând fungile şi scotele, făcându-le colac şi 
desfăcându-le din nou pentru a le trece prin încă un nod 
ce se făcuse în dublin!!7, peste foarte puţin timp eram ud 
până la piele. 

Au trebuit şi velele tăiate pe alocuri, iar pânza, 
îngreunată de apă, mi-a pus puterile la mare încercare; 
dar am reuşit ca, înainte de căderea nopţii, să le întind 
toate pe plajă la uscat. Eram amândoi foarte osteniţi 
când am încetat lucrul pentru cină; de altfel, făcusem 
treabă bună, deşi la prima vedere părea neînsemnată. 

A doua zi de dimineaţă, Maud ajutându-mă cu 
îndemânare, ne-am dus în cala „Nălucii”, să eliberăm 

picioarele  catargelor rupte. De-abia începusem să 
lucrăm, când bocănitul şi ciocănitul meu l-au adus pe Lup 
Larsen. 

- Hei! strigă el prin bocaportul deschis. 

Glasul lui a făcut-o pe Maud să se apropie îndată de 
mine, căutând parcă ocrotire şi, tot timpul cât am vorbit, 
îşi tinu mâna pe braţul meu. 

- Hei! am răspuns. Bună dimineaţa. 

- Ce faci acolo jos? întrebă el. Incerci să-mi scufunzi 
nava? 

- Ba chiar dimpotrivă; o repar, i-am răspuns. 

- Dar ce naiba repari la ea? Era o nedumerire în glasul 
lui. 

- Păi, pregătesc totul pentru a arbora din nou 
catargele, răspunsei liniştit, de parcă planul meu ar fi 
fost neînchipuit de simplu. 

- Se pare că stai, în sfârşit, pe picioarele tale, Hump, îl 
auzii răspunzând. 

Apoi, câtva timp a tăcut. 

- Dar ascultă, Hump, n-ai să reuşeşti. 

- Ba da, răspunsei. Chiar asta fac. 

- Dar e vasul meu, proprietatea mea particulară! Dacă 
nu-ţi dau voie? 

- Uiţi un lucru, răspunsei; nu mai eşti cel mai tare. Ai 
fost odată, şi chiar în stare să mă înghiţi, cum îţi plăcea 
să spui. Dar ai mai scăzut, şi acum eu sunt în stare să te 
înghit. Drojdia s-a trezit. 

Râse scurt, neplăcut. 

- Văd că te foloseşti de filozofia mea împotrivă-mi cu 
vârf şi îndesat. Dar să nu faci greşeala de a mă 
subestima. Te previn, spre binele tău. 

- De când ai devenit filantrop? întrebai. Trebuie să 
recunoşti că, prevenindu-mă spre binele meu, nu eşti 
deloc consecvent. 

Trecându-mi cu vederea sarcasmul, îmi spuse: 

- Dacă aş închide bocaportul acum? De astă dată n-ai 
să mă mai tragi pe sfoară, cum ai făcut în cambuză. 


- Lup Larsen, i-am spus dârz, întrebuinţând pentru 
prima dată acest nume al lui cunoscut de toţi, nu sunt în 
stare să împuşc un om neputincios şi care nu se 
împotriveşte. Te-ai convins de aceasta, atât spre 
satisfacția mea, cât şi a dumitale. Dar te previn acum, nu 
atât spre binele dumitale, cât spre al meu, că am să te 
împuşc în clipa în care schiţezi o acţiune duşmănoasă. Te 
pot împuşca acum, de aici de unde stau; dacă ăsta ţi-e 
gândul, dă-i drumul şi încearcă să închizi bocaportul. 

- Cu toate astea, îţi interzic, îţi interzic cu desăvârşire 
să te atingi de nava mea! 

- Dar, omule, susţii că nava e a dumitale de parcă ar fi 
un drept moral! Dar niciodată n-ai luat în seamă 
drepturile morale în relaţiile dumitale cu alţii. Nu te-i fi 
aşteptând ca eu să le iau în seamă în relaţiile mele cu 
dumneata! 

Trecusem în dreptul bocaportului deschis şi îl puteam 
vedea. Faţa lui, lipsită de expresie, atât de deosebită de 
cea pe care o văzusem când nu se ştia observat, era 
accentuată de ochii holbaţi care nu clipeau. Nu era 
plăcut să priveşti acea faţă. 

- Şi nici cel mai umil nu se găseşte, nici chiar Hump, 
prinos de cinste să-i aducă, 11 scrâşni el. 

Scrâşnetul i se auzea numai în glas, faţa rămânându-i 
lipsită de expresie ca şi înainte. 

- Bună ziua, Miss Brewster! spuse el deodată, după o 
tăcere. 

Tresării. Ea nu făcuse nici un fel de zgomot, nici nu se 
mişcase. Se putea oare să-i fi rămas o licărire de vedere? 
Sau îi revenea vederea? 

- Bună ziua, căpitane Larsen, răspunse ea. Mă rog, 
cum de ai ştiut că sunt aici? 

- Te-am auzit respirând, bineînţeles. Găsesc că Hump 
face progrese, dumneata nu găseşti? 


18 Parafraza unei replici a lui Marc Antoniu din luliu Cezar de 
Shakespeare, Actul III, scena 2 (v. William Shakespeare, Opere, 
vol II, E.S.P.L.A., 1956). 


- Nu ştiu, îi răspunse, zâmbindu-mi. Eu nu l-am văzut 
niciodată altfel. 

- Ar fi trebuit atunci să-l fi văzut înainte. 

- Lup Larsen luat în doze mari, mormăi eu, înainte şi 
după tratament. 

- Ţin să-ţi spun din nou, Hump, zise el ameninţător, că 
ai face mai bine să laşi toate baltă. 

- Dar dumneata nu vrei să scapi, ca şi noi? îl întrebai, 
neştiind ce să cred. 

- Nu, fu răspunsul lui. Am de gând să mor aici. 

- Ei bine, noi nu, încheiai sfidător, începând din nou să 
bocănesc şi să ciocănesc. 


Capitolul 35 


A doua zi, având locaşurile catargelor pregătite şi totul 
gata, am început să tragem ambii arbori pe bord. 
Arborele mare avea mai bine de treizeci de picioare, iar 
trinchetul sub nouă metri; din aceştia aveam de gând să 
fac capra. Era o muncă încurcată. Legând de vinci una 
din  macaralele unui palanc mare şi de călcâiul 
arboretului mic pe cealaltă, am început să virez. Maud 
ţinea curentul pe vinci şi îl făcea colac pe măsură ce 
viram. 

Ne-a mirat uşurinţa cu care se ridica arborada. Vinciul 
era de un tip perfecţionat, cu manivelă, şi forţa cu care 
acţiona era enormă. Bineînţeles, ceea ce câştigam ca 
forţă pierdeam ca înălţime de ridicare; proporţional cu 
forţa ce mi se înmulţea, creştea şi lungimea de parâmă 
pe care trebuia s-o virez. Parâmele macaralei se frecau 
tare de copastie, şi rezistenţa creştea pe măsură ce 
arborele respectiv ieşea din apă şi deci efortul depus de 
vinci devenea foarte mare. 

Dar când călcâiul arborelui a ajuns în dreptul copastiei, 
am intrat într-un impas. 


- Trebuia să prevăd lucrul ăsta, spusei enervat. Acum 
trebuie s-o luăm de la început. 

- De ce să nu legăm macaraua mai în jos pe arbore? 
sugeră Maud. 

- Asta ar fi trebuit să fac de la început, răspunsei eu, 
foarte scârbit de mine. 

Lăsând curentul să lunece înapoi, am coborât din nou 
catargul în apă şi am legat macaraua la treimea lui 
dinspre călcâi. Cu aceasta şi cu repaosurile dintre vire, a 
trecut o oră; ridicasem arboretul până într-un punct 
peste care nu mai puteam trece. Doi metri jumătate din 
călcâi trecuseră de copastie, şi şansele de a-l aduce pe 
bord erau la fel de depărtate. M-am aşezat şi am căutat 
o soluţie. N-a durat mult. Încântat, am sărit în picioare. 

- Acum am găsit! strigai. Trebuie să prind macaraua în 
centrul de greutate al arboretului. Ceea ce învăţăm acum 
ne va folosi la tot ce mai avem de ridicat pe punte. 

Din nou am stricat tot ce făcusem, lăsând arborele în 
apă. Dar am socotit greşit centrul de greutate, aşa încât, 
atunci când l-am ridicat, s-a ridicat vârful arboretului în 
loc de călcâi. Maud arăta deznădăjduită, dar eu am râs şi 
i-am spus că era bine şi aşa. 

Invăţând-o pe ea cum să ţină curentul şi să fie gata să 
fileze vinciul de comandă, am apucat arborele cu mâinile 
şi am încercat să-l balansez pe bord peste copastie. Când 
am crezut că reuşisem, i-am strigat să fileze; dar, cu 
toate sforţările mele, catargul se îndreptă şi se lăsă 
înapoi spre apă. Il ridicai din nou în poziţia dinainte, căci 
îmi venise acum altă idee. Mi-am amintit de pălănceli!* 
un marafet mic, cu o macara simplă şi una dublă şi l-am 
adus. 

Pe când îl legam între vârful arborelui şi copastia 
opusă, Lup Larsen apăru pe punte. Ne-am dat doar bună 
ziua şi, deşi el nu vedea, s-a aşezat la o parte pe 
copastie şi urmărea tot ce făceam după sunete. 
Invăţând-o din nou pe Maud să fileze la vinci când îi voi 


19 pălăncel - palane mic ce serveşte la ridicarea velelor, uşurând 

spune, am început să trag cu pălăncelul. Catargul se suci 
încet, până ce rămase orizontal, cumpănindu-se pe 
copastie, în unghi drept cu ea; apoi descoperii, spre 
mirarea mea, că nu mai era nevoie ca Maud să fileze. De 
fapt, era necesar contrariul. Legând pălăncelul, am virat 
la vinci şi am tras arborele înăuntru centimetru cu 
centimetru, până ce capătul a ajuns pe punte. lar în cele 
din urmă, catargul a fost culcat pe toată lungimea lui pe 
punte. 

M-am uitat la ceas. Era ora 12. Mă durea tare spatele 
şi eram cât se poate de obosit şi înfometat. lar acolo, pe 
punte, se găsea un singur par de lemn ca dovadă a 
muncii unei întregi dimineţi. Pentru întâia dată am 
înţeles pe deplin dificultatea lucrului ce ne aştepta. Dar 
învăţam, învăţam. După-amiază vom avea desigur mai 
mult spor. Chiar aşa a şi fost; căci ne-am întors la 1 
odihniţi şi întăriţi de pe urma unei mese îmbelşugate. 

În mai puţin de o oră am adus arborele mare pe punte 
şi am început construirea caprei. Legând împreună cei 
doi arbori, ţinând însă seama de diferenţa de lungime, 
am legat la punctul de intersecţie macaraua dublă de la 
funga velei mari. Aceasta, cu funga însăşi şi cu o macara 
simplă, forma palancul de ridicat. Pentru a împiedica 
călcâiele arboretelor să alunece pe punte, am bătut în 
cuie nişte stinghii groase. Toate fiind gata, am legat 
capătul unei parâme de vârful caprei, iar celălalt capăt la 
vinci. Începusem să am încredere în vinciul acela, căci 
avea o forţă care întrecea aşteptările mele. Ca de obicei, 
Maud ţinea curentul pe vinci, în timp ce eu viram. Capra 
se ridică în aer. 

Apoi am descoperit că uitasem legăturile de fixare ale 
caprei. Din această pricină, a trebuit să mă sui pe capră 
de două ori până să o amarez înainte, înapoi şi în părţi. 
Până am terminat, s-a lăsat amurgul. Lup Larsen, care 
stătuse şi ascultase toată după-masa fără să deschidă 
gura, plecase la bucătărie ca să cineze. Mă simţeam 
teapăn din şale, atât de ţeapăn că m-am îndreptat cu o 
sforţare dureroasă. Mi-am privit cu mândrie lucrul. 


începea să se vadă ceva. Ca un copil care are o jucărie 
nouă, eram ahtiat să folosesc capra pentru a ridica ceva. 

- Păcat că e aşa târziu, spusei. Aş vrea să văd cum 
funcţionează. 

- Nu fi lacom, Humphrey, mă dojeni Maud. Nu uita că 
mai e şi mâine zi şi că acum eşti atât de obosit, încât de- 
abia te mai ţii pe picioare. 

- Dar tu? spusei îngrijorat deodată. Trebuie să fii foarte 
obosită. Ai lucrat bine şi cu nădejde. Sunt mândru de 
tine, Maud. 

- Nici pe jumătate cât sunt eu mândră de tine, şi am şi 
de ce, răspunse ea, privindu-mă timp de o clipă drept în 
ochi, cu o lumină în ai ei, jucăuşă şi tremurătoare, pe 
care n-o mai văzusem până atunci şi care-mi dădea nu 
ştiu de ce un fior de bucurie, neînțeles. 

Apoi îşi plecă ochii, ca să-i ridice din nou râzând. 

- Dacă ar putea să ne vadă prietenii noştri acum! 
spuse ea. Uită-te la noi! Ai stat vreodată să te gândeşti 
cum arătăm? 

- Da, m-am gândit adeseori cum arăţi tu, răspunsei, 
căutând să lămuresc ceea ce văzusem în ochii ei şi 
nedumerit că schimbase brusc vorba. 

- Vai de mine! exclamă ea. Şi cum arăt, mă rog? 

- Ca o sperietoare, aş zice, răspunsei. Uită-te puţin cât 
ţi-e de şleampătă fusta, de pildă. Priveşte-o cum e 
agăţată în câteva locuri şi cum îţi stă în talie! Nu e 
nevoie de un Sherlock Holmes pentru a deduce că ai 
gătit pe un foc în aer liber, fără să mai vorbim de topitul 
unturii de focă. Şi, moţ la toate, şapca aia! Toate acestea 
înfăţişează pe femeia care a scris Sărutul dat! 

Îmi făcu o reverență adâncă şi majestuoasă, spunând: 

- Cât despre dumneavoastră, Sir... 

Dar în cele cinci minute de tachinare ce au urmat, 
ghiceai un substrat de seriozitate pe care nu puteam 
decât să-l leg de trecătoarea expresie ciudată ce zărisem 
în ochii ei. Ce era? Se putea oare ca ochii noştri să-şi 
grăiască mai deschis decât o făceau cuvintele? Ochii mei 
grăiseră, ştiu, până ce-i descoperisem pe vinovaţi şi-i 


silisem să tacă. Aceasta se întâmplase de mai multe ori. 
Dar oare văzuse ea chemarea lor şi o înţelesese? Oare 
ochii ei îmi grăiseră la fel? Ce altceva putea să însemne 
acea expresie, acea lumină jucăuşă şi tremurătoare, la 
care se adăuga ceva ce nu se poate descrie prin vorbe? 
Totuşi, nu se putea. Nu era cu putinţă. De altfel, nu mă 
pricepeam la graiul ochilor. Eram doar Humphrey Van 
Weyden, un cărturar care iubea. A iubi şi a aştepta să 
câştig dragostea era, desigur, de ajuns de minunat. 
Acestea mi-au fost gândurile în timp ce râdeam de 
înfăţişarea noastră, până am ajuns la țărm şi am avut 
altele care să ne preocupe. 

- Mi-e ciudă că, după ce am lucrat din greu o zi 
întreagă, nu putem avea parte de o noapte de somn 
neîntreruptă, mă plânsei după cină. 

- Dar mai poate fi vreo primejdie? Din partea unui orb? 
întrebă ea. 

- Niciodată nu voi avea încredere în el, afirmai, şi cu 
atât mai puţin acum, când este orb. E foarte posibil ca 
neputinţa lui parţială să-l facă şi mai câinos ca înainte. 
Ştiu ce o să fac mâine dimineaţă, în primul rând: am să 
duc cu barca o ancoră uşoară şi am să ancorez goeletă 
mai departe de mal. În fiecare seară, când o să ne 
întoarcem la țărm cu barca, Mister Lup Larsen va rămâne 
prizonier pe bord. Aşa încât aceasta va fi ultima noapte 
în care vom face de veghe, şi astfel va trece mai uşor. 

Ne-am trezit devreme şi tocmai terminam gustarea 
când s-a luminat de ziuă. 

- O, Humphrey! o  auzii pe Maud strigând 
deznădăjduită, apoi se opri brusc. 

Mă uitai la ea. Privea „Năluca”. Urmării privirea ei, dar 
n-am văzut nimic neobişnuit. Ea se uită la mine, iar eu îi 
întorsei privirea întrebător. 

- Capra, spuse ea, cu un tremur în glas. 

Uitasem de ea. Mă uitai din nou, dar n-o vedeam. 

- Dacă el a..., bodogănii furios. 

Îşi aşeză mâna pe a mea, înţelegătoare, şi spuse: 

- Va trebui s-o iei de la început. 


- Dar, crede-mă, supărarea mea nu înseamnă nimic; n- 
aş fi în stare să omor o muscă, zâmbii eu cu amărăciune. 
Şi, încă şi mai rău, el ştie asta. Ai dreptate. Dacă a 
distrus capra, nu voi face nimic altceva decât s-o iau iar 
de la început. Însă de acum încolo am să fac de veghe pe 
bord, spusei, fără să mă gândesc, o clipă mai târziu. Şi 
dacă el... 

- Dar eu nu îndrăznesc să stau singură pe uscat toată 
noaptea, îmi zise Maud când mi-am venit în fire. Ar fi cu 
mult mai plăcut dacă ar fi prietenos cu noi şi ne-ar ajuta. 
Am putea să trăim liniştiţi cu toţii pe bord. 

- Aşa vom face, încuviinţai, tot furios, căci distrugerea 
caprei mele dragi mă lovise crunt. Adică tu şi cu mine 
vom locui pe bord, fie că vom fi prieteni cu Lup Larsen, 
fie că nu. 

Ceva mai târziu, i-am spus râzând: 

- Este copilăros din partea lui să facă una ca asta şi 
din partea mea să mă supăr, dacă e vorba aşa. 

Dar mi s-a înfipt un cui în inimă când ne-am suit pe 
bord şi am văzut prăpădul pe care-l făcuse. Capra se 
dusese cu totul. Strângătorile fuseseră ciopârţite în toate 
direcţiile. Fungile pe care le legasem erau tăiate peste 
tot. El ştia că nu mă pricepeam să matisesc. Îmi trecu un 
gând prin minte. Am dat fuga la vinci. Nu funcţiona. Il 
stricase. Ne privirăm încremeniţi. Apoi mă repezii la 
copastie. Catargele, ghiurile şi picurile pe care le 
descurcasem dispăruseră. Găsise parâmele cu care erau 
legate şi le dăduse drumul pe valuri. 

Ochii lui Maud se umplură de lacrimi, şi sunt convins 
că-i dăduseră lacrimile de mila mea. Imi venea şi mie să 
plâng. Unde era acum planul nostru de a arbora 
catargele „Nălucii”? Lup Larsen lucrase temeinic. M-am 
aşezat pe marginea bocaportului, cu bărbia sprijinită în 
mâini, într-o deznădejde cumplită. 

- Merită să moară! izbucni. Şi, Doamne iartă-mă, nu 
sunt destul de bărbat ca să-i fiu călău. 

Dar Maud era lângă mine, alintându-mă cu mâna prin 
păr, de parcă aş fi fost un copil, zicând: 


- Lasă, lasă, toate se vor îndrepta. Dreptatea este de 
partea noastră şi trebuie să triumfe. 

Mi-am amintit din nou de Michelet şi mi-am rezemat 
capul de ea; şi, într-adevăr, am devenit din nou puternic. 
Această femeie binecuvântată îmi era un nesecat izvor 
de putere. Dar de ce să-mi pese? Era doar o amânare, o 
întârziere. Refluxul nu putea să fi dus catargele prea 
departe spre larg, iar vânt nu fusese deloc. Însemna doar 
o caznă în plus ca să le găsim şi să le aducem înapoi în 
remorcă. Pe lângă aceasta, era şi o lecţie. Ştiam la ce să 
mă aştept. El ne-ar fi distrus munca cu mult mai mult 
efect dacă ar fi aşteptat să facem mai mult. 

- lată-l că vine acum, şopti ea. 

Ridicai ochii. Se plimba agale pe dunetă, la babord. 

- Nu-l băga în seamă, şoptii. Vine să vadă cum 
reacţionăm. Nu-l lăsa să afle că ştim. Îi putem refuza 
această satisfacţie. Scoate-ţi pantofii ... aşa ... şi ia-i în 
mână. 

După care ne-am jucat de-a v-aţi ascunselea cu orbul. 
Cum venea la babord, noi ne strecuram la tribord; şi de 
pe dunetă îl priveam întorcându-se şi luând-o spre pupa 
pe urma noastră. 

Pesemne că ştia cumva că eram pe bord, căci a spus 
„bună dimineaţa”, foarte sigur de el, şi a aşteptat 
răspunsul nostru. Apoi a pornit-o spre pupa, şi noi ne-am 
strecurat spre prova. 

- O, ştiu că sunteţi pe bord! strigă el, şi îl vedeam 
ascultând cu multă atenţie. 

Mi-am amintit de ciuhurez, care ascultă, pândind orice 
mişcare a pradei speriate de strigătul lui. Dar noi nu ne 
mişcam decât atunci când se mişca şi el. Astfel, ne 
piteam pe punte, mână în mână, ca doi copii urmăriţi de 
un căpcăun hain, până ce Lup Larsen, vădit scârbit, 
părăsi puntea, ducându-se în careu. Aveam bucurie în 
ochi şi chicoteli nestăpânite pe buze când am trecut 
peste copastie, coborând în barcă. lar când priveam in 
ochii căprui-deschis ai lui Maud, uitam răul pe care ni-l 
făcuse şi nu mai ştiam decât că o iubeam şi că, 


mulţumită ei, aveam în mine puterea de a croi un drum 
înapoi in lume. 


Capitolul 36 


Timp de două zile, Maud şi cu mine am cutreierat 
marea şi am explorat plajele, în căutarea catargelor 
pierdute. Dar de-abia a treia zi le-am găsit, pe toate, 
inclusiv capra, tocmai într-un loc dintre cele mai 
periculoase, în spuma frământată a valurilor ce se 
spărgeau de sinistrul promontoriu din sud-vest. 

Şi cât am muncit! În seara întunecată a primei zile ne- 
am întors, sleiţi de puteri, la golfuleţul nostru, târând 
arborele mare în remorcă. Fusesem siliţi să vâslim, într- 
un calm plat, aproape tot drumul, centimetru cu 
centimetru. 

După încă o zi de muncă istovitoare şi primejdioasă, 
ne văzurăm înapoi la bordeie, cu cei doi arbori la activ. In 
ziua următoare eram disperat şi am făcut o plută din 
arborele trinchet, cele două ghiuri şi cele două picuri. 

Vântul era favorabil şi m-am gândit să le duc înapoi în 
remorcă navigând cu vela, dar vântul era înşelător şi mai 
târziu se potoli de tot, iar cu vâslele înaintam cu iuţeala 
melcului. Şi sforţarea era atât de nespornică, încât ne 
descuraja. Nu era tocmai plăcut să-ţi arunci întreaga 


putere şi greutate în vâsle şi să simţi barca oprită în 
mişcarea ei de înaintare de povara greoaie a remorcii. 

Începuse să se înnopteze; şi, mai rău încă, se stârni un 
vânt împotriva noastră. Nu numai că nu mai înaintam 
deloc, dar am început să derivăm înapoi şi spre larg. M- 
am luptat cu vâslele până am fost biruit. Biata Maud, pe 
care niciodată n-o puteam împiedica să muncească până 
la limita puterii, stătea rezemată, istovită, în prova. 

Eu nu mai puteam vâsli. 

Mâinile mele umflate şi pline de răni nu mai puteau 
apuca vâslele. Încheieturile mâinilor şi braţelor mă 
dureau nesuferit de tare şi, deşi mâncasem bine la 
prânz, muncisem atâta, încât eram lihnit de foame. 

Am ridicat vâslele în barcă şi m-am aplecat înainte 
spre funia de care era legată remorca. Dar mâna lui 
Maud se repezi spre a mea, oprind-o. 

- Ce vrei să faci? întrebă ea cu vocea sugrumată şi 
încordată. 

- Să-i dau drumul, răspunsei, filând din frânghie. Dar 
degetele ei se încleştară pe ale mele. 

- Te rog, nu, mă imploră. 

- E zadarnic, i-am răspuns. A venit noaptea şi vântul 
ne depărtează de țărm. 

- Dar gândeşte-te, Humphrey. Dacă nu putem pleca cu 
„Năluca”, se poate să rămânem ani de zile pe insulă, 
toată viaţa chiar. N-a fost descoperită atâţia ani şi poate 
că nici nu va fi descoperită vreodată. 

- Uiţi de barca pe care am găsit-o pe plajă, îi amintii. 

- Era o barcă de vânat foci, răspunse ea, şi ştii prea 
bine că oamenii, dacă ar fi scăpat, s-ar fi întors să facă 
avere din colonia de foci. Ştii bine că n-au scăpat. 

Am rămas tăcut, nehotărât. 

- De altfel, urmă ea mai rar, ideea este a ta şi vreau să 
te văd reuşind. 

Acum îmi puteam împietri inima. Îndată ce îmi punea 
chestiunea într-o lumină măgulitoare mie, mărinimia mă 
silea s-o contrazic. 


- Mai bine ani de zile pe insulă decât să murim la 
noapte sau mâine, sau poimâine, în barca deschisă. Nu 
suntem pregătiţi să înfruntăm marea. N-avem nici 
mâncare, nici apă, nici pături, nimic. N-ai putea să 
trăieşti o noapte fără pături. Ştiu cât eşti de tare. Tremuri 
chiar acum. 

- Numai de nervozitate, răspunse ea. Mi-e teamă că ai 
să le dai drumul, în ciuda mea. O, te rog, te rog, 
Humphrey, nu! izbucni ea o clipă mai târziu. 

Astfel, discuţia se sfârşi cu cuvintele de care ştia că au 
atâta putere asupra mea. Am tremurat ca nişte 
nenorociţi întreaga noapte. 

Din când în când aţipeam, dar muşcătura frigului mă 
trezea mereu. Cum rezista Maud, era mai mult decât 
puteam înţelege. 

Eram prea obosit ca să-mi bat braţele pentru a mă 
încălzi, dar am găsit în repetate rânduri puterea să-i frec 
ei mâinile şi picioarele, ca să-i stimulez circulaţia 
sângelui. Şi ea tot mă ruga să nu dau drumul la catarge. 
Dimineaţa, pe la vreo 3, i se puse un cârcel din cauza 
frigului şi, după ce am frecat-o până a scăpat de el, 
încremeni de tot. M-am speriat. Am scos vâăslele şi am 
silit-o să vâslească, deşi era aşa de slăbită, încât 
credeam că va leşina la fiecare mişcare. 

Se iviră zorile şi am privit lung în lumina crescândă, ca 
să zărim insula noastră. 

Până la urmă apăru, mică şi neagră la orizont, la cel 
puţin cincisprezece mile depărtare. Am cercetat marea 
cu binoclul. Departe, în sud-vest, vedeam pe apă o linie 
întunecată, care creştea văzând cu ochii. 

- Vânt prielnic! strigai cu o voce răguşită, care parcă 
nu era a mea. 

Maud încercă să răspundă, dar nu putu vorbi. Buzele-i 
erau vinete de frig şi avea cearcăne la ochi, dar, vai, cu 
câtă vitejie mă priveau ochii ei căprui! Cu câtă vitejie 
vrednică de milă! 

Începui din nou să-i frec mâinile şi să-i mişc braţele în 
sus şi în jos, până a putut să şi le bată singură. Apoi o silii 


să se ridice în picioare şi, deşi ar fi căzut dacă n-aş fi 
tinut-o, o forţai să facă cei câţiva paşi dintre pupa şi 
bancă şi apoi să sară pe loc. 

- O, femeie vitează, vitează! spusei când i-am văzut 
faţa înviorându-se. Ştiai că eşti vitează? 

- Nu eram deloc înainte, răspunse ea. N-am fost 
vitează până nu te-am cunoscut. Tu eşti cel care m-ai 
făcut vitează. 

- Nici eu nu eram până te-am cunoscut pe tine, 
răspunsei. 

Îmi aruncă o scurtă privire, în care văzui din nou acea 
lumină jucăuşă şi tremurătoare şi încă ceva. Dar pentru o 
clipă numai. Apoi zâmbi. 

- Trebuie să fi fost împrejurările, spuse. 

Dar ştiam că se înşela şi mă întrebam dacă ştia şi ea. 

Apoi ne ajunse vântul, prielnic şi tare, şi, în curând, 
barca noastră brăzda marea agitată în drum spre insulă. 
După-amiază, la trei şi jumătate, am trecut de 
promontoriul de sud-vest. Nu numai că ne era foame, dar 
sufeream şi de sete acum. Buzele ne erau crăpate şi 
uscate; nu le mai puteam umezi cu limba. Apoi vântul se 
potoli încet. La căderea nopţii era un calm plat şi eu 
munceam din nou la vâsle, dar slăbit, groaznic de slăbit. 
La 2 dimineaţa, prova bărci hârşâi pe plaja golfuleţului 
nostru; eu coborâi împleticindu-mă să leg barbeta!%; 
Maud nu putea sta în picioare, nici eu nu aveam puterea 
s-o duc în braţe. Am căzut pe nisip cu ea, şi când mi-am 
mai revenit, m-am mulţumit să o apuc cu mâinile de 
subţiori şi să o târăsc pe plajă până la bordei. 

În ziua următoare n-am lucrat. De fapt, am dormit 
până după-amiaza la 3, cel puţin eu, căci, trezindu-mă, 
am găsit-o pe Maud gătind. Puterea ei de a prinde forţe 
noi era minunată. În acel trup fragil ca un crin era ceva 
dârz care se agăța de viaţă şi care nu se împăca cu 
slăbiciunea ei aparentă. 


12 Barbeta - ansamblul parâmelor scurte fixate la prova şi la pupa 
unei bărci, servind la legarea acesteia. 


- Ştii, eu călătoream spre Japonia pentru motive de 
sănătate, spuse ea, pe când zăboveam lângă foc după 
masă şi ne bucuram de nemişcarea trândăviei. Nu eram 
prea zdravănă. Niciodată n-am fost. Doctorii mi-au 
recomandat o călătorie pe mare şi am ales-o pe cea mai 
lungă. 

- Nu-ţi închipuiai ce ai ales, am comentat râzând. 

- Dar am să fiu altă femeie după această experienţă, şi 
mult mai zdravănă, răspunse; şi sper că mai bună. Cel 
puţin, voi înţelege viaţa cu mult mai bine. 

Apoi, pe când ziua scurtă se sfârşea, începurăm să 
discutăm despre orbirea lui Lup Larsen. Era inexplicabilă. 
Şi, ca dovadă că starea lui era gravă, i-am amintit 
declaraţia lui că era hotărât să rămână şi să moară pe 
insula Strădaniei. Dacă el, tare precum era, iubind viaţa 
precum o iubea, accepta moartea, era limpede că 
suferea de altceva decât doar de orbire. Avusese 
migrenele acelea îngrozitoare; era de acord că era vorba 
de o leziune oarecare a creierului şi că în timpul crizelor 
suporta dureri pe care noi nici nu ni le puteam închipui. 

Am băgat de seamă, vorbind despre starea lui, că 
Maud arăta o înţelegere din ce în ce mai mare pentru 
Lup Larsen; totuşi, nu puteam decât s-o iubesc încă mai 
mult pentru această înţelegere, atât de duioasă şi de 
feminină. De altfel, nu arăta în aceasta nici-o falsă 
sentimentalitate. Era de acord că, dacă voiam să 
scăpăm, era necesar să luăm măsurile cele mai severe, 
deşi se înfiora la gândul că aş putea fi silit la un moment 
dat să-i iau viaţa lui Lup Larsen ca s-o scap pe a mea - „a 
noastră”, cum spunea ea. 

Dimineaţa ne-am luat gustarea şi ne-am apucat de 
lucru până să se lumineze. Am găsit un ancorot!! uşor în 
magazia din prova, unde se ţin de obicei aceste lucruri; 
cu mari sforţări, l-am suit pe punte şi l-am coborât în 
barcă. Cu o parâmă lungă făcută colac în lada bărcii, am 
vâslit până în mijlocul golfuleţului nostru şi am aruncat 
ancora. Nu era pic de vânt, marea era la flux şi goeletă 


121 Ancorot - ancoră mică, folosită la ambarcaţiile uşoare. 


plutea. După ce am molat legăturile la mal, am tras 
goeletă cu mâinile (vinciul fiind stricat), până ce a ajuns 
aproape deasupra ancorei, prea mică pentru a putea ţine 
la cel mai mic vânt. Aşa că am dat la fund şi ancora mare 
din tribord, filând lanţ din belşug; după-amiază m-am 
apucat să repar vinciul. 

Trei zile am lucrat la vinci. Din toate, cel mai puţin mă 
pricepeam la mecanică, şi mi-au trebuit trei zile ca să fac 
ceea ce un meseriaş oarecare ar fi făcut în trei ore. A 
trebuit să învăţ să folosesc mai întâi uneltele şi, de 
asemenea, să învăţ noţiunile elementare de mecanică pe 
care meseriaşul le ştie pe de rost. 

După acest răstimp, vinciul lucra foarte greoi. N-a mai 
dat niciodată rezultatele pe care le dăduse, dar totuşi 
lucra şi-mi oferea posibilitatea să lucrez la rândul meu. 

Într-o jumătate de zi am urcat arborii pe bord; capra 
era ridicată şi amarată ca înainte. În noaptea aceea am 
dormit pe bord, pe punte, lângă opera mea. 

Maud, care refuza să rămână singură pe țărm, a 
dormit în prova. Lup Larsen se ţinuse după noi, 
ascultându-mă cum reparam vinciul şi vorbind cu Maud 
şi cu mine de una şi de alta. 

Nici el, nici noi n-am pomenit de distrugerea caprei; 
nici nu mi-a mai spus să-i las vasul în pace. Dar tot mă 
temeam de el, orb şi neputincios şi cu urechile ciulite, tot 
timpul ciulite, şi niciodată nu l-am lăsat să se apropie de 
mine cu braţele lui puternice. 

În noaptea aceea, pe când dormeam sub capra mea 
iubită, am fost trezit de paşii lui pe punte. 

Cerul era plin de stele, aşa că îi puteam desluşi silueta 
în mişcare. Am ieşit de sub pături şi l-am urmărit tiptil, 
numai în ciorapi. Se înarmase cu o cuţitoaie din lada de 
scule şi se pregătea să taie cu ea fungile palancului pe 
care le legasem iarăşi de capră. 

A pipăit fungile cu mâinile şi a văzut că nu le 
întinsesem. Nu se puteau tăia cu cuţitoaia; aşa că puse 
mâna pe capătul curentului, îl întinse şi îl legă. Apoi se 
pregăti să taie fungile, folosind cuţitoaia ca un fierăstrău. 


- Te sfătuiesc să nu faci una ca asta, i-am spus liniştit. 

Auzind că am ridicat cocoşul pistolului, râse. 

- Hei, Hump! mi-a zis. Am ştiut tot timpul că eşti aici. 
Nu-mi poţi prosti urechile. 

- Minţi, Lup Larsen! i-am spus, tot aşa de liniştit ca şi 
înainte. Totuşi, de-abia aştept să am ocazia de a te 
ucide, aşa că dă-i înainte cu tăiatul. 

- Ai mereu ocazia, scrâşni el. 

- Dă-i înainte şi taie! i-am spus ameninţător. 

- Prefer să te dezamăgesc, mi-a răspuns râzând, 
întorcându-mi spatele şi ducându-se în pupa. 

- Trebuie să facem ceva, Humphrey, spuse Maud a 
doua zi dimineaţa, când îi povestii întâmplarea din acea 
noapte. Dacă e liber, e în stare de orice. Poate să 
scufunde vasul sau să-i dea foc. Nu putem prevedea ce o 
să facă. Trebuie să-l închidem. 

- Dar cum? întrebai, dând neputincios din umeri. Nu 
mă-ncumet să mă apropii de braţele lui, şi el ştie că, 
atâta timp cât opune o rezistenţă pasivă, nu-l pot 
împuşca. 

- Trebuie să se găsească o cale, protestă ea. Să mă 
gândesc. 

- Există o cale, spusei întunecat. 

Dânsa rămase în aşteptare. 

Am apucat un ciomag de omorât foci. 

- N-am să-l ucid, i-am spus. Şi înainte de a-şi reveni, îl 
leg cobză. 

Ea dădu din cap înfiorată. 

- Nu, nu aşa. Trebuie să existe o altă cale mai puţin 
brutală. Să mai aşteptăm. 

Nu a trebuit să aştept mult, căci problema s-a 
soluţionat de la sine. 

Dimineaţa, după mai multe încercări, am găsit centrul 
de greutate al arborelui trinchet şi mi-am legat macaraua 
câteva picioare mai sus. Maud ţinea curentul pe vinci şi îl 
făcea colac pe măsură ce eu viram. Dacă vinciul ar fi fost 
în stare bună, n-ar fi fost atât de greu; aşa, însă, am fost 
silit să-mi întrebuinţez toată greutatea şi puterea pentru 


fiecare centimetru ce-l ridicam. Trebuia să mă odihnesc 
des. La drept vorbind, timpul de odihnă îl întrecea pe cel 
de lucru, Maud izbutea chiar, uneori, atunci când toate 
sforţările mele nu reuşeau să mişte vinciul, să ţină 
curentul cu o mână şi cu cealaltă să mă ajute, împingând 
cu toată greutatea corpului ei plăpând. 

După un ceas, macaraua simplă şi cea dublă se 
apropiară una de alta pe vârful caprei. Nu mai puteam 
ridica. Totuşi, catargul nu se balansa încă cu totul pe 
bord. Călcâiul se oprise pe partea din afară a copastiei 
din babord, iar vârful catargului spânzura deasupra apei, 
mult dincolo de copastia din tribord. 

Capra mea era prea scundă. Toată truda fusese 
zadarnică. Dar acum nu mă mai prăpădeam cu firea ca 
înainte. Căpătasem o mai mare încredere în mine şi o 
mai mare încredere în posibilităţile vinciurilor, caprelor şi 
macaralelor. Trebuia să existe o cale prin care să pot 
izbuti şi nu-mi rămânea decât s-o găsesc. 

Pe când căutam o soluţie, Lup Larsen veni pe punte. 
Atât eu, cât şi Maud am observat îndată că avea un aer 
ciudat. Nesiguranţa sau slăbiciunea mişcărilor sale era şi 
mai pronunţată. Umbla chiar împleticindu-se, cum venea 
spre partea din babord a careului. 

La marginea dunetei s-a clătinat, a ridicat mâna la ochi 
cu gestul obişnuit de a şi-i şterge şi a căzut pe trepte - 
tot în picioare - pe puntea principală, unde se poticni, 
prăbuşindu-se şi întinzând braţele în căutarea unui 
sprijin. Işi regăsi echilibrul lângă tambuchiul aliveiului şi 
stătu acolo un timp, buimăcit, până ce deodată căzu 
grămadă pe punte, chircind picioarele. 

- Încă o criză, îi şoptii lui Maud. 

Ea dădu din cap; am văzut o lumină de caldă 
înţelegere în ochii ei. 

Ne-am dus la el, dar părea fără cunoştinţă, respirând 
convulsiv. Dânsa se ocupă de el, ridicându-i capul ca să-l 
descongestioneze şi trimiţându-mă în careu să aduc o 
pernă. Am adus şi pături şi l-am instalat cât mai bine. l- 


am luat pulsul. Bătea regulat şi tare şi era cu totul 
normal. Asta m-a intrigat. Am devenit bănuitor. 

- Dacă se preface acum? întrebai, ţinându-i pulsul mai 
departe. 

Maud clătină din cap cu dojana în ochi. Dar tocmai 
atunci, mâna pe care o ţineam ţâşni din a mea şi se 
încleştă ca o capcană de oţel pe braţul meu. Am strigat 
tare, scoțând un țipăt sălbatic de spaimă îngrozitoare; şi 
am apucat să-i zăresc faţa, diabolică şi triumfătoare, pe 
când îmi cuprindea trupul cu cealaltă mână şi mă trăgea 
peste el, într-o încleştare crâncenă. 

Imi dădu drumul la mână. Dar celălalt braţ al lui, trecut 
pe după spatele meu, îmi ţinea amândouă braţele, astfel 
încât nu mai puteam mişca. Mâna lui liberă s-a repezit la 
beregata mea, şi în acea clipă am simţit dinainte 
amărăciunea morţii, provocată de propria-mi prostie. De 
ce mă încumetasem să mă apropii de acele braţe 
îngrozitoare?! Mai simţeam în jurul beregatei şi alte 
mâini. Erau ale lui Maud, străduindu-se zadarnic să 
descleşteze mâna care mă sugruma. Ea renunţă şi am 
auzit-o ţipând într-un fel care mi-a străpuns inima, căci 
era ţipătul sfâşietor de frică şi de deznădejde al unei 
femei, îl mai auzisem înainte, pe când se scufunda vasul 
„Martinez”. 

Faţa mi-era lipită de pieptul lui, aşa că nu puteam 
vedea, dar am auzit-o pe Maud luând-o la fugă pe punte. 
Toate se întâmplau iute. Nu-mi pierdusem încă 
cunoştinţa şi mi se părea că trecuse un răstimp nesfârşit 
până am auzit din nou paşii ei întorcându-se în goană. Și 
chiar atunci am simţit trupul lui Lup Larsen muindu-se 
sub mine. Pieptul lui se turtea sub greutatea mea şi 
plămânii i se goleau de aer. Un geamăt adânc îi vibra în 
gât, nu ştiu dacă pricinuit numai de aerul expirat sau şi 
de conştiinţa neputinței lui crescânde. Mâna care mă 
strângea de gât se descleştă. Respirai. Mâna tremură şi 
se încleştă din nou. Dar nici chiar voinţa lui neobişnuită 
nu putea înfrânge destrămarea ce o ameninţa. Voința lui 
se năruia, îşi pierdea cunoştinţa. 


Paşii lui Maud erau foarte aproape atunci când mâna 
lui se descleştă o ultimă dată şi-mi slobozi beregata. M- 
am rostogolit de pe el pe punte, pe spate, gâfâind şi 
clipind în lumina soarelui. Maud era palidă, dar calmă îmi 
îndreptasem ochii spre faţa ei şi mă privea cu un 
amestec de spaimă şi uşurare. Ochii îmi căzură pe un 
ciomag mare pentru foci din mâna ei, şi în acea clipă ea 
îmi urmări privirea. Ciomagul îi căzu din mână, de parcă 
ar fi ars-o, şi, în aceeaşi clipă, inima mi se umplu de o 
mare bucurie. Într-adevăr, ea era femeia mea, tovarăşa 
mea, luptând alături de mine şi pentru mine, cum ar fi 
luptat tovarăşa omului preistoric, cu toate instinctele 
primitive trezite, uitându-şi cultura, dovedindu-se tare, 
după toată civilizaţia moleşitoare a singurului fel de viaţă 
ce cunoscuse. 

- Femeie dragă! strigai, sărind în picioare. 

In clipa următoare era în braţele mele, plângând cu 
hohote pe umărul meu, pe când eu o îmbrăţişam strâns. 
Mă uitai jos la strălucirea părului ei castaniu, nestemate 
scânteind în soare, mult mai de preţ pentru mine decât 
cele din vistieriile regilor. M-am aplecat şi i-am sărutat 
uşor părul, atât de uşor, încât ea nici n-a ştiut. 

Apoi îmi veniră gânduri mai cumpătate. La urma 
urmei, era doar o femeie care plângea de uşurare, acum, 
când pericolul trecuse, în braţele ocrotitorului ei sau al 
aceluia care fusese primejduit. Dacă i-aş fi fost tată sau 
frate, situaţia nu ar fi fost alta. Pe lângă acestea, nici 
locul, nici timpul nu erau potrivite şi doream să-mi câştig 
mai multe drepturi pentru a-i mărturisi dragostea mea. 
Aşa încât, simțind că se retrage din îmbrăţişarea mea, i- 
am sărutat din nou uşor părul. _ 

- A fost o criză adevărată de data aceasta, spusei. Incă 
un atac ca acela care i-a adus orbirea. La început s-a 
prefăcut, şi prin aceasta l-a provocat. 

Maud se şi apucase să-i aşeze perna. 

- Nu, spusei, nu încă. Acum, că e neajutorat, 
neajutorat să rămână. Incepând de azi, vom locui noi în 
careu, iar Lup Larsen va locui în alivei. 


L-am apucat de subţiori şi l-am târât până la 
tambuchiu. Sub îndrumarea mea, Maud a adus o 
frânghie. Legându-l sub braţe cu ea, l-am împins peste 
margine şi l-am coborât pe trepte până jos pe podea. Nu- 
| puteam sui de-a dreptul într-o cuşetă, dar, cu ajutorul 
lui Maud, i-am ridicat întâi umerii şi capul, apoi corpul, l- 
am cumpănit pe marginea cuşetei şi apoi l-am rostogolit 
în ea. 

Dar asta n-a fost totul. Mi-am amintit de cătuşele din 
cabina lui, pe care el prefera să le întrebuinţeze pentru 
marinari în locul vechilor şi greoaielor fiare ale corăbiei. 
Astfel, când l-am lăsat, zăcea cu cătuşe la mâini şi la 
picioare. Pentru prima dată de mult timp respiram în 
voie. Mă simţeam ciudat de uşor venind pe punte, de 
parcă mi s-ar fi luat o greutate de pe umeri. Simţeam, de 
asemenea, că Maud şi cu mine ne apropiasem mai mult 
unul de altul. Mă întrebam dacă simţea şi ea acelaşi lucru 
când mergeam pe punte unul lângă altul spre locul unde 
catargul stătea atârnat pieziş pe capră. 


Capitolul 37 


Îndată ne-am şi mutat pe bordul „Nălucii”, ocupând 
fostele noastre cabine şi  gătind în bucătărie. 
Întemniţarea lui Lup Larsen venise tocmai bine, căci ceea 
ce fusese probabil o toamnă foarte târzie pentru această 
latitudine nordică trecuse şi începu o vreme ploioasă, cu 
furtuni. Stăteam foarte bine pe vas, iar capra nepotrivită, 
cu trinchetul agăţat de ea, dădea goeletei o înfăţişare de 
pregătire şi făgăduia posibilitatea de a pleca. 

Acum, că-l ţineam pe Lup Larsen în fiare, vedeam cât 
de puţină nevoie fusese de aceasta. Ca şi primul lui atac, 
cel de al doilea a fost însoţit de o infirmitate serioasă. 
Maud şi-a dat seama de acest lucru după amiază, 
încercând să-i dea de mâncare. 

Părea că şi-a recăpătat cunoştinţa şi ea i-a vorbit, fără 
să primească însă nici un răspuns. Era culcat pe partea 
stângă atunci, având dureri evidente. Cu o mişcare de 
neastâmpăr şi-a întors capul, ridicându-şi urechea stângă 
de pe pernă, pe care stătuse apăsat. Indată o auzi şi îi 
răspunse, iar ea veni imediat la mine. 


Apăsându-i perna pe urechea stângă, îl întrebai dacă 
mă aude, dar nu răspunse în nici un fel. Scoţând perna şi 
repetând întrebarea, îmi răspunse pe dată că aude. 

- Ştii că eşti surd de urechea dreaptă? îl întrebai. 

- Da, îmi răspunse cu voce joasă, dar fermă. Şi încă 
mai rău. Toată partea dreaptă mi-e atinsă. Parcă-i 
amorţită. Nu pot mişca nici braţul, nici piciorul. 

- Te prefaci iar? îl întrebai supărat. 

Clătină din cap, gura lui aspră schiţând un zâmbet din 
cele mai ciudate şi schimonosite. Era într-adevăr un 
zâmbet schimonosit, căci zâmbea numai partea stângă, 
muşchii obrazului drept nemişcându-se deloc. 

- Asta a fost ultima ispravă a Lupului, spuse el. Sunt 
paralizat. N-o să mai umblu niciodată. Dar numai pe o 
singură parte, adăugă, de parcă ar fi înţeles privirea 
bănuitoare pe care o aruncasem piciorului stâng, al cărui 
genunchi se îndoise chiar atunci, ridicând păturile. E 
păcat, urmă el. Mi-ar fi plăcut să termin mai întâi cu tine, 
Hump. Credeam că mai am atâta vlagă în mine. 

- Dar de ce? întrebai, în parte îngrozit, în parte curios. 

Din nou gura lui aspră se strâmbă într-un zâmbet 
schimonosit şi spuse: 

- O, doar ca să simt că-s viu, că trăiesc şi că mă mişc, 
ca să fiu până la urmă bucata cea mai mare de ferment, 
să te înghit. Dar să mor astfel... 

Ridică din umeri, sau mai degrabă încercă să-i ridice, 
căci singur cel stâng se mişcă. Ca şi zâmbetul, gestul era 
strâmb. 

- Dar care crezi că e pricina? întrebai. Unde e centrul 
bolii dumitale? 

- Creierul, spuse el îndată. Migrenele alea afurisite au 
provocat-o. 

- Simptome, spusei. 

Dădu din cap. 

- Nu le găsesc nici-o explicaţie. N-am fost bolnav în 
viaţa mea. S-a întâmplat ceva cu creierul meu. Un 
cancer, o tumoare sau ceva de soiul ăsta, ceva care 
roade şi distruge. Acum îmi atacă centrii nervoşi, 


înghiţindu-i bucată cu bucată, celulă cu celulă, după cum 
mă doare. 

- Centrii motori de asemenea, sugerai. 

- Aşa se pare; şi blestemăţia este că trebuie să zac 
aici, conştient, cu mintea întreagă, ştiind că firele se rup, 
tăind încetul cu încetul orice legătură cu lumea. Nu pot 
vedea, auzul şi pipăitul mă părăsesc; dacă merge aşa, în 
curând voi înceta de a mai vorbi; totuşi, voi fi tot timpul 
prezent, viu şi neputincios. 

- Când spui că vei fi prezent, asta mă face să mă 
gândesc la existenţa sufletului, spusei. 

- Mofturi, fu răspunsul lui. Însemnă doar că în acest 
atac asupra creierului centrele psihice superioare n-au 
fost atinse. Pot să-mi aduc aminte, pot să cuget şi să 
judec. Când se duc astea, mă duc şi eu. Nu mai sunt. 
Sufletul? 

Izbucni într-un râs batjocoritor şi apoi se întoarse cu 
urechea stângă pe pernă, în semn că nu mai voia să 
vorbească. 

Maud şi cu mine ne-am văzut de lucru, apăsaţi de 
înspăimântătoarea soartă care-l ajunsese; cât era 
aceasta de înspăimântătoare nu ne dădeam încă seama. 
Simţeam că era grozăvia răsplăţii pentru faptele lui 
nelegiuite. Gândurile noastre erau adânci şi cucernice şi 
nu ne vorbeam decât în şoapte. 

- Ai putea să-mi scoţi cătuşele, spuse el în seara 
aceea, când stăteam în consult lângă el. N-avea nici-o 
grijă, sunt paralizat acum. Lucrul de care să vă îngrijiţi de 
aci înainte sunt escarele. 

Zâmbi cu gura lui schimonosită, iar Maud, cu ochii 
holbaţi de groază, a fost silită să-şi întoarcă privirea. 

- Ştii că zâmbeşti strâmb? îl întrebai, căci ştiam că ea 
trebuie să-l îngrijească şi doream s-o cruţ pe cât era cu 
putinţă. 

- Atunci n-o să mai zâmbesc, spuse calm. Mă gândeam 
eu că s-a întâmplat ceva. Obrazul drept mi-a fost amorţit 
toată ziua. Da, şi în ultimele trei zile am fost prevenit de 
asta; rând pe rând, părea că-mi amorţeşte partea 


dreaptă, uneori braţul sau mâna, alteori gamba sau 
piciorul. Vasăzică, zâmbetul meu e strâmb? întrebă el 
puţin timp mai târziu. Ei bine, socotiți de aci înainte că 
zâmbesc intern, cu sufletul, mă rog, cu sufletul meu. 
Socotiţi că zâmbesc chiar acum. 

Şi timp de câteva minute a zăcut acolo, liniştit, făcând 
singur haz de închipuirea lui grotescă. 

Omul din el nu se schimbase. Era tot vechiul Lup 
Larsen, cel neîmblânzit şi teribil, întemnițat undeva în 
acel trup ce fusese odată atât de invincibil, atât de bine 
făcut. Acum îl ţinea legat în lanţuri reci, zidindu-i sufletul 
în întuneric şi tăcere, despărţindu-l de lumea care fusese 
pentru el un vârtej de acţiune. N-avea să mai conjuge 
verbul „a face” la toate modurile şi timpurile. „A fi” era 
tot ce-i rămânea - a fi, cum definise moartea, osândit la 
nemişcare. A voi, dar nu a executa; a gândi şi a judeca şi 
a fi spiritualiceşte tot atât de viu ca oricând, dar trupeşte 
a fi mort, mort de tot. 

Deşi i-am scos cătuşele, nu ne puteam obişnui cu 
starea lui. Mintea noastră se revolta. În ochii noştri, el 
mai era în stare de orice şi nu ştiam la ce să ne aşteptăm 
din partea lui, ce lucru înspăimântător peste puterile 
trupeşti i-ar căşuna să facă. Experienţa trecutului 
justifica starea noastră de spirit şi ne vedeam de lucru 
veşnic îngrijoraţi. 

Soluţionasem problema pe care o pusese capra prea 
scundă. Cu ajutorul pălăncelului (făcusem unul nou), am 
ridicat călcâiul arborelui trinchet peste copastie şi apoi l- 
am lăsat jos pe punte. După aceea, cu ajutorul caprei, 
am ridicat ghiul mare pe bord. Lungimea lui de patruzeci 
de picioare ne va da înălţimea necesară ca să arborăm 
catargul. Cu ajutorul unei alte macarale pe care o 
legasem de capră, am ridicat ghiul într-o poziţie aproape 
verticală, apoi i-am lăsat călcâiul pe punte şi, pentru a-l 
împiedica să alunece, am bătut stinghii mari de lemn în 
jurul lui. Macaraua simplă pe care o întrebuinţasem la 
început pe capră am legat-o de capătul ghiului. Astfel, 
legând curentul de această macara la vinci, puteam 


ridica şi cobori vârful ghiului după cum voiam, călcâiul 
rămânând tot timpul pe loc, iar cu ajutorul ghiurilor 
puteam să fac să oscileze verfaforul!?? dintr-o parte într- 
alta. De vârful verfaforului legasem de asemenea o 
macara; iar când întreg dispozitivul a fost terminat, nu 
puteam decât să mă mir de forţa şi de posibilităţile ce mi 
le dădea. 

Bineînţeles, mi-au trebuit două zile de trudă ca să 
desăvârşesc această lucrare, şi de-abia în dimineaţa zilei 
a treia am ajuns să ridic arborele trinchet de pe punte şi 
să-i cioplesc călcâiul pătrat ca să se potrivească în locaş. 
La aceasta am fost deosebit de neîndemânatic. Am tăiat 
cu fierăstrăul, am cioplit şi am dăltuit lemnul uscat, până 
când arăta de parcă ar fi fost ros de un şoarece uriaş. 
Dar se potrivea. 

- Va merge, ştiu că va merge! am strigat. 

- Ştii care este proba finală a adevărului, după 
doctorul Jordan? întrebă Maud. 

Am clătinat din cap şi m-am oprit din ocupaţia de a-mi 
scoate talaşul care-mi intrase pe ceafă. 

- Are valoare practică? Ne putem bizui şi viaţa pe el? 
Aceasta e proba. 

- Dumnealui este unul dintre favoriţii tăi. 

- Când mi-am desfiinţat vechiul Pantheon şi am izgonit 
pe Napoleon, Cezar şi semenii lor, am ridicat un nou 
Pantheon, răspunse ea grav, şi primul pe care l-am 
aşezat în el a fost David Stan Jordan. 

- Un erou modern. 

- Cu atât mai mare cu cât e modern, adăugă ea. Cum 
se pot compara eroii lumii vechi cu ai noştri? 

Clătinai din cap. Eram prea asemănători în multe 
privinţe ca să discutăm. Cel puţin, punctele noastre de 
vedere şi aspectul sub care priveam viaţa erau foarte 
asemănătoare. 

- Ca doi critici, ne înţelegem minunat, spusei râzând. 


122 Verfafor - piesă de lemn care prelungeşte vergile pentru a 
susţine vele suplimentare când vântul suflă dinspre pupa. 


- Şi ca un constructor naval cu asistentul lui dibaci, 
răspunse ea, râzând la rândul ei. 

Dar din pricina muncii grele şi a grozăviei morţii vii a 
lui Lup Larsen, n-aveam timp de râs în zilele acelea. 

Mai avusese un atac. Îşi pierduse graiul sau era pe 
cale să şi-l piardă. Nu şi-l recăpăta decât intermitent. 
Cum spunea el, sârmele de legătură erau ca bursa, când 
bune, când rele. Uneori erau bune, şi vorbea ca şi 
înainte, deşi mai încet şi mai greoi. Apoi graiul îl părăsea 
brusc, poate chiar în mijlocul unei fraze, şi aşteptam 
uneori ceasuri întregi ca „legătura să fie restabilită”. Se 
plângea de dureri mari de cap şi, în această perioadă, a 
stabilit un sistem de comunicaţie pentru vremea când 
graiul avea să-l părăsească cu totul: o apăsare a mâinii 
pentru „da”, două pentru „nu”. Şi bine a făcut, căci până 
seara nu mai avea glas. După aceea răspundea la 
întrebările noastre prin apăsări ale mâinii, iar când dorea 
să comunice ceva, îşi măzgălea destul de citeţ gândurile 
cu mâna stângă pe o foaie de hârtie. 

Acum sosi şi iarna nemiloasă. Vijeliile se ţineau lanţ, cu 
ninsoare, lapoviţă şi ploaie. Focile porniseră în marea lor 
migraţiune către sud, iar insula era aproape părăsită. Eu 
lucram cu înfrigurare. Cu toată vremea rea şi cu tot 
vântul care mă stânjenea deosebit de mult, eram pe 
punte din zori şi până-n noapte, făcând progrese vizibile. 

Am profitat de lecţia pe care o învăţasem, ridicând mai 
întâi capra şi fiind nevoit apoi să mă caţăr pe ea ca să 
leg ghiurile. Am legat sarturile, straiurile şi fungile de 
vârful arborelui trinchet, care era ridicat tocmai bine 
deasupra punţii. Ca de obicei, am subevaluat munca 
necesară în acest scop şi am avut nevoie de două zile 
pline ca s-o duc la bun sfârşit. Şi mai erau atâtea de 
făcut: velele, de pildă, care de fapt trebuiau refăcute 
complet. 

Pe când mă munceam să pun la punct velatura 
arborelui trinchet, Maud cosea pânza, gata oricând să 
lase totul şi să-mi sară în ajutor atunci când era nevoie 
de mai mult decât de o singură pereche de braţe. Pânza 


era grea şi tare, iar ea cosea cu guardamana obişnuită a 
marinarilor şi cu acul de vele în trei muchii, în curând 
mâinile ei se băşicară, dar îi dădea vitejeşte înainte, pe 
deasupra gătind şi îngrijind bolnavul. 

- Puțin îmi pasă de superstiții, am spus vineri 
dimineaţa. Azi punem catargul la loc. 

Toate erau pregătite pentru această operaţie. Legând 
macaraua ghiului la vinci, am ridicat catargul până ce 
aproape nu mai atingea puntea. Fixând curentul de la 
această macara, am legat de vinci macaraua caprei (care 
era legată de vârful ghiului) şi, cu câteva vire, am ridicat 
catargul deasupra punţii. 

Maud, în clipa în care n-a mai trebuit să ţină curentul, 
a bătut din palme, strigând: 

- Merge! Merge! Putem să ne bizuim şi viaţa pe el! 
Apoi se posomori. Nu este deasupra locaşului, spuse. 
Trebuie s-o iei iar de la început? 

li zâmbii de sus; apoi, filând unul din braţele ghiului şi 
virând pe celălalt, am adus catargul exact în axul punţii. 
Tot nu era deasupra locaşului. Din nou se posomori şi din 
nou i-am zâmbit de sus. Filând apoi macaraua ghiului şi 
recuperând în aceeaşi măsură macaraua caprei, am adus 
catargul exact deasupra locaşului din punte. Apoi i-am 
dat lui Maud îndrumări amănunțite pentru lăsarea lui în 
jos şi am coborât în cală, la locaşul catargului din fundul 
goeletei. 

l-am strigat, şi catargul se mişcă uşor şi precis. 
Călcâiul pătrat cobora drept spre deschizătura pătrată a 
locaşului; dar coborând, s-a sucit încet, astfel încât un 
pătrat nu intra în celălalt. Dar n-am avut nici o clipă de 
şovăială. Strigând lui Maud să înceteze coborârea, m-am 
dus pe punte şi am legat pălăncelul de catarg cu un nod 
de dulgher. Am lăsat-o pe Maud să tragă de el şi eu am 
coborât iarăşi. La lumina felinarului am văzut călcâiul 
sucindu-se încet, până ce laturile lui au coincis cu laturile 
locaşului. Maud a fixat curentul şi s-a întors la vinci. 
Călcâiul cobora încet ultimii centimetri, în acelaşi timp 
sucindu-se din nou uşor. Maud corectă iarăşi sucitura cu 


ajutorul pălăncelului şi apoi cobori iar catargul din vinci. 
Pătratele se îmbucară. Catargul era la locul lui. _ 

Am dat un chiot şi ea cobori în fugă să vadă. In lumina 
galbenă a felinarului am cercetat înfăptuirea noastră. Ne- 
am uitat unul la altul, iar mâinile noastre se dibuiră şi se 
strânseră. Cred că ochii ei, ca şi ai mei, erau umezi de 
bucuria succesului. 

- A mers foarte uşor, la urma urmei, am observat. 
Toată greutatea a constat în pregătire. 

- Şi toată bucuria, în realizare, adăugă Maud. Nici nu- 
mi vine să cred că acest catarg mare este într-adevăr 
ridicat la locul lui; că l-ai ridicat din apă, l-ai legănat prin 
aer şi l-ai fixat aici, unde este locul lui. Este o muncă de 
titan. 

- Şi am făcut şi multe născociri, începui vesel, oprindu- 
mă apoi ca să miros aerul. 

M-am uitat în grabă la felinar. Nu fila. Mirosii din nou. 

- Arde ceva, spuse Maud cu convingere. Ne-am repezit 
împreună spre scară, dar am ajuns înaintea ei pe punte. 
Un fum gros năvălea pe tambuchiul aliveiului. 

- Lupul n-a murit încă, am mormăit, sărind jos prin 
fum. 

Fumul era atât de des în acea încăpere mică, încât 
eram silit să înaintez bâjbâind; şi vraja lui Lup Larsen era 
atât de puternică în închipuirea mea, încât eram pregătit 
ca uriaşul neputincios să mă înhaţe de gât. Am şovăit, 
aproape copleşit de dorinţa de a mă întoarce fuga sus pe 
punte. Atunci mi-am amintit de Maud. Chipul ei, aşa cum 
îl văzusem ultima oară, în cala goeletei, la lumina 
felinarului, cu ochii căprui calzi şi strălucind de bucurie, 
îmi apăru deodată şi ştiui că nu mă puteam întoarce pe 
punte. 

M-am înecat şi m-am înăbuşit până să ajung la cuşeta 
lui Lup Larsen. Am întins mâna, căutând-o pe a lui. Zăcea 
nemişcat, dar s-a sucit puţin când l-am atins cu mâna. 
Am pipăit păturile, pe deasupra şi pe dedesubt. Nu erau 
calde, nu se simţea urmă de foc. Totuşi, fumul acela care 
mă orbea şi mă făcea să tuşesc şi să gâfâi trebuia să 


vină de undeva. Mi-am pierdut capul un timp şi m-am 
repezit de colo până colo prin alivei. Ciocnindu-mă de 
masă, aproape că mi-am pierdut respiraţia, dar aceasta 
m-a făcut să-mi revin în fire. Am judecat că un om 
neputincios nu putea să dea foc decât numai unui obiect 
din apropierea lui. 

M-am întors la cuşeta lui Lup Larsen. Acolo am dat de 
Maud. Cât timp stătuse acolo, în atmosfera aceea 
înăbuşitoare, nu-mi puteam închipui. 

- Du-te sus pe punte! îi porunci sever. 

- Dar, Humphrey..., începu ea să protesteze cu un glas 
ciudat şi răguşit. 

- Te rog! Te rog! îi strigai aspru. 

Ea s-a retras ascultătoare, dar apoi m-am gândit: „Dar 
dacă nu găseşte scara?” Am pornit după ea, oprindu-mă 
la piciorul scării. Poate că se urcase. Stând acolo 
şovăitor, am auzit-o chemându-mă încet. 

- O, Humphrey, m-am rătăcit! 

Pipăind peretele dinspre pupa, am dat de ea şi, mai 
susţinând-o, mai purtând-o, am suit-o pe scara 
tambuchiului. Aerul curat era ca nectarul. Maud nu era 
decât slăbită şi ameţită; am lăsat-o deci culcată pe punte 
şi m-am repezit a doua oară jos. 

Locul de unde izvora fumul trebuia să fie foarte 
aproape de Lup Larsen eram convins de aceasta-şi m-am 
dus drept la cuşeta lui. Pe când pipăiam printre păturile 
lui, ceva cald îmi căzu pe dosul palmei. M-a ars şi mi-am 
smucit mâna. Atunci am înţeles. Printre crăpăturile 
cuşetei de sus dăduse foc saltelei, îşi mai putea folosi 
încă destul de bine mâna stângă ca să facă lucrul acesta. 
Paiele umede din saltea, aprinse pe dedesubt şi lipsite de 
aer, arseseră înăbuşit tot timpul. 

Când am tras salteaua din cuşetă, păru că se 
fărâmiţează în aer şi izbucni în flăcări. Am înăbuşit 
rămăşiţele de paie din cuşeta care ardeau, apoi m-am 
repezit pe punte la aer curat. 

Câteva găleți cu apă au fost de ajuns ca să stingă 
salteaua care ardea în mijlocul podelei aliveiului; zece 


minute mai târziu, când fumul aproape dispăruse, i-am 
dat voie lui Maud să coboare. Lup Larsen era fără 
cunoştinţă, dar în câteva minute aerul curat l-a făcut să- 
şi revină. Ne ocupam de el când ne făcu semn, cerând 
hârtie şi creion. 

„Vă rog, nu mă întrerupeţi, scrise. Zâmbesc.” 

„Tot mai sunt o bucăţică de ferment, vedeţi”, mâzgăli 
el ceva mai târziu. 

- Îmi pare bine că eşti o bucăţică atât de mică, spusei. 

„Mulţumesc, scrise. Dar gândiţi-vă cât de mult mai 
mică am să fiu înainte de a muri. Şi totuşi sunt conştient 
de tot, Hump, scrise el cu un ultim gest. Gândesc mai 
limpede decât am gândit vreodată. Nimic nu mă tulbură. 
Mă concentrez perfect. Sunt conştient de tot şi chiar mai 
mult decât atâta.” 

Era ca un mesaj din bezna mormântului; căci trupul 
acestui om devenise propriul lui cavou. Acolo, în acel 
mormânt ciudat, duhul lui pâlpâia şi trăia. Va pâlpâi şi va 
trăi până ce ultimul fir de legătură se va rupe, şi după 
aceea cine poate spune cât timp va mai urma să pâlpâie 
şi să trăiască? 

„Cred că se duce şi partea stângă”, scrise Lup Larsen 
în dimineaţa după încercarea lui de a incendia nava. 
„Amorţeala creşte. De-abia îmi pot mişca mâna. Trebuie 
să vorbiţi mai tare. Ultimele fire se duc.” 

- Ai dureri? îl întrebai. 

Am fost silit să repet întrebarea mai tare înainte ca el 
să-mi răspundă: 

„Nu tot timpul.” 

Mâna stângă se poticnea încet şi anevoie pe hârtie, şi 
cu foarte mare greutate am putut să-i descifrăm 
mâzgălitura. Era ca un „mesaj de la un spirit”, de felul 
celor ce se pot vedea la şedinţele de spiritism cu un 
dolar intrarea. 

„Dar tot mai sunt perfect conştient”, mâzgălea mâna, 
mai încet şi mai anevoios ca înainte. 

Creionul îi căzu şi a trebuit să i-l punem din nou în 
mână. „Când n-am dureri, sunt într-o pace şi o linişte 
deplină. Niciodată n-am gândit aşa limpede. Pot cântări 
viaţa şi moartea ca un înţelept hindus.” 

- Dar nemurirea? strigă Maud tare în urechea lui. 


De trei ori mâna încercă să scrie, dar se poticni 
neputincioasă. Creionul căzu. În zadar am încercat să i-l 
punem la loc. Degetele nu-l mai puteau ţine. Atunci, 
Maud apucă şi strânse degetele în jurul creionului cu 
mâna ei, iar mâna scrise, cu litere mari, atât de încet 
încât trecea câte un minut pentru fiecare literă: 

„M-O-F-T-U-R-I” 

Ultimul cuvânt al lui Lup Larsen a fost „Vax”, sceptic şi 
neînvins până la urmă. Braţul şi mâna se destinseră. 
Trunchiul i se mişcă uşor. Nu mai urmă nici-o mişcare. 
Maud dădu drumul mâinii. Degetele se răsfirară, prin 
propria lor greutate, iar creionul căzu rostogolindu-se. 

- Mai auzi? strigai, ţinându-i degetele şi aşteptând 
apăsarea care însemna „da”. 

Nu urmă nici-o reacţie. Mâna era moartă. 

- Am observat buzele mişcând puţin, spuse Maud. 

Am repetat întrebarea. Buzele se mişcară. Ea îşi aşeză 
vârful degetelor pe ele. Repetai din nou întrebarea. 

- Da, mă anunţă Maud. 

Ne-am privit nedumeriţi. 

- La ce bun? întrebai. Ce i-am mai putea spune? 

- O, întreabă-l... 

Ea şovăi. 

- Întreabă-l ceva la care să răspundă „nu”, sugerai eu. 
Aşa vom fi siguri. 

- Ţi-e foame? strigă ea. 

Buzele se mişcară sub degetele ei şi ea îmi răspunse: 

- Da. 

- Vrei carne? fu întrebarea următoare. 

- Nu, anunţă ea. 

- Bulion de carne? 

- Da, vrea bulion de carne, spuse ea calm, uitându-se 
la mine. Cât timp mai aude, vom putea comunica cu el. 
Şi după aceea... 

Ea m-a privit ciudat, l-am văzut buzele tremurând şi 
ochii împăienjeniţi de lacrimi. Se clătină şi o prinsei în 
braţe. 


- Vai, Humphrey, hohoti ea, când se va termina odată? 
Sunt aşa de obosită! 

Şi-a culcat capul pe umărul meu, cu trupul ei plăpând 
scuturat de un val de plâns. Era ca un fulg în braţele 
mele, atât de gingaşă, atât de diafană. „Au părăsit-o 
puterile, până la urmă, mă gândii. Ce am să mă fac fără 
ajutorul ei?” 

Dar am mângâiat-o şi am liniştit-o până şi-a revenit 
vitejeşte şi s-a refăcut moralmente, tot aşa de iute se 
refăcea de obicei fiziceşte. 

- Ar trebui să-mi fie ruşine, spuse ea. Apoi, cu surâsul 
iluminat pe care-l adoram, adăugă: Dar nu sunt decât o 
femeie micuță. 

Expresia „femeie micuță” mă făcu să tresar, ca un şoc 
electric. Era însăşi expresia mea, expresia mea 
preferată, tainică, expresia dragostei mele pentru ea. 

- De unde ai luat expresia aceasta? întrebai cu o 
bruscheţe care o făcu să tresară la rândul ei. 

- Ce expresie? 

- Femeie micuță. 

- Este cumva a ta? 

- Da, răspunsei. A mea, eu am născocit-o. 

- Atunci, probabil că ai vorbit în somn, îmi spuse, 
zâmbind. 

Lumina jucăuşă şi tremurătoare era în ochii ei. Ai mei 
ştiam că grăiau mai mult decât aş fi vrut. M-am aplecat 
spre ea. Fără vrere m-am aplecat spre ea, ca un pom 
aplecat de vânt. Eram într-adevăr foarte apropiaţi în clipa 
aceea. Dar clătinând din cap, ca şi cum şi-ar fi gonit 
somnul sau vreun vis, spuse: 

- O cunosc de când sunt. Aşa îi spunea tata mamei. 

- Este şi expresia mea, spusei eu îndărătnic. 

- Pentru mama ta? 

- Nu, răspunse, iar ea nu-mi mai puse alte întrebări, 
deşi aş fi putut jura că ochii ei păstrară câtva timp o 
licărire şăgalnică. 


Odată arborele trinchet instalat, lucrul a mers repede. 
Aproape fără să-mi dau seama şi fără nici-o piedică mai 
serioasă, am ajuns să ridic arborele mare. 

Am făcut aceasta cu o bigă montată pe arborele 
trinchet; iar după câteva zile, toate straiurile şi sarturile 
erau la loc şi întinse. Contrarandele ne-ar fi încurcat şi ar 
fi fost chiar primejdioase pentru un echipaj de doi, aşa că 
am ridicat arboreţii pe punte şi i-am amarat bine. 

Ne-au mai trebuit câteva zile ca să terminăm velele şi 
să le ridicăm. Erau numai trei: focul, trinca şi randa; 
cârpite, scurtate şi strâmbe, erau ridicol de nepotrivite 
pentru o ambarcaţiune atât de elegantă ca „Năluca”. 

- Dar vor merge? strigă Maud triumfătoare. Le vom 
face să meargă şi le vom încredința viaţa noastră. 

Desigur că, dintre multele mele meserii noi, am fost 
cel mai puţin strălucit la velărie... Puteam să manevrez 
velele mai bine decât să le confecţionez şi nu mă 
îndoiam de capacitatea mea de a naviga goeleta până la 
un port din nordul Japoniei. De fapt, învăţasem navigația 
din manualele de pe bord. Pe lângă aceasta, aveam şi 
cadranul sideral al lui Lup Larsen, un dispozitiv atât de 
simplu, încât putea să-l folosească şi un copil. 

Cât despre inventatorul lui, în afară de o surzenie 
crescândă şi slăbirea treptată a mişcării buzelor, starea 
lui se schimbase foarte puţin de o săptămână. Dar din 
ziua în care am terminat de învergat velele goeletei n-a 
mai auzit, şi ultima mişcare a buzelor lui s-a stins, dar nu 
înainte de a-l fi întrebat: „Eşti conştient?” şi buzele să fi 
răspuns: „Da”. 

Ultimul fir se dusese. Sufletul mai locuia undeva, 
înmormântat în acel trup omenesc. Cuprinsă în ţărână 
vie, inteligenţa aceea fioroasă pe care o cunoscusem 
pâlpâia înainte; dar pâlpâia în tăcere şi în întuneric. Era 
descătuşată de trup. Acea inteligenţă nu mai putea 
cunoaşte obiectiv trupul. Nu mai cunoştea nici un trup. 
Insăşi lumea nu mai exista. Se cunoştea doar pe sine şi 
întinderea şi adâncul liniştii şi ale beznei. 

Sosi ziua plecării noastre. Nu mai era nimic care să ne 
reţină pe insula Strădaniei. Catargele boante erau la loc, 
şi velele de Doamne-ajută erau învergate. Tot ce 
făcusem era solid, nimic nu era frumos; dar ştiam că 
totul va funcţiona şi, privind, mă simţeam un om 
puternic. 

„Eu am făcut totul! Eu am făcut totul! Cu mâinile mele 
am făcut totul!”, voiam să strig în gura mare. 

Dar Maud şi cu mine aveam un dar de a rosti fiecare 
gândul celuilalt, şi când ne pregăteam să ridicăm randa, 
ea spuse: 

- Când te gândeşti, Humphrey, că ai făcut totul numai 
cu mâinile tale! 

- Dar au mai fost şi alte două mâini, răspunsei. Două 
mâini micuţe, şi să nu spui că şi asta era o expresie a 
tatălui tău. 

Râse şi dădu din cap, ridicându-şi mâinile ca să le văd. 

- Niciodată n-o să le mai pot curaţi, se tângui, nici să 
le moi asprimea. 

- Atunci murdăria şi asprimea îţi vor face cinste, 
spusei cuprinzându-i mâinile şi, în ciuda hotărârii mele, 


aş fi sărutat cele două mâini dragi dacă nu şi le-ar fi 
retras iute. 

Camaraderia noastră începu să devină nesigură. Îmi 
stăpânisem dragostea mult şi bine, dar acum ea mă 
stăpânea pe mine. Îmi nesocotise voinţa cu tot 
dinadinsul şi dăduse grai ochilor mei; iar acum dădea 
grai limbii, ba chiar şi buzelor, căci în acea clipă ardeau 
de dorinţa să sărute acele două mâini micuţe care 
trudiseră din greu cu atâta credinţă. Şi eu ardeam. 
Simţeam o chemare ca de trâmbiţe care mă îndemna să 
mă apropii de ea. Şi un vânt, căruia nu mă puteam 
împotrivi, mă împingea către ea, legănându-mi trupul, 
până m-am aplecat spre ea, fără să-mi dau seama că mă 
aplecam. Ea ştia. Nu putea să nu ştie când şi-a retras 
iute mâinile, totuşi nu s-a putut împiedica de a-mi arunca 
o scurtă privire cercetătoare înainte de a-şi întoarce 
ochii. 

Făcusem o combinaţie, petrecând fungile prin 
macarale, până în prova, la vinci; aşa am ridicat vela 
mare, trăgând de amândouă fungile deodată. Era o 
metodă primitivă, dar n-a trecut mult şi curând am 
ridicat şi trinca. 

- Nu vom putea niciodată să ridicăm ancora în 
îngustimea asta, spusei. Am ajunge pe stânci de cum ar 
părăsi fundul. 

- Atunci ce faci? întrebă ea. 

- O lansez. Atunci tu trebuie să lucrezi pentru prima 
oară la vinci. Eu mă reped la cârmă şi în acelaşi timp tu 
ridici focul. 

Studiasem şi pregătisem această manevră de plecare 
de nenumărate ori şi ştiam că, punând funga focului la 
vinci, Maud era în stare să ridice această velă esenţială. 
Un vânt vioi sufla în golfuleţ şi, deşi apa era liniştită, 
trebuia să lucrăm cu repeziciune ca să ieşim cu bine. 

Când am dat afară bolţul cheii de împreunare, lanţul 
căzu în mare huruind prin nară!?%. M-am repezii la pupa şi 


123 Nara - gaură în parapet corespunzând unui canal în interiorul 
vasului prin care trece lanţul ancorei. 


am pus cârma sub vânt. „Năluca” păru să capete viaţă 
când se înclină la prima umflare a velelor. Focul se înălța. 
Când a prins vânt, prova a început să abată şi a trebuit 
să întorc timona cu câteva cavile în partea opusă ca să 
ţin vasul pe direcţie. 

Născocisem o scotă automată pentru foc, care se 
schimba singură dintr-un bord în celălalt, aşa că Maud n- 
avea nevoie să se ocupe de aceasta; dar ea nu 
terminase încă ridicarea focului când am schimbat 
cârma. Am avut o clipă de îngrijorare, pentru că „Năluca” 
alerga direct pe plajă, care nu era decât la o aruncătură 
de piatră. Dar, ascultând de cârmă, vasul veni cu prova 
în vânt. Se auzi o mare fluturare de vele şi o răpăială de 
sacheţi de terţarolă, cât se poate de plăcută urechilor 
mele; apoi velele se umflară în bordul opus. 

Maud îşi terminase treaba şi venise la pupa, unde 
stătu lângă mine, cu o şapcă mică cocoţată pe părul ei 
bătut de vânt, cu obrajii aprinşi de oboseală, cu ochii 
deschişi şi strălucind de emoție, cu nările fremătând de 
muşcătura aerului rece şi sărat. Ochii ei căprui erau ca ai 
unei căprioare speriate. Aveau o uitătură sălbatică şi 
ageră, aşa cum nu mai văzusem până atunci, buzele i se 
întredeschiseră, iar respiraţia i se opri când „Năluca”, 
năpustindu-se înspre stânca de la intrarea golfuleţului, se 
întoarse în vânt şi o porni întins pe apa liberă. Funcțiunea 
mea de secund din timpul vânătorii de foci mi-a prins 
bine acum; am ieşit din golfuleţ şi am pornit de-a lungul 
plajei golfului exterior. O nouă voltă, şi „Năluca” puse 
capul spre larg. Prinse acum ceva din vibrația oceanului, 
şi ea însăşi vibra în acelaşi ritm, pe când se suia lin şi se 
lăsa pe fiecare val întins. Ziua fusese posomorâtă şi 
acoperită, dar, ca o prevestire bună, soarele străpunse 
norii şi lumină plaja în formă de semicerc unde-i 
înfruntasem împreună pe stăpânii haremurilor şi-i 
ucisesem ho/osteaki-i. Toată insula Strădaniei străluci 
sub soare. Chiar şi sinistrul promontoriu din sud-vest 
arăta mai puţin sinistru, iar ici-colea, unde spuma mării îi 


uda pereţii de stâncă, aceştia scânteiau şi te orbeau în 
soare. 

- Mă voi gândi întotdeauna la ea cu mândrie, îi spusei 
lui Maud. 

Ea îşi înălţă capul şi cu un gest de crăiasă spuse: 

- Scumpă, scumpă insulă a Strădaniei! O voi iubi 
mereu! 

- Şi eu, spusei iute. 

Părea că ochii noştri trebuiau să se întâlnească într-o 
înţelegere deplină. Totuşi, codindu-se, ei se împotriviră şi 
nu s-au întâlnit. 

A urmat o tăcere, aproape neplăcută aş spune, pe care 
am curmat-o spunând: 

- Vezi norii aceia negri în vânt? Îţi aminteşti că ţi-am 
spus aseară că barometrul coboară? 

- Şi soarele s-a dus, spuse ea, cu ochii aţintiţi la insula 
noastră, unde noi dovedisem că eram capabili să 
stăpânim materia şi unde ajunsesem la cea mai 
adevărată camaraderie ce poate exista între bărbat şi 
femeie. 

- Şi acum lungim scotele şi o întindem spre Japonia! 
strigai vesel. Cu vânt bun şi o scotă întinsă, sau cum vine 
versul, ştii tu. 

Fixând cârma, m-am repezit să filez scota trincii şi a 
velei mari, să întind palancurile de sub vânt ale ghiurilor 
şi să potrivesc totul pentru vântul dinapoi al traversului 
de care aveam parte. Vântul sufla tare, chiar foarte tare, 
dar m-am hotărât să navighez cât timp voi putea cu 
vântul aproape din pupa. Din nefericire, cu vântul mare 
larg este imposibil să legi cârma, aşa că mă aştepta o 
noapte întreagă de veghe. Maud stărui să mă schimbe, 
dar se văzu îndată că n-avea putere să ţină cârma pe o 
mare rea şi, chiar dacă ar fi avut-o, n-ar fi putut învăţa să 
facă aceasta într-un timp aşa scurt. Păru foarte 
dezamăgită de această constatare, dar se consolă 
încolăcind  macaralele, fungile şi toate  frânghiile 
neîntrebuinţate. Apoi mai avea şi de gătit în bucătărie, să 
facă paturile, să aibă grijă de Lup Larsen, şi încheie ziua 


cu o operaţie mare de scuturat şi curăţenie în careu şi 
alivei. 

Toată noaptea am rămas la cârmă fără răgaz, cu 
vântul înteţindu-se încet, dar mereu, şi cu marea 
înăsprindu-se. La 5 dimineaţa, Maud mi-a adus cafea 
caldă şi pesmeţi copţi de ea, iar la 7, o gustare 
substanţială şi fierbinte, care îmi dădu noi puteri. 

În tot timpul zilei, vântul s-a întețit tot aşa de încet şi 
de neîntrerupt. Te impresiona cu  îndârjirea lui 
morocănoasă de a sufla din ce în ce mai tare, fără să 
înceteze. Şi „Năluca” tot spărgea valurile, alergând milă 
după milă, până ce am fost sigur că făcea cel puţin 
unsprezece noduri. Era prea prielnic ca să-l pierd, dar la 
căderea nopţii eram istovit. Deşi eram într-o splendidă 
condiţie fizică, treizeci şi şase de ore de cârmă erau 
limita la care puteam rezista. Pe lângă aceasta, Maud mă 
ruga să punem la capă, şi ştiam că dacă vântul şi marea 
se înăspreau în aceeaşi măsură în timpul nopţii, îmi va fi 
în curând imposibil să fac aceasta. Astfel că, la asfinţit, 
când se întunecă, am întors „Năluca” în vânt, cu părere 
de rău şi în acelaşi timp cu bucurie. 

Dar nu socotisem ce întreprindere uriaşă reprezenta 
pentru un singur om să ia terţarole la toate trei velele. 
Câtă vreme alergasem în faţa vântului, nu-mi dădusem 
seama de toată tăria lui, dar când ne-am întors în vânt, 
am aflat cât de năprasnic bătea într-adevăr, spre necazul 
meu, şi foarte curând spre deznădejdea mea. Vântul îmi 
zădărnicea fiece sforţare, smulgându-mi pânza din mâini 
şi desfăcând într-o clipă ceea ce făcusem în zece minute 
de luptă cât se poate de aprigă. Până la ora 8 reuşisem 
de-abia să iau o a doua terţarolă la vela trincă. La 11 
eram în aceeaşi situaţie. Sângele îmi picura din toate 
buricele degetelor, iar unghiile îmi erau rupte până la 
rădăcină. De durere şi de istoveală, am plâns în 
întuneric, în taină, astfel ca Maud să nu ştie. 

Apoi, deznădăjduit, am renunţat să mai iau terţarole la 
vela mare şi m-am hotărât să încerc să stau la capă 
numai sub trinca redusă. Îmi mai trebuiră trei ore ca să 


strâng şi să leg în chingi vela mare şi focul, şi la 2 
dimineaţa, mai mult mort decât viu, vlăguit de muncă şi 
de luptă cu elementele, de-abia îmi rămăsese destulă 
conştiinţă ca să-mi dau seama că încercarea reuşise. 
Vela trincă, la ultima terţarolă, mergea. „Năluca” se 
menținea în vânt strâns, fără nici-o tendinţă de a cădea 
între valuri. 

Eram lihnit de foame, dar Maud încerca zadarnic să mă 
facă să mănânc. Moţăiam cu gura plină. Adormeam 
ducând mâncarea la gură şi mă trezeam chinuit, văzând 
că nu o dusesem. Eram aşa de neajutorat şi de 
somnoros, încât fu silită să mă ţină pe scaun, ca să mă 
împiedice de a fi aruncat pe jos de tangajul violent al 
goeletei. 

Nici nu ştiu când am trecut din careu în cabină. Maud 
ducea şi susţinea un somnambul. De fapt, nu mi-am dat 
seama de nimic decât când m-am trezit - nu-mi dădeam 
seama cât timp trecuse - în cuşetă, fără ghete. Era 
întuneric. Eram ţeapăn şi beteag şi urlam de durere când 
aşternutul atingea bietele mele degete. 

Desigur că nu era încă dimineaţă, aşa că am închis 
ochii şi am adormit iar. N-am ştiut, dar dormisem o 
noapte şi o zi şi era iar noapte. 

M-am trezit din nou, supărat că nu dormeam mai bine. 
Am aprins un chibrit şi m-am uitat la ceas. Era miezul 
nopţii. lar eu nu părăsisem puntea până la ora 3. Am lost 
nedumerit, până ce am ghicit adevărul. Nu era de mirare 
că mă tot trezeam. Dormisem douăzeci şi una de ore. Am 
ascultat câtva timp loviturile valurilor şi vuietul înăbuşit 
al vântului pe punte, ca să-mi dau seama de 
comportarea „Nălucii”, iar apoi m-am întors pe o parte şi 
am dormit liniştit până dimineaţa. 

Când m-am sculat, pe la 7, n-am zărit-o pe Maud şi am 
dedus că era în bucătărie, pe cale de a pregăti gustarea. 
Pe punte am văzut că „Năluca” se descurca minunat sub 
petecul ei de pânză. Dar în bucătărie, deşi focul ardea şi 
apa fierbea, n-am dat de Maud. 


Am descoperit-o în alivei, lângă cuşeta lui Lup Larsen. 
M-am uitat la el, omul care fusese zvârlit de pe culmea 
cea mai înaltă a trăirii pentru a fi îngropat de viu şi a fi 
mai rău decât mort. Pe faţa lui lipsită de expresie 
vedeam parcă o destindere ce n-o văzusem încă. Maud s- 
a uitat la mine şi am înţeles. 

- Viaţa i s-a stins în furtună, spusei. 

- Dar încă trăieşte, răspunse ea, cu o nemărginită 
încredere în glas. 

- Avea o putere prea mare. 

- Da, dar acum nu-l mai ţine încătuşat. Este un spirit 
liber. 

- Este, desigur, un spirit liber, răspunsei; şi luând-o de 
mână, am dus-o pe punte. 

Furtuna a încetat în noaptea aceea, adică s-a potolit 
tot aşa de încet precum se stârnise. A doua zi de 
dimineaţă, după gustare, când am suit corpul lui Lup 
Larsen pe punte, gata de înmormântare, vântul tot mai 
sufla tare şi erau încă valuri mari. Puntea era mereu 
spălată de talazuri care veneau peste copastie şi prin 
scurgeri. Vântul izbi goeletă cu o rafală bruscă, şi ea se 
aplecă până ce copastia de sub vânt fu înecată, vuietul 
din greement ascuţindu-se până ce deveni un țipăt. 
Stăteam împreună cu Maud în apă până la genunchi. M- 
am descoperit. 

- Nu-mi amintesc decât o singură parte din slujba 
înmormântării, spusei, şi anume: „lar trupul va fi aruncat 
în mare”. 

Maud mă privi uimită şi scandalizată; dar amintirea 
unei întâmplări văzute odată îmi era încă vie, 
îndemnându-mă să-l slujesc pe Lup Larsen aşa cum Lup 
Larsen îl slujise odată pe altul. Am ridicat capătul 
panoului de bocaport, şi trupul, în giulgiul lui de pânză, 
alunecă cu picioarele înainte în mare. Greutatea de fier îl 
trăgea în jos. Dispăru. 

- La revedere, Lucifer, spirit mândru, şopti Maud, aşa 
de încet încât şoapta ei se pierdu în urletul vântului; dar 
i-am văzut mişcarea buzelor şi am înţeles. 


Pe când ne tineam de copastie, îndreptându-ne spre 
pupa, ridicai ochii din întâmplare. „Năluca” în clipa aceea 
era săltată pe un val şi am zărit desluşit la două-trei mile 
depărtare un vapor mic, săltând şi legănându-se, cu 
prova în vânt, venind spre noi. Era vopsit negru, şi din 
povestirile vânătorilor despre isprăvile lor de braconieri, 
l-am recunoscut ca fiind un vas de patrulare grăniceresc 
al Statelor Unite. | l-am arătat lui Maud şi am condus-o 
grăbit la adăpostul dunetei. 

Am dat să mă reped jos la lada cu pavilioane, dar mi- 
am amintit că uitasem să instalez o saulă de semnale 
atunci când făcusem greementul „Nălucii”. 

- Nu ne trebuie semnal de ajutor, spuse Maud, nu 
trebuie decât să ne vadă. 

- Suntem salvaţi, spusei, cumpătat şi solemn. lar apoi, 
într-o dezlănţuire de bucurie: Nici nu ştiu dacă să mă 
bucur sau nu. 

M-am uitat la ea. Ochii noştri nu se mai codeau să se 
întâlnească. Ne-am apropiat unul de altul şi, fără să-mi 
dau seama, am cuprins-o în braţe. 

- Mai e nevoie? întrebai. 

lar ea răspunse: 

- Nu e nici-o nevoie, deşi cuvintele ar fi dulci, atât de 
dulci! 

Buzele ei le apăsară pe ale mele şi, prin nu ştiu ce 
ciudăţenie a imaginaţiei, îmi străfulgera prin minte scena 
careului „Nălucii”, atunci când ea îmi apăsase uşor 
degetele pe buze, spunând: „Sst, sst!” 

- Femeia mea, micuța mea femeie,  spusei, 
mângâindu-i umărul cu mâna cea liberă, în felul pe care-l 
cunosc toţi îndrăgostiţii, deşi nu-l învaţă în şcoală. 

- Bărbatul meu, spuse ea, privindu-mă o clipă; 
fluturarea pleoapelor îi acoperi ochii şi îşi ghemui capul 
la pieptul meu, suspinând uşor de fericire. 

Am privit spre vapor. Era foarte aproape. O barcă 
cobora pe apă. ` 

- Un sărut, dragoste scumpă, şoptii. Incă un sărut 
înainte de a veni ăştia. 


- Şi de a ne salva de noi înşine, încheie ea cu cel mai 
încântător surâs, iluminat cum nu-l mai văzusem, căci 
era iluminat de dragoste. 


Sfârşit 


